
Prefaţă 


Cititorul va găsi aici reunite principalele articole pe care le-am 
publicat în Franţa sau în străinătate în ultimii cincisprezece ani. 
Această culegere continuă volumul Le conflit des inteiprâtations 
care acoperea perioada anilor şaizeci. Nu am păstrat acelaşi titlu 
pentru această serie de articole datorită faptului că, în mare 
parte, sînt mai puţin preocupat aici să apăr legitimitatea unei 
filozofii a interpretării faţă cu ceea ce-mi apărea atunci ca o 
provocare, fie că e vorba de semiotică sau de psihanaliză. 
Nemaisimţind acum nevoia să justific dreptul la existenţă al unei 
discipline pe care o practic, mă dedic ei nestingherit şi în absenţa 
oricărei preocupări apologetice. 

Ce-i drept, primele trei eseuri poartă încă semnul unei exi¬ 
genţe de legitimitate; dar încerc să mă situez nu atît faţă de 
anumiţi concurenţi prezumaţi, cît în raport cu propria mea 
tradiţie de gîndire. Mai întîi arăt că hermeneutica — sau teoria 
generală a interpretării — n-a încetat niciodată „să se explice cu“ 
fenomenologia husserliană; ea iese din aceasta, în dublul sens 
al cuvîntului; este locul de unde provine, dar şi locul pe care 
l-a părăsit (într-o altă culegere intitulată Â l’âcole de la ph6- 
nomânologie şi publicată la Vrin pot fi citite studiile mai 
tehnice pe care le-am scris). Apoi reconstitui seria de predece¬ 
sori pe care hermeneutica contemporană — adică postheidegge- 
riană — o conjugă cu ascendenţa ei husserliană; numele lui 
Schleiermacher vine astfel să se înscrie alături de cel al lui 
Husserl, dar fără să-l înlocuiască. Tema distanţării îmi oferă 
prilejul de a marca propria mea contribuţie la şcoala fenomeno- 
logică-hermeneutică — şcoală destul de bine caracterizată prin 
rolul pe care îl atribui instanţei critice în toate operaţiile de 

gîndire ce ţin de interpretare. Acelaşi recurs la această instanţă 
mi-a permis altădată să transform în aliaţi adversarii cu care 
polemizam. 

Textele din a doua serie ilustrează mai bine tonalitatea pacifi¬ 
că pe care o asum în această lucrare. Aici fac hermeneutică. Am 
spus de unde vin. Acum spun încotro merg. Se afirmă gradual o 
dominantă în această încercare de hermeneutică militantă, 
anume reînscrierea progresivă a teoriei textului în teoria acţiunii, 
în fond, ceea ce m-a interesat întotdeauna cel mai mult în analiza 
semiotică sau semantică a textelor este caracterul paradigmatic 
al configuraţiei lor în raport cu structurarea cîmpului practic în 
care oamenii figurează ca agenţi sau pacienţi. Desigur, textele — 
în principal cele literare — sînt ansambluri de semne care au 
rupt într-o măsură mai mare sau mai mică legăturile lor cu 
lucrurile pe care se consideră că Ie desemnează. Există însă, 
printre aceste lucruri spuse, oameni care acţionează şi suferă; 
mai mult, discursurile sînt şi ele acţiuni; de aceea legătura 
mimetică — în sensul cel mai activ al termenului — între actul 
rostirii (şi citirii) şi acţionarea efectivă nu este niciodată ruptă 
complet. A devenit doar mai complexă, mai indirectă, datorită 
rupturii între signum şi res. Eseurile care compun a doua 
secţiune produc, pas cu pas, răsturnarea de prioritate prin care 
preocuparea practică redobîndeşte preeminenţa pe care o con¬ 
cepţie limitată despre textualitate începe să o oblitereze. Eseul 
iniţial şi eseul final* marchează astfel termenus a quo şi termi¬ 
nus ad quem ale acestei deplasări de accent; la punctul de ple¬ 
care, textul şi structurarea sa internă, ţinînd seama totuşi, în 
surdină, de puterea lui de refigurare externă; la punctul de sosire, 
o schiţă a conceptului de raţiune practică şi irupţia acţiunii în 
timpul prezent sub forma iniţiativei. Eseul inedit în franceză şi 
care s-a bucurat de succes în limba engleză sub titlul „Modelul 
textului: acţiunea raţională considerată ca text“ marchează tre- 


Este vorba de eseul intitulat „Iniţiativa", care nu a fost inclus în 
versiunea de faţă. Hermeneutul desfăşoară aici o meditaţie filozofică 
asupra locului şi semnificaţiei prezentului — a celui personal şi a celui 
istoric — în arhitectura timpului. Acestei laturi speculative a meditaţiei 
îi urmează abordarea aspectului practic: raportarea prezentului la 
acţiune, la implicaţiile şi prelungirile ei etice şi politice (n. t.). 

cerea de la o problematică la cealaltă, noţiunea de text nepierzîn- 
du-şi totuşi ceea ce am numit mai sus caracterul său paradigma¬ 
tic: aici, însă, „modelul a“ devine „modelul pentru“, potrivit 
unei formule fericite a antropologului Clifford Geertz. Vechea 
polemică între explicaţie şi comprehensiune poate fi atunci relu¬ 
ată cu eforturi noi, într-un sens mai puţin dihotomic şi mai dialec¬ 
tic, avînd şi un cîmp de aplicaţie mai larg: nu numai textul, dar şi 
istoriografia şi praxis- ul. Cît priveşte rolul atribuit imaginaţiei în 
activitatea de configurare a textului şi de refigurare a acţiunii, el 
anunţă tematica părţii a treia. 

In ultima secţiune au fost reunite cîteva eseuri în care pre¬ 
domină tema ideologiei. Ele fac legătura cu grupul anterior prin 
rolul atribuit imaginaţiei creatoare şi schematismului în planul 
practicii sociale. Această funcţie specifică a imaginaţiei trebuie 
apropiată de rolul pe care i-1 acord în alte lucrări — La Mâtaphore 
vive şi Temps et R6cit. în plus, analiza fenomenului ideologic 
întîlneşte critica ideologică, în sensul lui K.O. Apel şi Jiirgen 
Habermas, şi oferă un exemplu concret de integrare a instanţei 
critice în procesul interpretativ, potrivit promisiunii enunţate mai 
sus. Culegerea se încheie cu o reflecţie de natură întrucîtva 
tehnică asupra raporturilor dintre etic şi politic; această schiţă 
constituie începutul unei cercetări mai sistematice, care rămîne de 
efectuat, cu privire la conexiunile strînse dintre teoria acţiunii, 
teoria naraţiunii şi teoria etico-politică. 

Am considerat util să situez în fruntea acestei culegeri de 
eseuri o lucrare destinată iniţial unui public de limbă engleză, în 
care ambiţionam să ofer o imagine de ansamblu asupra cercetării 
mele în domeniul filozofiei, alături de alţi doisprezece filozofi 
francezi. Această lucrare a fost inclusă în volumul de faţă din 
două motive: mai întîi, ea oferă un rezumat al studiilor mele 
recente privind funcţia metaforică şi funcţia narativă, şi com¬ 
pensează astfel eliminarea voită a tuturor articolelor care au 
susţinut construcţia lucrărilor mele sistematice din cele două 
domenii; în plus, acest eseu prezintă particularitatea de a parcurge 
în sens invers etapele care au condus de la primele mele lucrări 
asupra lui Husserl la redactarea cărţilor La Mâtaphore vive şi 
Temps et R6cit. La capătul acestui itinerar răsturnat, cititorul este 
condus în pragul primei serii de eseuri reunite în acest volum. 


Paul Ricceur 



Despre interpretare 


Pentru a oferi o imagine asupra problemelor care mă pre¬ 
ocupă de vreo treizeci de ani şi asupra tradiţiei de care se leagă 
modul în care le tratez, mi s-a părut că metoda cea mai adecvată 
ar fi să plec de la lucrarea mea actuală despre funcţia narativă, 
apoi să arăt înrudirea acesteia cu lucrările mele anterioare con¬ 
sacrate metaforei, psihanalizei, simbolicii şi altor probleme 
conexe, în sfîrşit, să urc de la aceste investigaţii parţiale la pre¬ 
supoziţiile, deopotrivă teoretice şi metodologice, pe care se fun¬ 
dează întreaga mea cercetare. Această înaintare de-a-ndăratelea 
în propria mea operă îmi permite să închei expunerea cu pre¬ 
supoziţiile tradiţiei fenomenologice şi hermeneutice la care ader, 
arătînd modul în care analizele mele în acelaşi timp continuă, 
corectează şi uneori pun în chestiune această tradiţie. 

I 

Cîteva cuvinte, mai întîi, despre lucrările mele consacrate 
funcţiei narative. Ele pun în evidenţă trei preocupări majore. 
Această cercetare privind actul povestirii răspunde în primul rînd 
unei preocupări foarte generale, pe care am expus-o cu ani în 
urmă în primul capitol din cartea mea De l’inteq)r6tation. Essai 
sur Freud: aceea de a prezerva amplitudinea, diversitatea şi ire¬ 
ductibilitatea uzajelor limbajului. Se poate deci observa, din 
capul locului, că mă înrudesc cu acei filozofi analitici care 
rezistă reducţionismului potrivit căruia „limbile bine făcute" ar 
trebui să evalueze pretenţiile la sens şi la adevăr ale tuturor 
întrebuinţărilor non-„logice“ ale limbajului. 

O a doua preocupare o completează şi într-un fel o temperează 
pe cea dintîi: aceea de a reuni formele şi modalităţile dispersate 
ale jocului povestirii. într-adevăr, de-a lungul dezvoltării cul¬ 
turilor ai căror moştenitori sîntem, actul povestirii s-a ramificat 
necontenit în genuri literare din ce în ce mai specificate. Această 
fragmentare pune filozofilor o problemă majoră, datorită diho¬ 
tomiei radicale care împarte cîmpul narativ şi care opune masiv, 
pe de o parte, povestirile care au o pretenţie la adevăr compara¬ 
bilă cu cea a discursurilor descriptive care operează în ştiinţe — 
să zicem istoria şi genurile literare conexe ale biografiei şi auto¬ 
biografiei — şi, pe de altă parte, povestirile de ficţiune, cum ar fi 
epopeea, drama, nuvela, romanul, pentru a nu mai vorbi de modu¬ 
rile narative care recurg la alte mijloace decît limbajul: filmul, 
de exemplu, eventual pictura şi alte arte plastice. în pofida aces¬ 
tei necontenite fragmentări, formulez ipoteza că există o unitate 
funcţională între multiplele moduri şi genuri narative. în această 
privinţă, ipoteza mea de bază este următoarea: caracterul comun 
al experienţei umane, care este marcat, articulat, clarificat prin 
actul povestirii sub toate formele sale, este caracterul ei tempo¬ 
ral. Tot ce se povesteşte se petrece în timp, cere timp, se 
desfăşoară temporal; şi ceea ce se desfăşoară în timp poate fi 
povestit. Ba poate că orice proces temporal nu este recunoscut ca 
atare decît în măsura în care poate fi povestit într-un fel sau 
altul. Această reciprocitate presupusă între narativitate şi tempo- 
ralitate constituie tema lucrării noastre Temps et Răcit . Oricît de 
limitată ar fi problema în comparaţie cu marea întindere a între¬ 
buinţărilor reale şi potenţiale ale limbajului, în realitate ea este 
imensă. Ea reuneşte sub un singur titlu probleme tratate de obi¬ 
cei sub rubrici diferite: epistemologie a cunoaşterii istorice, cri¬ 
tică literară aplicată operelor de ficţiune, teorii ale timpului (ele 
însele dispersate între cosmologie, fizică, biologie, psihologie, 
sociologie). Tratînd calitatea temporală a experienţei ca referent 
comun al istoriei şi al ficţiunii, fac din ficţiune, istorie şi timp o 
singură problemă. 

Aici intervine o a treia preocupare care ne dă posibilitatea de 
a face ca problematica temporalităţii şi narativităţii să fie mai 
puţin refractară: aceea de a pune la încercare capacitatea de 
selecţie şi de organizare a limbajului însuşi, atunci cînd acesta se 

ordonează în unităţi de discurs mai lungi decît fraza, adică în 
ceea ce putem numi texte. Dacă, într-adevăr, narativitatea tre¬ 
buie să marcheze, să articuleze şi să clarifice experienţa tempo¬ 
rală — ca să reluăm cele trei verbe întrebuinţate mai sus —, 
trebuie să căutăm în întrebuinţarea limbajului un etalon de 
măsură care să satisfacă această nevoie de delimitare, de punere 
în ordine şi de explicitare. Iată cum se poate schiţa sumar faptul 
că textul este unitatea lingvistică vizată şi că el constituie inter¬ 
mediarul adecvat între trăirea temporală şi actul narativ. Ca uni¬ 
tate lingvistică un text este, pe de o parte, o expansiune a primei 
unităţi de semnificaţie actuală care este fraza, sau instanţa de 
discurs în sensul lui Benveniste. Pe de altă parte, el aduce un 
principiu de organizare transfrastică exploatat de actul povestirii 
în toate formele sale. 

Putem numi poetică — urmîndu-1 pe Aristotel — disciplina 
ce se ocupă cu legile de compunere care se supraadaugă instan¬ 
ţei de discurs pentru a face din ea un text cu valoare de poves¬ 
tire sau de poem sau de eseu. 

Se pune atunci problema de a identifica trăsătura majoră a 
actului ce face dintr-un text o povestire. îl urmez iarăşi pe 
Aristotel pentru a desemna genul de compoziţie veibală care 
face ca un text să fie povestire. Aristotel desemnează această 
compoziţie verbală cu termenul de mythos , termen care se tra¬ 
duce prin „fabulă" sau „intrigă": „numesc aici mythos asam¬ 
blarea ( synthesis , sau în alte contexte systasis) acţiunilor 
săvîrşite" (1450 a 5 şi 15). Prin aceasta Aristotel înţelege mai 
mult decît o structură, în sensul static al cuvîntului: o operaţie 
(cum o indică terminaţia -sis a lui poiesis, synthesis, systasis), 
anume structurarea care cere să vorbim mai curînd de punere- 
în-intrigă decît de intrigă. Punerea-în-intrigă constă în princi¬ 
pal în selecţia şi aranjarea evenimentelor şi acţiunilor povestite, 
care fac din fabulă o istorie „completă şi întreagă" (1450 b 25), 
avînd început, mijloc şi sfîrşit. Prin aceasta înţelegem că nici o 
acţiune nu este un început decît într-o istorie pe care o inau¬ 
gurează; că nici o acţiune nu este un mijloc decît dacă provoacă 
în istoria povestită o schimbare de soartă, un „nod" care trebuie 
dezlegat, o „peripeţie" surprinzătoare, o serie de incidente 
„vrednice de milă" sau „înspăimîntătoare"; nici o acţiune, luată 
în ea însăşi, nu este un sfîrşit decît în măsura în care în istoria 

povestită pune capăt unui curs al acţiunii, dezleagă un nod, com¬ 
pensează peripeţia prin recunoştinţă, marchează destinul eroului 
printr-un eveniment ultim care clarifică întreaga acţiune şi pro¬ 
duce, la auditor, katharsis-ul compasiunii şi al groazei. 

Tocmai această noţiune îmi serveşte drept fir conducător al 
cercetării, atît în ordinea istoriei istoricilor (sau a istoriografiei), 
cît şi în ordinea ficţiunii (de la epopee şi basmul popular la 
romanul modem). Mă limitez aici să insist asupra trăsăturii care 
conferă după părerea mea o asemenea fertilitate noţiunii de 
intrigă, anume inteligibilitatea sa. Caracterul inteligibil al intrigii 
poate fi astfel arătat: intriga este ansamblul combinaţiilor prin 
care evenimentele sînt transformate în istorie sau — corelativ — 
o istorie este extrasă din evenimente. Intriga este mediatorul 
între eveniment şi istorie. Aceasta înseamnă că nu poate fi eveni¬ 
ment ceva care nu contribuie la înaintarea unei istorii. Un eveni¬ 
ment nu este numai o ocurenţă, ceva care se întîmplă, ci şi o 
componentă narativă. Lărgind şi mai mult cîmpul intrigii, aş 
spune că intriga este unitatea inteligibilă care compune împre¬ 
jurări, scopuri şi mijloace, iniţiative, consecinţe neintenţionate. 
După o expresie pe care o datorez lui Louis Mink, intriga este 
actul de „a lua împreună" — de a compune — aceste ingrediente 
ale acţiunii umane care, în experienţa obişnuită, rămîn eterogene 
şi discordante. Din acest caracter inteligibil al intrigii rezultă că 
urmărirea istoriei este o competenţă ce constituie o formă foarte 
elaborată de comprehensiune. 

Voi spune acum cîteva cuvinte despre problemele pe care le 
pune extinderea la istoriografie a noţiunii aristotelice de intrigă. 
Voi evoca trei. Prima problemă priveşte raportul dintre istoria 
savantă şi povestire. S-ar părea că este o cauză pierdută să pre¬ 
tinzi că istoria modernă a păstrat caracterul narativ pe care îl 
găsim în vechile cronici şi care a persistat pînă în zilele noastre în 
istoria politică, diplomatică sau ecleziastică, ce relatează despre 
bătălii, tratate, partaje şi în general despre schimbările de soartă 
care afectează exercitarea puterii de către indivizi determinaţi. 

Teza mea este că legătura istoriei cu povestirea nu poate fi 
ruptă fără ca istoria să-şi piardă specificitatea printre ştiinţele 
umane. Aş spune mai întîi că eroarea de bază a celor care opun 
istoria povestirii provine din ignorarea caracterului inteligibil pe 
care intriga îl conferă povestirii, aşa cum Aristotel a subliniat-o 
primul. In fundalul criticii caracterului narativ al istoriei se 

regăseşte mereu o noţiune naivă a povestirii, ca înşirare dezlînată 
de evenimente. Nu se observă decît caracterul ei episodic şi i se 
uită caracterul configurat, care stă la baza inteligibilităţii sale. în 
acelaşi timp se ignoră distanţa pe care povestirea o instaurează în¬ 
tre ea însăşi şi experienţa trăită. Intre a trăi şi a povesti se deschi¬ 
de o distanţă, oricît de mică. Viaţa este trăită, istoria este povestită. 

în al doilea rînd, dacă nesocoteşti această inteligibilitate de 
bază a povestirii, nu mai poţi înţelege modul în care explicaţia 
istorică se grefează pe comprehensiunea narativă, astfel că 
explicînd mai mult, povesteşti mai bine. Eroarea susţinătorilor 
modelelor nomologice nu constă atît în faptul că ei se înşală 
asupra naturii legilor pe care istoricul le poate împrumuta din 
alte ştiinţe sociale mai avansate — demografie, economie, 
lingvistică, sociologie etc. —, ci asupra funcţionării lor. Ei nu văd 
că aceste legi dobîndesc o semnificaţie istorică în măsura în care 
se grefează pe o organizare narativă prealabilă care a calificat deja 
evenimentele drept o contribuţie la desfăşurarea unei intrigi. 

în al treilea rînd, îndepărtîndu-se de istoria evenimenţială, în 
principal de istoria politică, istoriografia s-a îndepărtat de istoria 
narativă mai puţin decît o pretind istoricii. Chiar dacă devine 
istorie a duratei lungi devenind istorie socială, economică, cul¬ 
turală, istoria rămîne totuşi legată de timp şi dă socoteală de 
schimbările care leagă o situaţie terminală de o situaţie iniţială. 
Viteza schimbării nu afectează defel natura lucrului. Rămînînd 
legată de timp şi de schimbare, istoria rămîne legată de acţiunea 
oamenilor care, potrivit expresiei lui Marx, fac istoria în împre¬ 
jurări pe care nu le-au făcut ei. Direct sau indirect, istoria este a 
oamenilor care sînt purtătorii, agenţii şi victimele forţelor, insti¬ 
tuţiilor, funcţiilor, structurilor în care sînt inseraţi. în ultimă 
instanţă, istoria nu poate rupe complet cu povestirea, pentru că 
nu se poate rupe de acţiunea care implică agenţi, scopuri, împre¬ 
jurări, interacţiuni şi rezultate voite sau nevoite. Iar intriga este 
unitatea narativă de bază care compune aceste ingrediente etero¬ 
gene într-o totalitate inteligibilă. 

Un al doilea ciclu de probleme priveşte validitatea noţiunii de 
intrigă în analiza povestirilor de ficţiune, de la basmul popular şi 
epopee pînă la romanul modem. Această validitate este supusă 
la două atacuri din direcţii opuse, dar complementare. 

Nu voi lua aici în considerare atacul structuralist împotriva 
unei interpretări a povestirii care în viziunea sa majorează pe 

nedrept cronologia aparentă a povestirii. Am discutat altundeva 
pretenţia de a substitui o logică „acronică“, valabilă la nivelul 
gramaticii profunde a textului narativ, dinamicii de suprafaţă de 
care ţine intriga. Prefer să mă concentrez asupra unui atac din 
direcţie opusă dar complementară. 

Contrar structuralismului, ale cărui analize reuşesc în dome¬ 
niul basmului popular şi al povestirii tradiţionale, mai mulţi cri¬ 
tici literari extrag argumente din evoluţia romanului contemporan 
pentru a vedea în scriitură o experimentare care înfrînge toate 
normele, toate paradigmele primite de la tradiţie, şi printre aces¬ 
tea, tipurile de intrigi moştenite de la romanul din secolul al 
XlX-lea. Contestarea pe calea scriiturii este dusă atît de departe 
încît orice noţiune de intrigă pare a se dizolva şi a-şi pierde va¬ 
loarea pertinentă în descrierea faptelor narative. 

La această obiecţie răspund că cei care o formulează se înşală 
asupra raportului dintre paradigmă — oricare ar fi ea — şi opera 
singulară. Ceea ce numim noi paradigme sînt tipuri de punere- 
în-intrigă născute din sedimentarea practicii narative însăşi. 
Atingem aici un fenomen fundamental, acela al alternanţei între 
inovaţie şi sedimentare; acest fenomen este constitutiv a ceea ce 
se numeşte o tradiţie şi este direct implicat în caracterul istoric al 
schematismului narativ. Alternanţa inovaţie-sedimentare face 
posibil fenomenul de devianţă pe care îl evocă obiecţia. Dar tre¬ 
buie să înţelegem că devianţa însăşi nu este posibilă decît pe fon¬ 
dul unei culturi tradiţionale care creează la cititor aşteptări pe care 
altistului îi place să le trezească şi să le decepţioneze. Acest raport 
ironic nu se poate însă instaura mtr-un vid paradigmatic total. 
Mărturisesc că presupoziţiile despre care voi vorbi pe îndelete mai 
departe nu îmi permit să gîndesc o anomie radicală, ci doar un joc 
cu reguli. Numai o imaginaţie reglată poate fi gîndită. 

A treia problemă pe care aş dori s-o evoc priveşte referirea 
comună a istoriei şi a ficţiunii la fondul temporal al experienţei 
umane. 

Problema este de o dificultate considerabilă. Pe de o parte, 
într-adevăr, numai istoria pare a se referi la real, chiar dacă este 
vorba de un real trecut. Numai ea pare a pretinde că vorbeşte 
despre evenimente care s-au produs realmente. Romancierul 
ignoră obligaţia probei materiale legate de constrîngerea docu¬ 
mentului şi a arhivelor. O asimetrie ireductibilă pare a opune 
realul istoric şi irealul ficţiunii. 

Nu este vorba de a nega această asimetrie. Dimpotrivă, tre¬ 
buie să ne sprijinim pe ea pentru a sesiza încrucişarea sau chias- 
mul între cele două moduri referenţiale ale ficţiunii şi istoriei. Pe 
de o parte, nu trebuie spus că ficţiunea este lipsită de referinţă. Pe 
de altă parte, nu trebuie să spunem că istoria se referă la trecutul 
istoric la fel cum descrierile empirice se referă la realul prezent. 

A spune că ficţiunea nu este lipsită de referinţă înseamnă a 
respinge o concepţie prea îngustă asupra referinţei care ar reduce 
ficţiunea la un rol pur emoţional. într-un fel sau altul, toate sis¬ 
temele de simboluri contribuie la configurarea realităţii. în spe¬ 
cial, intrigile pe care le inventăm ne ajută să configurăm experienţa 
noastră temporală confuză, informă şi, la limită, mută. „Ce este 
timpul? întreba Augustin. Dacă nimeni nu mă întreabă, o ştiu. 
Dacă mă întreabă, n-o mai ştiu.“ Funcţia referenţială a intrigii 
rezidă tocmai în capacitatea ficţiunii de a configura această 
experienţă temporală cvasimută. Regăsim aici legătura între 
mythos şi mimesis din Poetica lui Aristotel: „Fabula, spune el, 
este imitaţia acţiunii" (1450 a 2). 

Fabula imită acţiunea în măsura în care îi construieşte 
schemele de inteligibilitate doar cu resursele ficţiunii. Lumea 
ficţiunii este un laborator de forme în care încercăm configuraţii 
posibile ale acţiunii pentru a le proba consistenţa şi plauzibili¬ 
tatea. Această experimentare cu paradigmele ţine de ceea ce 
numeam mai sus imaginaţia productivă. Referinţa, în acest sta¬ 
diu, este ca şi suspendată: acţiunea imitată este o acţiune numai 
imitată, adică simulată, inventată. Ficţiune înseamnă fingere şi 
fingere înseamnă plăsmuire, facere. In această fază a suspen¬ 
dării, lumea ficţiunii nu este decît lumea textului, o proiecţie a 
textului ca lume. 

Dar suspendarea referinţei nu poate fi decît un moment inter¬ 
mediar între precomprehensiunea lumii acţiunii şi transfigurarea 
realităţii cotidiene operată de ficţiunea însăşi. Lumea textului, 
căci lume este, intră în mod necesar în coliziune cu lumea reală, 
pentru a o ,.reface", fie că o confirmă, fie că o neagă. Dar chiar 
raportul cel mai ironic al artei faţă de realitate ar fi de neînţeles 
dacă arta nu ar de-ranja şi nu ar re-aranja raportul nostru cu 
realul. Dacă lumea textului nu ar avea un raport precis deter¬ 
minabil cu lumea reală, atunci limbajul nu ar fi „periculos", în 
sensul în care spunea Holderlin, înainte de Nietzsche şi Walter 
Benjamin. 

Un demers paralel se impune de partea istoriei. Aşa cum 
ficţiunea narativă nu este lipsită de referinţă, referinţa proprie 
istoriei este înrudită cu referinţa «plăsmuitoare» a povestirii de 
ficţiune. Nu că trecutul ar fi ireal: dar realul trecut este, în sensul 
propriu al cuvîntului, inverificabil. în măsura în care nu mai 
este, el este doar indirect vizat de discursul istoriei. Aici se 
impune înrudirea cu ficţiunea. Aşa cum o afirmase cu vigoare 
Collingwood, reconstrucţia trecutului este opera imaginaţiei. în 
virtutea legăturilor evocate mai sus între istorie şi povestire, 
istoricul configurează şi el intrigi pe care documentele le auto¬ 
riză sau le interzic, dar nu le conţin niciodată. în acest sens, isto¬ 
ria combină coerenţa narativă şi conformitatea cu documentele. 
Această legătură complexă caracterizează statutul istoriei ca 
interpretare. Se deschide astfel calea unei investigaţii pozitive a 
tuturor intersectărilor între modalităţile referenţiale asimetrice, 
dar la fel de indirecte sau mediate, ale ficţiunii şi istoriei. 
Experienţa umană este necontenit refigurată în dimensiunea ei 
temporală profundă, prin intermediul acestui joc complex între 
referinţa indirectă la trecut şi referinţa plăsmuitoare a ficţiunii. 

II 

îmi propun acum să resituez investigaţia funcţiei narative în 
cadrul mai larg al lucrărilor mele anterioare, înainte de a pune în 
evidenţă presupoziţiile teoretice şi epistemologice care nu au 
încetat să se afirme şi să se precizeze de-a lungul timpului. 

Raporturile între problemele puse de funcţia narativă şi cele pe 
care le-am discutat în Metafora vie nu sînt la prima vedere evidente: 

1. în timp ce povestirea pare a trebui să fie clasată printre 
„genurile* 1 literare, metafora pare la început a aparţine clasei 
„tropilor**, adică a figurilor discursului. 

2. în timp ce povestirea înglobează printre varietăţile sale un 
subgen atît de important cum este istoria, care pretinde că este o 
ştiinţă sau măcar că descrie evenimente reale din trecut, metafo¬ 
ra pare a caracteriza exclusiv poezia lirică, ale cărei pretenţii 
descriptive par slabe, dacă nu inexistente. 

Tocmai căutarea şi descrierea problemelor comune celor 
doua domenii, în pofida deosebirilor lor evidente, ne va conduce 
spre orizonturile mai largi din ultima parte a acestui eseu. 

Voi repartiza remarcile mele în două grupe, în funcţie de cele 
două obiecţii pe care le-am schiţat. Prima grupă priveşte struc¬ 
tura, sau mai bine zis „sensul" imanent enunţurilor înseşi, fie ele 
narative sau metaforice. Cea de a doua priveşte „referinţa" 
extralingvistică a enunţurilor şi, prin aceasta, pretenţia la adevăr 
a celor două tipuri de enunţuri. 

1. Să ne situăm mai întîi la nivelul „sensului". 

a) Legătura cea mai elementară, în planul sensului, între 
„genul" narativ şi „tropul" metaforic este constituită de aparte¬ 
nenţa lor comună la discurs, adică la uzajele limbajului de 
dimensiune egală sau superioară ffazei. 

Unul din primele rezultate pe care mi se pare a le fi atins cer¬ 
cetarea contemporană privind metafora constă în a fi deplasat 
locul analizei de la sfera cuvîntului la cea a frazei. Potrivit defi¬ 
niţiilor retoricii clasice, născută din Poetica lui Aristotel, metafo¬ 
ra este transferul numelui uzual al unui lucru asupra unui alt 
lucru în virtutea asemănării lor. Pentru a înţelege operaţia care 
generează o atare extindere, trebuie să ieşim din cadrul cuvîntu¬ 
lui şi să ne ridicăm la planul frazei, şi să vorbim mai curînd de 
enunţ metaforic decît de metaforă-cuvînt. Devine clar atunci că 
metafora este un travaliu asupra limbajului care constă în a atribui 
unor subiecte logice predicate care nu pot compune cu cele dintîi. 
înţelegem prin aceasta că înainte de a fi o denumire deviantă, 
metafora este o predicaţie bizară, o atribuire care distruge consis¬ 
tenţa sau, cum s-a spus, pertinenţa semantică a ffazei, aşa cum este 
ea instituită de semnificaţiile uzuale, adică lexicalizate, ale terme¬ 
nilor respectivi. Dacă admitem deci ipoteza că metafora este mai 
întîi şi în principal o atribuire nonpertinentă, înţelegem raţiunea 
torsiunii pe care o suferă cuvintele în cadrul enunţării metaforice. 
Ea este „efectul de sens" cerut pentru a salva pertinenţa semantică 
a frazei. Sîntem atunci în prezenţa metaforei pentru că percepem, 
de-a lungul noii pertinenţe semantice — şi oarecum sub ea — 
rezistenţa cuvintelor în întrebuinţarea lor uzuală şi deci şi incom¬ 
patibilitatea lor la nivelul unei interpretări literale a frazei. Tocmai 
această concurenţă între noua pertinenţă metaforică şi nonperti- 
nenţa literală caracterizează enunţurile metaforice printre toate 
întrebuinţările limbajului la nivelul frazei. 

b) Această analiză a metaforei în termeni mai curînd de frază 
decît de cuvînt, sau mai exact în termeni de predicaţie bizară mai 
degrabă decît de denumire deviantă, pregăteşte calea unei com¬ 
paraţii între teoria povestirii şi teoria metaforei. Ambele au, în- 
tr-adevăr, de-a face cu fenomene de inovaţie semantică. Este 
drept că povestirea se instituie dintr-o dată la scara discursului 
înţeles ca o secvenţă de fraze, în timp ce operaţia metaforică nu 
cere, strict vorbind, decît funcţionarea de bază a frazei, anume 
predicaţia. în realitatea uzajului însă, frazele metaforice reclamă 
contextul unui poem întreg care întreţese metaforele. în acest 
sens se poate spune, împreună cu un critic literar, că fiecare 
metaforă este un poem în miniatură. Paralelismul între povestire 
şi metaforă este astfel restabilit nu numai la nivelul discursului- 
frază, dar şi la cel al discursului-secvenţă. 

Fenomenul inovaţiei semantice poate fi sesizat în toată 
amploarea lui tocmai în cadrul acestui paralelism. Acest fe¬ 
nomen constituie problema cea mai importantă pe care o au în 
comun, în planul sensului, metafora şi povestirea. în ambele 
cazuri survine în limbaj ceva nou, încă nespus, inedit: aici 
metafora vie, adică o nouă pertinenţă în predicaţie, acolo o 
intrigă simulată, adică o nouă congruenţă în punerea-în-intrigă. 
De ambele părţi însă creativitatea umană poate fi identificată şi 
tăiată în contururi care o fac accesibilă analizei. Metafora vie şi 
punerea-în-intrigă sînt ca două ferestre deschise către enigma 
creativităţii. 

c) Dacă ne întrebăm acum care sînt raţiunile acestui privilegiu 
al metaforei şi al punerii-în-intrigă, trebuie să ne îndreptăm aten¬ 
ţia asupra funcţionării imaginaţiei productive şi a schematismu¬ 
lui care îi constituie matricea inteligibilă. în ambele cazuri, 
într-adevăr, inovaţia se produce în mediul limbajului şi revelează 
ceva din ce poate fi o imaginaţie care produce potrivit unor re¬ 
guli. Această producere reglată se exprimă, în construcţia intri¬ 
gilor, printr-o pendulare continuă între inventarea de intrigi 
singulare şi constituirea prin sedimentare a unei tipologii nara¬ 
tive. în producerea de noi intrigi singulare operează o dialectică 
între conformitatea şi devianţa în raport cu normele inerente 
oricărei tipologii narative. 

Această dialectică îşi are corespondentul în naşterea unei noi 
pertinenţe semantice în cazul metaforelor noi. Aristotel spunea 
că „a metaforiza bine înseamnă a sesiza asemănătorul** ( Poetica, 

1459 a 4-8). Dar ce înseamnă a sesiza asemănătorul? Dacă prin 
instaurarea unei pertinenţe semantice enunţul „produce sens“ ca 
totalitate, similitudinea constă în apropierea creată între termeni 
care, la început „depărtaţi", apar brusc „apropiaţi". Similitudinea 
constă deci într-o schimbare de distanţă în spaţiul logic. Ea este 
tocmai această emergenţă a unei noi înrudiri generice între idei 
eterogene. 

Aici intră în joc imaginaţia productivă ca schematizare a aces¬ 
tei operaţii sintetice de apropiere. Imaginaţia este această com¬ 
petenţă, această capacitate de a produce noi specii logice prin 
asimilare predicativă şi de a le produce în pofida — şi graţie — 
diferenţei iniţiale între termenii care rezistă asimilării. 

Dar şi intriga ne-a dezvăluit ceva comparabil cu această asi¬ 
milare predicativă: ea ne-a apărut şi ca o „luare împreună", care 
integrează diferite evenimente într-o istorie, şi care strînge lao¬ 
laltă factori atît de eterogeni cum sînt împrejurările, caracterele 
cu proiectele şi motivele lor, interacţiuni implicînd cooperare 
sau ostilitate, ajutor sau obstacol, în fine, hazarduri. Fiecare 
intrigă constituie o sinteză de acest gen a eterogenului. 

d) Dacă punem acum accentul pe caracterul inteligibil propriu 
inovaţiei semantice, între domeniul povestirii şi cel al metaforei 
apare un paralelism nou. Am insistat mai sus asupra unei mo¬ 
dalităţi foarte speciale a comprehensiunii pe care o pune în joc 
activitatea de urmărire a unei istorii şi am vorbit cu acest prilej de 
înţelegere narativă. Am susţinut teza că explicaţia istorică pe bază 
de legi, cauze regulate, funcţii, structuri, se grefează pe această 
comprehensiune narativă. Am putut astfel afirma că a explica mai 
mult înseamnă a înţelege mai bine. Am susţinut aceeaşi teză în 
legătură cu explicaţiile structurale ale povestirilor de ficţiune: 
explicitarea codurilor narative subiacente basmului popular, de 
exemplu, ne-a apărut astfel ca o activitate de raţionalizare de 
gradul doi aplicată comprehensiunii de gradul întîi pe care ne-o 
oferă gramatica de suprafaţă a povestirilor. 

Acelaşi raport între comprehensiune şi explicaţie se observă 
în domeniul poetic. Actul de comprehensiune care ar corespunde 
în acest domeniu competenţei de a urmări o istorie constă în 
reluarea în stăpînire a dinamismului semantic în virtutea căruia 
într-un enunţ metaforic emerge o nouă pertinenţă semantică din 
ruinele nonpertinenţei semantice, aşa cum apare ea unei lecturi 
literale a frazei. A înţelege înseamnă deci a face sau a reface 

operaţia discursivă purtătoare de inovaţie semantică. Acestei 
comprehensiuni prin care autorul sau cititorul „face 11 metafora i 
se suprapune o explicaţie savantă care adoptă un cu totul alt 
punct de plecare decît dinamismul frazei şi respinge ireductibili¬ 
tatea unităţilor de discurs în raport cu semnele care aparţin sis¬ 
temului limbii. Ridicînd la rang de principiu omologia structurală 
a tuturor nivelurilor de limbaj, de la fonem la text, explicaţia 
metaforei se înscrie într-o semiologie generală care consideră 
semnul drept unitate de măsură. Ca şi în cazul funcţiei narative, 
susţin şi aici teza că explicaţia nu este primă, ci secundă în 
raport cu comprehensiunea. Explicaţia, concepută ca o combina- 
torică de semne, deci ca o semiotică, se construieşte pe baza unei 
prime comprehensiuni a discursului ca act indivizibil şi capabil 
de inovaţie. Aşa cum structurile narative desprinse prin expli¬ 
caţie presupun comprehensiunea actului de structurare care con¬ 
stituie intriga, structurile degajate de semiotica structurală se 
bazează pe structurarea discursului ale cărui dinamism şi putere 
de inovaţie ni le revelează metafora. 

în partea a treia a acestui eseu vom arăta cum contribuie 
această dublă schiţă a raportului dintre explicaţie şi comprehen¬ 
siune la dezvoltarea contemporană a hermeneuticii. Dar mai 
înainte să vedem felul în care teoria metaforei şi teoria povestirii 
îşi dau concursul la elucidarea problemei referinţei. 

2. în discuţia anterioară am izolat cu bună ştiinţă „sensul 11 
enunţului metaforic, adică structura sa predicativă internă, de 
„referinţa 11 sa, adică de pretenţia sa de a atinge un real extra¬ 
lingvistic, deci de pretenţia de a spune adevărul. 

Or, studiul funcţiei narative ne-a pus deja în faţa problemei 
referinţei poetice cu ocazia evocării raportului dintre mythos şi 
mimesis în Poetica lui Aristotel. Spuneam că ficţiunea narativă 
„imită 11 acţiunea umană prin aceea că ea contribuie la remode- 
larea structurilor şi dimensiunilor acesteia potrivit configuraţiei 
imaginare a intrigii. Ficţiunea are această putere de a „reface 11 
realitatea şi mai precis, în cadrul ficţiunii narative, realitatea 
practică, în măsura în care textul vizează intenţional un orizont de 
realitate nouă pe care l-am putut numi lume. Tocmai această lume 
a textului intervine în lumea acţiunii pentru a o configura din nou 
sau, dacă ne putem permite să spunem, pentru a o transfigura. 

Studiul metaforei ne permite să pătrundem mai adînc în 
mecanismul acestei operaţii de transfigurare şi să-l extindem la 

ansamblul producţiilor imaginative pe care le desemnăm prin 
termenul general de ficţiune. Singură metafora ne permite să 
sesizăm conjuncţia între cele două momente constitutive ale 
referinţei poetice. 

Primul moment este cel mai uşor de identificat. Limbajul 
dobîndeşte o funcţie poetică ori de cîte ori deplasează atenţia de 
la referinţă la mesajul însuşi. în vocabularul lui Roman 
Jakobson, funcţia poetică accentuează mesajul for its own sake 
în detrimentul funcţiei referenţiale care, dimpotrivă, predomină 
în limbajul descriptiv. S-ar putea spune că mişcării centrifuge a 
funcţiei referenţiale i se substituie o mişcare centripetă a limba¬ 
jului către el însuşi. Limbajul se celebrează pe sine în jocul sune¬ 
tului şi sensului. Primul moment constitutiv al referinţei poetice 
este deci această suspendare a raportului direct al discursului cu 
realul deja constituit, deja descris cu resursele limbajului 
obişnuit sau ale limbajului ştiinţific. 

Dar suspendarea funcţiei referenţiale pe care o implică accen¬ 
tuarea mesajului for its own sake nu este decît inversul, sau 
condiţia negativă a unei funcţii referenţiale mai disimulate a dis¬ 
cursului, care este oarecum eliberată prin suspendarea valorii 
descriptive a enunţurilor. In acest fel discursul poetic aduce în 
limbaj aspecte, calităţi, valori ale realităţii care nu au acces la 
limbajul direct descriptiv şi care nu pot fi spuse decît prin inter¬ 
mediul jocului complex al enunţării metaforice şi al transgresării 
reglate a semnificaţiilor uzuale ale cuvintelor noastre. 

Această putere de re-descriere metaforică a realităţii este exact 
paralelă cu funcţia mimetică pe care am atribuit-o mai sus ficţiunii 
narative. Aceasta se exercită de preferinţă în cîmpul acţiunii şi al 
valorilor sale temporale, în vreme ce re-descrierea metaforică 
domină mai degrabă în cîmpul valorilor senzoriale, afective, este¬ 
tice şi axiologice care fac din lume o lume locuibilă. 

Implicaţiile filozofice ale acestei teorii a referinţei indirecte 
sînt la fel de importante ca şi cele ale dialecticii explicaţie-com- 
prehensiune. Le vom înscrie îndată în cîmpul hermeneuticii filo¬ 
zofice. Să spunem, cu titlu provizoriu, că funcţia de transfigurare 
a realului pe care o recunoaştem ficţiunii poetice implică faptul că 
încetăm de a identifica realitatea cu realitatea empirică sau, ceea 
ce înseamnă acelaşi lucru, că încetăm de a identifica experienţa cu 
o experienţă empirică. Prestigiul limbajului poetic provine din 


21 



Despre interpretare 


capacitatea lui de a aduce în limbaj aspecte ţinînd de ceea ce 
Husserl numea Lebenswelt şi Heidegger In-der-Welt-Sein. Prin 
aceasta, limbajul poetic ne obligă să repunem în discuţie con¬ 
ceptul nostru convenţional de adevăr, pe care nu trebuie să-l mai 
limităm la coerenţa logică şi verificarea empirică, astfel încît să 
putem lua în calcul pretenţia la adevăr care se ataşează acţiunii 
transfiguratoare a ficţiunii. Nu se poate spune mai mult despre 
real şi adevăr — ca şi, fără îndoială, despre fiinţă — fără a fi 
încercat în prealabil să explicităm presupoziţiile filozofice ale 
întregii operaţiuni. 


III 

Aş dori să încerc acum să răspund la două întrebări pe care 
analizele anterioare nu vor fi întîrziat să le pună unor cititori 
formaţi într-o altă tradiţie filozofică decît a mea. Care sînt pre¬ 
supoziţiile caracteristice ale tradiţiei filozofice căreia mă 
recunosc a-i aparţine? Cum se inserează analizele anterioare în 
această tradiţie? 

1. în ce priveşte prima întrebare, mi-ar plăcea să caracterizez 
tradiţia filozofică de la care mă revendic prin trei trăsături: ea se 
situează în linia unei filozofii reflexive ; rămîne dependentă de 
fenomenologia husserliană; vrea să fie o variantă hermeneutică a 
acestei fenomenologii. 

Prin filozofie reflexivă înţeleg, în linii mari, modul de gîndire 
apărut din Cogito-u\ cartezian, reluat de Kant şi de filozofia 
postkantiană franceză puţin cunoscută în străinătate şi din cadrul 
căreia Jean Nabert a fost pentru mine gînditorul cel mai de seamă. 
Problemele filozofice pe care o filozofie reflexivă le consideră 
drept cele mai radicale privesc posibilitatea comprehensiunii de 
sine ca subiect al operaţiilor de cunoaştere, de voliţie, de evalu¬ 
are etc. Reflecţia este acel act de întoarcere asupră-şi prin care 
un subiect îşi reasumă cu claritate intelectuală şi responsabilitate 
morală principiul unificator al operaţiilor între care se dis¬ 
persează şi uită de sine ca subiect. „«Eu gîndesc», spune Kant, 
trebuie să poată însoţi toate reprezentările mele. în această for¬ 
mulă se recunosc toate filozofiile reflexive. Dar cum se cunoaşte 
sau se recunoaşte pe sine acest „gîndesc"? Aici fenomenologia 
— şi încă mai mult hermeneutica — reprezintă în acelaşi timp o 

realizare şi o transformare radicală a însuşi programului filo¬ 
zofiei reflexive. Ideii de reflecţie i se ataşează voinţa unei trans¬ 
parenţe absolute, unei coincidenţe perfecte a sinelui cu sine 
însuşi, care ar face din conştiinţa de sine o ştiinţă indubitabilă şi, 
cu acest titlu, mai originară decît toate ştiinţele pozitive. 
Fenomenologia mai întîi, apoi hermeneutica reportează necon¬ 
tenit această revendicare fundamentală într-un orizont mereu 
mai depărtat, pe măsură ce filozofia îşi elaborează instrumentele 
de gîndire capabile să o satisfacă. 

Astfel Husserl, în textele sale teoretice cele mai marcate de un 
idealism care aminteşte de cel al lui Fichte, concepe fenome¬ 
nologia nu numai ca o metodă de descriere esenţială a 
articulaţiilor fundamentale ale experienţei (perceptivă, imagina¬ 
tivă, intelectivă, volitivă, axiologică etc.), dar şi ca o autofundare 
radicală în cea mai deplină claritate intelectuală. El vede atunci 
în reducţia — epochâ — aplicată atitudinii naturale cucerirea 
unui imperiu al sensului de unde este exclusă prin punere între 
paranteze orice chestiune privind lucrurile în sine. Tocmai acest 
imperiu al sensului, eliberat astfel de orice chestiune factuală, 
constituie cîmpul privilegiat al experienţei fenomenologice, 
locul prin excelenţă al intuitivităţii. Revenind la Descartes, din¬ 
colo de Kant, el consideră că orice sesizare a unei transcendenţe 
este îndoielnică, dar că imanenţa sinelui este indubitabilă. Prin 
această aserţiune fenomenologia rămîne o filozofie reflexivă. 

Şi totuşi fenomenologia, în exerciţiul ei efectiv iar nu în teo¬ 
retizarea pe care şi-o aplică sieşi şi pretenţiilor sale ultime, 
marchează deja mai mult îndepărtarea decît realizarea visului 
unei atari fundări radicale în autotransparenţa subiectului. Marea 
descoperire a fenomenologiei, sub condiţia însăşi a reducţiei 
fenomenologice, rămîne intenţionalitatea, adică, în sensul său cel 
mai puţin tehnic, primatul conştiinţei de ceva asupra conştiinţei 
de sine. Dar această definiţie a intenţionalităţii este încă trivială, 
în sensul ei riguros, intenţionalitatea semnifică faptul că actul de 
a viza ceva nu se sesizează pe sine decît prin unitatea identifica¬ 
bilă şi re-identificabilă a sensului vizat — ceea ce Husserl 
numeşte ,poemă" sau corelat intenţional al vizării „noetice". în 
plus, pe această noemă se depune în straturi suprapuse rezultatul 
activităţilor de sinteză pe care Husserl le numeşte „constituire" 
(constituire a lucrului, constituire a spaţiului, a timpului etc.). 

Or, travaliul concret al fenomenologiei — în particular, în stu¬ 
diile consacrate constituirii „lucrului** — dezvăluie, pe cale 
regresivă, straturi tot mai fundamentale unde sintezele active 
trimit necontenit la sinteze pasive din ce în ce mai radicale. 
Fenomenologia este astfel prinsă într-o mişcare infinită de 
„întrebare către origini**, în care proiectul său de autofundare 
radicală se destramă. Chiar şi ultimele lucrări consacrate lumii- 
vieţii desemnează sub acest termen un orizont de nemijlocire 
imposibil de atins vreodată. Lebenswelt-ul nu este niciodată dat, 
ci totdeauna presupus. Este paradisul pierdut al fenomenologiei, 
în acest sens, fenomenologia a subminat propria sa idee direc¬ 
toare încercînd să o realizeze. E ceea ce constituie măreţia tra¬ 
gică a operei lui Husserl. 

Avînd prezent în minte acest rezultat paradoxal înţelegem cum 
a putut hermeneutica să se grefeze pe fenomenologie şi să 
întreţină faţă de ea acelaşi dublu raport ca cel pe care îl întreţine 
fenomenologia cu idealul său cartezian şi fichteian. Antece¬ 
dentele hermeneuticii par la început a o face străină de tradiţia 
reflexivă şi de proiectul fenomenologic. în fapt hermeneutica s-a 
născut — sau mai curînd a fost reactualizată — în epoca lui 
Schleiermacher din fuziunea între exegeza biblică, filologia cla¬ 
sică şi jurisprudenţă. Această contopire a mai multor discipline a 
putut fi operată prin intermediul unei răsturnări copemicane care 
a făcut ca întrebarea ce înseamnă a înţelege ? să treacă înaintea 
chestiunii sensului cutărui sau cutărui text sau al cutărei sau 
cutărei categorii de texte (sacre sau profane, poetice sau juridice). 
Tocmai această investigaţie a Versfehen-ului avea să întîlnească, 
un secol mai tîrziu, chestiunea fenomenologică prin excelenţă, 
anume investigaţia sensului intenţional al actelor noetice. Este 
adevărat că hermeneutica continua să aibă preocupări diferite de 
cele ale fenomenologiei concrete. în timp ce aceasta punea 
chestiunea sensului de preferinţă în dimensiunea cognitivă şi per¬ 
ceptivă, hermeneutica o punea, începînd cu Dilthey, în dimensi¬ 
unea istoriei şi a ştiinţelor umane. Dar era, de ambele părţi, 
aceeaşi chestiune fundamentală a raportului între sens şi sine, 
între inteligibilitatea sensului şi reflexivitatea sinelui. 

Faimosul cerc hermeneutic între sensul „obiectiv** al unui text 
şi precomprehensiunea lui de către un cititor singular apărea 

atunci ca un caz particular al conexiunii pe care Husserl o numea 
de altfel corelaţie noetico-noematică. 

înrădăcinarea fenomenologică a hermeneuticii nu se limitează 
la această înrudire foarte generală între comprehensiunea tex¬ 
telor şi raportul intenţional al unei conştiinţe cu un sens care îi 
rezistă. Tema Lebenswelt- ului, pe care fenomenologia a întîlnit-o 
oarecum împotriva voinţei sale, este asumată de către herme¬ 
neutica postheideggeriană nu ca un reziduu, ci ca un prealabil. 
Mai întîi noi sîntem în lume, îi aparţinem în felul unei aparte¬ 
nenţe participative irecuzabile şi tocmai de aceea, într-o mişcare 
secundă, ne putem opune obiectelor pe care pretindem a le con¬ 
stitui şi stăpîni intelectual. Pentru Heidegger Verstehen are o 
semnificaţie ontologică. El este răspunsul unei fiinţe aruncate în 
lume care se orientează în ea proiectîndu-şi posibilii cei mai pro¬ 
prii. Interpretarea, în sensul tehnic al interpretării textelor, nu 
este decît desfăşurarea, explicarea acestei comprehensiuni onto¬ 
logice, totdeauna solidară cu o prealabilă fiinţă aruncată în lume. 
Relaţia subiect-obiect, căreia Husserl îi rămîne tributar, este astfel 
subordonată atestării unei legături ontologice mai primitive decît 
orice relaţie de cunoaştere. 

Această subminare a fenomenologiei de către hermeneutică 
atrage după sine încă una: faimoasa „reducţie * 1 prin care Husserl 
scindează „sensul** de lumea în care conştiinţa naturală este la 
început cufundată nu mai poate fi un gest filozofic prim. El 
primeşte de-acum o semnificaţie epistemologică derivată: este 
un gest secund de distanţare — şi, în acest sens, uitarea 
înrădăcinării prime a comprehensiunii —, pe care îl cer toate 
operaţiile obiectivatoare caracteristice ale cunoaşterii atît vulgare 
cît şi ştiinţifice. Dar această distanţare presupune apartenenţa 
participativă prin care sîntem ai lumii înainte de a fi subiecţi care 
îşi opun lor înşişi obiecte pentru a le judeca şi a le supune 
stăpînirii lor intelectuale şi tehnice. Astfel, hermeneutica heideg- 
geriană şi postheideggeriană, deşi moştenitoare a fenomenolo¬ 
giei husserliene, sfîrşeşte prin a o răsturna, chiar în măsura în 
care o realizează. 

Consecinţele filozofice ale acestei răsturnări sînt conside¬ 
rabile. Pentru a le observa nu ne putem mărgini să subliniem 
finitudinea care face inaccesibil idealul unei transparenţe sieşi a 

subiectului. Ideea de finitudine rămîne în ea însăşi banală, chiar 
trivială. Cel mult, ea nu face decît să enunţe în termeni negativi 
renunţarea la orice hybris al reflecţiei, la orice pretenţie a subiec¬ 
tului de a se funda pe el însuşi. Descoperirea întîietăţii fiinţă- 
rii-în-lume în raport cu orice proiect de fundare şi cu orice 
tentativă de justificare ultimă îşi regăseşte întreaga forţă atunci 
cînd din noua ontologie a comprehensiunii tragem toate con¬ 
secinţele pozitive pentru epistemologie. Trăgînd aceste con¬ 
secinţe epistemologice îmi voi pregăti răspunsul la a doua întrebare 
pusă la începutul părţii a treia a acestui eseu. Rezum această 
consecinţă epistemologică în următoarea formulă: nu există 
comprehensiune de sine care să nu fie mijlocită prin semne, sim¬ 
boluri şi texte; comprehensiunea de sine coincide în ultimă 
instanţă cu interpretarea aplicată acestor termeni mijlocitori. 
Trecînd de la unul la altul, hermeneutica se eliberează progresiv 
de idealismul cu care încercase Husserl să identifice fenome¬ 
nologia. Să urmărim deci fazele acestei emancipări. 

Mijlocirea prin semne: este afirmată în acest fel condiţia 
originară de exprimabilitate (de acces la limbaj) a oricărei expe¬ 
rienţe umane. Percepţia este spusă, dorinţa este spusă. Hegel o 
arătase deja în Fenomenologia spiritului. Freud a tras de aici o 
altă consecinţă, anume că nu există experienţă emoţională atît de 
ascunsă, disimulată sau distorsionată încît să nu poată fi adusă Ia 
claritatea limbajului şi revelată propriului ei sens pe calea acce¬ 
sului dorinţei la sfera limbajului. Psihanaliza, în calitatea ei de 
talk-cure , se bazează tocmai pe ipoteza acestei proximităţi pri¬ 
mordiale între dorinţă şi vorbire. Şi, cum cuvîntul este ascultat 
înainte de a fi pronunţat, drumul cel mai scurt de la sine la sine 
este vorbirea celuilalt, care mă face să parcurg spaţiul deschis al 
semnelor. 

Mijlocirea prin simboluri: prin acest termen înţeleg expresiile 
cu dublu sens pe care culturile tradiţionale l-au grefat pe denu¬ 
mirile „elementelor** cosmosului (foc, apă, aer, pămînt etc.), ale 
„dimensiunilor** sale (înălţime şi adîncime etc.), ale „aspectelor** 
sale (lumină şi întuneric etc.). Aceste expresii cu dublu sens se 
dispun ele însele între simbolurile cele mai universale, sim¬ 
bolurile proprii unei singure culturi şi simbolurile care sînt 
creaţia unui gînditor particular, chiar a unei opere singulare. în 
acest ultim caz, simbolul se confundă cu metafora vie. Dar 

probabil orice creaţie simbolică se înrădăcinează în ultimă 
Instanţă în fondul simbolic comun al umanităţii. Eu însumi am 
schiţat cîndva o Simbolică a răului, fundată integral pe acest rol 
mediator al unor expresii cu dublu sens, cum sînt „murdărie", 
„cădere", „deviaţie", în reflecţia asupra voinţei rele. Pe atunci 
chiar redusesem hermeneutica la interpretarea simbolurilor, 
udică la explicarea sensului secund — şi adesea ascuns — al 
ucestor expresii cu dublu sens. 

Această definire a hermeneuticii prin interpretarea simbolică 
îmi apare azi prea restrictivă. Şi aceasta din două motive care ne 
vor conduce de la mijlocirea prin simbol la mijlocirea prin texte, 
în primul rînd mi-a devenit evident că un simbolism tradiţional 
sau privat nu îşi desfăşoară resursele de plurivocitate decît în 
contexte adecvate, deci la scara unui text întreg, de exemplu un 
poem. în al doilea rînd, acelaşi simbolism prilejuieşte inter¬ 
pretări concurente, chiar polar opuse, după cum interpretarea 
urmăreşte să reducă simbolismul la baza lui literală, la sursele 
inconştiente sau la motivaţiile lui sociale, sau să-l amplifice po¬ 
trivit potenţei sale maxime de sens multiplu. într-un caz, 
hermeneutica urmăreşte să demitizeze simbolismul demascînd 
forţele nemărturisite care se disimulează în el; în celălalt caz, 
hermeneutica urmăreşte să concentreze sensul cel mai bogat, cel 
mai elevat, cel mai spiritual. Or, acest conflict al interpretărilor 
se desfăşoară şi la scară textuală. 

Rezultă de aici că hermeneutica nu mai poate fi definită doar 
prin interpretarea simbolurilor. Această definiţie trebuie totuşi 
păstrată cu titlu de etapă între recunoaşterea foarte generală a pro¬ 
prietăţii experienţei de a avea acces la limbaj şi definiţia mai tehnică 
a hermeneuticii prin interpretarea textuală. In plus, ea contribuie la 
risipirea iluziei unei cunoaşteri intuitive de sine, impunînd compre¬ 
hensiunii de sine marele ocol prin tezaurul de simboluri transmise de 
culturile în sînul cărora ne-am născut şi am învăţat să vorbim. 

în sfîrşit, mijlocirea prin texte. La prima vedere, această 
mijlocire pare mai limitată decît mijlocirea prin semne şi prin 
simboluri, care pot fi doar orale şi chiar nonverbale. Mijlocirea 
prin texte pare a restrînge sfera interpretării la scriitură şi la literatură, 
în detrimentul culturilor orale. Este adevărat. Dar, ceea ce defi¬ 
niţia pierde în extensiune, cîştigă în intensitate. în fapt, scriitura 
descliide resurse originale discursului, aşa cum l-am definit în 

primele pagini ale acestui eseu, mai întîi identifîcîndu-1 cu fraza 
(cineva spune ceva despre ceva cuiva), apoi caracterizîndu-1 prin 
compunerea de şiruri de fraze în formă de povestire, poem sau 
eseu. Graţie scrierii, discursul dobîndeşte o triplă autonomie 
semantică: în raport cu intenţia locutorului, cu receptarea de 
către auditorul iniţial, cu circumstanţele economice, sociale, cul¬ 
turale ale producerii sale. în acest sens scrisul se sustrage limi¬ 
telor dialogului faţă în faţă şi devine condiţia devenirii-text a 
discursului. Este sarcina hermeneuticii să exploreze implicaţiile 
acestei deveniri-text pentru travaliul interpretării. 

Consecinţa cea mai importantă este aceea că se pune definitiv 
capăt idealului cartezian, fichteian şi, în parte, husserlian al unei 
autotransparenţe a subiectului. Ocolul prin semne şi simboluri 
este în acelaşi timp amplificat şi alterat de această mediere prin 
texte care se sustrag condiţiei intersubiective a dialogului. 
Intenţia autorului nu mai este imediat dată, cum vrea să fie 
intenţia locutorului într-un dialog sincer şi direct. Ea trebuie să 
fie reconstruită odată cu semnificaţia textului însuşi, ca numele 
propriu dat stilului singular al operei. Nu mai este deci vorba de 
a defini hermeneutica prin coincidenţa între geniul cititorului şi 
geniul autorului. Intenţia autorului, absentă din textul său, a 
devenit ea însăşi o problemă hermeneutică. în ce priveşte 
cealaltă subiectivitate, a cititorului, ea este opera lecturii şi darul 
textului în aceeaşi măsură în care este purtătorul aşteptărilor cu 
care acest cititor abordează şi primeşte textul. Nu este deci vorba 
nici de a defini hermeneutica prin primatul subiectivităţii cititoare 
asupra textului, deci printr-o estetică a receptării. Nu ar servi la 
nimic să înlocuim o intenţional fallacy cu o affective fallacy. A te 
înţelege înseamnă a te înţelege în faţa textului şi a primi de la el 
condiţiile unui sine diferit de eul aflat în pragul lecturii. Nici una 
dintre cele două subiectivităţi, a autorului şi a cititorului, nu este 
deci primă în sensul unei prezenţe originare a sinelui la sine. 

Odată eliberată de primatul subiectivităţii, care poate fi sarci¬ 
na primă a hermeneuticii? Aceea, cred, de a căuta în textul 
însuşi, pe de o parte, dinamica internă care guvernează struc¬ 
turarea operei, pe de altă parte, putinţa operei de a se proiecta în 
afara ei şi de a naşte o lume care este cu adevărat „lucrul** textu¬ 
lui. Dinamica internă şi proiecţia externă constituie ceea ce 
numesc travaliul textului. Hermeneutica trebuie să reconstru¬ 
iască acest dublu travaliu al textului. 

Se observă drumul parcurs de la prima presupoziţie, aceea a 
filozofiei ca reflecţie, trecînd prin a doua — filozofia ca fenome¬ 
nologie —, pînă la a treia — presupoziţia mijlocirii progresive 
prin semne, simboluri şi texte. 

O filozofie hermeneutică este o filozofie care îşi asumă toate 
exigenţele acestui lung ocol şi care renunţă la visul unei medieri 
totale, la capătul căreia reflecţia s-ar egala din nou cu intuiţia in¬ 
telectuală în transparenţa sieşi a unui subiect absolut. 

2. Pot încerca acum să răspund la a doua întrebare pusă mai 
sus. Dacă acestea sînt presupoziţiile caracteristice ale tradiţiei de 
care se ataşează lucrările mele, care este, după părerea mea, 
locul lor în dezvoltarea acestei tradiţii? 

Pentru a răspunde la această întrebare, este de ajuns să 
upropiem ultima definiţie pe care am dat-o sarcinii hermeneuticii 
de concluziile atinse la sfîrşitul părţii a doua. 

Sarcina hermeneuticii, spuneam, este dublă: să reconstruiască 
dinamica internă a textului şi să restituie capacitatea operei de a se 
proiecta în afară în reprezentarea unei lumi pe care aş putea-o locui. 

De prima sarcină, mi se pare, ţin toate analizele mele care 
urmăresc să articuleze între ele comprehensiunea şi explicaţia, la 
nivelul a ceea ce am numit „sensul" operei. în analizele pe care 
le-am consacrat atît povestirii cît şi metaforei, eu lupt pe două 
fronturi. Pe de o parte, resping un iraţionalism al comprehensiu¬ 
nii imediate, concepută ca o extindere la domeniul textelor a 
intropatiei prin care un subiect se transpune într-o conştiinţă 
străină în situaţia unui faţă-în-faţă intim. Această extindere 
nejustificată întreţine iluzia romantică a unei legături imediate de 
congenialitate între cele două subiectivităţi implicate de operă, a 
autorului şi a cititorului. Dar resping cu aceeaşi tărie un raţio¬ 
nalism al explicaţiei care ar extinde asupra textului analiza struc¬ 
turală a sistemelor de semne caracteristice nu discursului, ci 
limbii. Această extindere la fel de nejustificată generează iluzia 
pozitivistă a unei obiectivităţi textuale închise asupră-şi şi inde¬ 
pendentă de orice subiectivitate a autorului şi a cititorului. 
Acestor două atitudini unilaterale le-am opus dialectica compre¬ 
hensiunii şi explicaţiei. înţeleg prin comprehensiune capacitatea 
de a relua în şinele însuşi travaliul de structurare al textului şi 
prin explicaţie operaţia secundă grefată pe această comprehensi¬ 
une şi care constă în explicitarea codurilor subiacente acestui 

travaliu de structurare pe care cititorul îl însoţeşte. Această luptă 
pe două fronturi împotriva unei reduceri a comprehensiunii la 
intropatie şi împotriva unei reduceri a explicaţiei la o combina¬ 
toriei abstractă mă conduce la definirea interpretării prin însăşi 
această dialectică a comprehensiunii şi explicaţiei la nivelul 
„sensului" imanent textului. Acest mod specific de a răspunde la 
prima sarcină a hermeneuticii are avantajul important, după 
părerea mea, de a prezerva dialogul între filozofie şi ştiinţele 
umane, dialog pe care îl distrug, fiecare în felul ei, cele două 
concepţii despre comprehensiune şi explicaţie pe care le resping. 
Aceasta ar fi prima mea contribuţie la filozofia hermeneutică de 
la care purced. 

în cele de mai sus m-am străduit să resituez analizele mele 
consacrate „sensului" enunţurilor metaforice şi „sensului" intri¬ 
gilor narative pe fundalul teoriei Versfeben-ului (comprehensiu¬ 
nii), limitată la întrebuinţarea ei epistemologică, în tradiţia lui 
Dilthey şi Max Weber. Distincţia între „sens" şi „referinţă", apli¬ 
cată acestor enunţuri şi acestor intrigi, îmi dă dreptul să mă limitez 
provizoriu la acest rezultat al filozofiei henmeneutice care nu mi 
se pare defel abolit de dezvoltarea ulterioară a acestei filozofii cu 
Heidegger şi Gadamer, în sensul unei subordonări a teoriei epis¬ 
temologice teoriei ontologice a Versfehen-ului. Nu vreau nici să 
uit faza epistemologică, a cărei miză rămîne dialogul filozofiei cu 
ştiinţele umane, nici să neglijez această deplasare a problematicii 
hermeneutice, care pune de-acum accentul pe fiinţarea-în-lume şi 
pe apartenenţa participativă care precede orice relaţie a unui 
subiect cu un obiect care îi stă în faţă. 

Mi-ar plăcea să situez analizele mele privind „referinţa" 
enunţurilor metaforice şi a intrigilor narative pe fundalul noii 
ontologii hermeneutice. Mărturisesc cu multă plăcere că aceste 
analize presupun la tot pasul convingerea că discursul nu este 
niciodată for its own sake, pentru propria-i glorie; dimpotrivă, 
sînt convins că el este animat, în toate uza jele sale, de dorinţa 
aducerii la limbaj a unei experienţe, a unui mod de a locui şi de 
a fi în lume care îl precede şi îşi cere rostirea. Tocmai această 
convingere că fiinţa-de-rostit primează asupra rostirii noastre 
explică obstinaţia mea de a descoperi în întrebuinţările poetice 
ale limbajului lumea referenţială corespunzătoare acestor între¬ 
buinţări, de-a lungul căreia discursul continuă să rostească fiinţa, 

chiar atunci cînd pare a se fi retras în sine, pentru a se celebra pe 
sine. Această vehemenţă întru fracturarea închiderii asupră-şi a 
limbajului am moştenit-o de la Sein und Zeit a lui Heidegger şi 
de la Wahrheit und Methode a lui Gadamer. îndrăznesc însă să 
cred, în schimb, că descrierea referinţei enunţurilor metaforice şi 
a enunţurilor narative propusă de mine adaugă la această vehe¬ 
menţă ontologică o precizie analitică de care este lipsită. 

într-adevăr, pe de o parte, tocmai sub semnul a ceea ce am 
numit vehemenţă ontologică în teoria limbajului mă străduiesc 
să confer o încărcătură ontologică pretenţiei referenţiale a 
enunţurilor metaforice: astfel, mă încumet să spun că, a vedea un 
lucru ca (comme ) înseamnă a face manifestă fiinţarea-ca ( l’etre - 
comme) a lucrului. Pun „ca“-ul în poziţie de expozant al verbu¬ 
lui a fi şi fac din fiinţarea-ca referentul ultim al enunţului 
metaforic. Această teză poartă incontestabil amprenta ontologiei 
postheideggeriene. Pe de altă parte însă, atestarea fiinţării-ca nu 
poate fi separată, după părerea mea, de un studiu detaliat al mo¬ 
durilor referenţiale ale discursului şi reclamă o tratare strict ana¬ 
litică a referinţei indirecte, pe baza conceptului de split reference 
moştenit de la Roman Jakobson. Teza mea privind mimesis-ul 
operei narative şi distingerea celor trei stadii ale m/mesis-ului — 
prefigurare, configurare, transfigurare a lumii acţiunii de către 
poem — exprimă aceeaşi preocupare de a conjuga precizia ana¬ 
lizei cu atestarea ontologică. 

Această din urmă preocupare o întîlneşte pe cealaltă, evocată 
mai sus, aceea de a nu opune comprehensiunea şi explicaţia în 
planul dinamicii imanente a enunţurilor poetice. Luate împreună, 
aceste două preocupări marchează dorinţa mea ca lucrînd la pro¬ 
gresul filozofiei hermeneutice să contribui, oricît de puţin, la 
suscitarea unui interes pentru această filozofie în rîndul filo¬ 
zofilor analitici. 



I 

PENTRU O FENOMENOLOGIE 
HERMENEUTICĂ 



Fenomenologie şi hermeneutică: 
venind dinspre Husserl... 


Acest studiu nu vrea să fie o contribuţie la istoria fenomenolo¬ 
giei, la arheologia sa — ci o interogaţie asupra destinului actual al 
fenomenologiei. Şi dacă am ales ca piatră de încercare şi ca instru¬ 
ment al chestionării teoria generală a interpretării sau hermeneuti¬ 
ca, aceasta nu înseamnă nici că aş înlocui o monografie istorică 
printr-un capitol de istorie comparată a filozofiei contemporane. 
Căci nu vreau, nici cu hermeneutica, să procedez ca istoric, chiar 
şi al prezentului: oricare ar fi dependenţa meditaţiei care urmează 
faţă de Heidegger şi mai ales de Gadamer, în joc este posibilitatea 
de a continua să filozofăm cu ei şi după ei — fără a-1 uita pe 
Husserl. Eseul meu va fi deci o discuţie cît se poate de vie despre 
cele două posibilităţi de a filozofa şi de a continua să filozofăm 1 . 

Propun discutarea următoarelor două teze. 

Prima teză: hermeneutica nu a ruinat fenomenologia, ci una din 
interpretările sale, anume interpretarea idealistă pe care i-a dat-o 
Husserl însuşi; de aceea voi vorbi de acum înainte despre idea¬ 
lismul husserlian. Voi lua ca reper şi ca ghid Nachwort-u\ la 
Ideen 2 şi voi supune tezele sale principale criticii hermeneutice. 


1 Acest eseu face bilanţul schimbărilor de metodă pe care le implică 
propria mea evoluţie, de la o fenomenologie eidetică, din Le Volontaire 
et l’Involontaire (Paris, Aubier, 1950), pînă la De l'interprătadon. Essai 
sur Fieud (Paris, £d. du Seuil, 1965) şi Le Conflitdes interprâtations. 
Essais d’hermSneutique (Paris, £d. du Seuil, 1969). 

2 Acest text, publicat prima dată în Jahrbuch fur Phil. und Phăn. 
Forschung (1930), a fost editat de Walter Biemel şi publicat de regre¬ 
tatul H.L. van Breda, directorul arhivelor Husserl de la Louvain în 
Husserliana, V, La Haye, Highoff, 1952, p. 138-162; trad. franceză de 
L. Kelkel, „Postface â mes Idăes directrices", Revue de mStaphisique et 
de morale, 1957, nr. 4, pp. 369-398. 

Această primă parte va fi deci pur şi simplu antitetică. 

A doua teză: dincolo de simpla opoziţie, între fenomenologie 
şi hermeneutică există o co-apartenenţă pe care trebuie să o 
explicităm. Această apartenenţă mutuală poate fi recunoscută 
plecînd fie de la una fie de la cealaltă. Pe de o parte, hermeneu¬ 
tica se construieşte pe baza fenomenologiei şi păstrează astfel 
lucrul de care totuşi se îndepărtează: fenomenologia rămîne pre¬ 
supoziţia de nedepăşit a hermeneuticii. Pe de altă parte, fenome¬ 
nologia însăşi nu se poate constitui fără o presupoziţie 
hermeneutică. 


L CRITICA HERMENEUTICĂ 
A IDEALISMULUI HUSSERLIAN 

Prima parte a acestui eseu urmăreşte să facă vizibilă distanţa, 
dacă nu prăpastia, care desparte proiectul unei hermeneutici de 
orice variantă idealistă a fenomenologiei. Aşadar nu vom găsi 
aici decît desfăşurarea poziţiei antitetice a două proiecte filo¬ 
zofice opuse. Menţinem totuşi posibilitatea ca fenomenologia ca 
atare să nu fie complet asimilată uneia din interpretările sale, fie 
şi cea a lui Husserl. După părerea mea tocmai idealismul husser- 
lian sucombă criticii filozofiei hermeneutice. 


1. Tezele schematice ale idealismului husserlian 

Pentru nevoile unei discuţii inevitabil schematice am ales ca 
document ţipai idealismului husserlian Nachwwt-ul la Ideen. El 
constituie, împreună cu Meditaţiile carteziene, expresia cea mai 
pregnantă a acestui idealism. Am extras din această Postfaţă cele 
cîteva teze care urmează şi pe care le voi supune apoi criticii din 
partea hermeneuticii. 

a) Idealul de ştiinţificitate pe care îl revendică fenomenologia 
nu se află în continuitate cu ştiinţele, cu axiomatica lor, cu între¬ 
prinderea lor fundaţională: Justificarea ultimă“ care constituie 
ştiinţificitatea este de alt ordin 1 . 

Această teză, care exprimă pretenţia de radicalitate a fenome¬ 
nologiei, este afirmată într-un stil polemic; este teza unei filo- 

1 Nachwort, „Remarcă preliminară" şi §7. 

rofii combatante care are mereu în vedere un duşman: fie el 
obiectivismul, naturalismul, filozofia vieţii, antropologia. Ea 
procedează printr-o ruptură care nu se poate înscrie într-o 
demonstraţie: căci din ce am deduce-o? De unde stilul autoafir- 
mativ al pretenţiei de radicalitate care nu se atestă decît în con¬ 
testarea a ceea ce ar putea s-o conteste. Expresia „fundare 
ultimă“ este cea mai tipică în această privinţă. Ea aminteşte atît 
tradiţia platoniciană a anipoteticului cît şi tradiţia kantiană a 
autonomiei actului critic; ea marchează, de asemenea, ca „între¬ 
bare către origini" 1 , o anumită continuitate cu întrebările prin¬ 
cipiale pe care ştiinţele le pun asupra lor înseşi. Şi totuşi 
procesul de urcare la fundament este absolut eterogen în raport 
cu orice fundare lăuntrică unei ştiinţe: pentru o ştiinţă a funda¬ 
mentelor „nu mai poate exista concept obscur, problematic, nici 
paradox" 2 . Ceea ce nu înseamnă că nu există „căi" care să 
răspundă acestei Idei unice; ideea de fundare este mai degrabă 
ceea ce asigură echivalenţa şi convergenţa căilor (logică, cartez¬ 
iană, psihologică, istorico-teleologică etc.). Există „începuturi 
reale", sau mai curînd „drumuri către început", suscitate de 
„absenţa absolută a oricărei presupoziţii". Este deci zadarnic să te 
întrebi cu privire la motivaţia unui atare început radical; nu există 
raţiune lăuntrică a unui domeniu pentru a-1 depăşi în direcţia prob¬ 
lemei originii. în acest sens justificarea este o autofundare. 

b) Fundarea principială este de ordinul intuiţiei; a funda 
înseamnă a vedea; Nachwort-ul confirmă, prin aceasta, prioritatea 
— afirmată de a şasea Cercetare logică — umplerii complete în 
raport cu orice filozofie a deducţiei sau a construcţiei 3 . 

Conceptul-cheie, în această privinţă, este cel de „cunp de expe¬ 
rienţă". Întîlnim aici întreaga ciudăţenie a fenomenologiei: prin¬ 
cipiul este dintru început un „cîmp", şi primul adevăr este dintru 
început o „experienţă". Contrar oricărei „construcţii speculative", 
orice chestiune principială se decide în viziune. Vorbeam de 
ciudăţenie: nu este uimitor, într-adevăr, că în pofida (şi graţie) 
criticii empirismului, experienţa, exact în sens empiric, trebuie să 
fie depăşită tot într-o „experienţă"? Această sinonimie a expe- 


1 Husserliana, V, op. cit, p. 139,1.27; trad. fr. p. 373. 

2 Husserliana, V, op. cit, p. 160, 1.25; trad. h. p. 396. 

3 Ibid., §1 şi 2. 

rienţei arată că fenomenologia nu se instalează altundeva, într-o 
altă lume, ci chiar în locul experienţei naturale, în măsura în care 
aceasta îşi ignoră sensul. In consecinţă, oricît de puternic se pune 
accentul pe caracterul a priori, pe reducţia la eidos, pe rolul 
variaţiilor imaginative şi chiar pe noţiunea de „posibilitate" — 
caracterul de experienţă este încă şi mereu subliniat (să consi¬ 
derăm numai expresia de „posibilitate intuitivă") 1 . 

c) Locul intuitivităţii depline este subiectivitatea. Orice trans¬ 
cendenţă este îndoielnică, numai imanenţa este indubitabilă. 

Este chiar teza idealismului husserlian. Orice transcendenţă 
este îndoielnică deoarece procedează prin Abschattungen, prin 
,schiţe" sau „profiluri", deoarece convergenţa acestor Abschattun¬ 
gen este întotdeauna prezumtivă, iar prezumţia poate fi decep¬ 
ţionată prin discordanţă; în sfirşit, deoarece conştiinţa poate 
formula ipoteza hiperbolică a unei discordanţe radicale a apa¬ 
renţelor, adică ipoteza „distrugerii lumii". Imanenţa nu este 
îndoielnică pentru că nu ne este dată prin „profiluri", prin 
„schiţe", aşadar pentru că nu comportă nimic prezumtiv, ci ea 
singură face posibilă coincidenţa reflecţiei cu ceea ce tocmai a 
fost trăit. 

d) Subiectivitatea astfel promovată la rang de transcendental 
nu este conştiinţa empirică, obiect al psihologiei. 

Totuşi, fenomenologia şi psihologia fenomenologică sînt 
paralele şi constituie un „dublet" care provoacă necontenit con¬ 
fuzia celor două discipline, una transcendentală, cealaltă empiri¬ 
că. Singură reducţia le deosebeşte şi le separă. 

Fenomenologia trebuie să lupte aici cu o neînţelegere care 
renaşte necontenit şi pe care ea însăşi o provoacă. Intr-adevăr, 
„cîmpul de experienţă" al fenomenologiei comportă o analogie 
structurală cu experienţa neredusă; raţiunea acestui izomorfism 
rezidă în intenţionalitatea însăşi (Brentano descoperise intenţio¬ 
nalitatea fără să cunoască reducţia, iar a cincea Cercetare logică 
o definea încă în termeni care convin atît fenomenologiei pro- 
priu-zise cît şi psihologiei intenţionale). în plus, reducţia 
operează „plecînd de la atitudinea naturală": fenomenologia 
transcendentală presupune deci, într-un fel, ceea ce depăşeşte şi 


1 Husserliana, V, op. cit, p. 142, 1.7; trad. fr. p. 378. 

reiterează ca acelaşi, deşi dintr-o altă atitudine. Diferenţa nu se 
află deci în trăsăturile descriptive, ci în indiciul ontologic, în 
„validitatea privind fiinţa"; trebuie „să pierzi" 1 validitatea als 
Reales, pe scurt trebuie ruinat realismul psihologic. Această 
operaţie nu se realizează fără dificultăţi, dacă nu trebuie să 
înţelegem prin ea că este necesar să pierdem lumea, corpul, 
natura, ceea ce ar face din fenomenologie un acosmism. Para¬ 
doxul constă în aceea că tocmai cu preţul acestei pierderi lumea 
se dezvăluie ca „dinainte dată", corpul este cu adevărat „exis¬ 
tent", şi natura se anunţă ca „fiinţare". Reducţia nu trece deci 
între noi şi lume, între suflet şi trup, între spirit şi natură, ci prin 
ceea ce este dinainte dat, prin existent şi fiinţare, care nu mai sînt 
evidente, nu mai sînt prinse în Seinsglaube („credinţa în fiinţă") 
oarbă, ci devin Sens, sens al dinainte-datului, sens al existentu¬ 
lui, sens al fiinţării. Astfel, radicalitatea fenomenologică ce 
dublează subiectivitatea transcendentală şi eul empiric este 
aceeaşi cu cea care transmută „credinţa în fiinţă" într-un corelat 
noematic al noezei. O noetică, o noologie, se distinge astfel de 
psihologie. „Conţinutul" ( Gehalt ) lor este acelaşi: fenomenolo¬ 
gicul este psihologicul „redus". Acesta este principiul „paralelis¬ 
mului", sau mai bine zis al „corespondenţei" între cele două. 
Acesta este şi principiul diferenţei Iot: căci le separă o „conver¬ 
tire" — convertirea filozofică. 

e) Conştientizarea care susţine opera de reflecţie dezvoltă 
implicaţii etice proprii: prin aceea că reflecţia este actul imediat 
responsabil de sine. 

Această nuanţă etică pe care expresia „ultimă responsabilitate 
de sine" 2 pare a o introduce în tematica fundaţională nu este com¬ 
plementul practic al unei întreprinderi care, ca atare, ar fi pur epis¬ 
temologică: inversiunea prin care reflecţia se desprinde de 
atitudinea naturală este în acelaşi timp — din acelaşi suflu, dacă se 
poate spune — epistemologică şi etică. Convertirea filozofică este 
actul autonom în cel mai înalt grad. Nuanţa etică este deci imedi¬ 
at implicată în actul fundaţional, în măsura în care acesta nu 


1 Cuvîntul verliert revine de trei ori: Husserliana, V, op. cit, p. 145, 
1, 4, 6, 9; trad.fr., p. 379. 

2 Husserliana, V, op. cit, p. 133, 1.7; trad. fr., p. 372. 


39 



Pentru o fenomenologie hermeneutică 

poate fi decît autoafiimativ. în acest sens el comportă o ultimă 
responsabilitate de sine. 

Caracterul autoafiimativ al fundării constituie subiectul filo¬ 
zofic ca subiect responsabil. Acest subiect este subiectul care 
filozofează, ca atare. 

2. Hermeneutica împotriva idealismului husserlian 

Este posibil să opunem hermeneutica, teză cu teză, nu desigur 
fenomenologiei în ansamblul ei şi ca atare, ci idealismului 
husserlian. Această „antitetică" este drumul necesar al unei ade¬ 
vărate rela(ii „dialectice" între fenomenologie şi hermeneutică. 

a) Idealul de ştiintificitate, înţeles de idealismul husserlian ca 
justificare ultimă, întîlneşte limita sa fundamentală în condiţia 
ontologică a comprehensiunii. 

Această condiţie ontologică poate fi exprimată ca finitudine. 
N-aş considera totuşi ca prim acest concept întrucît el desem¬ 
nează, în termeni negativi, o condiţie integral pozitivă, care ar fi 
mai bine exprimată prin conceptul de apartenenţă. Acesta 
desemnează direct condiţia de nedepăşit a oricărei întreprinderi 
de justificare şi fundare, anume faptul că ea este precedată întot¬ 
deauna de o relaţie care o susţine. Dar nu o relaţie cu obiectul. 
Hermeneutica reproşează în primul rînd idealismului husserlian 
tocmai faptul de a fi înscris descoperirea sa imensă şi de 
nedepăşit a intenţionalităţii într-o schemă conceptuală care îi 
slăbeşte forţa, anume relaţia subiect-obiect. Din această schemă 
conceptuală provin exigentele de a cerceta constituirea unităţii 
de sens a obiectului şi de a funda această unitate într-o subiec¬ 
tivitate constituantă. Prima declaraţie a hermeneuticii vrea să 
spună că problematica obiectivitătii presupune înaintea ei o 
relaţie de incluziune care înglobează subiectul pretins autonom 
şi obiectul pretins opus. Numesc aici apartenenţă tocmai această 
relaţie de incluziune sau înglobantă. Această preeminentă (Mito¬ 
logică a apartenenţei implică faptul că problema fundării nu mai 
poate coincide simplu cu cea a justificării ultime. Fără îndoială, 
Husserl este cel dintîi interesat să sublinieze discontinuitatea, 
instituită de epochâ , între întreprinderea transcendentală a 
fundării şi efortul intern propriu fiecărei ştiinţe în vederea ela¬ 
borării propriilor sale fundamente. Mai mult, el distinge tot tim- 

pul exigenţa de justificare pe care o formulează fenomenologia 
transcendentală de modelul prestabilit al mathesis universalis. £1 
Instituie astfel, cum o să vedem, condiţiile fenomenologice ale 
hermeneuticii. Dar hermeneutica urmăreşte tocmai să radicali¬ 
zeze teza husserliană a discontinuităţii între fundarea transcen¬ 
dentală şi fundamentul epistemologic. în vederile hermeneuticii, 
problema fundării ultime continuă să aparţină aceleiaşi sfere a 
gîndirii obiectivatoare, cîtă vreme idealul de ştiinţificitate nu 
este interogat ca atare. Această radicalitate a problemei ne face 
s& urcăm de la ideea de ştiinţificitate la condiţia ontologică de 
apartenenţă prin care cel ce interoghează participă la lucrul 
însuşi supus interogaţiei. 

Tocmai această apartenenţă este apoi percepută ca finitudine a 
cunoaşterii. Nuanţa negativă pe care o conotează cuvîntul de 
finitudine nu se introduce totuşi în relaţia cu totul pozitivă de 
apartenenţă — care este experienţa hermeneutică însăşi — decît 
pentru că subiectivitatea şi-a suspendat deja pretenţia de a fi fun¬ 
damentul ultim. Această pretenţie, această lipsă de măsură, acest 
hybris face deci ca relaţia de apartenenţă să apară, prin contrast, 
ca finitudine. 

Heidegger a exprimat această apartenenţă în limbajul fiinţării- 
în-lume. Cele două noţiuni sînt echivalente. Expresia „fiinţare- 
în-lume“ exprimă mai bine primatul grijii asupra privirii şi 
caracterul de orizont al realităţii de care sîntem legaţi. Fiinţarea- 
în-lume precede reflecţia. Este atestată astfel prioritatea cate¬ 
goriei ontologice a Dasein-ului care sîntem asupra categoriei 
epistemologice şi psihologice a subiectului care se instituie. în 
pofida densităţii de sens a expresiei ,/iinţare-în-lume“, i-am 
preferat, urmîndu-1 pe Gadamer, noţiunea de apartenenţă care 
afirmă imediat conflictul cu relaţia subiect-obiect şi pregăteşte 
introducerea ulterioară a conceptului de distanţare cu care este 
dialectic solidară. 

b) Exigenţei husserliene a întoarcerii la intuiţie i se opune 
necesitatea pentru orice comprehensiune de a fi mijlocită de o 
interpretare. 

Nu încape îndoială că acest principiu este împrumutat din 
epistemologia ştiinţelor istorice. Ca atare, el aparţine cîmpului 
epistemologic delimitat de Schleieimacher şi Dilthey. Totuşi, 
dacă interpretarea nu ar fi decît un concept istorico-heimeneutic, 

acesta ar rămîne la fel de regional ca şi „ştiinţele spiritului". Dar 
folosirea interpretării în ştiinţele istorico-hermeneutice este 
numai punctul de ancorare al unui concept universal de inter¬ 
pretare care are aceeaşi extensiune cu cel de comprehensiune şi, 
în defmitiv, cu cel de apartenenţă. în această privinţă, el 
depăşeşte simpla metodologie a exegezei şi filozofiei, şi desem¬ 
nează activitatea de explicitare asociată oricărei experienţe 
hermeneutice. După remarca lui Heidegger din Sein und Zeit, 
Auslegund este „dezvoltarea comprehensiunii" potrivit structurii 
lui „ca“ (a/s) 1 . Operînd însă în acest fel medierea lui „ca", 
„explicitarea nu transformă comprehensiunea în altceva, ci o 
face să devină ea însăşi" ( ibid .) 

Această dependenţă a interpretării de comprehensiune explică 
faptul că şi explicitarea precede întotdeauna reflecţia şi 
devansează orice constituire a obiectului de către un subiect 
suveran. Această antecedenţă se exprimă la nivelul explicitării 
prin „structura de anticipare" care nu permite ca explicitarea să 
fie vreodată o sesizare fără presupoziţie a unui existent dinainte 
dat pur şi simplu; ea îşi devansează obiectul la modul expe¬ 
rienţei deja dobîndite ( Vor-habe ), al vederii prealabile ( Vor- 
sicht ), al anticipării (Vor-gritt), al pre-semnificării 
( Vor-Meinung) 2 . Important de subliniat este faptul că structura 
lui „ca“ nu poate fi pusă în joc fără a pune în joc şi structura 
anticipării. Noţiunea de „sens" se supune acestei duble condiţii a 
lui als şi a lui vor-: „Sensul, structurat de experienţa deja dobîn- 
dită şi de vederea prealabilă şi de anticipare, formează pentru 
orice proiect orizontul de la care plecînd orice lucru va fi înţeles 
ca fiind cutare sau cutare" 3 . Cîmpul interpretării este astfel tot 
atît de cuprinzător ca şi cel al comprehensiunii, care acoperă 
orice proiecţie de sens într-o situaţie. 

Universalitatea interpretării se atestă în mai multe feluri. Cea 
mai obişnuită dintre aplicaţiile sale este însăşi folosirea „limbilor 
naturale" în situaţia de conversaţie. Spre deosebire de „limbile 


1 M. Heidegger, Sein unde Zeit, Freiburg im Brisgau, 1927, §32, p. 
149; trad. fir. de R. Boehm şi A. de Waelhens, L 'â.tre et le Temps, Paris, 
Gallimard, 1964, p. 195. 

2 ibid, p. 150, trad. fr., p. 187. 

3 ibid„ p. 151, trad. fr., p. 188. 

bine făcute", construite potrivit exigentelor logicii matematice ai 
căror termeni de bază sînt toţi definiţi în mod axiomatic, 
folosirea limbilor naturale se sprijină pe valoarea polisemică a 
cuvintelor. Cuvintele din limbile naturale conţin în aria lor 
semantică un potenţial de sens care nu este epuizat de nici un 
uzaj actual, dar care cere să fie mereu ales şi determinat de con¬ 
text. De această funcţie selectivă a contextului se ataşează inter¬ 
pretarea în sensul cel mai primitiv al acestui cuvînt. Interpretarea 
este procesul prin care, în jocul întrebării şi răspunsului, inter¬ 
locutorii determină în comun valorile contextuale care le struc¬ 
turează conversaţia. Înainte deci de orice Kunstlehre (tehnologie) 
care ar erija în disciplină autonomă exegeza şi filologia, există un 
proces spontan de interpretare care aparţine celui mai elementar 
exerciţiu al comprehensiunii într-o situaţie dată. 

Dar conversaţia se bazează pe o relaţie prea limitată ca să 
acopere întreg cîmpul explicitării. Conversaţia, adică în definitiv 
relaţia dialogală, este cuprinsă în limitele unui vizavi care este 
un faţă-în-faţă. Ea este înglobată de o conexiune istorică mult 
mai complexă. Relaţia intersubiectivă scurtă este coordonată, în 
cadrul conexiunii istorice, cu diverse relaţii intersubiective 
lungi, mijlocite de diverse instituţii, de roluri sociale, de instanţe 
colective (grupuri, clase, naţiuni, tradiţii culturale etc.). Aceste 
relaţii intersubiective lungi sînt susţinute de o transmitere sau o 
tradiţie istorică, în raport cu care dialogul este doar un segment. 
Prin aceasta explicitarea este mult mai cuprinzătoare decît dia¬ 
logul, pe măsura celei mai vaste conexiuni istorice. 1 

De această utilizare a explicitării la scara transmiterii unei 
tradiţii istorice se ataşează medierea prin text, adică prin expre¬ 
sii fixate cu ajutorul scrierii, dar şi prin toate documentele şi 
monumentele care au o trăsătură fundamentală în comun cu 
scrierea. Această trăsătură comună care constituie textul ca text 
constă în aceea că sensul inclus aici a devenit autonom în raport 
cu intenţia autorului, în raport cu situaţia iniţială a discursului şi 
cu destinatarul său prim. Intenţia, situaţia, destinatarul iniţial 
constituie Sitz-im-Leben-u\ (situl nativ) al textului. Un text care 


1 H.G. Gadamer, Wahrheit und Methode, Grundziige einer 
philosophischen Hermeneutik, Tiibingen, 1960, 1973, p. 250 sq.; trad. 
fr., Vâritâ et Mâthode, Paris, Ed. du Seuil, 1976, p. 103 sq. 

s-a eliberat astfel de Sitz-im-Leben- ul său deschide posibilităţi 
de interpretare multiple. Dincolo de polisemia cuvintelor din 
conversaţie, se dezvăluie o polisemie a textului care invită la o 
lectură plurală. Acesta este momentul interpretării în sensul 
tehnic de exegeză a textelor. Este şi momentul cercului herme- 
neutic între comprehensiunea pusă în joc de către cititor şi pro¬ 
punerile de sens deschise de textul însuşi. Condiţia cea mai 
fundamentală a cercului hermeneutic se află în structura de pre- 
comprehensiune care ţine de raportul oricărei explicităţi cu com¬ 
prehensiunea care o precede şi o susţine. 

în ce sens dezvoltarea oricărei comprehensiuni în interpretare 
se opune proiectului husserlian de fundare ultimSl în mod 
esenţial în sensul că orice interpretare îl situează pe interpret in 
mediaş res şi niciodată la început sau la sfîrşit. Intr-un fel, ne 
facem apari(ia în mijlocul unei conversaţii care a început deja şi 
în care încercăm să ne orientăm pentru ca la rîndul nostru să ne 
aducem contribuţia. Or, idealul unei fundări intuitive este cel al 
unei interpretări care, la un anume moment, ar trece în viziune. 
Această ipoteză este ceea ce Gadamer numeşte „medierea 
totală* 4 . Numai o mediere totală ar fi echivalentă cu o intuiţie 
totodată primă şi ultimă. în consecinţă, fenomenologia idealistă 
nu-şi poate susţine pretenţia la o fundare ultimă decît reluînd pe 
cont propriu revendicarea hegeliană a cunoaşterii absolute după 
o modalitate care nu mai este speculativă ci intuitivă. Or, ipoteza 
însăşi a hermeneuticii filozofice constă în aceea că interpretarea 
este un proces deschis căruia nici o viziune nu-i pune capăt. 

c) Faptul că locul fundării ultime este subiectivitatea, că orice 
transcendenţă este îndoielnică şi numai imanenţa este indu¬ 
bitabilă — acest fapt devine la rîndu-i cît se poate de îndoielnic, 
din momentul în care se vădeşte că şi Cogito-ul poate fi supus 
criticii radicale pe care de altfel fenomenologia o aplică oricărei 
manifestări. 

Vicleniile conştiinţei de sine sînt mai întortocheate decît cele 
ale lucrului. Ne amintim de îndoiala care însoţeşte, la Heidegger, 
întrebarea: „Cine este Dasein- ul“? ( Sein und Zeit, §25): „Pare 
oare evident a priori că accesul la Dasein* trebuie să consiste 
într-o reflecţie pur speculativă a eului ca pol al actelor pe care le 


* în legătură cu înţelesul acestui tomen heideggerian greu traductibil, 

instituie? Şi dacă s-ar întâmpla ca acest fel al Dasein-ului de „a 
le oferi sieşi** să fie, pentru analitica existenţială, o înşelătorie, şi 
Chiar o înşelătorie care îşi află temeiul în fiinţa Dasein-ului? Este 
adevărat, poate, că Dasein- ul răspunde celor mai obişnuite inter¬ 
pelări pe care şi le adresează sieşi afinnîhd neobosit „ăsta sînt 
eu“ şi fără îndoială cel mai zgomotos cînd „nu este“ acel exis¬ 
tent. Şi dacă trăsătura constitutivă a Dasein-ului, de a fi totdeau¬ 
na al meu, ar fi temeiul faptului ca Dasein-ul, din capul locului 
|i cel mai adesea, să nu fie el însuşii Şi dacă analitica exis¬ 
tenţială, plecînd de la eul ca dat, ar cădea într-o capcană pe care 
l-o întinde Dasein-ul însuşi sub forma unei interpretări de sine 
fals evidente şi fals nemijlocite? Nu s-ar putea adeveri că ori¬ 
zontul ontologic necesar determinării a ceea ce ni se oferă ca un 
itmplu dat rămîne el însuşi fundamental nedeterminat?** 1 
Nu mă voi ţine nici aici de litera filozofiei lui Heidegger, ci o 
voi prelungi pe cont propriu. Voi căuta documentarea acestei 
îndoieli conţinute în întrebarea lui Heidegger: „Cine este 
Dasein-ul?“ în critica ideologiilor, tot atât şi poate mai mult decît 
în psihanaliză. Critica ideologiilor şi psihanaliza ne oferă azi 
mijloacele de a completa critica obiectului printr-o critică a 
subiectului. La Husserl, critica obiectului este coextensivă 
Dingkonstitution-ului (constituirea lucrului); ea se bazează, cum 
s-a spus, pe caracterul prezumtiv al sintezei schiţelor. Dar 
Husserl a crezut că cunoaşterea de sine ar putea să nu fie 
prezumtivă, pentru că nu procedează prin „schiţe** sau „profi- 
luri“. Cunoaşterea de sine poate fi însă prezumtivă din alte 
motive. în măsura în care cunoaşterea de sine este un dialog al 
sufletului cu sine însuşi iar dialogul poate fi sistematic distor¬ 
sionat datorită violenţei şi tuturor intruziunilor structurilor domi¬ 
naţiei în cele ale comunicării, cunoaşterea de sine, în calitatea ei 
de comunicare interiorizată, poate fi la fel de nesigură ca şi 
cunoaşterea obiectului, deşi din motive diferite şi specifice. 


vezi „Excurs despre fiinţă, fiinţare şi Daseiif de Thomas Kleininger şi 
Gabriel Liiceanu — în voi. Martin Heidegger, Repere pe drumul 
gîndirii. Editura Politică, 1988, pp. 28-32 (n. t.). 

1 M. Heidegger, Sein und Zeii, op. cit., pp. 115-116; trad. fr., 
pp. 146-147. 

Se poate spune că ego meditans propriu fenomenologiei se 
sustrage, datorită reducţiei, distorsiunilor cunoaşterii empirice de 
sine? Ar însemna să uităm că ego-ul husserlian nu este kantian-ul 
eu gîndesc, a cărui individualitate este cel puţin problematică, 
dacă nu lipsită de sens. Tocmai pentru că egoul poate şi trebuie 
să fie redus la „sfera de apartenenţă" — într-un sens diferit, 
bineînţeles, al cuvîntului „apartenenţă", care nu mai semnifică 
apartenenţă la lume ci apartenenţă la sine însuşi —, trebuie să 
fundăm obiectivitatea naturii şi obiectivitatea comunităţilor 
istorice pe intersubiectivitate şi nu pe un subiect impersonal. în 
consecinţă, distorsiunile comunicării privesc nemijlocit consti¬ 
tuirea reţelei intersubiective în care se poate constitui o natură 
comună unor entităţi istorice concrete, cum ar fi „personalităţile 
de rang înalt" despre care se vorbeşte în paragraful 58 din 
Meditaţii carteziene. Egologia trebuie să ia în considerare în 
egală măsură atît distorsiunile fundamentale ale comunicării cît 
şi iluziile percepţiei în constituirea lucrului. 

Mi se pare că numai o hermeneutică a comunicării îşi poate 
asuma sarcina de a incorpora critica ideologiilor în comprehen¬ 
siunea de sine 1 . Şi aceasta în două moduri complementare. Pe de 
o parte ea poate arăta caracterul insurmontabil al fenomenului 
ideologic plecînd de la meditaţia sa asupra rolului „precompre- 
hensiunii" în sesizarea unui obiect cultural în genere. Este de 
ajuns pentru ea să ridice această noţiune de precomprehensiune, 
aplicată mai întîi exegezei textelor, la rangul de teorie generală a 
prejudecăţilor, care ar fi coextensivă conexiunii istorice înseşi. 
Aşa cum neînţelegerea este o structură fundamentală a exegezei 
(Schleiermacher), prejudecata este o structură fundamentală a 
comunicării în formele sale sociale şi instituţionale. Pe de altă 
parte, hermeneutica poate releva necesitatea unei critici a ide¬ 
ologiilor, chiar dacă această critică nu poate fi niciodată totală 
datorită structurii precomprehensiunii. Această critică se bazează 
pe elementul de distanţare despre care nu am vorbit încă, dar 
care aparţine conexiunii istorice ca atare. 

Acest concept de distanţare este corelativul dialectic al celui 
de apartenenţă, în sensul că felul nostru de a aparţine tradiţiei 


1 P. Ricoeur , Hermeneutica fi critica ideologiilor, text indus în 
această culegere. 

iitorice constă în a-i aparţine sub condiţia unei reiaţii de distanţă 
care oscilează între depărtare şi proximitate. A interpreta 
înseamnă a apropia departele (temporal, geografic, cultural, spi¬ 
ritual). Mijlocirea prin text este în această privinţă modelul unei 
distanţări care nu ar fi simplu înstrăinătoare, ca Verfremdung- ul 
(distanţare înstrăinătoare) 1 , ci autentic creatoare. Textul este, 
prin excelenţă, suportul unei comunicări în şi prin distanţă. 

Dacă aşa stau lucrurile, hermeneutica are a da socoteală 
plecînd de la ea însăşi de caracterul insurmontabil al fenomenu¬ 
lui ideologic şi în acelaşi timp de posibilitatea de a începe, fără a 
o putea încheia niciodată, o critică a ideologiilor; hermeneutica o 
poate face pentru că, spre deosebire de idealismul fenomenologic, 
subiectul despre care vorbeşte ea este expus dintotdeauna efi¬ 
cacităţii istoriei (dacă se poate astfel traduce faimoasa noţiune de 
Wirkungsgeschichtliches Bewusstsein a lui Gadamer) 2 . Întrucît 
distanţarea este un moment al apartenenţei, critica ideologiilor 
poate fi incorporată, ca un segment obiectiv şi explicativ, în 
proiectul de a lărgi şi restaura comunicarea şi comprehensiunea 
de sine. Extinderea comprehensiunii prin exegeza textelor şi rec¬ 
tificarea sa permanentă prin critica ideologiilor aparţin de fapt 
procesului Aus7egu/i£-ului. Exegeza textelor şi critica ideologi¬ 
ilor sîht cele două căi privilegiate pe care comprehensiunea se 
desfăşoară ca interpretare şi devine astfel ea însăşi. 

d) O modalitate radicală de a pune sub semnul întrebării pri¬ 
matul subiectivităţii constă în a lua drept axă hermeneutică teo¬ 
ria textului. în măsura în care sensul unui text a devenit autonom 
în raport cu intenţia subiectivă a autorului său, problema 
esenţială nu este de a regăsi, în spatele textului, intenţia pierdută, 
ci de a desfăşura, în faţa textului, ,Jumea“ pe care acesta o 
deschide şi o dezvăluie. 

Cu alte cuvinte, sarcina hermeneuticii este să disceamă 
„lucrul 11 textului (Gadamer) iar nu psihologia autorului. Raportul 
dintre lucrul textului şi structura sa corespunde, în propoziţie, 
raportului dintre referinţă şi sens (Frege). Aşa cum, în propo¬ 
ziţie, nu ne mulţumim cu sensul care este obiectul său ideal, ci 


1 H.G. Gadamer, Wahrheit und Methode, op. cit., pp. 11, 80, 156, 
159, 364, sq.; trad. fr., pp. 93-94, 97, 232 sq. 

2 Ibid., p. 284; trad. fr., p. 141. 


47 



Pentru o fenomenologie hermeneutică 


ne întrebăm şi«cu privire la referinţa sa, adică la pretenţia şi va¬ 
loarea sa de adevăr, la fel, în text, nu ne putem opri la structura 
imanentă, la sistemul intern de dependenţe generate de inter¬ 
sectarea „codurilor** pe care le utilizează textul; în plus, vrem să 
explicităm lumea pe care o proiectează textul. Spunînd aceasta, 
nu nesocotesc faptul că o categorie importantă de texte, pe care 
le numim literatură — anume ficţiunea narativă, drama, poezia 
— par a suprima orice referinţă la realitatea cotidiană, astfel încît 
limbajul însuşi pare promis demnităţii supreme, de parcă s-ar glo¬ 
rifica pe sine în detrimentul funcţiei referenţiale a discursului 
obişnuit. Dar tocmai în măsura în care discursul ficţiunii „sus- 
pendă“ această funcţie referenţială de gradul întîi eliberează o 
referinţă de gradul al doilea, unde lumea nu mai este dezvăluită 
ca ansamblu de obiecte manevrabile, ci ca orizont al vieţii noas¬ 
tre şi al proiectului nostru, pe scurt ca Lebenswelt, ca fiinţare-în- 
lume. Această dimensiune referenţială, care nu atinge deplina ei 
dezvoltare decît prin operele de ficţiune şi poezie, pune proble¬ 
ma hermeneutică fundamentală. Problema nu mai este să de¬ 
fineşti hermeneutica drept o cercetare a intenţiilor psihologice 
care s-ar ascunde sub text, ci drept explicitarea fiinţării-în-lume 
arătate de text. O propunere de lume, proiectul unei lumi pe care 
aş putea s-o locuiesc şi unde aş putea proiecta posibilii mei cei 
mai proprii — iată ce este de interpretat, într-un text. Reluînd 
principiul distanţării evocat mai sus, s-ar putea spune că textul 
de ficţiune sau de poezie nu se limitează să distanţeze sensul tex¬ 
tului de intenţiile autorului; în afară de aceasta, el distanţează 
referinţa textului de lumea pe care o articulează limbajul cotidian. 
Realitatea este astfel metamorfozată prin ceea ce aş numi „varia¬ 
ţiile imaginative** pe care literatura le operează asupra realului. 

Care este repercusiunea acestei hermeneutici axate pe lucrul 
textului asupra idealismului husserlian? 

în esenţă, aceea că fenomenologia, născută totuşi din des¬ 
coperirea caracterului universal al intenţionalităţii, nu a urmat 
sfatul propriei sale descoperiri, anume că sensul conştiinţei se 
află în afara ei. Teoria idealistă a constituirii sensului în 
conştiinţă a ajuns astfel să ipostazieze subiectivitatea. Preţul 
acestei ipostazieri sînt dificultăţile, evocate mai sus, pe care le 
suscită „paralelismul** între fenomenologie şi psihologie. Aceste 
dificultăţi atestă că fenomenologia este mereu expusă pericolului 

de a se reduce la un subiectivism transcendental. Modul radical 
de a pune capăt acestei confuzii care se reproduce permanent 
Constă în a deplasa axa interpretării de la problema subiectivităţii 
la cea a lumii. E ceea ce teoria textului ne cere să facem, subor- 
donînd problema intenţiei autorului problemei lucrului textului. 

e) Opunîndu-se tezei idealiste a ultimei responsabilităţi de 
line a subiectului care meditează, hermeneutica ne invită să 
facem din categoria subiectivităţii ultima — şi nu prima — ca¬ 
tegorie a unei teorii a comprehensiunii. Subiectivitatea trebuie să 
fle pierdută ca origine, dacă trebuie să fie regăsită într-un rol mai 
modest decît cel de origine radicală. 

Teoria textului este şi aici o bună călăuză. Ea arată într-adevăr 
că actul subiectivităţii mai mult încheie comprehensiunea decît o 
Inaugurează. Acest act terminal poate fi enunţat ca apropriere 
{Zueignung} 1 . El nu pretinde, ca în hermeneutica romantică, să 
întîlnească subiectivitatea originară care ar purta sensul textului. 
Mai curînd răspunde lucrului textului, deci propunerilor de sens 
desfăşurate de text. El constituie aşadar compensarea distanţării 
care face ca textul să fie autonom în raport cu autorul, cu poziţia 
şi cu destinaţia lui iniţială. El este şi compensarea celeilalte dis¬ 
tanţări prin care o nouă fiinţare-în-lume, proiectată de text, se 
sustrage falselor evidente ale realităţii cotidiene. Aproprierea 
este răspunsul la această dublă distanţare care se ataşează lucru¬ 
lui textului, referitor la sensul şi referinţa lui. Aproprierea este 
astfel un moment al teoriei interpretării, fără a reintroduce vreo¬ 
dată în mod fraudulos primatul subiectivităţii a cărui suprimare 
este semnificată de cele patru teze anterioare. 

Faptul că aproprierea nu implică revenirea nelegitimă la 
subiectivitatea suverană poate fi astfel atestat: dacă este adevărat 
că hermeneutica se desăvîrşeşte în comprehensiunea de sine, tre¬ 
buie să rectificăm subiectivismul acestei propoziţii spunînd că a 
se înţelege înseamnă a se înţelege în faţa textului. în consecinţă, 
ceea ce este apropriere dintr-un punct de vedere este dezapro- 
priere din alt punct de vedere. A apropria înseamnă a face ca 
ceea ce era străin să devină propriu. Lucrul textului este apropri¬ 
at. Dar lucrul textului nu-mi devine ceva propriu decît dacă mă 
dezapropriez de mine însumi, pentru a da lucrului textului 


1 M. Heidegger, Sein undZeit, op. cit., p. 150, trad. ff., p. 187. 

putin{a de a fi. Atunci schimb eul, sieşi maestru, cu şinele dis¬ 
cipol al textului.. 

Acest proces mai poate fi exprimat în termenii distanţării. 
Putem atunci vorbi de o distanţare a sinelui de sine, lăuntrică 
aproprierii înseşi. Această distanţare aplică toate strategiile 
bănuielii, printre ale cărei principale modalităţi întîlnim şi critica 
ideologiilor, deja invocată. Distanţarea, sub toate formele şi în 
toate chipurile ei, constituie prin excelentă momentul critic al 
comprehensiunii. 

Această formă ultimă şi radicală de distanţare ruinează pre¬ 
tenţia ego-ului de a se constitui ca origine ultimă. Egou\ trebuie 
să asume pentru el însuşi „variaţiile imaginative" prin care ar 
putea răspunde „variaţiilor imaginative" asupra realului pe care 
le produc, mai mult decît orice altă formă de discurs, literatura 
de ficţiune şi poezia. Hermeneutica opune idealismului respon¬ 
sabilităţii ultime a sinelui tocmai acest stil al răspunsului la ... 

n. PENTRU O FENOMENOLOGIE 
HERMENEUTICĂ 

Critica hermeneutică a idealismului husserlian nu este după 
părerea mea decît reversul negativ al unei cercetări orientate în 
sens pozitiv şi pe care o situez aici sub titlul, programatic şi 
explorator, de fenomenologie hermeneutică. Eseul de fată nu are 
pretenţia că pune în operă — „face" — această fenomenologie 
hermeneutică: el se limitează să-i arate posibilitatea stabilind, pe 
de o parte, că, dincolo de critica idealismului husserlian fenome¬ 
nologia rămîne presupoziţia de nedepăşit a hermeneuticii; pe de 
altă parte, că fenomenologia nu poate executa programul său de 
constituire fără a se constitui într-o interpretare a vieţii egoului. 


1. Presupoziţia fenomenologică a hermeneuticii 

a) Cea mai importantă presupoziţie fenomenologică a unei filo¬ 
zofii a interpretării este aceea că orice întrebare asupra unui exis¬ 
tent oarecare este o întrebare asupra sensului acestui „existent". 

Astfel, chiar în primele pagini ale cărţii lui Heidegger Sein 
und Zeit citim că întrebarea uitată este întrebarea cu privire la 

sensul fiinţei. Prin aceasta întrebarea ontologică este una feno¬ 
menologică. Ea nu este o întrebare hermeneutică decît în măsura 
tn care acest sens este disimulat, desigur nu în el însuşi, ci prin 
tot ce interzice accesul la el. Pentru a deveni însă întrebare 
hermeneutică — întrebarea cu privire la sensul disimulat —, tre¬ 
buie ca întrebarea centrală a fenomenologiei să fie recunoscută 
ca întrebare cu privire la sens. 

Prin aceasta este presupusă deja alegerea în favoarea atitudinii 
fenomenologice împotriva atitudinii naturalist-obiectiviste. 
Alegerea în favoarea sensului este deci presupoziţia cea mai 
generală a oricărei hermeneutici. 

Se va obiecta că hermeneutica este mai veche decît fenome¬ 
nologia; înainte chiar ca termenul hermeneutică să fie reabilitat 
de secolul al XVIU-lea, existau o exegeză biblică şi o filologie 
clasică, şi amîndouă optaseră deja „în favoarea sensului". Este 
adevărat, dar hermeneutica nu devine o filozofie a interpretării — 
şi nu doar o metodologie a exegezei şi filologiei — decît dacă, 
urcîhd la condiţiile de posibilitate ale exegezei şi filologiei, din¬ 
colo chiar de o teorie a textului în general, se adresează condiţiei 
de exprimabilitate — Sprachlichkeit- ului — a oricărei experienţe. 1 

Or această condiţie îşi are la rîndu-i presupoziţia într-o teorie 
generală a „sensului". Trebuie să presupunem că experienţa în 
toată amploarea ei (aşa cum o concepea Hegel şi cum se vede şi 
din textul celebru al lui Heidegger referitor la „conceptul de expe¬ 
rienţă la Hegel" 2 ) comportă o exprimabilitate de principiu. Ex¬ 
perienţa poate fi rostită, ea cere să fie rostită. A o aduce în sfera 
limbajului nu înseamnă a o schimba în altceva, ci, articulînd-o şi 
desfăşurînd-o, a o face să devină ea însăşi. 

Aceasta este presupoziţia „sensului" pe care exegeza şi filologia 
o utilizează la nivelul unei anumite categorii de texte, acelea care 
au contribuit la formarea tradiţiei noastre istorice. Exegeza şi filo¬ 
logia pot foarte bine să preceadă din punct de vedere istoric con¬ 
ştientizarea fenomenologică, aceasta le precede în ordinea întemeierii. 


1 H.G. Gadamer, Wehrheit und Methode, op. cit, p. 3 67 sq: y trad. fr., 
p 236 sq. 

2 M. Heidegger, „Hegels Begriff der Erfahrung", Holzwege, 
pp. 105-192; trad. fr., Chemins qui ne menent nulle part, Paris, 
Gallimard, 1970, p. 101, sq. 

Este greu, ce-i drept, să formulăm această presupoziţie într-un 
limbaj neidealist. Ruptura între atitudinea fenomenologică şi ati¬ 
tudinea naturalistă, sau, cum s-a spus, alegerea în favoarea sen¬ 
sului, pare într-adevăr a se identifica perfect cu alegerea în 
favoarea conştiinţei, „în" care apare sensul. Nu tocmai „sus- 
pendînd" orice credinţă în Fiinţă se accede la dimensiunea sen¬ 
sului? în consecinţă, epoch6-ul ftinţei-în-sine nu este el însuşi 
presupus atunci cînd alegem în favoarea sensului? Nu este oare 
idealistă orice Filozofie a sensului? 

Mi se pare că aceste implicaţii nu sînt deloc constrîngătoare. 
Nici de fapt, nici de drept. Ele nu sînt constrîngătoare de fapt — 
vreau să spun din punct de vedere istoric; dacă, într-adevăr, 
urcăm de la lucrările lui Husserl Idei pentru o fenomenologie 
pură şi o filozofie fenomenologică şi Meditaţii carteziene la 
Cercetări logice, regăsim o stare a fenomenologiei în care no¬ 
ţiunile de expresie şi semnificaţie, de conştiinţă şi intenţiona¬ 
litate, de intuiţie intelectuală sînt elaborate fără a se face apel la 
„reducţie" în sensul ei idealist. Dimpotrivă, teza intenţionalităţii 
afirmă explicit că, dacă orice sens este pentru o conştiinţă, nici o 
conştiinţă nu este conştiinţă de sine înainte de a fi conştiinţă a 
ceva în direcţia căruia ea se depăşeşte, sau, cum spunea Sartre 
într-un articol remarcabil din 1937 1 , a ceva în direcţia căruia 
„explodează". Oare descoperirea centrală a fenomenologiei nu 
implică faptul că conştiinţa este exterioară sieşi, că este orientată 
către sens, înainte ca conştiinţa să existe pentru ea însăşi' ? A urca 
la sensul neidealist al reducţiei înseamnă astfel a rămîne fidel 
descoperirii majore din Cercetări logice, aceea că noţiunea 
logică de semnificaţie — aşa cum o introdusese Frege, de pildă 
— se decupează pe fondul unei noţiuni mai vaste de semnifi¬ 
caţie, la fel de cuprinzătoare ca şi cea de intenţionalitate. Este 
cucerit astfel dreptul de a vorbi de „sensul" percepţiei, de „sen¬ 
sul" imaginaţiei, al voinţei etc. Această subordonare a noţiunii 
logice de semnificaţie noţiunii universale de sens, sub îndru¬ 
marea conceptului de intenţionalitate nu implică defel că o 
subiectivitate transcendentală se înstăpîneşte suveran asupra 
acestui sens către care se îndreaptă. Dimpotrivă, fenomenologia 


1 J.-P. Sartre, „Une id& fondamentale de la ph£nom6nologie de 
Husserl“, Situations I, Paris, Gallimard, 1947. 

putea fi dezvoltată în direcţia opusă, în conformitate cu teza pre¬ 
eminentei sensului asupra conştiinţei de sine. 

b) Hermeneutica trimite în alt mod la fenomenologie, anume 
prin recursul său la distanţare în chiar centrul experienţei de 
apartenenţă. 

Intr-adevăr, distanţarea în accepţia heimeneuticii are o 
legătură cu epochâ-u\ fenomenologiei, dar cu un epochâ inter¬ 
pretat în sens neidealist, ca un aspect al mişcării intenţionale a 
conştiinţei în direcţia sensului. Orice conştiinţă a sensului com¬ 
portă efectiv un moment de distanţare, de luare a unei distanţe în 
raport cu acel „trăit“ la care aderăm pur şi simplu. Fenome¬ 
nologia începe atunci cînd, nemulţumiţi să „tiăim“ — sau să 
„retrăim" —, întrerupem trăitul pentru a-1 semnifica. Epochâ şi 
vizarea sensului sînt astfel strîns legate. 

Acest raport este uşor de identificat în cazul limbajului. în- 
tr-adevăr, semnul lingvistic nu se poate substitui vreunui lucru 
decît dacă nu este acel lucru. Semnul comportă astfel o negati- 
vitate specifică. Totul se petrece ca şi cum, pentru a intra în uni¬ 
versul simbolic, subiectul vorbitor ar trebui să dispună de o 
„căsuţă goală" plecînd de la care poate începe utilizarea sem¬ 
nelor. Epochâ este evenimentul virtual, actul fictiv care inau¬ 
gurează întregul joc prin care schimbăm semnele pe lucruri, 
semnele pe alte semne, emiterea semnelor pe recepţionarea lor. 
Fenomenologia este într-un fel reluarea explicită a acestui eveni¬ 
ment virtual pe care îl ridică la demnitatea actului, a gestului 
filozofic. Ea tematizează ceea ce era doar operatoriu, făcînd ast¬ 
fel ca sensul să apară ca sens. 

Hermeneutica prelungeşte acest gest filozofic în propriul ei 
domeniu, acela al ştiinţelor istorice şi, mai general, al ştiinţelor 
spiritului. „Trăitul" pe care ea se străduieşte să-l aducă în sfera 
limbajului şi să-l ridice la sens este conexiunea istorică, mijlocită 
de transmiterea documentele»' scrise, a operele»', a instituţiilor, a 
monumentelor care fac prezent pentru noi trecutul istoric. Ceea ce 
am numit „apartenenţă" nu este altceva decît aderenţa la acest tre¬ 
cut istoric, ceea ce Hegel numea „substanţa" moravurile» - . „Trăitu¬ 
lui" în sens fenomenologic îi corespunde, de partea hermeneuticii, 
conştiinţa expusă eficacităţii istorice. De aceea distanţarea 
hermeneutică este în raport cu apartenenţa ceea ce, în fenome¬ 
nologie, este epochâ în raport cu trăitul. Hermeneutica începe şi ea 

din clipa în care, nemulţumiţi cu faptul de a aparţine tradiţiei 
transmise, întrerupem relaţia de apartenenţă pentru a o semnifica. 

Acest paralelism are o importanţă considerabilă, dacă este 
adevărat că hermeneutica trebuie să asume în ea însăşi momen¬ 
tul critic, momentul bănuielii, de la care plecînd se constituie o 
critică a ideologiilor, o psihanaliză etc. Acest moment critic nu 
poate fi incorporat raportului de apartenenţă decît dacă dis¬ 
tanţarea este consubstanţială apartenenţei. Că aşa ceva e posibil 
ne-o arată fenomenologia atunci cînd ea ridică la rang de decizie 
filozofică evenimentul virtual al instaurării „căsuţei goale" care 
dă unui subiect posibilitatea de a-şi semnifica trăitul, apartenenţa 
la o tradiţie istorică şi, în genere, experienţa. 

c) Hermeneutica mai împărtăşeşte cu fenomenologia teza ca¬ 
racterului derivat al semnificaţiilor de ordin lingvistic. 

Este uşor, în această privinţă, să urcăm de la tezele bine¬ 
cunoscute ale hermeneuticii la rădăcina lor fenomenologică. 
Plecînd de la tezele cele mai recente susţinute de Gadamer, se 
poate observa cum se reflectă, pînă şi în structura lucrării sale 
Wahrheit und Methode, această atestare a caracterului secund al 
problematicii limbajului. Chiar dacă este adevărat că orice expe¬ 
rienţă comportă o anumită „exprimabilitate", şi că această 
Sprachlichkeit impregnează şi străbate orice experienţă, totuşi nu 
cu Sprachlichkeit trebuie să înceapă o filozofie hermeneutică. 
Este necesar mai întîi ca ea să spună ce anume accede la limbaj. 
De aceea filozofia începe cu experienţa artei, care nu este obli¬ 
gatoriu lingvistică. Mai mult, cu experienţa jocului — în sensul 
deopotrivă ludic şi teatral al cuvîntului 1 . Intr-adevăr, ea identi¬ 
fică prima experienţă de apartenenţă susceptibilă de a fi intero¬ 
gată de către filozof tocmai în participarea jucătorilor la joc. în 
joc vede ea constituindu-se funcţia de etalare sau de prezentare 
(.Darstellung ) care, fără îndoială, cheamă mediul lingvistic, dar de 
drept precede şi poartă discursul. Discursul nu primează nici în a 
doua categorie de experienţe interpretate în Wahrheit und 
Methode. Conştiinţa de a fi expus efectelor istoriei 2 , care face 


1 H.G.Gadamer, Wahrheit und Methode, op. ciu p. 97 sq.; trad. fr., 
p. 27 sq. 

2 Prin această expresie propun un echivalent pentru conceptul de 
Wirkungsgeschichtliches Bewusstsein evocat mai sus. 

imposibilă reflecţia totală asupra prejudecăţilor şi precede orice 
obiectivare a trecutului de către istoric, nu este reductibilă la 
aspectele transmiterii trecutului prin limbaj în sens strict. Textele, 
documentele şi monumentele nu reprezintă decît o mediere prin¬ 
tre altele, oricît de exemplară ar fi din motivele spuse mai sus. 
Jocul distanţei şi proximităţii, constitutiv pentru conexiunea 
Istorică, este mai curind ceea ce accede la limbaj decît ceva pro¬ 
dus de limbaj. 

Acest mod de a subordona Sprachlichkeit-ul experienţei care 
accede la limbaj este perfect fidel gestului lui Heidegger din 
Sein und Zeit. Ne amintim cum Analitica Dasein-ului subor¬ 
donează planul enunţului ( Aussage ), care este şi cel al semnifi¬ 
caţiilor logice, adică al semnificaţiilor propriu-zise ( Bedeutungen ), 
planului discursului ( Rede ) care, spune el, este co-originar cu 
ordinea situaţiei ( Befmdlichkeit ) şi cu ordinea comprehensiunii 
(Verstehen ), care este şi cea a proiectului 1 . Ordinea logică este 
astfel precedată de o spunere care este solidară cu o situare şi o 
înţelegere. în consecinţă, ordinea enunţurilor nu poate revendica 
nici o autonomie. Ea trimite la structurile existenţiale constitu¬ 
tive ale fiinţării-în-lume. 

Tocmai această trimitere a ordinii lingvistice la structura 
experienţei (care în enunţ accede la limbaj) constituie, după 
părerea mea, cea mai importantă presupoziţie fenomenologică a 
hermeneuticii. 

încă din perioada Cercetărilor logice se poate observa de fapt 
mişcarea ce permite încadrarea semnificaţiei logice, i.e. contem¬ 
porană cu „expresiile" logice ale limbajului nostru, într-o teorie 
generală a intenţionalităţii. Această mişcare implică faptul că 
modelul relaţiei intenţionale se deplasează de la planul logic la 
planul perceptiv, unde se formează primul nostru raport semni¬ 
ficam cu lucrul. Prin aceasta, fenomenologia urcă de la planul 
predicativ şi apo'rantic al semnificaţiei, unde se mai menţin 
Cercetările logice, la un plan propriu-zis antepredicativ, unde 
analiza noematică precede analiza lingvistică. Husserl ajunge 
chiar să spună, în Ideen I, că^ stratul expresiei este un strat 
esentialmente „neproductiv" 2 . într-adevăr, analiza corelaţiilor 


1 M. Heidegger, Sein und Zeit, op. cit., §34. 

2 E. Husserl, Ideen I, §124; trad. fr. Id6es directrices pour une 
ph6nom6nologie pure. Paris, Gallimard, 1950. 

noetico-noematice poate fi condusă foarte departe fără ca articu¬ 
larea lingvistică să fie considerată ca atare. Nivelul strategic pro¬ 
priu fenomenologiei este atunci noema cu modificările sale 
(prezenţă, prezentificare, amintire, fantezie etc.), cu modurile 
sale de credinţă (certitudine, îndoială, apreciere etc.), cu gradele 
sale de actualitate şi potenţialitate. Această structură a noemei 
complete precede planul propriu lingvistic unde se articulează 
funcţiile de denumire, de predicaţie, de legătură sintactică etc. 

Această modalitate de a subordona planul lingvistic planului 
prelingvistic al analizei noematice este exemplară, cred, pentru 
hermeneutică. Atunci cînd aceasta subordonează experienţa 
legată de limbaj totalităţii experienţei noastre estetice şi istorice, 
ea continuă, în planul ştiinţelor spiritului, mişcarea începută de 
Husserl în planul experienţei perceptive. 

d) înrudirea între antepredicativul fenomenologiei şi cel al 
hermeneuticii este cu atît mai strînsă cu cît fenomenologia 
husserliană a început şi ea să desfăşoare fenomenologia per¬ 
cepţiei în direcţia unei hermeneutici a experienţei istorice. Se 
ştie cum anume. 

Pe de o parte, Husserl a dezvoltat necontenit implicaţiile strict 
temporale ale experienţei perceptive. Propriile sale analize îl 
Situau astfel pe calea istoricităţii experienţei umane în ansamblul 
ei. în particular, a devenit tot mai evident că natura prezumtivă, 
inadecvată, nedesăvîrşită a experienţei perceptive, datorată struc¬ 
turii sale temporale, poate caracteriza din aproape în aproape 
întreaga experienţă istorică. Se desprindea astfel din feno¬ 
menologia percepţiei un nou model de adevăr care putea fi trans¬ 
pus în domeniul ştiinţelor istorico-hermeneutice. Este tocmai 
consecinţa pe care a tras-o Merleau-Ponty din fenomenologia 
husserliană. 

Pe de altă parte, experienţa perceptivă apărea ca un segment 
al experienţei integrale, izolat în mod artificial şi despuiat de 
dimensiunea lui culturală. Nu voi insista aici asupra acestei filo¬ 
zofii a Lebenswelt-ului din epoca lucrării lui Husserl Krisis. E 
de-ajuns să spun că întoarcerea de la natura obiectivată şi 
matematizată de ştiinţa galileiană şi newtoniană la Lebenswelt 
este principiul însuşi al întoarcerii pe care hermeneutica încearcă 
de altfel s-o opereze în planul ştiinţelor spiritului, atunci cînd îşi 
propune să urce de la obiectivările şi explicaţiile ştiinţei istorice 

|l sociologice la experienţa artistică, istorică şi cea legată de lim¬ 
baj care precede şi poartă aceste obiectivări şi explicaţii. întoar¬ 
cerea la Lebenswelt poate să joace acest rol paradigmatic pentru 
hermeneutică cu atît mai mult cu cît Lebenswelt-ul nu este con¬ 
fundat cu nu ştiu ce nemijlocire inefabilă şi nu este identificat cu 
Învelişul vital şi emoţional al experienţei umane, ci desemnează 
acea rezervă de sens, acel surplus de sens al experienţei vii, care 
face posibilă atitudinea obiectivatoare şi explicativă. 

Dar aceste ultime remarci ne-au condus deja în punctul unde 
fenomenologia nu poate fi presupoziţia hermeneuticii decît în 
măsura în care şi ea comportă, la rîndu-i, o presupoziţie herme¬ 
neutică. 

2. Presupoziţia hermeneutică a fenomenologiei 

Prin presupoziţie hermeneutică înţeleg în esenţă necesitatea 
din partea fenomenologiei de a-şi concepe metoda ca Auslegung, 
exegeză, explicitare, interpretare. 

Demonstraţia va fi cu atît mai impresionantă cu cît ne adre¬ 
săm nu textelor din ciclul Krisis evocate puţin mai înainte, ci 
textelor din perioada „logică" şi din perioada „idealistă". 

a) Recursul la Auslegung în Cercetări logice. Momentul 
Auslegung-ului din prima Cercetare logică este simultan cu 
efortul de a ridica la intui{ie „actele care conferă semnifica¬ 
ţia" 1 . Această cercetare începe cu o declaraţie foarte fermă în¬ 
dreptată împotriva imixtiunii imaginilor în comprehensiunea 
unei expresii (în sensul logic al acestui cuvînt). A înţelege o 
expresie, spune Husserl, înseamnă altceva decît a regăsi imagi¬ 
nile care se raportează la ea. Imaginile pot „să însoţească" şi 
„să ilustreze" înţelegerea, dar ele nu o constituie şi îi sînt 
mereu inadecvate. 

Acest radicalism al înţelegerii lipsite de imagini fiind bine 
cunoscut, e cu atît mai interesant să-i reperăm lacunele. 

Vom lăsa deoparte cazul semnificaţiilor fluctuante examinate 
mai departe de Husserl 2 . El ne-ar oferi totuşi o contribuţie 


1 E. Husserl, Logische Untersuchungen I, cap. H, §17 sq.\ trad. fr., 
Recherches logiques, P.U.F., 1969. 

2 Ibid., cap. III, §24 sq. 

importantă la investigaţia noastră privind începuturile hermeneu- 
tice ale fenomenologiei. în cadrul acestor semnificaţii fluctuante 
Husserl situează pe primul loc semnificaţiile circumstanţiale, 
cele ale pronumelor personale, ale demonstrativelor, ale 
descripţiilor introduse prin articolul definit etc. Aceste semnifi¬ 
caţii nu pot fi determinate şi actualizate decît în lumina unui 
context. Pentru a înţelege o expresie de acest gen este esenţial 
„să-i orientezi de fiecare dată semnificaţia actuală în funcţie de 
împrejurare, de persoana care vorbeşte sau de situaţia sa. Numai 
în raport cu împrejurările de fapt ale enunţării este posibil, în 
general, să se constituie aici, pentru auditor, o semnificaţie deter¬ 
minată printre semnificaţiile conexe 1 * (81, 95) 1 . Este adevărat că 
Husserl nu vorbeşte în acest caz de interpretare, ci concepe 
determinarea actuală a semnificaţiilor circumstanţiale ca un gen 
de combinaţie între funcţia indicativă (83, 97) şi funcţia semni¬ 
ficativă. Dar funcţionarea unor asemenea semnificaţii coincide, 
chit că nu se vorbeşte explicit de interpretare, cu ceea ce ne-a 
apărut mai sus drept prima intervenţie a interpretării la nivelul 
limbajului obişnuit, în raport cu polisemia cuvintelor şi cu 
folosirea contextelor în care se poartă conversaţia. Ar fi totuşi 
mult mai probant pentru obiectivul nostru să marcăm locul inter¬ 
pretării în tratarea semnificaţiilor necircumstanţiale la care 
Husserl pretinde că reduce toate formele de semnificaţie. 

într-adevăr, tocmai elucidarea semnificaţiile»' care nu au 
nimic circumstanţial apelează cel mai vădit la Auslegung. 
Aceste semnificaţii, susceptibile în principiu de univocitate, nu o 
dezvăluie dintr-odată. Este necesar, după o expresie a lui 
Husserl, să le supunem unei activităţi de elucidare ( Aufklăiung ). 
Or, această elucidare nu poate fi dusă la bun sfîrşit dacă nu este 
susţinută de o umplere minimă, deci dacă nu se oferă vreo 
intuiţie „corespondentă" (71, 83). Acesta este cazul sem¬ 
nificaţiile»' imbricate unele în altele, de care Husserl însuşi se 
miră. El introduce analiza sub forma unei interogaţii: „S-ar putea 
pune următoarea întrebare: dacă semnificaţia expresiei care 
funcţionează pur simbolic rezidă în caracterul actului care 
deosebeşte sesizarea comprehensivă a semnului verbal de 


1 Prima cifră trimite la ediţia germană originală, iar a doua la tradu¬ 
cerea franceză (P.U.F., 1962). 

Mizarea unui semn lipsit de sens, cum se face că, pentru a sta¬ 
bili diferente de semnificaţie, a face să reiasă cu evidentă ambi¬ 
guităţile sau a elimina fluctuaţiile intenţiei de semnificare, 
nvenim la intuiţie? 11 (70, 82). Se pune deci problema unei 
Ixpresii „clarificate prin intuiţie 11 (71, 83). Graniţa dintre expre- 
lllle fluctuante şi cele fixe devine dintr-odată precară. „Pentru a 
recunoaşte diferentele de semnificare, bunăoară diferenţa între 
muscă şi elefant, nu avem nevoie de dispozitive speciale. Acolo 
fnsâ unde semnificaţiile, prinse ca într-un curent continuu, se 
fntrepătrund, şi unde fluctuaţiile lor imperceptibile şterg limitele 
• căror menţinere este cerută de siguranţa judecăţii, tocmai acce¬ 
sul la intui(ie constituie procedeul de elucidare normal. Întrucît 
lnten(ia de semnificare a expresiei este umplută de intuiri 
diverse şi care nu ţin de acelaşi concept, rezultă limpede de aici, 
concomitent cu orientarea net diferită a procesului de umplere, o 
diferenţă în ce priveşte intenţia de semnificare 11 (71-72, 84). 
Elucidarea (sau clarificarea) reclamă astfel un adevărat travaliu 
asupra semnificaţiei în care prezentificările joacă un rol mult 
mai puţin contingent decît cel al simplei „însoţiri 11 , singura 
admisă, în principiu, de teoria semnificaţiei. 

S-ar putea spune că această elucidare este foarte departe de 
ceea ce hermeneutica numeşte interpretare. Fără îndoială. 
Exemplele lui Husserl sînt luate într-adevăr din domenii foarte 
depărtate de ştiinţele istorico-hermeneutice. Dar apropierea este 
cu atît mai impresionantă atunci cînd, în meandrele unei analize 
din Cercetări logice, apare conceptul de Deutung, care este 
limpede o interpretare. Această expresie apare tocmai pentru a 
caracteriza o fază a activităţii de elucidare sau de clarificare a 
semnificaţiilor logice al cărei început l-am arătat puţin mai 
înainte. Paragraful 23 din prima Cercetare logică, intitulat 
„Apercepţia ( Auffassung ) în expresie şi apercep(ia în inter¬ 
pretarea intuitivă 11 , începe cu remarca următoare: „Apercepţia 
comprehensivă în care se realizează operata de semnificare este 
înrudită, tocmai în măsura în care orice apercepţie este, într-un 
sens, un act de înţelegere sau de interpretare ( deuten ), cu aper- 
cepţiile obiectivatoare (care se realizează în diverse forme), în 
care se formează pentru noi reprezentarea intuitivă (percepţie, 
imaginaţie, reproducere etc.) a unui obiect (de pildă, a unui lucru 
„exterior") prin intermediul unui complex de senzaţii trăit 11 (74, 

87). Se propune astfel o înrudire chiar acolo unde notasem o 
diferenţă radicală. Or, înrudirea se referă tocmai la interpretarea 
care este deja activă în simpla percepţie şi care o distinge de 
simplele date senzoriale. înrudirea rezidă în activitatea sem¬ 
nific antă care îngăduie să numim Auffassung operaţia logică şi 
operaţia perceptivă. Se poate considera că sarcina clarificării 
nu poate recurge la intuiţia „corespondentă 11 (evocată în §21) 
decît cu ajutorul acestei înrudiri între cele două varietăţi de 
Auffasssung. 

O înrudire de acelaşi ordin explică menţinerea de către 
Husserl a termenului de Vorstellung — „reprezentare** — pentru 
a cuprinde conştiinţa generalităţii şi conştiinţa singularităţii pe 
care a doua Cercetare logică se străduieşte să le distingă; cele 
două conştiinţe se referă la reprezentări specifice** şi, respectiv 
la „reprezentări singulare** (131, 157). în ambele cazuri avem 
de-a face cu un meinen (referire la sens) prin care ceva este „pus 
în faţă** („este sigur că generalul, ori de cîte ori vorbim despre el, 
este o entitate gîndită de noi“) (124, 150). De aceea Husserl nu 
împărtăşeşte demersul lui Frege care taie legăturile dintre Sirm 
(sens) şi Vorstellung (reprezentare), păstrînd prima denumire 
pentru logică şi rezervînd-o pe a doua pentru psihologie. Husserl 
continuă să se folosească de termenul Vorstellung pentru a 
exprima atît vizarea specificului cît şi vizarea individualului. 

Sesizarea genericului şi sesizarea individualului pleacă însă 
mai ales de la un nucleu comun care este senzaţia interpretată. 
„Senzaţiile reprezintă, în percepţiile care corespund lucrurilor, în 
virtutea interpretărilor care le animă, deteiminaţiile obiective, 
dar ele nu sînt niciodată chiar aceste determinaţii. Obiectul 
fenomenal, aşa cum apare el, este transcendent apariţiei ca 
fenomen** (129,155-156). Departe deci de a putea menţine fără 
nici o nuanţă ruptura între vizarea specificului şi vizarea indi¬ 
vidualului, Husserl pune la originea acestei bifurcaţii ceea ce el 
numeşte un „aspect fenomenal comun**. într-adevă, „de o parte 
ca şi de cealaltă apare aceeaşi realitate concretă, şi, în timp ce 
apare, ne sînt date de ambele părţi aceleaşi conţinuturi sensibile, 
în acelaşi mod de aprehensiune, adică aceeaşi sumă de conţinu¬ 
turi senzoriale şi imaginative actualmente dată este supusă 
aceleiaşi „aprehensiuni** sau „interpretări**, în care se constituie 
pentru noi fenomenul obiectului cu proprietăţile prezentate de 

•Ceste conţinuturi. Dar acelaşi fenomen este supus de o parte şi 
de alta unor acte diferite' 1 (108-109, 132). Aşa se explică faptul 
Ol acelaşi dat intuitiv poate fi „vizat" cînd ca acest dat singular, 
CÎnd ca suportai unui general" (131, 157). Jn toate aceste mo¬ 
duri de aprehensiune, una şi aceeaşi intuiţie sensibilă poate figu¬ 
ra ca bază, dacă împrejurările se pretează la aşa ceva" (131, 
158). Acest nucleu interpretativ asigură comunitatea „reprezen¬ 
tativă" a celor două vizări şi trecerea de la o „aprehensiune" la 
Alta. Percepţia „reprezintă" aşadar pentru că ea este deja locul 
unei activităţi de interpretare, şi ea poate servi drept „suport" 
reprezentării specifice, în pofida singularităţii sale, tocmai pen¬ 
tru că reprezintă. 

Aceasta este prima modalitate în care fenomenologia 
întîlneşte conceptul de interpretare. Ea îl găseşte înscris în 
procesul prin care menţine idealul de logicitate, de univocitate 
care guvernează teoria semnificaţiei din Cercetări logice. în 
epoca Cercetărilor logice Husserl enunţă acest ideal în ter¬ 
menii următori: „Este clar că atunci cînd afirmăm că orice 
expresie subiectivă poate fi înlocuită printr-o expresie obiec¬ 
tivă, nu facem, în fond, decît să enunţăm astfel inexistenţa 
unor limite ale raţiunii obiective. Tot ce există este cunoaştere 
„în sine" şi fiinţa sa este o fiinţă determinată în ce priveşte 
conţinutul său, o fiinţă care se sprijină pe cutare sau cutare 
„adevăruri în sine" ... Ceea ce este precis determinat în sine 
trebuie să poată fi determinat în mod obiectiv şi ceea ce poate 
fi determinat obiectiv poate fi exprimat, ideal vorbind, în sem¬ 
nificaţii precis determinate. Fiinţei în sine îi corespund 
adevăruri în sine şi acestora, la rîndul lor, le corespund 
enunţuri fixe şi univoce" (90, 105). Iată de ce semnificaţiilor 
fluctuante, expresiilor subiective trebuie să le substituim 
unităţi de semnificaţii fixe, conţinuturi de expresie stabile. 
Sarcina este impusă de idealul de univocitate şi este dominată 
de axioma inexistenţei unor limite ale raţiunii obiective. Or, 
tocmai efectuarea sarcinii de clarificare dezvăluie succesiv 
distanţa între semnificaţii esenţial circumstanţiale şi semnifi¬ 
caţii univoce, apoi funcţia de însoţire a intuiţiilor ilustrative, 
în sfîrşit rolul de suport al interpretărilor perceptive. Se 
declanşează astfel, din aproape în aproape, răsturnarea teoriei 
intuiţiei într-o teorie a interpretării. 


61 



Pentru o fenomenologie hermeneutică 


b) Recursul la Auslegung în Meditaţiile carteziene. 

Dar Cercetările logice nu puteau dezvolta mai departe aceste 
începuturi hermeneutice datorită însuşi proiectului logic al 
fenomenologiei din acea perioadă. De aceea nu s-a putut vorbi 
despre ele decît ca de un reziduu dezvăluit de însăşi exigenta de 
univocitate care guvernează acele analize. 

Cu totul altfel se prezintă lucrurile în Meditaţii carteziene 
unde fenomenologia nu mai urmăreşte să dea seama doar de sen¬ 
sul ideal al expresiilor bine formate, ci de sensul experienţei în 
ansamblul ei. Dacă deci Auslegung trebuie să deţină aici un loc, 
aceasta nu va mai fi într-o măsură limitată (în măsura în care 
experienţa sensibilă trebuie să fie interpretată pentru a servi 
drept bază aprehensiunii ,,genericului“), ci pe măsura proble¬ 
melor de constituire în ansamblul lor. 

Aşa şi este. Conceptul de Auslegung — poate că nu am sub- 
liniat-o îndeajuns — intervine în mod decisiv în momentul în 
care problematica atinge punctul său critic cel mai înalt. Este 
vorba de punctul în care egologia este erijată în tribunal suprem 
al sensului: „lumea obiectivă care există pentru mine ( fur mich), 
care a existat şi va exista pentru mine, îşi trage din mine însumi 
ţaus mir selbst ) întregul ei sens şi întreaga ei validitate de fiinţă 
pe care o are pentru mine“ ( Măditations cartâsiennes , 130, 65) 1 . 
Această includere a oricărei Seinsgeltungî n ego, care se exprimă 
în reducţia lui fiir mich la aus mir, îşi află desăvîrşirea în cea 
de-a patra Meditaţie carteziană. Desăvîrşirea, adică totodată în¬ 
cheierea şi criza sa. 

încheierea sa: în sensul că numai identificarea între fenome¬ 
nologie şi egologie asigură întreaga reducţie a sensului-lume la 
egail meu. Numai o egologie satisface exigenţa după care 
obiectele nu există pentru mine decît dacă îşi trag din mine tot 
sensul şi toată validitatea lor de fiinţă. 

Criza sa: în sensul că instituirea unui alt ego — şi, prin el, a 
alterităţii lumii — devine absolut problematică. 

Motivul explicitării ( Auslegung ) intervine tocmai în acest 
moment de încheiere şi de criză. Citez din paragraful 33: 
„Deoarece ego-ul monadic concret conţine ansamblul vieţii 


1 Prima cifră trimite la Hvsserliana, II, a doua la traducerea franceză 
(Paris, Vrin, 1947). 

conştiente, reale şi potenţiale, este clar că problema explicităiii 
fenomenologice a acestui ego monadic (problema constituirii 
sale pentru el însuşi) trebuie să cuprindă toate problemele de 
constituire în genere. Şi, în cele din urmă, fenomenologia acestei 
constituiri a sinelui pentru sine coincide cu fenomenologia în 
genere “(102-103, 58). 

Ce înţelege Husserl prin Auslegung şi ce aşteaptă de la ea? 

Ca să înţelegem acest lucru trebuie să depăşim cea de-a patra 
Meditaţie şi să ne situăm în centrul celei de-a cincea şi al para¬ 
doxului care, fără recursul la Auslegung, ar rămîne insolubil. 
După aceea, revenind asupra paşilor făcuţi, vom încerca să 
înţelegem rolul strategic al Auslegung, în punctul de articulare a 
Meditaţiilor a patra şi a cincea. 

Paradoxul aparent insolubil este următorul: pe de o parte, 
reducerea oricărui sens la viaţa intenţională a ego-ului concret 
implică faptul că celălalt se constituie „în mine“ şi „plecînd de la 
mine**; pe de altă parte, fenomenologia trebuie să dea socoteală 
de originalitatea experienţei de celălalt tocmai în măsura în care 
este experienţa care îl vizează pe cineva diferit de mine. Toată 
Meditaţia a cincea este dominată de tensiunea între aceste două 
exigenţe: a-1 constitui pe altul în mine şi a-1 constitui ca altul. 
Acest paradox formidabil era latent în celelalte patru Meditaţii: 
„lucrul** se desprindea deja de viaţa mea, ca altceva decît mine, 
ca vizavi de mine, deşi nu a fost decît o sinteză intenţională, o 
unitate presupusă; dar conflictul latent între exigenţa reductoare 
şi exigenţa descriptivă devine un conflict deschis din momentul 
în care altul nu mai este un lucru ci un alt eu, un altul decît mine. 
Deşi, vorbind la modul absolut, unul singur este subiect, eu, 
celălalt nu este dat doar ca un obiect psiho-fizic, situat în natură; 
este şi el un subiect de experienţă la fel ca mine; ca atare el mă 
percepe ca aparţinînd lumii experienţei sale. Mai mult, tocmai pe 
baza acestei intersubiectivităji se constituie o natură „comună** şi 
o lume culturală „comună**. In această privinţă, reducţia la sfera 
de apartenenţă — o adevărată reducţie în reducţie — poate fi 
înţeleasă drept cucerirea paradoxului ca paradox: „în această 
intenţionalitate cu totul aparte se constituie un sens existenţial 
nou care transgresează ( iiberschreitet ) fiinţa proprie a ego-ului 
meu monadic; se constituie atunci un ego nu ca „eu însumi** ci 
ca reflectîndu-se ( spiegelden ) în ego-ul meu propriu, în monada 

mea“ (125 , 78). Acesta este paradoxul desprinderii unei alte 
existente de existenţa mea chiar în momentul în care o afirm pe 
aceasta din urmă drept unică. 

Recursul la noţiunea de „sesizare analogică" şi de „cuplare" 
(Paaiung ) nu destinde deloc acest paradox, cel puţin cîtă vreme 
nu discernem aici punerea în joc a explicitării ( Auslegung ) 
anunţate de Meditaţia a patra. A spune că altul este „aprezentat", 
şi niciodată „prezentat" ca atare, pare mai curînd o modalitate de 
a numi dificultatea decît de a o rezolva. într-adevăr, a spune că 
sesizarea analogizantă nu este un raţionament prin analogie, ci 
un transfer nemijlocit bazat pe o cuplare, pe o asociere a trupului 
meu de-aici cu un alt trup de-acolo, înseamnă a indica punctul 
de joncţiune între exigenţa de descriere şi exigenţa de consti¬ 
tuire, dînd un nume realităţii mixte în care ar trebui să se rezolve 
paradoxul. Dar ce înseamnă această „transpunere aperceptivă", 
această „apercepţie analogizantă"? Dacă configuraţia de forma 
cuplului ego-alter ego nu este primă, ea nu va surveni niciodată, 
într-adevăr, această „cuplare" face ca sensul întregii mele expe¬ 
rienţe să trimită la sensul experienţei de celălalt. Dacă însă 
cuplarea nu aparţine în mod originar constituirii egoului pentru 
el însuşi, experienţa ego-ului nu va comporta nici o trimitere la 
experienţa de altul Şi, de fapt, lucrul cel mai important din 
Meditaţia a cincea îl constituie toate descrierile care fac să 
explodeze idealismul, fie că este vorba de formele concrete ale 
cuplajului, sau de discernerea unei vieţi psihice străine pe baza 
concordanţei între semnele, expresiile, gesturile, posturile care 
vin să umple supoziţia, anticiparea unui trăit străin, ori că este 
vorba de rolul imaginaţiei în apercepţia analogizantă: „acolo" 
este locul unde m-aş putea afla dacă m-aş deplasa acolo. 

Trebuie să mărturisim însă că ceea ce rămîne enigmatic în 
aceste descrieri admirabile, este faptul că transcendenţa lui alter 
ego este în acelaşi timp o modificare intenţională a vieţii mele 
monadice: „Graţie constituirii sensului său, celălalt apare în 
chip necesar în lumea mea primordială, în calitate de modificare 
intenţională a eului meu, obiectivat în primul rînd... Altfel spus, 
în monada mea se constituie, prin aprezentare, o altă monadă" 
(144, 97). 

Recursul la Auslegung ne îngăduie să observăm rezolvarea 
acestei enigme, a acestui paradox, chiar a acestui conflict latent 

între două proiecte — un proiect de descriere a transcendenţei şi 
un proiect de constituire în imanenţă. 

Să ne întoarcem acum la momentul în care cea de a patra 
Meditaţie carteziană defineşte întreaga întreprindere fenomeno¬ 
logică drept Auslegung. Paragraful 41, care încheie Meditaţia a 
patra, defineşte în mod expres idealismul transcendental drept 
„propria mea explicitare fenomenologică efectuată în ego-ul 
meu“. „Stilul" întreprinderii se distinge prin caracterul de trava¬ 
liu infinit al desfăşurării orizonturilor experienţelor actuale. 
Fenomenologia este o meditaţie indefinit continuată deoarece 
reflecţia este depăşită de semnificaţiile potenţiale ale propriului 
său trăit. Aceeaşi temă este reluată la sfîrşitul Meditaţiei a 
cincea. Paragraful 59 se intitulează: „Explicitarea ontologică şi 
locul ei în ansamblul fenomenologiei transcendentale constitu¬ 
tive". Ceea ce Husserl numeşte explicitare ontologică echiva¬ 
lează cu desfăşurarea straturilor de sens (natură, animalitate, 
psihism, cultură, personalitate) a căror etajare constituie „lumea 
ca sens constituit". Explicitarea se situează astfel la jumătatea 
drumului între o filozofie a construcţiei şi o filozofie a descrierii, 
împotriva hegelianismului şi a sechelelor sale, împotriva oricărei 
„construcţii metafizice", Husserl susţine că fenomenologia nu 
„creează" nimic, ci „găseşte" (168, 120); aceasta este latura 
hiperempirică a fenomenologiei; explicitarea este o explicitare a 
experienţei: „Experienţa fenomenologică nu face nimic altceva 

— şi nu va fi niciodată de prisos să punem în relief acest lucru 

— decît să expliciteze sensul pe care îl are lumea pentru noi toţi, 
anterior oricărei filozofii, şi pe care i-1 conferă experienţa noas¬ 
tră; acest sens poate fi degajat (enthiillt) prin filozofie, dar nu 
poate fi niciodată modificat ( geăndert ) de ea. Şi în fiecare expe¬ 
rienţă actuală el este înconjurat — din motive esenţiale şi nu 
datorită slăbiciunii noastre — de orizonturi care au nevoie de 
elucidare ( Klărung )“ (177, 129). Pe de altă parte însă, legînd ast¬ 
fel explicitarea de clarificarea orizonturilor, fenomenologia ur¬ 
măreşte depăşirea unei descrieri statice care ar face din ea o simplă 
geografie a straturilor de sens, o stratigrafie descriptivă a expe¬ 
rienţei; operaţiile de transfer — pe care le-am descris — de la 
eu la altul, apoi la natura obiectivă, în sfîrşit la istorie, reali¬ 
zează o constituire progresivă, o compoziţie graduală, la limită o 
„geneză universală" a ceea ce trăim în mod naiv ca „lume a vieţii". 


65 



Pentru o fenomenologie hermeneutică 


Tocmai această „explicitare intenţională" acoperă cele două 
exigenţe care ne-au apărut a se înfrunta de-a lungul Meditaţiei a 
cincea: de o parte, respectul alterităţii celuilalt, de cealaltă, 
înrădăcinarea acestei experienţe a transcendenţei în experienţa 
primordială. Auslegung nu face de fapt decît să desfăşoare sur¬ 
plusul de sens care, în experienţa mea, desemnează locul vid al 
celuilalt. 

Devine astfel posibilă o lectură mai puţin dihotomică a 
Meditaţiei a cincea în întregul ei. Auslegung este deja activă în 
reducţia la sfera de apartenenţă, deoarece aceasta nu este un dat 
plecînd de la care aş putea înainta spre un alt dat care ar fi ce¬ 
lălalt. Experienţa redusă la trupul propriu este rezultatul unei 
eliminări abstractive care operează asupra a tot ce e „străin"; 
prin această reducţie abstractivă, spune Husserl, „am făcut ca 
trupul meu redus să ţină de apartenenţa mea" (128, 81). Această 
Herausstellung semnifică, după părerea mea, că primordialul 
rămîne mereu termenul vizat printr-o „interogare către origini"; 
graţie acestei Riickfrage, reflecţia sesizează, în densitatea expe¬ 
rienţei şi prin straturile succesive ale constituirii, ceea ce 
Husserl numeşte o „întemeiere originară" — o Urstiftung (141, 
93) — la care trimit aceste straturi. Primordialul este deci el 
însuşi termenul intenţional al unei asemenea trimiteri. 

Nu trebuie aşadar să căutăm, sub titlul de sferă de aparte¬ 
nenţă, vreo experienţă primitivă care ar fi prezervată în centrul 
experienţei mele de cultură, ci un anterior niciodată dat. De 
aceea, în pofida nucleului său intuitiv, această experienţă rămîne 
o interpretare. „Ceea ce îmi este propriu se dezvăluie tot prin 
explicitare, şi tocmai în şi prin acţiunea acesteia îşi primeşte sen¬ 
sul său originar" (132, 85). Ceea ce îmi este propriu nu se 
dezvăluie decît „privirii experienţei care explicitează" ( ibid ). Nu 
s-ar putea spune mai bine că în aceeaşi interpretare se constituie 
polar propriul şi străinul. 

într-adevăr, tot ca Auslegung altul se constituie în mine şi 
totodată ca altul. Ţine de natura experienţei în genere, spune 
paragraful 46, să nu-şi determine obiectul decît „interpretîndu-1 
pe el însuşi prin el însuşi; ea se efectuează deci ca explicitare 
pură" (131, 84). Orice determinare este explicitare: „acest 
conţinut esenţial şi propriu nu este încă decît anticipat de o 
manieră generală şi sub forma unui orizont; el nu se constituie în 


66 



Fenomenologie şi hermeneutică 


mod originar (purtînd semnul de indiciu intern, propriu, esenţial 
şi mai ales de proprietate) decît prin explicitare** (132, 84-85). 

Paradoxul unei constituiri care ar fi în acelaşi timp constituire 
„în mine“ şi constituire a „altuia** dobîndeşte o semnificaţie cu 
totul nouă dacă îl clarificăm prin rolul explicitării; altul este 
inclus, nu în existenţa mea ca dată, ci întrucît aceasta comportă 
un „orizont deschis şi infinit** (132, 85), un potenţial de sens pe 
care nu-1 stăpînesc cu privirea. Pot afirma, în consecinţă, că 
experienţa de altul nu face decît să „dezvăluie** propria mea 
fiinţă identică, dar ceea ce dezvăluie ea era deja mai mult decît 
eu însumi întrucît ceea ce numesc aici propria mea fiinţă iden¬ 
tică este un potenţial de sens care depăşeşte privirea reflecţiei. 
Posibilitatea transgresării dinspre mine către altul este înscrisă în 
această structură de orizont care cere o „explicitare**, sau, ca să 
vorbim ca Husserl, „o explicitare a orizonturilor propriei mele 
fiinţe** (132, 85). 

Husserl a observat coincidenţaintuiţiei şi explicitării, dar nu a 
tras de aici toate consecinţele. întreaga fenomenologie este o 
explicitare în cîmpul evidenţei, şi o evidenţă a explicitării. 
Experienţa fenomenologică este o evidenţă care se explicitează, 
o explicitare care desfăşoară o evidenţă. Tocmai în acest sens 
fenomenologia nu se poate efectua decît ca hermeneutică. 

Adevărul acestei propoziţii nu poate fi însă sesizat decît dacă, 
în acelaşi timp, asumăm deplin critica prin hermeneutică a ide¬ 
alismului husserlian* Aici partea a doua a acestui eseu trimite la 
prima: fenomenologia şi hermeneutica nu se presupun reciproc 
decît dacă idealismul fenomenologiei husserliene se supune 
criticii din partea hermeneuticii. 



Sarcina hermeneuticii: 
venind dinspre Schleiermacher 
şi Dilthey 


Acest articol îşi propune să descrie starea problemei 
hermeneutice aşa cum o realizez şi percep eu, îiiainte de a aduce, 
în articolul următor, propria mea contribuţie la dezbatere. Mă 
voi limita să desprind din această discuţie prealabilă nu numai 
elementele unei convingeri, ci şi termenii unei probleme nere¬ 
zolvate. Vreau într-adevăr să conduc reflecţia hermeneutică pînă 
în punctul unde ea cere, datorită unei aporii interne, o reorientare 
importantă, dacă doreşte să dialogheze în mod serios cu ştiinţele 
textului, de la semiologie la exegeză. 

Voi adopta aici următoarea definiţie de lucru a hermeneuticii: 
hermeneutica este teoria operaţiilor comprehensiunii în raportul 
lor cu interpretarea textelor; ideea directoare va fi astfel cea a 
efectuării discursului ca text. Al doilea articol va fi deci consa¬ 
crat elaborării categoriilor textului. Prin aceasta va fi pregătită 
calea unei încercări de a rezolva aporia centrală a hermeneuticii 
prezentată la sfîrşitul acestui articol, anume alternativa, ruină¬ 
toare în ochii mei, între explicaţie şi comprehensiune. Căutarea 
unei complementarităţi între aceste două atitudini, pe care 
hermeneutica de sorginte romantică tinde să le disocieze, va 
exprima astfel în plan epistemologic reorientarea hermeneuticii 
pe care o reclamă noţiunea de text. 

I. DE LA HERMENEUTICILE REGIONALE 
LA HERMENEUTICA GENERALĂ 

Bilanţul hermeneuticii pe care îl propun aici converge către 
formularea unei aporii, cea care a şi pus în mişcare propria mea 
cercetare. Prezentarea care urmează nu este deci neutră, în sen- 

sul că ar fi lipsită de presupoziţie. De altfel hermeneutica însăşi 
avertizează împotriva acestei iluzii sau pretenţii. 

Istoria recentă a hermeneuticii îmi apare dominată de două 
preocupări. Prima tinde să lărgească în mod progresiv perspecti¬ 
va hermeneuticii, în aşa fel ca toate hermeneuticile regionale să 
fie incluse într-o hermeneutică generală; dar această mişcare de 
deregionalizare nu poate fi dusă pînă la capăt fără ca în acelaşi 
timp preocupările strict epistemologice ale hermeneuticii — 
vreau să spun efortul ei de a se constitui ca o cunoaştere de repu¬ 
taţie ştiinţifică —, să se subordoneze unor preocupări ontologice 
potrivit cărora comprehensiunea nu mai apare ca un simplu mod 
de cunoaştere ci devine un mod de a fi şl de a se raporta la 
făpturi şi la fiinţă; mişcarea de deregionalizare este însoţită astfel 
de o mişcare de radicalizare prin care hermeneutica devine nu 
numai generală ci şi fundamentală. 


1. Primul „loc“ al interpretării 

Să urmărim succesiv cele două mişcări. 

Prima „localitate 14 pe care hermeneutica se străduieşte să o 
deregionalizeze este cu siguranţă limbajul şi mai cu seamă lim¬ 
bajul scris. Este important deci să precizăm de ce hermeneutica 
are unraport privilegiat cu problemele privind limbajul. Este de-a- 
juns, cred, să plec de la o trăsătură cu totul remarcabilă a lim¬ 
bilor naturale, care cere o activitate de interpretare la nivelul cel 
mai elementar şi cel mai banal al conversaţiei. Este vorba de 
polisemie, adică de acea trăsătură a cuvintelor noastre de a avea 
mai multe semnificaţii atunci cînd le considerăm în afara între¬ 
buinţării Iot într-un context determinat. Nu mă vot interesa aici 
raţiunile de economie care justifică recurgerea la un cod lexical 
ce prezintă un caracter atît de aparte. în discuţia de faţă contează 
doar faptul că polisemia cuvintelor reclamă în compensaţie rolul 
selectiv al contextelor în ce priveşte determinarea valorii actuale 
pe care o dobîndesc cuvintele într-un mesaj determinat, adresat 
de un locutor precis, unui auditor aflat într-o situaţie particulară. 
Sensibilitatea la context este complementul necesar şi compen¬ 
sarea ineluctabilă a polisemiei. Dar mînuirea contextelor, la rîn- 
dul ei, pune în joc o activitate de discernere care se exercită 
într-un schimb concret de mesaje între interlocutori şi care are 

drept model jocul întrebare-răspuns. Această activitate de dis¬ 
cernere este propriu-zis interpretarea; ea constă în recunoaşterea 
mesajului relativ univoc pe care l-a construit locutorul pe baza 
polisemică a lexicului comun. Primul şi cel mai elementar efort 
de interpretare îl constituie producerea unui discurs relativ uni¬ 
voc cu ajutorul unor cuvinte polisemice, identificarea acestei 
inten(ii de univocitate în receptarea mesajelor. în cadrul acestui 
cerc foarte cuprinzător al mesajelor schimbate scrierea decu¬ 
pează un domeniu limitat pe care Wielhelm Dilthey, asupra 
căruia voi reveni pe larg, îl numeşte expresiile vieţii fixate prin 
scriere 1 . Aceste expresii reclamă o activitate specifică de inter¬ 
pretare pentru motive pe care le vom preciza mai tîrziu (în arti¬ 
colul următor) şi care ţin tocmai de efectuarea discursului ca 
text. Să spunem, provizoriu, că în cazul scriiturii nu mai sînt 
îndeplinite condiţiile interpretării directe prin jocul întrebare- 
răspuns, deci prin dialog. Pentru a ridica la discurs înlănţuirea 
semnelor scrise şi a discerne mesajul de-a lungul codificărilor 
suprapuse proprii efectuării discursului ca text, sînt necesare 
tehnici specifice. 


2. Friedrich Schleiermacher 

Adevărata mişcare de deregionalizare începe cu efortul de a 
desprinde o problemă generală a activităţii de interpretare anga¬ 
jată de fiecare dată în texte diferite. Identificarea acestei pro¬ 
blematici centrale şi unitare este opera lui Friedrich Schleiermacher. 
înainte de el, existau pe de o parte o filologie a textelor clasice, 
în principal a celor care aparţin antichităţii greco-latine, şi de 
cealaltă parte o exegeză a textelor sfinte. Vechiul şi Noul Tes¬ 
tament. Şi în fiecare din aceste domenii, activitatea de inter¬ 
pretare variază după diversitatea textelor. O hermeneutică 
generală cere deci să ne ridicăm deasupra aplicaţiilor particulare 
şi să distingem operaţiile comune celor două mari ramuri ale 
hermeneuticii. Pentru a reuşi însă acest lucru, este necesar să te 
ridici nu doar deasupra particularităţii textelor, ci şi deasupra 


1 Cf. W. Dilthey, „Origine et dăvelloppement de l’h6rmăneutique“ 
(1900) în Le Monde de 1‘Esprit, I, Paris, 1947, mai ales paginile 
319-322, 333 sq. 

particularităţii regulilor, a reţetelor între care se dispersează arta 
comprehensiunii. Hermeneutica s-a născut din acest efort de a 
ridica exegeza şi filologia la rangul de Kunstlehre , adică de 
„tehnologie" care nu se limitează la o simplă colecţie de operaţii 
izolate. 

Or, această subordonare a regulilor particulare ale exegezei şi 
filologiei la problematica generală a comprehensiunii constituia 
o răsturnare absolut asemănătoare celei pe care o operase în alt 
domeniu filozofia kantiană, în principal în raport cu ştiinţele 
naturii. Se poate spune, în această privinţă, că perspectiva kanti¬ 
ană constituie orizontul filozofic cel mai apropiat al hermeneu¬ 
ticii; spiritul general al Criticii, după cum se ştie, constă în 
răsturnarea raportului dintre o teorie a cunoaşterii şi o teorie a 
fiinţei; trebuie să evaluăm facultatea de cunoaştere înainte de a 
înfrunta natura fiinţei; este de înţeles că tocmai într-un climat 
kantian s-a putut constitui proiectul de a raporta regulile de inter¬ 
pretare, nu la diversitatea textelor şi a celor spuse în aceste texte, 
ci la operaţia centrală care unifică diversul interpretării. Dacă 
Schleiermacher nu este conştient că operează în ordine exegetică 
şi filologică genul de răsturnare copemicană efectuată de Kant în 
ordinea filozofiei naturii, Dilthey va fi perfect conştient de acest 
lucru, în climatul neokantian de la sfîrşitul secolului XIX. El va 
fi trebuit însă mai înainte să treacă printr-o extindere la care 
Schleiermacher încă nu se gîndise, anume includerea ştiinţele»' 
exegetice şi filologice în sfera ştiinţelor istorice. Doar în cadrul 
acestei incluziuni hermeneutica va apărea ca un răspuns global 
adus marii lacune a kantismului, observată prima oară de Johann 
Gottfried Herder, şi recunoscută cu toată luciditatea de Emst 
Cassirer: anume aceea că, într-o filozofie critică, există un gol 
între fizică şi etică. 

Nu era vorba însă numai de a umple o lacună a kantismului; 
trebuia revoluţionată în profunzime concepţia sa despre subiect. 
Deoarece se limitase la cercetarea condiţiilor universale ale 
obiectivităţii în fizică şi etică, kantismul nu putuse pune în evi¬ 
denţă decît un spirit impersonal, purtătorul condiţiile»' de posi¬ 
bilitate ale judecăţilor universale. Hermeneutica nu putea umple 
lacuna kantismului fără a prelua din filozofia romantică convin¬ 
gerea ei cea mai importantă, aceea că spiritul este inconştientul 
creator activ în individualităţi geniale. Prin aceasta, programul 

hermeneutic al unui Schleiermacher purta o dublă pecete — 
romantică şi critică: romantică prin apelul său la o relaţie vie cu 
procesul de creaţie, critică prin voinţa de a elabora reguli de 
comprehensiune universal valabile. Poate că orice hermeneutică 
este marcată pentru totdeauna de această dublă filiaţie romantică 
şi critică, critică şi romantică. Critic este proiectul de a lupta 
împotriva neînţelegerii în numele faimosului adagiu: „există 
hermeneutică acolo unde există neînţelegere" 1 ; romantic este 
proiectul „de a-1 înţelege pe un autor la fel de bine şi chiar mai 
bine decît s-a înţeles el însuşi" 2 . 

înţelegem astfel că în notele sale de hermeneutică pe care nu 
a reuşit niciodată să le transforme într-o lucrare închegată 
Schleiermacher a lăsat moştenire o aporie, şi totodată o primă 
schiţă. Problema cu care s-a confruntat este aceea a raportului 
dintre două forme de interpretare: interpretarea „gramaticală" şi 
interpretarea „tehnică"; aceasta este o distincţie permanentă în 
opera sa, dar semnificaţia ei se va deplasa mereu cu trecerea 
anilor. înainte de ediţia Kimmerlă 3 , nu se cunoşteau notele din 
1804 şi din anii următori; de aceea i s-a atribuit lui Schleiermacher 
mai ales o interpretare psihologică; la început aceasta se afla pe 
picior de egalitate cu interpretarea gramaticală. Interpretarea gra¬ 
maticală se bazează pe trăsăturile discursului care sînt comune 
unei culturi; interpretarea psihologică, pe care o numeşte şi 
tehnică, priveşte singularitatea, chiar genialitatea mesajului scri¬ 
itorului. Dacă cele două interpretări au drepturi egale, ele nu pot 
fi totuşi practicate în acelaşi timp. Schleiermacher precizează: a 
observa limba comună înseamnă a-1 uita pe scriitor; a înţelege pe 
un autor singular, înseamnă a-i uita limba care este numai 
străbătută. Fie percepi ceea ce e comun, fie percepi ceea ce e 
propriu. Prima interpretare este numită obiectivă, pentru că se 
referă la trăsăturile lingvistice distincte ale autorului, dar şi nega¬ 
tivă, pentru că indică doar limitele comprehensiunii; valoarea sa 
critică poaită numai asupra erorilor privind sensul cuvintelor. A 
doua interpretare este numită tehnică, fără îndoială datorită 


1 Cf. F. Schleiermacher, Henneneutik, ed. M. Kinunerlă, Heidelberg, 
1959, §15 şi 16; cf. H.G. Gadamer, Wahrheit undMethode, op. cit, p. 173. 

2 Cf. F. Schleiermacher, Henneneutik, op. cit., p. 56. 

3 Această ediţie a apărut în Abhandlungen der Heidelberger 
Akademie der Wissenschaften, Phil.-hist. Klasse, 1959/2. 

proiectului unei Kunstlehre, unei tehnologii. în această a doua 
interpretare se realizează proiectul unei hermeneutici. Este 
vorba de a ajunge la subiectivitatea celui care vorbeşte, limba 
fiind uitată. Limbajul devine aici un organ în serviciul individu¬ 
alităţii. Această interpretare este numită pozitivă, pentru că 
ajunge la actul de gîndire care produce discursul. Cele două 
interpretări se exclud între ele; ba mai mult, fiecare cere talente 
distincte, cum o arată excesele lor; excesul celei dintîi dă naştere 
pedanteriei, excesul celei de-a doua, nebulozităţii. Numai în 
ultimele texte ale lui Scheleiermacher a doua interpretare pre¬ 
cumpăneşte asupra celei dintîi, şi natura divinatorie a inter¬ 
pretării îi subliniază caracterul psihologic. Chiar şi atunci însă, 
interpretarea psihologică — acest termen îl înlocuieşte pe cel de 
interpretare tehnică — nu se limitează niciodată la o afinitate cu 
autorul; ea implică motive critice în activitatea de comparaţie; o 
individualitate nu poate fi sesizată decît prin comparaţie şi prin 
contrast. A doua hermeneutică prezintă astfel şi ea elemente 
tehnice şi discursive. Nu sesisezi niciodată direct o individuali¬ 
tate, ci numai diferenţa sa cu o alta şi cu sine însăşi. Dificultatea 
de a departaja cele două hermeneutici este astfel complicată prin 
aceea că primului cuplu de opuşi, gramaticalul şi tehnicul, i se 
suprapune un al doilea cuplu de opuşi, divinaţia şi comparaţia. 
Discursurile academice 1 constituie o mărturie cu privire la 
această dificultate extremă a fondatorului hermeneuticii mod¬ 
eme. Voi arăta mai tîrziu (în articolul care urmează) că aceste 
dificultăţi nu pot fi depăşite decît dacă se clarifică raportul 
operei cu subiectivitatea autorului şi dacă, în interpretare, accen¬ 
tul se deplasează de la cercetarea patetică a subiectivităţilor 
ascunse la sensul şi referinţa operei înseşi. Dar mai întîi trebuie 
să dezvoltăm aporia centrală a hermeneuticii, luînd în considera¬ 
re lărgirea decisivă la care a supus-o Dilthey prin subordonarea 
problematicii filologice şi exegetica problematicii istorice. 
Tocmai această lărgire în sensul unei mai mari universalităţi 
pregăteşte deplasarea de la epistemologie spre ontologie în sen¬ 
sul unei mai mari radicalităţi. 


1 Cf. Abhandlungen gelesen in der Kdniglichen Akademie der 
Wissenschaften, în Schleieimacher Werke, I, ed. O. Braun şi J. Bauer, 
Leipzig, 1928 (reprint, Aalen, 1967) p. 374 sq. 

3. Wilhelm Dilthey 

Dilthey aparţine acelei perioade critice a hermeneuticii în care 
amplitudinea problemei este observată, dar rămîne formulată tot 
în termenii dezbaterii epistemologice caracteristice întregii epoci 
neokantiene. 

Necesitatea de a incorpora problema regională a interpretării 
textelor în cîmpul mai larg al cunoaşterii istorice se impunea 
unui spirit preocupat să dea seama de marea reuşită a culturii 
germane din secolul XIX, anume crearea istoriei ca ştiinţă de 
primă mărime. între Schleiermacher şi Dilthey se situează marii 
istorici germani din secolul XIX, Leopold Ranke, J.G. Droysen 
etc. Ca urmare, textul de interpretat este realitatea însăşi şi 
înlănţuirea ei ( Zusammenhang ). înainte de întrebarea: cum să 
înţelegem un text din trecut? se pune o întrebare prealabilă: cum 
să concepem o înlănţuire istorică? Anterior coerenţei unui text 
ne întâmpină coerenţa istoriei, considerată drept marele docu¬ 
ment al omului, cea mai importantă expresie a vieţii. Dilthey 
este înainte de orice interpretul acestui pact între hermeneutică şi 
istorie. Ceea ce se numeşte astăzi istoricism, într-un sens peiora¬ 
tiv, exprimă la început un fapt de cultură, anume deplasarea 
interesului de la capodoperele omenirii la înlănţuirea istorică 
însăşi care le-a fost purtătorul. Discreditarea istoricismului nu 
rezultă numai din încurcăturile la care a condus, ci dintr-o altă 
schimbare culturală, apărută mai recent, care ne face să privi- 
legiem sistemul în detrimentul schimbării, sincronia în detri¬ 
mentul diacroniei. Vom vedea mai tîrziu cum tendinţele 
structurale din critica literară contemporană exprimă în acelaşi 
timp eşecul istoricismului şi subminarea în profunzime a proble¬ 
maticii sale. 

Dilthey aducea în orizontul reflecţiei filozofice marea pro¬ 
blemă a inteligibilităţii elementului istoric ca atare, dar în acelaşi 
timp el era înclinat, datorită unui al doilea fapt cultural major, să 
caute cheia soluţiei nu în planul ontologiei, ci într-o reformă a 
epistemologiei. Al doilea fapt cultural fundamental la care ne 
referim aici este reprezentat de ascensiunea pozitivismului ca 
filozofie, dacă înţelegem prin aceasta, în termeni foarte generali, 
exigenţa spiritului de a lua ca model al oricărei inteligibilităţi 
genul de explicaţie empirică admis în domeniul ştiinţelor natu- 

rale. Epoca lui Dilthey este aceea a respingerii complete a 
hegelianismului şi a apologiei cunoaşterii experimentale. In con¬ 
secinţă, singura modalitate de a face dreptate cunoaşterii istorice 
părea a consta în a-i conferi o dimensiune ştiinţifică, compara¬ 
bilă cu cea pe care o dobîndiseră ştiinţele naturii; pentru a răs¬ 
punde aşadar pozitivismului, Dilthey se străduieşte să înzestreze 
ştiinţele spiritului cu o metodologie şi o epistemologie la fel de 
respectabile ca cele ale ştiinţelor naturii. 

Tocmai pe fondul acestor două mari fapte culturale Dilthey 
pune întrebarea sa fundamentală; cum este posibilă cunoaşterea 
istorică sau, mai general, cum sîht posibile ştiinţele spiritului? 
Această întrebare ne conduce în pragul marii opoziţii, care 
străbate toată opera lui Dilthey, între explicaţia naturii şi compre¬ 
hensiunea spiritului. Această opoziţie are consecinţe importante 
pentru statutul hermeneuticii care se vede astfel ruptă de expli¬ 
caţia naturalistă şi respinsă în domeniul intuiţiei psihologice. 

într-adevăr, Dilthey caută în psihologie trăsătura distinctivă a 
comprehensiunii. Orice ştiinţă a spiritului — şi prin aceasta 
Dilthey înţelege toate modalităţile cunoaşterii omului care 
implică un raport istoric — presupune o capacitate primordială, 
aceea de transpunere în viaţa psihică a altuia. în cunoaşterea 
naturii omul nu atinge efectiv dech fenomene distincte de el a 
căror reitate fundamentală îi scapă. în domeniul umanului, dim¬ 
potrivă, omul cunoaşte omul; oricît de străin ne-ar fi alt om, el 
nu este un străin în sensul în care ne poate fi lucrul fizic 
incognoscibil. Diferenţa de statut între lucrul natural şi spirit 
impune deci diferenţa de statut între explicaţie şi comprehensi¬ 
une. Omul nu este în mod radical un străin pentru om, pentru că 
el dă semne despre propria sa existenţă. A înţelege aceste semne, 
înseamnă a-1 înţelege pe om. Iată ce ignoră complet şcoala pozi¬ 
tivistă; diferenţa de principiu între lumea psihică şi lumea fizică. 
Se va obiecta; spiritul, lumea spirituală, nu este neapărat indi¬ 
vidul; n-a fost Hegel martorul unei sfere a spiritului, spiritul 
obiectiv, spiritul instituţiilor şi al culturilor, care nu se reduce 
nicidecum la un fenomen psihologic? Dar Dilthey aparţine încă 
acelei generaţii de neokantieni pentru care pivotul tuturor 
ştiinţelor umane este individul; considerat, e drept, în relaţiile 
sale sociale, dar în mod fundamental singular. De aceea ştiinţele 
spiritului reclamă, ca ştiinţă fundamentală, psihologia, ştiinţă a 

individului care acţionează în societate şi istorie. Relaţiile reci¬ 
proce, sistemele culturale, filozofia, arta şi religia se edifică în 
ultimă instanţă pe această bază. Mai precis, şi e iarăşi un aspect 
care face epocă, omul caută să se înţeleagă ca activitate, ca 
voinţă liberă, cu iniţiativă şi întreprindere. Se recunoaşte aici 
intenţia fermă de a întoarce spatele lui Hegel, de renunţare la con¬ 
ceptul hegelian de spirit al unui popor şi astfel de reînnodare cu 
Kant, dar în punctul în care, cum spuneam mai sus, Kant se oprise. 

Cheia criticii cunoaşterii istorice, de care kantismul ducea 
lipsă atît de acut, trebuie căutată în sfera fenomenului funda¬ 
mental al conexiunii interne, sau a înlănţuirii-, pe această cale 
poate fi distinsă şi identificată viaţa celuilalt, în manifestarea lui 
spontană. Cunoaşterea altuia este posibilă pentru că viaţa pro¬ 
duce forme, se exteriorizează în configuraţii stabile; sentimente, 
evaluări, reguli de voinţă tind să se depună într-un capital struc¬ 
turat, oferit descifrării celuilalt. Sistemele organizate pe care le 
produce cultura sub formă de literatură constituie un strat de 
rang secund, ridicat deasupra acestui fenomen primar al struc¬ 
turii teleologice a producţiilor vieţii. Se ştie că Max Weber va 
încerca, şi el, să rezolve aceeaşi problemă cu ajutorul conceptu¬ 
lui său de tipuri ideale. Ambii autori se izbeau, de fapt, de 
aceeaşi problemă: cum să conceptualizezi în domeniul vieţii, 
unde avem de-a face cu o experienţă fluctuantă, în opoziţie, se 
pare, cu regularitatea naturală? La această întrebare se poate 
răspunde întrucît viaţa spirituală se fixează în ansambluri struc¬ 
turate care pot fi înţelese de un altul. Începînd din 1900, Dilthey 
recurge la fenomenologia lui Husserl pentru a conferi consis¬ 
tenţă acestei noţiuni de înlănţuire. în aceeaşi perioadă, Husserl 
stabilea că psihismul se caracterizează prin intenţionalitate, adică 
prin proprietatea de a viza un sens care poate fi identificat. 
Psihismul însuşi nu ne este accesibil, dar putem sesiza ce anume 
vizează el, corelatul obiectiv şi identic în care psihismul se 
depăşeşte pe sine. Această idee privind intenţionalitatea şi ca¬ 
racterul identic al obiectului intenţional îi permitea astfel lui 
Dilthey să consolideze conceptul său de structură psihică prin 
noţiunea husserliană de semnificaţie. 

Ce devenea, în acest context nou, problema hermeneutică 
moştenită de la Schleiermacher? Trecerea de la comprehensiune, 
definită în sens larg prin capacitatea de a te transpune în interi- 

oritatea altuia, la inteipretare, în sensul precis de comprehensi¬ 
une a expresiilor vieţii fixate prin scriitură, punea o problemă 
dublă. Pe de o parte, hermeneutica venea să completeze psiholo¬ 
gia comprehensivă adăugîndu-i un nivel suplimentar; pe de altă 
parte, psihologia comprehensivă înclina hermeneutica într-un 
sens psihologic. Aceasta explică faptul că Dilthey a reţinut de la 
Schleiermacher latura psihologică a hermeneuticii sale în care 
recunoştea propria lui problemă, aceea a comprehensiunii prin 
transpunerea în interioritatea altuia. Considerată din primul 
punct de vedere, hermeneutica are ceva specific; ea urmăreşte să 
reproducă o înlănţuire, un ansamblu structurat, sprijinindu-se pe 
o categorie de semne, acelea fixate prin scriere sau prin orice alt 
procedeu de inscripţie echivalent cu scrierea. Viaţa psihică a 
altuia nu mai poate fi atunci surprinsă în expresiile ei nemij¬ 
locite, trebuie să o reconstruieşti prin interpretarea semnelor 
obiectivate; acest Nachbilden (re-producere) reclamă reguli dis¬ 
tincte, datorită investirii expresiei în obiecte care au o natură 
proprie. Ca şi la Schleiermacher, filologia, adică explicaţia tex¬ 
telor, este cea care constituie etapa ştiinţifică a comprehensiunii; 
şi pentru unul ca şi pentru celălalt, rolul esenţial al hermeneuticii 
constă „în a stabili sub raport teoretic, împotriva intruziunii per¬ 
manente a arbitrariului romantic şi a subiectivismului sceptic 
(...), validitatea universală a interpretării, baza oricărei certitu¬ 
dini în istorie" 1 . Hermeneutica constituie astfel stratul obiectivat 
al comprehensiunii, graţie structurilor esenţiale ale textului. 

Dar reversul unei teorii hermeneutice bazate pe psihologie 
rezidă în aceea că psihologia rămîne ultima sa justificare. 
Autonomia textului nu poate fi decît un fenomen provizoriu şi 
superficial. Tocmai de aceea chestiunea obiectivităţii rămîne la 
Dilthey o problemă totodată inevitabilă şi insolubilă. Ea este 
inevitabilă datorită pretenţiei de a riposta pozitivismului printr-o 
concepţie autentic ştiinţifică a comprehensiunii. De aceea 
Dilthey şi-a remaniat şi perfecţionat necontenit conceptul de. 
reproducere, pentru a-1 face din ce în ce mai adecvat exigenţei 
obiectivării. Dar faptul de a subordona problema hermeneutică 
problemei strict psihologice a cunoaşterii altuia îl condamna să 
caute în afara cîmpului propriu al interpretării sursa oricărei 


1 W. Dilthey, Le Monde de l’Esprit, op. cit., p. 332 sq. 

obiectivări. Obiectivarea începe, după Dilthey, foarte devreme, 
de la interpretarea de sine. Ceea ce suit eu pentru mine însumi 
nu poate fi atins decît prin obiectivările propriei mele vieţi; 
cunoaşterea de sine este deja o interpretare cu nimic mai uşoară, 
ba chiar probabil mai dificilă, decît cunoaşterea celorlalţi, deoarece 
eu nu mă înţeleg pe mine decît fain semnele pe care le dau despre 
propria mea viaţă şi care îmi sînt trimise mapei de ceilalţi Orice 
cunoaştere de sine este mijlocită, trece prin semne şi opere. Prin 
această declaraţie, Dilthey răspundea Lebensphilosophie -i atît de 
influente în epoca sa El împărtăşeşte cu aceasta convingerea că 
viaţa este în mod esenţial un dinamism creator; împotriva filozofiei 
vieţii însă, el consideră că dinamismul creator nu se cunoaşte pe 
sine şi nu se poate interpreta decît trecînd prin semne şi opere. 
S-a realizat astfel, la Dilthey, o fuziune între conceptul de di¬ 
namism şi cel de structură: viaţa apare ca un dinamism care se 
autostructurează. în ultima sa perioadă, Dilthey a încercat astfel 
să generalizeze conceptul de hermeneutică, afundîndu-1 tot mai 
adînc în teleologia vieţii. Semnificaţiile dobîndite, valorile 
prezente, scopurile depărtate structurează permanent dinamica 
vieţii, după cele trei dimensiuni temporale — trecut, prezent şi 
viitor. Omul se instruieşte doar prin actele sale, prin exteri¬ 
orizarea vieţii sale şi prin efectele pe care aceasta le produce 
asupra celorlalţi. Omul nu învaţă să se cunoască decît prin ocolul 
comprehensiunii care este dintotdeauna o interpretare. Singura 
diferenţă cu adevărat semnificativă între interpretarea psiholo¬ 
gică şi interpretarea exegetică rezidă în aceea că obiectivările 
vieţii tind să se depună şi sedimenteze îhtr-o achiziţie durabilă 
care capătă toate aparenţele spiritului obiectiv hegelian. Dacă 
pot înţelege lumile dispărute, este pentru că fiecare societate şi-a 
creat propriile sale organe de comprehensiune creînd lumi 
sociale şi culturale în care se înţelege. Istoria universală devine 
astfel cîmpul hermeneutic însuşi. A mă înţelege înseamnă a face 
•cel mai mare ocol, a trece prin memoria cea mai cuprinzătoare 
care reţine ceea ce a devenit semnificativ pentru toţi oamenii. 
Hermeneutica este accederea individului la cunoaşterea istoriei 
universale, este universalizarea individului. 

Opera lui Dilthey, într-o şi mai mare măsură decît cea a lui 
Schleiermacher, pune în lumină aporia centrală a unei herme¬ 
neutici care impune comprehensiunii textului legea comprehen- 

siunii altuia care se exprimă în text. întreprinderea rămîne în 
fondul ei psihologică deoarece ea face ca interpretarea să vizeze 
în ultimă instanţă nu ce spune textul, ci pe'cel care se exprimă în 
text. Prin aceasta, obiectul hermeneuticii este totdeauna eliminat 
din text, din sensul şi referinţa sa, şi orientat către experienţa 
trăită care se exprimă prin text. Hans Georg Gadamer a formulat 
bine acest conflict latent din opera lui Dilthey 1 : este vorba în 
cele din urmă de conflictul dintre o filozofie a vieţii, cu iraţiona¬ 
lismul ei profund, şi o filozofie a sensului, care are aceleaşi pre¬ 
tenţii ca filozofia hegeliană a spiritului obiectiv. Dilthey a 
transformat această dificultate în axiomă: viaţa deţine prin ea 
însăşi puterea de a se depăşi în semnificaţii 2 . Sau, cum spune 
Gadamer: „Viaţa îşi face propria-i exegeză: are ea însăşi o struc¬ 
tură hermeneutică" 3 . Rămîne însă de neînţeles faptul că această 
hermeneutică a vieţii este o istorie. Trecerea de la comprehensi¬ 
une psihologică la comprehensiunea istorică presupune efectiv 
că înlănţuirea operelor vieţii nu mai este trăită nici resimţită de 
nimeni. Tocmai în asta constă obiectivitatea sa. De aceea ne 
putem întreba dacă, pentru a gîndi obiectivările vieţii şi a le trata 
ca pe nişte date, nu a fost necesară situarea întregului idealism 
speculativ la rădăcina însăşi a vieţii, adică în definitiv gîndirea 
vieţii însăşi ca spirit ( Geist ). Cum să înţelegem altfel că viaţa se 
exprimă cel mai complet, obiectivîndu-se cel mai deplin tocmai 
în artă, religie şi filozofie? Oare nu pentru că spiritul este aici în 
elementul lui? Şi asta nu înseamnă în acelaşi timp să recunoşti 
că hermeneutica nu este posibilă ca filozofie raţională decît prin 
ceea ce împrumută de la Conceptul hegelian? Se poate spune 
atunci despre viaţă ceea ce spune Hegel despre spirit: viaţa 
înţelege aici viaţa. 

Nu este mai puţin adevărat că Dilthey a perceput perfect 
nodul central al problemei: anume că viaţa nu înţelege viaţa 
decît prin mijlocirea unităţilor de sens care se ridică deasupra 
fluxului istoric. Dilthey a observat aici un mod de depăşire a 


1 H.G. Gadamer, Wahrheit und Methode, op. cit, pp. 205-208. 

2 Cf. F. Mussner, Histoire de 1 ’hermâneutique de Schleiermacher â 
nos jours, trad. fr. de T. Nieberding şi M. Massart, Paris, 1972, 
pp. 27-30. 

3 H.G. Gadamer, op. cit, p. 213. 

finitudinii în absenţa survolării, a cunoaşterii absolute; acesta 
este în sens propriu interpretarea. El indică astfel direcţia în care 
istoricismul ar putea fi biruit prin el însuşi, fără a invoca nici o 
coincidenţă triumfătoare cu vreo cunoaştere absolută; dar pentru 
a da curs acestei descoperiri trebuia ca soarta hermeneuticii să 
nu mai fie legată de noţiunea pur psihologică a transpunerii într-o 
viaţă psihică străină şi ca textul să nu mai fie desfăşurat înspre 
autorul său, ci în direcţia sensului său imanent şi a lumii speci¬ 
fice pe care o deschide şi o dezvăluie. 

D. DE LA EPISTEMOLOGIE LA ONTOLOGIE 

Pasul decisiv în depăşirea lui Dilthey nu l-a constituit vreo 
perfecţionare a epistemologiei ştiinţelor spiritului, ci punerea sub 
semnul întrebării a postulatului său fundamental, anume că aces¬ 
te ştiinţe pot să rivalizeze cu ştiinţele naturii folosindu-se de 
armele unei metodologii care le-ar aparţine. Această pre¬ 
supoziţie, dominantă în opera lui Dilthey, implică faptul că her¬ 
meneutica este o varietate de teorie a cunoaşterii şi că disputa 
între explicaţie şi comprehensiune poate fi menţinută în limitele 
acelui Methodenstreit drag neokantienilor. Tocmai această pre¬ 
supoziţie a unei hermeneutici înţelese ca epistemologie este pusă 
în discuţie în mod esenţial de Martin Heidegger şi, după el, de 
Hans Georg Gadamer. Contribuţia lor nu poate fi deci situată pur 
şi simplu în prelungirea întreprinderii lui Dilthey; ea trebuie să 
ne apară mai degrabă ca o încercare de a săpa sub abordarea 
epistemologică, cu scopul de a-i pune în evidenţă condiţiile pro¬ 
priu ontologice. Dacă primul traseu, de la hermeneuticile re¬ 
gionale la hermeneutica generală, a putut fi pus sub semnul 
revoluţiei copemicane, cel de-al doilea traseu pe care îl urmăm 
acum ar trebui pus sub semnul unei a doua revoluţii copemicane, 
care va repune chestiunile de metodă sub controlul unei 
ontologii prealabile. Nu trebuie deci să aşteptăm nici din partea 
lui Heidegger nici din cea a lui Gadamer vreo perfecţionare a 
problematicii metodologice generate de exegeza textelor sacre 
sau profane, de filologie, de psihologie, de teoria istoriei sau de 
teoria culturii. Apare, în schimb, o problemă nouă; nu ne mai 
întrebăm: cum cunoaştem?, ci: care este modul de a fi al acelei 
fiinţe care nu există decît înţelegînd? 

1. Martin Heidegger 

Problema explicitării ( Auslegung ), sau a interpretării coincide 
atît de puţin cu cea a exegezei încît este conexată, încă din intro¬ 
ducerea lucrării Sein und Zeit, cu problema uitată a fiinţei 1 ; 
lucrul asupra căruia ne întrebăm este întrebarea cu privire la sen¬ 
sul fiinţei. în această întrebare, însă, sîntem călăuziţi de chiar 
ceea ce este căutat; teoria cunoaşterii este din capul locului 
răsturnată printr-o interogaţie care o precede şi care se referă la 
modul în care o fiinţă întîlneşte fiinţa, înainte chiar de a şi-o 
opune ca pe un obiect situat în faţa unui subiect. Chiar dacă Sein 
und Zeit pune accentul pe Dasein, fiinţa-aici care sîntem, mai 
mult decît o va face opera ulterioară a lui Heidegger, acest 
Dasein nu este un subiect pentru care există un obiect, ci o fiinţă 
în fiinţă. Dasein desemnează locul unde survine întrebarea cu 
privire la fiinţă, locul manifestării; centralitatea Dasein-ului este 
doar aceea a unei fiinţe care înţelege fiinţa. Prin însăşi structura 
sa de fiinţă el deţine o precomprehensiune ontologică a fiinţei. în 
consecinţă, a învedera această constituţie a Dasein-ului nu 
înseamnă defel „a întemeia prin derivare 1 * ca în metodologia 
ştiinţelor umane, ci „a elibera temeiul prin arătare" (§3, p. 24 
sq.). Se creează astfel o opoziţie între întemeierea ontologică, în 
sensul specificat, şi întemeierea epistemologică. Am avea de-a 
face numai cu o chestiune epistemologică dacă ar fi în joc pro¬ 
blema conceptelor de bază care guvernează domenii de obiecte 
particulare — domeniul-natură, domeniul-viaţă, domeniul-lim- 
baj, domeniul-istorie. Fără îndoială, ştiinţa însăşi efectuează o 
asemenea explicitare a conceptelor sale fundamentale, mai ales 
cu prilejul unei crize a fundamentelor. Dar sarcina filozofică a 
fundării este altceva: ea urmăreşte să desprindă conceptele fun¬ 
damentale care „determină comprehensiunea prealabilă a dome¬ 
niului oferind baza tuturor obiectelor tematice ale unei ştiinţe şi 
care orientează astfel orice cercetare pozitivă" (p. 26). Miza filo¬ 
zofiei hermeneutice ar fi deci „explicitarea acestei fiinţări relativ 
la constituţia ei de fiinţă" (ibid); această explicitare nu ar adăuga 


1 M. Heidegger, Sein und Zeit, I, op. cit.; trad. fr. pp. 15, 19 sq. 
Referinţele trimit la traducerea franceză datorată lui Waelhens şi 
W. Biemel, care semnalează la margine paginaţia originalului german. 

nimic la metodologia ştiinţelor spiritului; ar săpa mai degrabă 
sub această metodologie, pentru a-i dezvălui fundamentele: „în 
istorie, bunăoară, (...) elementul prim sub raport filozofic nu 
rezidă nici în teoria formării unor concepte referitoare la istorie, 
nici în teoria cunoaşterii istorice, nici măcar în teoria istoriei ca 
obiect al ştiinţei istorice relativ la istoricitatea sa“ ( ibid ). Herme¬ 
neutica nu este o reflecţie asupra ştiinţelor spiritului, ci o explici- 
tare a solului ontologic pe care se pot construi aceste ştiinţe. De 
unde fraza cheie pentru noi: „Tocmai în hermeneutica astfel 
înţeleasă se înrădăcinează ceea ce trebuie să numim „hermeneu¬ 
tică" într-un sens derivat: metodologia ştiinţelor istorice ale 
spiritului" (p. 56). 

Această primă răsturnare operată în Sein und Zeit atrage după 
sine o a doua. La Dilthey, chestiunea comprehensiunii era legată 
de problema lui altul; posibilitatea de a accede prin transpunere 
la un psihism străin domina toate ştiinţele spiritului, de la psi¬ 
hologie la istorie. Or, este cu totul remarcabil faptul că în Sein 
und Zeit chestiunea comprehensiunii este complet separată de 
problema comunicării cu altul. Ce-i drept, există un capitol care 
se cheamă Mitsein — laolaltă-fiinţare; dar nu în acest capitol 
este tratată problema comprehensiunii, cum ar fi de aşteptat într-o 
ordine diltheyană. Fundamentele problemei ontologice sînt de 
căutat în planul raportului omului cu lumea iar nu al raportului 
cu altul: comprehensiunea este implicată, principial, în raportul 
cu situaţia mea, în înţelegerea fundamentală a poziţiei mele în 
cadrul fiinţei. Nu este lipsit de interes să reamintim motivele 
pentru care Dilthey proceda în acest fel; el formula problematica 
ştiinţelor spiritului plecînd de la un argument kantian: 
cunoaşterea lucrurilor, spunea el, se deschide asupra a ceva 
necunoscut, lucrul însuşi; în cazul psihismului, în schimb, nu 
există lucru în sine: noi înşine sîntem ceea ce este celălalt. 
Cunoaşterea psihismului deţine deci un avantaj de netăgăduit 
asupra cunoaşterii naturii. Heidegger, care l-a citit pe Nietzsche, 
nu mai are această inocenţă; el ştie că altul, ca şi eu însumi, îmi 
este mai necunoscut decît orice fenomen din natură. Disimularea 
este aici fără îndoială mai profundă decît oriunde. Dacă există un 
domeniu al fiinţei unde domneşte inautenticitatea, este tocmai în 
raportul fiecăruia cu oricare altul posibil; de aceea marele capitol 
consacrat laolaltă- fiinţării este o dezbatere cu impersonalul se. 

ca focar şi loc privilegiat al disimulării. Nu este deci de mirare 
că ontologia comprehensiunii poate să înceapă printr-o reflecţie 
nu asupra fiinţării-cu, ci asupra fiinţării-în. Nu fiinţarea-cu un 
altul îmi va dubla subiectivitatea, ci fiinţarea-în-lume. Această 
deplasare a locului filozofic este tot atît de importantă ca trans¬ 
ferarea problemei privind metoda asupra problemei privind 
fiinţa. Chestiunea lume ia locul chestiunii altul. Mundaneizînd 
astfel comprehensiunea, Heidegger o depsihologizează. 

Această deplasare a rămas complet necunoscută în inter¬ 
pretările zise existenţialiste ale lui Heidegger; analizele con¬ 
sacrate grijii, angoasei, fiinţării-întru-moarte au fost luate în 
sensul unei psihologii existenţiale rafinate, aplicată unor stări 
sufleteşti excepţionale. Nu s-a remarcat îndeajuns că aceste ana¬ 
lize ţin de o meditaţie asupra mundaneităţii lumii şi că urmăresc 
în mod esenţial să ruineze pretenţia subiectului cunoscător de a 
se erija în măsură a obiectivităţii. In detrimentul acestei pretenţii 
a subiectului trebuie recuperată tocmai condiţia de locuitor al 
acestei lumi plecînd de la care există situaţie, comprehensiune, 
interpretare. De aceea teoria comprehensiunii trebuie să fie pre¬ 
cedată de recunoaşterea relaţiei de înrădăcinare care asigură 
ancorarea întregului sistem lingvistic, şi deci a cărţilor şi tex¬ 
telor, în ceva care nu este, cu titlu primordial, un fenomen de 
articulare în discurs. Trebuie mai întîi să te situezi (bine sau rău), 
să te situezi aici şi să te simţi (într-un anume fel), înainte chiar 
de a te orienta; Sein undZeit exploatează în profunzime anumite 
sentimente ca teama şi angoasa, dar nu pentru a face existenţial¬ 
ism, ci pentru a degaja, cu ajutorul acestor experienţe revela¬ 
toare, o legătură cu realul mai fundamentală decît raportul 
subiect-obiect; prin cunoaştere, noi punem obiectele în faţa 
noastră; sentimentul situaţiei precede acest vizavi şi ne ordo¬ 
nează unei lumi. 

Intervine atunci actul comprehensiunii. Dar el nu este încă un 
fapt de limbaj, de scriitură sau de text. Comprehensiunea, la rîn- 
dul ei, trebuie descrisă mai întîi nu în termeni de discurs, ci de 
„putinţă-de-a-fi“. Prima funcţie a comprehensiunii este aceea de 
a ne orienta într-o situaţie. Actul comprehensiunii nu se 
adresează deci sesizării unui fapt, ci sesizării unei posibilităţi de 
a fi. Va trebui să ţinem seama de acest aspect atunci cînd vom 

trage consecinţele metodologice ale acestei analize; a înţelege un 
text, vom spune, nu înseamnă a găsi un sens inert pe care l-ar 
conţine, ci a desfăşura posibilitatea de a fi indicată de text; vom 
fi astfel fideli comprehensiunii heideggeriene care este în mod 
esenţial o proiectare sau, într-un chip mai dialectic şi mai para¬ 
doxal, o proiectare într-o prealabilă fiinţă-aruncată. Şi aici tonul 
existenţialist este înşelător. Un simplu cuvînt îl desparte pe 
Heidegger de Sartre: deja: „Acest proiect nu are nici o legătură 
cu un plan de conduită pe care Dasein-ul l-ar fi inventat şi după 
care şi-ar construi fiinţa; ca Dasein, acesta s-a proiectat deja şi 
rămîne în proiect cîtă vreme există** (p. 181). Nu momentul exis¬ 
tenţial al responsabilităţii sau al liberei-alegeri prezintă aici 
importanţă, ci structura de fiinţă plecînd de la care există o pro¬ 
blemă de alegere. Alternativa sau...sau... nu este primă, ci 
derivată din structura proiect-aruncat-ului (projet-jetg). 

Momentul ontologic care îl interesează pe exeget survine deci 
doar în poziţia a treia în cadrul triadei situaţie-comprehensiune- 
interpretare. Exegeza textelor este însă precedată de exegeza 
lucrurilor. într-adevăr, interpretarea este mai întîi o explicitare, o 
desfăşurare a comprehensiunii, desfăşurare care „nu o transformă în 
altceva, ci o face să devină eaînsăşi** (p. 185). Este prevenită astfel 
orice întoarcere la teoria cunoaşterii; ceea ce este explicitat e acel ca 
(als) care se ataşează articulărilor experienţei; dar „enunţarea nu 
face să apară „ca“-ul, ci doar u dă o expresie** (p. 186). 

Dacă Analitica Dasein-ului nu vizează în mod expres pro¬ 
blemele de exegeză, în schimb conferă un sens situaţiei care 
poate să pară un eşec în plan epistemologic, legînd din nou acest 
eşec aparent de o structură ontologică de nedepăşit. Este vorba 
de eşecul foarte adesea enunţat în termenii cercului hermeneutic. 
S-a remarcat de atîtea ori că în ştiinţele spiritului subiectul şi 
obiectul se implică reciproc. Subiectul se investeşte pe sine în 
cunoaşterea obiectului şi la rîndul său este determinat în dis¬ 
poziţia sa cea mai subiectivă de priza pe care o are obiectul 
asupra subiectului, înainte chiar ca acesta să înceapă a-1 cu¬ 
noaşte; enunţat în terminologia subiectului şi obiectului, cercul 
hermeneutic apare inevitabil ca un cerc vicios. Funcţia unei 
ontologii fundamentale constă atunci în a dezvălui structura care 
se vădeşte în plan metodologic sub aparenţele cercului; 
Heidegger numeşte această structură precomprehensiune ; ne-am 

înşela însă complet dacă am continua să descriem precompre- 
hensiunea în termenii teoriei cunoaşterii, adică, repetăm, în ca¬ 
tegoriile subiectului şi obiectului; raporturile de familiaritate pe 
care le putem avea, de pildă, cu o lume de instrumente ne pot 
oferi o primă idee cu privire la ce poate să semnifice experienţa 
prealabilă plecînd de la care ajung la o nouă întrebuinţare a lu¬ 
crurilor; acest caracter de anticipare aparţine modului de a fi al 
oricărei fiinţe care înţelege istoriceşte; propoziţia care urmează 
trebuie aşadar înţeleasă în termenii Analiticii Dasein-ului: 
„Explicitarea a ceva, ca fiind cutare sau cutare lucru se bazează 
deci în mod esenţial pe o experienţă dobîndită, o vedere preala¬ 
bilă şi o anticipare 11 (p. 187). Rolul presupoziţiilor în exegeza 
textuală nu mai este atunci decît un caz particular al acestei legi 
generale a interpretării. Transpusă în domeniul teoriei cunoaşte¬ 
rii şi măsurată cu pretenţia la obiectivitate, precomprehensiunea 
primeşte calificarea peiorativă de prejudecată; pentru ontologia 
fundamentală, dimpotrivă, prejudecata nu este înţeleasă decît 
plecînd de la structura de anticipare a comprehensiunii. în con¬ 
secinţă, faimosul cerc hermeneutic nu este decît umbra proiec¬ 
tată, pe plan metodologic, a acestei structuri de anticipare. Oricine 
a înţeles acest lucru ştie, de acum încolo, că „elementul decisiv 
nu este să ieşi din cerc, ci să intri corect în el“ (p. 190). 

După cum se va fi remarcat, greutatea principală a acestei 
meditaţii nu poartă asupra discursului, şi încă mai puţin asupra 
scriiturii. Filozofia lui Heidegger — în orice caz aceea din Sein 
und Zeit — este atît de puţin o filozofie a limbajului încît 
chestiunea limbajului nu este introdusă decît după tratarea pro¬ 
blematicii privind situaţia, comprehensiunea şi interpretarea. în 
epoca marcată de Sein und Zeit, limbajul rămîne o articulare 
secundă, articularea explicitării în enunţuri (Aussage , §33, 
p. 191 sq.). Dar filiaţia enunţului plecînd de la comprehensiune 
şi explicitare ne pregăteşte să spunem că funcţia sa primară nu 
este comunicarea cu altul, nici măcar atribuirea de predicate 
unor subiecte logice, ci punerea-în-valoare, arătarea, mani¬ 
festarea (p. 192). Această funcţie supremă a limbajului nu face 
decît să-i reamintească filiaţia plecînd de la structurile ontolog¬ 
ice care îl preced. „Faptul că limbajul nu devine decît în acest 
moment o temă a cercetării noastre, spune Heidegger în para- 

graful 34, trebuie să indice că acest fenomen se înrădăcinează în 
constitu(ia existenţială a deschiderii Dasein-ului (p. 199). Şi mai 
departe: „Discursul e articularea a ceea ce este comprehensiune" 
(ibid .). Trebuie deci să resituăm discursul în structurile fiinţei, 
iar nu pe acestea în discurs: „Discursul este articularea „semnifi- 
cantă" a structurii comprehensibile a fiinţării-în-lume“ (p. 200). 

în această ultimă remarcă este schiţată trecerea la cea de-a 
doua filozofie a lui Heidegger, care va ignora Dasein-ul şi va 
pleca direct de la puterea de dezvăluire a limbajului. Dar încă în 
Sein und Zeit, rostirea (reden ) pare superioară vorbirii 
(sprechen ). Rostirea desemnează constituţia existenţială, iar vor¬ 
birea aspectul său mundan care cade în empirie. De aceea prima 
determinaţie a rostirii nu este vorbirea, ci cuplul ascultare-tăcere. 
Şi aici Heidegger ia în răspăr maniera obişnuită, şi chiar lingvis¬ 
tică, de a da prioritate operaţiei de vorbire (locuţie, interlocuţie). 
A înţelege înseamnă a asculta. Altfel spus, prima mea raportare 
la cuvînt nu constă în aceea că îl produc, ci în faptul de a-1 primi: 
„Ascultarea este constitutivă discursului" (p. 201). Această pri¬ 
oritate a ascultării marchează rela(ia fundamentală a vorbirii cu 
deschiderea la lume şi la altul. Consecinţele metodologice sînt 
considerabile: lingvistica, semiologia, filozofia limbajului se 
situează ineluctabil la nivelul vorbirii şi nu-1 ating pe cel al ros¬ 
tirii. în acest sens, filozofia fundamentală ameliorează lingvistica 
şi în aceeaşi măsură augmentează exegeza. în timp ce vorbirea 
trimite la omul vorbitor, rostirea trimite la lucrurile rostite. 

Odată ajuns în acest punct, se pune fără îndoială întrebarea: 
de ce să nu ne oprim aici şi să ne proclamăm pur şi simplu hei- 
deggerian? Unde este faimoasa aporie anunţată? Nu a fost elimi¬ 
nat aporia diltheyană a unei teorii a comprehesiunii condamnată 
rînd pe rînd să se opună explicaţiei naturaliste şi să rivalizeze cu 
aceasta în obiectivitate şi ştiinţificitate? Nu a fost ea depăşită 
subordonînd epistemologia ontologiei? După părerea mea, apor¬ 
ia nu este rezolvată, ci doar deplasată în altă regiune şi prin 
aceasta chiar agravată; ea nu se mai află în epistemologie între 
două modalităţi ale cunoaşterii, ci între ontologie şi epistemolo¬ 
gie luată în bloc. Practici necontenit, cu filozofia heideggeriană, 
mişcarea de urcare la fundamente, dar nu mai poţi proceda la 
mişcarea de întoarcere care te-ar readuce, de la ontologia funda¬ 
mentală, la chestiunea strict epistemologică a statutului ştiinţelor 

spiritului. Dar o filozofie care rupe dialogul cu ştiinţele nu se 
mai adresează decît ei înseşi. Mai mult, numai pe terenul de 
întoarcere se adevereşte pretenţia de a considera problemele 
de exegeză şi, în genere, de critică istorică drept probleme 
derivate. Cîtă vreme nu s-a procedat efectiv la această de¬ 
rivare, rămîne problematică însăşi depăşirea în direcţia pro¬ 
blemelor de întemeiere. Nu am învăţat oare de la Platon că 
dialectica ascendentă este cea mai uşoară şi că adevăratul filo¬ 
zof se afirmă pe traiectul dialecticii descendente? Chestiunea 
care rămîne nerezolvată la Heidegger este pentru mine 
următoarea: cum să dai socoteală în genere de o chestiune 
critică în cadrul unei hermeneutici fundamentalei Pe acest 
drum de întoarcere s-ar putea totuşi atesta şi adeveri afirmaţia 
că cercul hermeneutic, în sensul exegeţilor, este întemeiat pe 
structura de anticipare a comprehensiunii în planul ontologic 
fundamental. Dar hermeneutica ontologică pare incapabilă, 
din motive structurale, să desfăşoare această problematică de 
întoarcere. Chiar la Heidegger, chestiunea e abandonată îndată 
ce este pusă. Iată ce citim în Sein und Zeit „Cercul caracte¬ 
ristic al comprehensiunii (...) conţine în el o posibilitate au¬ 
tentică a celei mai originare cunoaşteri; ea nu poate fi corect 
sesizată decît dacă explicitarea îşi asumă ca sarcină primă, 
permanentă şi ultimă să nu permită impunerea credinţelor şi 
vederilor ei prealabile, nici a anticipărilor ei, prin intermediul 
unor idei pripite şi al unor noţiuni populare, ci să-şi asigure 
tema ştiinţifică prin dezvoltarea anticipărilor sale conform 
lucrurilor înseşi" (p. 190). 

Aşadar este formulată aici în principiu distincţia între anti¬ 
ciparea conform lucrurilor înseşi şi o anticipare născută doar 
din idei pripite ( Einfălle ) şi din concepte populare 
( Volksbegriffe ). Cum s-ar putea însă merge mai departe, pen¬ 
tru că se declară, imediat după aceea, că „presupoziţiile onto¬ 
logice ale oricărei cunoaşteri istorice transcend în mod 
esenţial ideea de rigoare proprie ştiinţelor exacte" (p. 190) şi 
pentru că se eludează chestiunea rigorii proprii înseşi ştiinţelor 
istorice? Preocuparea de a înrădăcina cercul mai adînc decît 
orice epistemologie împiedică repetarea, după ontologie, a 
chestiunii epistemologice. 

2. Hans Georg Gadamer 

Această aporie devine problema centrală a filozofiei her- 
meneutice a lui Hans Georg Gadamer din Wahrheit und 
Methode. Filozoful de la Heidelberg îşi propune în mod expres să 
reanime dezbaterea din ştiinţele spiritului plecînd de la ontologia 
heideggeriană şi mai precis de la remanierea ei din ultimele opere 
de poetică filozofică. Experienţa centrală în jurul căreia se orga¬ 
nizează întreaga lucrare a lui Gadamer, şi plecînd de la care 
hermeneutica îşi revendică universalitatea, este aceea a scandalu¬ 
lui pe care îl constituie, la scara conştiinţei modeme, genul de 
distanţare alienantă ( Verfremdiing) care îi apare a fi presupoziţia 
acestor ştiinţe. înstrăinarea este de fapt mult mai mult decît un 
sentiment sau un capriciu; este presupoziţia ontologică ce 
susţine demersul obiectiv al ştiinţelor umane. Metodologia aces¬ 
tor ştiinţe implică pentru el, inevitabil, o distanţare, care la rîndul 
ei exprimă distrugerea raportului primordial de apartenenţă 
(Zugehdrigkeit) în absenţa căruia nu ar exista un raport cu ele¬ 
mentul istoric ca atare. Această dezbatere între distanţarea 
înstrăinătoare şi experienţa de apartenenţă este urmărită de 
Gadamer în cele trei sfere pe care le acoperă experienţa 
hermeneutică: sfera estetică, sfera istorică, sfera legată de lim¬ 
baj. în sfera estetică experienţa de a fi captat de obiect precede şi 
face posibilă exercitarea critică a judecăţii pe care Kant o teo¬ 
retizează sub titlul de Judecată de gust 1 . In sfera istorică, tocmai 
conştiinţa faptului de a fi susţinut de tradiţii care mă preced face 
posibilă orice practicare a unei metodologii istorice la nivelul 
ştiinţelor umane şi sociale. în sfîrşit, în sfera limbajului, care 
într-un fel le traversează pe celelalte două, coapartenenţa la 
lucrurile rostite de marile voci ale creatorilor de discurs precede 
şi face posibile orice prelucrare ştiinţifică a limbajului ca instru¬ 
ment disponibil şi orice pretenţie de a domina prin tehnici obiec¬ 
tive structurile textului culturii noastre. Una şi aceeaşi teză 
străbate astfel cele trei părţi ale lucrării Wahrheit und Methode. 

Filozofia lui Gadamer exprimă deci sinteza celor două mişcări 
descrise mai sus, de la hermeneuticile regionale spre hermeneu- 


1 Cf. Imm. Kant, Critica facultăţii de judecare (1790), trad. rom.. 
Editura ştiinţifică şi enciclopedică, 1981. 

tica generală, de la epistemologia ştiinţelor spiritului la ontolo¬ 
gie. Expresia experienţă hermeneutică exprimă bine acest carac¬ 
ter sintetic. în afară de aceasta, însă, Gadamer marchează, în 
raport cu Heidegger, începutul mişcării de întoarcere de la on¬ 
tologie la problemele epistemologice. Sub acest unghi voi vorbi 
aici despre Gadamer. însuşi titlul lucrării confruntă conceptul 
heideggerian de adevăr cu conceptul diltheyan de metodă. în ce 
măsură, se pune atunci întrebarea, lucrarea merită să se 
numească: Adevăr şi Metodă , şi dacă n-ar trebui mai degrabă să 
fie intitulată: Adevăr Sau Metodă. Dacă Heidegger putea efectiv 
să eludeze dezbaterea cu ştiinţele umane printr-o mişcare suve¬ 
rană de depăşire, Gadamer, dimpotrivă, nu poate decît să se 
afunde într-o dezbatere tot mai dură; tocmai pentru că ia în 
serios problema lui Dilthey. Secţiunea consacrată conştiinţei 
istorice este cu totul semnificativă în această privinţă. Lungul 
parcurs istoric pe care şi-l impune Gadamer înainte de a-şi 
expune ideile proprii atestă că filozofia hermeneutică trebuie 
mai întîi să recapituleze lupta filozofiei romantice împotriva 
Aufklărung- ului, a lui Dilthey împotriva pozitivismului, a lui 
Heidegger împotriva neokantianismului. 

Intenţia declarată a lui Gadamer este neîndoielnic aceea de a nu 
păşi iarăşi pe făgaşul romantismului; acesta, declară Gadamer, a 
efectuat numai o răsturnare a tezelor Aufklărung-ulm, dar nu a 
reuşit să deplaseze problematica îhsăşi şi să schimbe terenul dez¬ 
baterii. Filozofia romantică se străduieşte să reabiliteze prejudeca¬ 
ta, care este o categorie a Aufklărung- ului, şi continuă să ţină de o 
filozofie critică, adică de o filozofie a judecăţii. Romantismul 
luptă astfel pe un teren definit de adversar, anume rolul tradiţiei şi 
al autorităţii în interpretare. Ne întrebăm însă dacă hermeneutica 
lui Gadamer a depăşit cu adevărat punctul de plecare romantic al 
hermeneuticii şi dacă afirmaţia sa, potrivit căreia fiinţa omenească 
îşi află finitudinea în faptul că de la început se găseşte în sînul 
tradiţiilor, se sustrage jocului răsturnărilor în care vede el închis 
romantismul filozofic faţă cu pretenţiile oricărei filozofii critice. 

El i-a reproşat lui Dilthey că a rămas prizonierul unui conflict 
între două metodologii şi că „nu a ştiut să se elibereze de teoria 
tradiţională a cunoaşterii" 1 . Punctul său de plecare rămîne în- 


1 H.G. Gadamer, Wahrheit und Methode, op. cit., p. 261. 

tr-adevăr conştiinţa de sine, stăpînă pe ea însăşi. Subiectivitatea 
rămîne la Dilthey referinţa ultimă. O anumită reabilitare a 
prejudecăţii, autorităţii şi tradiţiei va fi deci îndreptată împotriva 
domniei subiectivităţii şi interiorităţii, adică împotriva criteriilor 
filozofiei reflexive. Această polemică antireflexivă va face chiar 
ca pledoaria lui să capete aparenţa întoarcerii la o poziţie precrit- 
ică. Oricît de incitantă — ca să nu zic provocatoare — ar fi 
această pledoarie, ea ţine de recucerirea dimensiunii istorice în 
detrimentul momentului reflexiv. Istoria mă precede şi devansează 
reflecţia mea; înainte de a-mi aparţine, aparţin istoriei. Dilthey 
n-a putut înţelege acest lucru pentru că revoluţia sa a rămas epis¬ 
temologică şi pentru că criteriul său reflexiv precumpăneşte 
asupra conştiinţei sale istorice. în această privinţă Gadamer este 
moştenitorul lui Heidegger de la care preia convingerea că ceea ce 
se numeşte prejudecată exprimă structura de anticipare a expe¬ 
rienţei umane. Prin aceasta, interpretarea filologică trebuie să 
rămînă un mod derivat al comprehensiunii fundamentale. 

Acest mănunchi de influenţe rînd pe rînd respinse şi asumate 
conduce la o teorie a conştiinţei istorice care marchează culmea 
reflecţiei lui Gadamer asupra fundării ştiinţelor spiritului. Această 
reflecţie este pusă sub titlul Wirkungsgeschichtliches Bewusstsein, 
adică, în traducere literală; conştiinţa-istoriei-efectelor. Această 
categorie nu mai ţine de metodologie, de cercetarea istorică, ci de 
conştiinţa reflexivă a acestei metodologii. Este conştiinţa de a fi 
expus istoriei şi acţiunii sale, în aşa fel încît această acţiune asupra 
noastră nu poate fi obiectivată, întrucît face parte din fenomenul 
istoric însuşi. Citim în Meine Schriften. „Prin aceasta vreau să 
spun mai îhtîi că nu ne putem extrage din devenirea istorică, nu ne 
putem distanţa de ea astfel încît trecutul să fie pentru noi un 
obiect... Sîntem întotdeauna situaţi în istorie... Conştiinţa noastră, 
vreau să spun, este determinată de o devenire istorică reală, încît 
ea nu are libertatea de a se situa faţă de trecut. Vreau să spun pe de 
altă parte că trebuie să reconştientizăm mereu acţiunea care se 
exercită astfel asupra noastră, încît orice trecut a cărui experienţă 
tocmai o facem ne obligă să asumăm această conştientizare, să-i 
asumămîntr-un fel adevărul... 1 


1 H.G. Gadamer, Kleine Schriften , I, Philosophie, Hermeneutik, 
Tiibingen, 1967, p. 158. 

Plecînd de la acest concept de eficienţă istorică aş vrea să 
formulez propria mea problemă: cum este posibilă introducerea 
unei instanţe critice oarecare într-o conştiinţă a apartenenţei 
definită în mod expres prin respingerea distanţării! Aşa ceva nu 
este cu putinţă, după părerea mea, decît în măsura în care această 
conştiinţă istorică nu se limitează să repudieze distanţarea, ci se 
străduieşte şi s-o asume. Hermeneutica lui Gadamer conţine, în 
această privinţă, o serie de sugestii decisive care vor deveni 
punctul de plecare al propriei mele reflecţii (cf. articolul care 
urmează). 

Mai întîi, în ciuda opoziţiei masive între apartenenţă şi 
distanţare înstrăinătoare, conştiinţa istoriei eficiente conţine în sine 
un element de distanţă. Istoria efectelor este tocmai cea care se 
exercită sub condiţia distanţei istorice. Este proximitatea de- 
partelui, sau cu alte cuvinte eficacitatea în cadrul distanţei. Există 
deci un paradox al alterităţii, o tensiune între ceea ce este depărtat 
şi ceea ce este propriu, esenţială în conştientizarea istorică. 

Un alt indiciu al dialecticii participării şi distanţării ni-1 oferă 
conceptul de fuzionare a orizonturilor (Horizontverschmelzung) 1 . 
într-adevăr, potrivit lui Gadamer, dacă condiţia de finitudine a 
cunoaşterii istorice exclude orice survolare, orice sinteză finală 
de tip hegelian, această finitudine nu este de natură a mă închide 
într-un punct de vedere. Acolo unde există situaţie, există ori¬ 
zont susceptibil de a se restrînge sau lărgi. Datorăm lui Gadamer 
această idee foarte fecundă după care comunicarea la distanţă 
între două conştiinţe diferit situate se realizează prin fuzionarea 
orizonturilor lor, adică prin intersectarea perspectivelor lor 
asupra departelui şi asupra deschisului. încă o dată, între apropi¬ 
at, depărtat şi deschis este presupus un factor de distanţare. 
Acest concept semnifică faptul că noi nu trăim nici în orizonturi 
închise, nici într-un orizont unic. în măsura în care fuzionarea 
orizonturilor exclude ideea unei cunoaşteri totale şi unice, acest 
concept implică tensiunea între propriu şi străin, între apropiat şi 
depărtat: jocul diferenţei este astfel inclus în punerea în comun, 
în sfîrşit, indicaţia cea mai precisă în favoarea unei interpretări 
mai puţin negative a distanţării înstrăinătoare este conţinută în 


1 H.G. Gadamer, Wahiheit und Methode, op. cit, pp. 289 sq., 356, 375. 

filozofia limbajului care încheie lucrarea. Caracterul de univer¬ 
sală exprimabilitate al experienţei umane — prin această expre¬ 
sie poate fi tradus mai mult sau mai puţin fericit termenul 
Sprachlichkeit, folosit de Gadamer — semnifică faptul că 
apartenenţa mea la o tradiţie sau la tradiţii trece prin inter¬ 
pretarea semnelor, operelor, textelor în care s-au înscris moş¬ 
tenirile culturale şi care sînt oferite descifrării noastre. Nu încape 
îndoială, întreaga meditaţie a lui Gadamer asupra limbajului este 
îndreptată împotriva reducerii lumii semnelor la instrumente pe 
care le-am putea manipula după voia noastră. Toată partea a 
treia din Wahrheit und Methode este o apologie pasionată a dia¬ 
logului care sîntem şi a înţelegerii prealabile care ne susţine. Dar 
experienţa legată de limbaj nu-şi exercită funcţia mediatoare 
decît pentru că interlocutorii dialogului se estompează 
deopotrivă în faţa lucrurilor rostite care, într-un fel, conduc dia¬ 
logul. Or, unde este mai vădită această domnie a lucrului rostit 
asupra interlocutorului decît acolo unde Sprachlichkeit devine 
Schriftlichkeit, altfel zis acolo unde medierea prin limbaj devine 
mediere prin text? Ceea ce ne face atunci să comunicăm în 
cadrul distanţei este lucrul textului, care nu mai aparţine nici 
autorului nici cititorului său. 

Această din urmă expresie, lucrul textului, mă conduce în 
pragul propriei mele reflecţii; prag pe care îl voi trece în studiul 
următor. 



Funcţia hermeneutică 
a distanţării 


în articolul precedent am descris, în esenţă, fundalul pe care 
încerc, pe cont propriu, să elaborez problema hermeneutică de o 
manieră care să fie semnificativă pentru dialogul dintre 
hermeneutică şi disciplinele semiologice şi exegetice. Această 
descriere ne-a condus la o antinomie care mi s-a părut a fi resor¬ 
tul esenţial al operei lui Gadamer, anume opoziţia între dis¬ 
tanţarea înstrăinătoare şi apartenenţă. Această opoziţie este o 
antinomie pentru că suscită o alternativă de nesusţinut: pe de o 
parte, spuneam, distanţarea înstrăinătoare este atitudinea plecînd 
de la care devine posibilă obiectivarea ce stăpîneşte în ştiinţele 
spiritului sau ştiinţele umane; dar această distanţare, care 
condiţionează statutul ştiinţific al ştiinţelor, este în acelaşi timp 
decăderea care ruinează raportul fundamental şi primordial care 
ne face să aparţinem şi să participăm la realitatea istorică pe care 
pretindem s-o erijăm în obiect. De unde alternativa subiacentă 
însuşi titlului lucrării lui Gadamer Adevăr şi metodă fie prac¬ 
ticăm atitudinea metodologică, dar pierdem densitatea ontologi¬ 
că a realităţii studiate, fie practicăm atitudinea legată de adevăr, 
dar atunci trebuie să renunţăm la obiectivitatea ştiinţelor umane. 

Propria mea reflecţie provine dintr-o respingere a acestei 
alternative şi dintr-o încercare de a o depăşi. Această încercare 
îşi găseşte prima expresie în alegerea unei problematici domi¬ 
nante care mi se pare a se sustrage prin natura ei alternativei 
între distanţarea înstrăinătoare şi participarea prin apartenenţă. 
Este vorba de problematica dominantă a textului prin interme¬ 
diul căreia este reintrodusă de fapt o noţiune pozitivă şi, pot să 


1 H.G. Gadamer, Wahrheit und Methode, op. cit 

spun, productivă a distanţării; pentru mine textul este mult mai 
mult decît un caz particular de comunicare interumană, el este 
paradigma distanţării în comunicare; în această calitate, el dezvăluie 
o trăsătură fundamentală a istoricităţii experienţei umane, anume 
faptul că aceasta este o comunicare în şi prin distanţă. 

în cele ce urmează vom elabora noţiunea de text ţinînd seamă 
tocmai de ceea ce dezvăluie ea, anume funcţia pozitivă şi pro¬ 
ductivă a distanţării în centrul istoricităţii experienţei umane. 

Propun să organizăm această problematică în jurul a cinci 
teme: 1) efectuarea limbajului ca discurs , 2) efectuarea dis¬ 
cursului ca operă structurată-, 3) relaţia vorbirii cu scrierea în 
discurs şi în operele de discurs; 4) opera de discurs ca pro¬ 
iectare a unei lumi ; 5) discursul şi opera de discurs ca mediere 
a comprehensiunii de sine. Toate aceste trăsături luate împre¬ 
ună constituie criteriile textualităţii. 

Se va remarca neîntîrziat că problema scrierii, dacă e situ¬ 
ată în centrul acestei reţele de criterii, nu constituie defel 
problematica unică a textului. Nu ar trebui aşadar să identifi¬ 
căm pur şi simplu textul şi scrierea. Şi aceasta din mai multe 
motive: mai întîi, nu scrierea ca atare suscită o problemă 
hermeneutică, ci dialectica vorbirii şi scrierii; apoi, această 
dialectică se construieşte pe o dialectică a distanţării mai 
primitivă decît opoziţia scrierii faţă de vorbire şi care aparţine 
deja discursului oral ca discurs; aşadar în discursul însuşi tre¬ 
buie să căutăm rădăcina tuturor dialecticilor ulterioare; în 
sfîrşit, între efectuarea limbajului ca discurs şi dialectica vor¬ 
birii şi scrierii, am considerat necesară intercalarea unei 
noţiuni fundamentale, aceea a efectuării discursului ca operă 
structurată; mi s-a părut că obiectivarea limbajului în operele 
de discurs constituie condiţia cea mai apropiată de inscripţia 
discursului în scriitură; literatura este formată din opere 
scrise, deci mai întîi din opere. Dar nu numai atît: triada dis¬ 
curs-operă-scriitură nu constituie încă decît trepiedul care 
susţine problematica decisivă, aceea a proiectului unei lumi, 
pe care o numesc lumea operei, şi în care văd centrul de gravi¬ 
tate al problemei hermeneutice. Toată discuţia anterioară nu 
face decît să pregătească deplasarea problemei textului spre 
cea a lumii pe care el o deschide. Problema comprehensiunii 
de sine, care, în hermeneutica romantică, ocupase avanscena. 


94 



Func(ia hermeneutică a distanţării 


este reportată astfel la sfîrşit, ca factor terminal, iar nu ca fac¬ 
tor introductiv sau şi mai puţin ca centru de gravitate. 

I. EFECTUAREA LIMBAJULUI CA DISCURS 

Discursul, fie şi oral, prezintă o trăsătură absolut primitivă a 
distanţării care este condiţia de posibilitate a tuturor trăsăturilor 
pe care le vom lua în considerare ulterior. Această trăsătură 
primitivă a distanţării poate fi situată sub titlul dialecticii eveni¬ 
mentului şi semnificaţiei. 

Pe de o parte, discursul se prezintă ca eveniment: ceva se 
întîmplă atunci cînd cineva vorbeşte. Această noţiune de discurs 
ca eveniment se impune din clipa în care se ia în considerare tre¬ 
cerea de la o lingvistică a limbii sau a codului la o lingvistică a 
discursului sau a mesajului. Distincţia, după cum se ştie, vine de 
la Ferdinand de Saussure 1 şi de la Louis Hjelmslev 2 . Primul dis¬ 
tinge „limba" şi „vorbirea", al doilea „schema" şi „uzajul". 
Teoria discursului trage toate consecinţele epistemologice ale 
acestei dualităţi. în timp ce lingvistica structurală se limitează să 
pună între paranteze vorbirea şi uzajul, teoria discursului sus¬ 
pendă parantezele şi afirmă existenţa a două lingvistici, bazate 
pe legi diferite. Lingvistul francez fimile Benveniste 3 a mers cel 
mai departe în această direcţie. Lingvistica discursului şi lingvis¬ 
tica limbii se construiesc, după el, pe unităţi diferite. Dacă „sem¬ 
nul" (fonologie şi lexical) este unitatea de bază a limbii, „fraza" 
este unitatea de bază a discursului. Tocmai lingvistica frazei 
suportă dialectica evenimentului şi sensului de la care pleacă 
propria noastră teorie a textului. 

Dar ce se înţelege aici prin eveniment? 

A spune că discursul este un eveniment înseamnă a spune, 
mai întîi, că discursul este realizat temporal şi în prezent, pe cînd 
sistemul limbii este virtual şi în afara timpului; în acest sens se 


1 F. de Saussure, Cours de linguistique gândrale, ediţie critică T. de 
Mauro, Paris, Payot, 1972, p. 30 sq., 36 sq., 112, 227. 

2 L. Hjelmslev, Essais linguistiques , Copenhaga, Cercul lingvistic din 
Copenhaga, 1959. 

3 fi. Benveniste, Problemes de linguistique gânărale, Paris, 
Gallimard, 1966. 

poate vorbi, împreună cu Benveniste, de „instanţa de discurs" 
pentru a desemna producerea discursului însuşi ca eveniment. în 
plus, în timp ce limba nu are subiect, în sensul că întrebarea 
„cine vorbeşte?" nu este valabilă la acest nivel, discursul trimite 
la locutorul său prin intermediul unui ansamblu complex de indi¬ 
catori, cum sînt pronumele personale; vom spune în acest sens 
că instanţa de discurs este autoreferenţială; caracterul de eveni¬ 
ment se ataşează acum persoanei celui care vorbeşte; evenimen¬ 
tul constă în aceea că cineva vorbeşte, cineva se exprimă luînd 
cuvîntul. Discursul este eveniment şi într-un al treilea sens: în 
timp ce semnele limbajului trimit doar la alte semne în interiorul 
aceluiaşi sistem şi fac ca limba să fie lipsită de lume în aceeaşi 
măsură în care este lipsită de timp şi de subiectivitate, discursul 
se referă totdeauna la ceva: la o lume pe care pretinde că o 
descrie, o exprimă sau o reprezintă; în acest al treilea sens, 
evenimentul este accederea la limbaj a unei lumi prin interme¬ 
diul discursului. în sfîrşit, în timp ce limba nu este decît o 
condiţie prealabilă a comunicării căreia îi oferă codurile sale, 
toate mesajele sînt schimbate în discurs; în acest sens, singur 
discursul posedă nu numai o lume, ci şi un altul, o altă persoană, 
un interlocutor căruia îi este adresat; în acest din urniă sens, 
evenimentul este fenomenul temporal al schimbului, stabilirea 
dialogului, care se poate lega, prelungi sau întrerupe. 

Toate aceste trăsături luate împreună constituie discursul ca 
eveniment. Este remarcabil faptul că ele nu apar decît în miş¬ 
carea de efectuare a limbii în discurs, în actualizarea compe¬ 
tenţei noastre lingvistice în performanţă. 

Accentuînd însă în acest fel caracterul de eveniment al dis¬ 
cursului, n-am pus în evidenţă decît unul din cei doi poli ai cuplu¬ 
lui constitutiv al discursului; trebuie să luminăm acum al doilea 
pol — cel al semnificaţiei —, deoarece producerea discursului ca 
operă, dialectica vorbirii şi scrierii, şi toate celelalte trăsături ale 
textului care vor îmbogăţi noţiunea de distanţare se nasc din tensi¬ 
unea între aceşti doi poli. 

Pentru a introduce această dialectică a evenimentului şi sensu¬ 
lui, propun următoarea formulă: dacă orice discurs este efectuat ca 
eveniment, orice discurs este înţeles ca semnificaţie. 

Noi vrem să înţelegem nu evenimentul, drept ceva fugitiv, ci 
semnificaţia sa care persistă. Acest aspect reclamă cea mai exi¬ 
gentă clarificare: ar putea părea, într-adevăr, că revenim îndărăt, 

de la lingvistica discursului la cea a limbii. Nici vorbă. Eve¬ 
nimentul şi sensul se articulează între ele în lingvistica discursu¬ 
lui. Această articulare formează nucleul întregii probleme 
hermeneutice. Aşa cum limba, actualizîndu-se în discurs, se 
depăşeşte ca sistem şi se realizează ca eveniment, tot astfel, 
intrînd în procesul comprehensiunii, discursul se depăşeşte, ca 
eveniment, în semnificaţie. Această depăşire a evenimentului în 
semnificaţie este caracteristică discursului ca atare. Ea atestă 
însăşi intenţionalitatea limbajului, relaţia în cadrul acestuia între 
noemă şi noeză. Dacă limbajul e un meinen , o vizare semnifi- 
cantă, este tocmai în virtutea acestei depăşiri a evenimentului în 
semnificaţie. 

Distanţarea originară este deci distanţarea rostirii în rostit. 

Dar ce este rostit? Pentru a clarifica mai complet această 
problemă, hermeneutica trebuie să facă apel nu numai la lingvis¬ 
tică — fie şi înţeleasă în sens de lingvistică a discursului în 
opoziţie cu lingvistica limbii, cum am făcut pînă acum —, dar şi 
la teoria Speech-Act-ului, aşa cum o găsim la Austin 1 şi Searle 2 . 

Potrivit acestor autori, actul de discurs comportă o ierarhie de 
acte subordonate, distribuite pe trei niveluri: 1) nivelul actului 
locuţionar sau prepoziţional: actul de a rosti; 2) nivelul actului 
(sau forţei) ilocuţionar(e): ceea ce facem rostind, 3) nivelul actu¬ 
lui perlocuţionar: ceea ce facem prin faptul că vorbim. Dacă îţi 
spun să închizi uşa, fac trei lucruri: raportez predicatul de 
acţiune (a închide) la două argumente (tu şi uşa); acesta este 
actul de rostire. Dar eu îţi spun acest lucru cu forţa unui ordin, 
iar nu cu forţa unei constatări ori a unei dorinţe, ori a unei 
promisiuni; acesta este actul ilocuţionar. în sfîrşit, prin faptul că 
îţi dau un ordin, pot să provoc anumite efecte, bunăoară teama; 
ele fac din discurs un fel de stimul care produce anumite rezul¬ 
tate; acesta este actul perlocuţionar. 

Care sînt implicaţiile acestor distincţii pentru problema noas¬ 
tră privind exteriorizarea intenţională prin care evenimentul este 
depăşit în semnificaţie? 


'J.L. Austin, How to Do Things with Words, Oxford, 1962; trad. fr. 
de G. Lane, Quand dire, c’est faire. Paris, £d. du Seuil, 1970. 

2 J.R. Searle, Speech-Acts, An Essay in the Philosophy of Language, 
Cambridge University Press 1969; trad. fr. de H. Pauchard, Les actes de 
langage. Essai de philosophie du langage. Paris, Hermann, 1972. 

Actul locuţionar se exteriorizează în fraze ca propoziţie. într-a- 
devăr, o frază poate fi identificată şi reidentificată ca fiind 
aceeaşi frază sub formă de propoziţie. O frază se prezintă astfel 
ca o enunţare ( Aus-sage ), susceptibilă de a fi transferată în 
altele, cu un sens sau altul. Obiectul identificării îl constituie 
structura predicativă însăşi, cum se vede din exemplul de mai 
sus; o frază de acţiune, în acest caz, poate fi identificată prin 
predicatul ei specific (cutare acţiune) şi prin cele două argu¬ 
mente ale sale (agentul şi pacientul). Dar şi actul ilocuţionar 
poate fi exprimat graţie paradigmelor gramaticale (modurile 
indicativ, imperativ etc.) şi altor proceduri care „marchează 11 
forţa ilocuţionară a unei fraze şi permit astfel identificarea şi 
reidentificarea ei. E adevărat că în discursul oral forţa ilocuţio¬ 
nară poate fi identificată atît prin mimică şi gesturi cît şi prin 
trăsături propriu lingvistice şi că, în discursul însuşi, indiciile 
cele mai probante sînt oferite de aspectele cele mai puţin arti¬ 
culate, acelea pe care le numim prozodie. Cu toate acestea, 
mărcile propriu sintactice constituie un sistem de inscripţie care 
face posibilă în principiu fixarea prin scriere a acestor mărci ale 
forţei ilocuţionare. Trebuie să admitem însă că actul perlocu- 
ţionar constituie aspectul cel mai puţin inscriptibil al discursului 
şi caracterizează de preferinţă discursul oral. Dar acţiunea per- 
locuţionară reprezintă tocmai ceea ce, în discurs, ţine cel mai 
puţin de natura discursului. Este discursul ca stimul. Aici dis¬ 
cursul acţionează nu prin intermediul recunoaşterii de către 
interlocutor a intenţiei mele, ci, într-un fel, la modul energetic, 
prin influenţa directă asupra emoţiilor şi dispoziţiilor afective 
ale interlocutorului. Actul prepoziţional, forţa ilocuţionară şi 
acţiunea perlocuţionară sînt astfel susceptibile, într-o ordine 
descrescîndă, de exteriorizarea intenţională care face posibilă 
inscripţia prin scriere. 

Este necesar de aceea să înţelegem prin semnificaţia actului 
de discurs, sau prin noema rostirii, nu numai corelatul frazei, în 
sensul restrîns de act prepoziţional, ci şi corelatul forţei 
ilocuţionare şi chiar al acţiunii perlocuţionare, în măsura în care 
aceste trei aspecte ale actului de discurs sînt codificate şi reglate 
după nişte paradigme, aşadar în măsura în care pot fi identifi¬ 
cate şi reidentificate ca avînd aceeaşi semnificaţie. Dau deci aici 


98 



Func(ia hermeneutică a distanţării 


cuvîntului semnificaţie o accepţiune foarte largă care acoperă 
toate aspectele şi toate nivelurile exteriorizării intenţionale care, 
la rîndul ei, face posibilă exteriorizarea discursului în operă şi 
în scris. 


n. DISCURSUL CA OPERĂ 

Propun trei trăsături distinctive ale noţiunii de operă. în 
primul rînd, o operă este o secvenţă mai lungă decît fraza care 
suscită o problemă nouă de comprehensiune, referitoare la tota¬ 
litatea finită şi închisă pe care o constituie opera ca atare. în al 
doilea rînd, opera este supusă unei forme de codificare ce se 
aplică înseşi compoziţiei şi face din discurs fie o povestire, fie 
un poem, fie un eseu etc.; această codificare este cunoscută sub 
numele de gen literar; altfel spus, ţine de natura operei să se rîn- 
duiască sub un gen literar. în sfîrşit, opera primeşte o configu¬ 
raţie unică prin care este asimilată unui individ şi pe care o 
numim stil. 

Discursul ca operă se caracterizează prin compoziţie, aparte¬ 
nenţă la un gen şi stil individual. însuşi cuvîntul de operă dez¬ 
văluie natura acestor categorii noi, care sînt categorii ale producţiei 
şi muncii; a impune materiei o formă, a supune producţia la ge¬ 
nuri, în fine a produce un individ — sînt tot atîtea modalităţi de 
a considera limbajul ca un material destinat lucrării şi formării; 
prin aceasta, discursul devine obiectul unei praxis şi al unui 
techn&, în această privinţă nu există opoziţie netă între munca 
intelectuală şi munca manuală. Putem evoca în această ordine ce 
spune Aristotel despre practică şi producţie. „Orice practică şi 
orice producţie poartă asupra individualului; medicul nu tratează 
pe om în general sau doar în calitatea lui de om, ci pe Callias sau 
pe Socrate sau pe un alt individ, căruia îi revine acelaşi predicat, 
adică acela de a fi om“ ( Metafizica, A. 981, a 15). în acelaşi sens 
G.G. G-.anger scrie în lucrarea sa Essai d’une philosophie du 
style : „Practica este activitatea luată împreună cu contextul ei 
complex şi în special cu condiţiile sociale care îi dau semnifi¬ 
caţie într-o lume efectiv trăită" 1 . Munca este astfel o structură a 


1 G.G. Granger, Essai d’une philosophie du style. Paris, A. Colin, 
1968, p. 6. 

practicii, dacă nu structura principală: este „activitatea practică 
ce se obiectivează în opere" 1 . în acealşi fel, opera literară este 
rezultatul unei munci care organizează limbajul. Lucrînd asupra 
discursului, omul operează determinarea practică a unei categorii 
de indivizi: operele de discurs. Noţiunea de semnificaţie 
primeşte aici o nouă specificare impusă de situarea ei la scara 
operei individuale. Aşa se face că există o problemă de inter¬ 
pretare a operelor, ireductibilă la simpla înţelegere a frazelor 
luate separat. Luarea în considerare a stilului subliniază scara 
fenomenului: opera semnifică global în calitatea ei de operă. 
Problema literaturii se înscrie deci în cadrul unei stilistici ge¬ 
nerale concepute ca „meditaţie asupra operelor omeneşti" 2 şi 
specificată prin noţiunea de muncă ale cărei condiţii de posibili¬ 
tate le cercetează. „Sarcina unei stilistici ar consta în explorarea 
celor mai generale condiţii ale inserţiei structurilor într-o prac¬ 
tică individuală" 3 

în lumina acestor principii, ce devin trăsăturile discursului 
enumerate la începutul eseului nostru? 

Ne amintim de paradoxul iniţial al evenimentului şi sensului: 
discursul, spuneam, este efectuat ca eveniment dar înţeles ca 
sens. Cum se va situa noţiunea de operă în raport cu acest para¬ 
dox? Introducînd în dimensiunea discursului categorii proprii 
domeniului producţiei şi muncii, noţiunea de operă apare ca o 
mediere practică între iraţionalitatea evenimentului şi raţionali¬ 
tatea sensului. Evenimentul este însăşi stilizarea, dar această 
stilizare se află în relaţie dialectică cu o situaţie concretă com¬ 
plexă care prezintă tendinţe, conflicte. Stilizarea survine în sînul 
unei experienţe deja structurate dar care comportă deschideri, 
posibilităţi de joc, nedeterminări; a sesiza o operă ca eveniment 
înseamnă a sesiza raportul între situaţie şi proiect în procesul de 
restructurare. Opera de stilizare ia forma singulară a unui com¬ 
promis între o situaţie anterioară care apare brusc desfigurată, 
nedecisă, deschisă, şi o conduită sau o strategie care reorga¬ 
nizează reziduurile moştenite de la structurarea anterioară. Prin 
aceasta, paradoxul evenimentului fugitiv şi al sensului identifi- 


1 /b/d., p. 6. 

2 /b/d., p. / 1. 

3 /b/d., p. 12. 

cabil şi repetabil, de la care a plecat meditaţia noastră asupra dis¬ 
tanţării în discurs, găseşte în noţiunea de operă o mediere remar¬ 
cabilă. Noţiunea de stil cumulează cele două trăsături ale 
evenimentului şi sensului. Stilul, cum spuneam, survine în or¬ 
dine temporală ca un individ unic şi cu acest titlu priveşte mo¬ 
mentul iraţional al angajării, dar inscripţia sa în materialul 
limbajului îi conferă aparenţa unei idei sensibile, unui universal 
concret, cum se exprimă W.K. Wimsatt în The Verbal Icon 1 . Un 
stil este promovarea unei angajări descifrabile într-o operă care, 
prin singularitatea ei, ilustrează şi exaltă caracterul evenimenţial 
al discursului; dar acest eveniment nu este de căutat altundeva 
decît în chiar forma operei. Dacă individul este insesizabil sub 
raport teoretic, el poate fi recunoscut ca singularitatea unui pro¬ 
ces, unei construcţii, ca răspuns la o situaţie determinată. 

Cît priveşte noţiunea de subiect al discursului, ea dobîndeşte 
un statut nou atunci cînd discursul devine operă. Noţiunea de stil 
face posibilă o abordare nouă a problemei subiectului operei li¬ 
terare. Cheia se găseşte în elementul categoriilor producţiei şi 
muncii; în această privinţă, modelul artizanului este deosebit de 
instructiv (sigiliul aplicat pe mobilier în secolul XVIII; semnătura 
artistului etc.). într-adevăr, noţiunea de autor, care determină în 
acest plan noţiunea de subiect vorbitor, apare drept corelatul indi¬ 
vidualităţii operei. Demonstraţia cea mai pregnantă este oferită de 
exemplul cel mai puţin literar cu putinţă, studiul construcţiei 
obiectului matematic aşa cum îl prezintă G.G. Granger în prima 
parte a lucrării citate. Chiar şi construcţia unui model abstract al 
fenomenelor poartă un nume propriu de vreme ce reprezintă o 
activitate practică imanentă unui proces de structurare. Cutare mod 
de structurare se vădeşte în mod necesar a fi fost preferat altuia. 
Deoarece stilul este un travaliu care individuează, adică produce 
ceva individual, el desemnează în egală măsură, retroactiv, pe 
autorul său. Cuvîntul „autor" aparţine astfel stilisticii. 

Dar consecinţa cea mai importantă a introducerii categoriei de 
operă ţine de însăşi noţiunea de compoziţie. Opera de discurs 
prezintă efectiv trăsături de organizare şi de structură care fac 
posibilă extinderea la discurs a metodelor structurale aplicate 
iniţial cu succes la entităţi ale limbajului mai mici decît fraze, în 


1 W.K. Wimsatt, The Verbal Icon, Studies in the Meaning of Poetiy, 
University of Kentucky Press, 1954. 

fonologie şi în semantică. Obiectivarea discursului în operă şi 
caracterul structural al compoziţiei, la care se va adăuga dis¬ 
tanţarea prin scriere, ne obligă să punem în mod radical sub 
semnul întrebării opoziţia moştenită de la Dilthey între „com¬ 
prehensiune" şi „explicaţie"; succesul analizei structurale 
deschide o nouă epocă a hermeneuticii; comprehensiunea trebuie 
de acum încolo să treacă neapărat prin explicaţie. Aceasta nu 
înseamnă, mă grăbesc s-o spun, că explicaţia ar putea elimina 
astfel comprehensiunea. Obiectivarea discursului într-o operă 
structurată nu suprimă trăsătura fundamentală şi primă a dis¬ 
cursului, anume faptul că el este constituit dintr-un ansamblu de 
fraze în care cineva spune ceva cuiva în legătură cu ceva. 
Hermeneutica, aş zice, rămîne arta de a discerne discursul din 
operă. Dar acest discurs nu este dat altundeva decît în şi prin 
structurile operei. Rezultă de aici că interpretarea este replica 
acestei distanţări fundamentale pe care o constituie obiectivarea 
omului în operele sale de discurs, comparabile cu obiectivarea 
lui în produsele muncii şi artei sale. 

m. RAPORTUL DINTRE VORBIRE ŞI SCRIERE 

Ce se întîmplă cu discursul atunci cînd trece de la vorbire la 
scriere? La prima vedere, scrierea pare a nu introduce decît un 
factor pur exterior şi material: fixarea, care pune evenimentul de 
discurs la adăpost de distrugere. în realitate, fixarea este doar 
aparenţa exterioară a unei probleme mult mai importante care se 
referă la toate proprietăţile discursului enumerate mai sus. Mai 
întîi scrierea face ca textul să fie autonom în raport cu intenţia 
autorului. Ceea ce semnifică textul nu mai coincide cu ce a vrut 
să spună autorul. Semnificaţia verbală, adică textuală, şi semnifi¬ 
caţia mentală, adică psihologică, au de-acum destine diferite. 

Această primă modalitate de autonomie ne încurajează să 
recunoaştem distanţării înstrăinătoare ( Verfremdung) o semnifi¬ 
caţie pozitivă care nu se reduce la nuanţa de decădere pe care 
înclină Gadamer să i-o confere. în această autonomie a textului 
este deja conţinută, în schimb, posibilitatea ca ceea ce Gadamer 
numeşte „lucrul textului" să fie sustras orizontului intenţional 
finit al autorului său; altfel spus, graţie scrierii, „lumea" textului 
face să explodeze lumea autorului. 

Adevărul cu privire la condiţiile psihologice se aplică însă şi 
condiţiilor sociologice ale producerii textului; este esenţial pentru 
o operă literară, pentru o operă de artă în general, ca ea să 
depăşească propriile sale condiţii psihosociologice de elaborare şi 
să se deschidă astfel unei serii nelimitate de lecturi, ele însele 
situate în contexte socioculturale diferite. Pe scurt, atît din punct 
de vedere sociologic cît şi psihologic, textul trebuie să se poată 
decontextualiza astfel încît să se lase recontextualizat într-o nouă 
situaţie: e tocmai ceea ce face actul de lectură. 

Această eliberare faţă de autor îşi are corelativul său de partea 
celui care primeşte textul. Spre deosebire de situaţia dialogată, 
unde faptul punerii faţă-în-faţă este determinat de însăşi situaţia 
discursivă, discursul scris îşi creează un public care se extinde vir¬ 
tual asupra oricui ştie să citească. De aici provine efectul cel mai 
important al scrierii: eliberarea lucrului scris de condiţia dialogată 
a discursului; de unde rezultă că raportul dintre scriere şi citire nu 
mai este un caz particular al raportului dintre vorbire şi ascultare. 

Această autonomie a textului are o primă consecinţă her¬ 
meneutică importantă: distanţarea nu este produsul metodologiei 
şi, cu acest titlu, ceva adăugat din afară şi parazitar; ea este con¬ 
stitutivă fenomenului textului ca scriitură; prin aceasta, ea este şi 
condiţia interpretării; Verfremdung nu este numai ceea ce tre¬ 
buie să învingă comprehensiunea, ci şi ceea ce o condiţionează. 
Sîntem pregătiţi astfel să descoperim între obiectivare şi inter¬ 
pretare un raport mult mai puţin dihotomic şi, în consecinţă, 
mult mai complementar decît cel pe care îl instituise tradiţia 
romantică. Trecerea de la vorbire la scriere afectează discursul în 
multe alte moduri, în particular funcţionarea referinţei este pro¬ 
fund modificată atunci cînd nu mai este posibil să arăţi lucrul 
despre care vorbeşti ca aparţinînd situaţiei comune interlocuto¬ 
rilor dialogului; rezervăm însă acestui fenomen o analiză dis¬ 
tinctă sub titlul de „lumea textului". 

IV. LUMEA TEXTULUI 

Trăsătura pe care am situat-o sub titlul de „lumea textului" ne 
va conduce şi mai departe de poziţiile hermeneuticii romantice, 
pe care le adopta şi Dilthey, dar şi la antipozii structuralismului, 
pe care îl recuz aici ca pe simplul contrariu al romantismului. 

Ne amintim că hermeneutica romantică punea accentul pe 
expresia genialităţii; sarcina hermeneuticii consta în identifi¬ 
carea şi contemporaneizarea cu această genialitate; Dilthey, 
apropiat încă, în acest sens, de hermeneutica romantică, îşi înte¬ 
meia conceptul de interpretare pe cel de „comprehensiune", 
adică pe înţelegerea unei vieţi străine care se exprimă prin obiec¬ 
tivările scrierii. De unde caracterul psihologizant şi istoricizant 
al hermeneuticii romantice şi diltheyene. De vreme ce luăm în 
serios distanţarea prin scriere şi obiectivarea prin structura 
operei, această cale nu ne mai este accesibilă. Să însemne aceas¬ 
ta că, renunţînd la înţelegerea sufletului unui autor, ne limităm să 
reconstruim structura unei opere? 

Răspunsul la această întrebare ne îndepărtează atît de struc¬ 
turalism cît şi de romantism; sarcina hermeneutică principală se 
sustrage alternativei genialităţii sau structurii; eu pun în legătură 
această sarcină cu noţiunea de „lume a textului". 

Această noţiune prelungeşte ceea ce am numit mai sus re¬ 
ferinţa sau denotaţia discursului: în orice propoziţie putem dis¬ 
tinge, împreună cu Frege 1 , sensul şi referinţa sa*. Sensul 
propoziţiei este obiectul ideal pe care îl vizează; acest sens este 
strict imanent discursului. Referinţa este valoarea de adevăr a 
propoziţiei, pretenţia sa de a ajunge la realitate. Prin această 
trăsătură, discursul se opune limbii, care nu se raportează la rea¬ 
litate, cuvintele trimiţînd la alte cuvinte în circularitatea nelimi¬ 
tată a dicţionarului; spuneam că numai discursul vizează 
lucrurile, se aplică la realitate, exprimă lumea. 

Se pune o nouă întrebare: ce devine referinţa atunci cînd dis¬ 
cursul devine text? Scrierea la început, dar mai ales structura 
operei alterează în acest caz referinţa în aşa măsură încît o face 
complet problematică. în discursul oral, problema îşi găseşte 
rezolvarea în cele din urmă în funcţia ostensivă a discursului; 
altfel spus, referinţa ţine de puterea de a arăta o realitate comună 
interlocutorilor; sau, dacă nu se poate arăta lucrul despre care se 
vorbeşte, cel puţin acesta poate fi situat în raport cu reţeaua 
spaţiotemporală unică în care sînt inseraţi şi interlocutorii; în 


1 G. Frege, fîcrits Iogiques et philosophiques, trad. fr. de C. Imbert 
Paris, fid. du Seuil, 1971, cf. mai ales p. 102 sq. 

* Urmîndu-1 pe fi. Benveniste, P. Ricceur traduce aici Bedeutung 
prin referinţă, în timp ce C. Imbert a ales denotaţie (nota ed. fr.). 

orice discurs, referinţa ultimă este oferită de adverbele „aici“ şi 
„acum“, determinate de situaţia discursului. In cazul scrierii, 
lucrurile încep deja să se schimbe; nu mai există, în fapt, situaţie 
comună scriitorului şi locutorului; dispar astfel şi condiţiile con¬ 
crete ale actului de arătare. Fără îndoială, tocmai această abolire 
a caracterului indicativ sau ostensiv al referinţei face posibil 
fenomenul pe care îl numim „literatură", unde orice referire la 
realitatea dată poate fi abolită. Dar această suprimare a referinţei 
la lumea dată este dusă la condiţiile ei extreme în mod esenţial 
prin apariţia anumitor genuri literare, legate în general de scriere, 
dar nu neapărat tributare acesteia. Rolul celei mai mari părţi a 
literaturii noastre constă, se pare, în distrugerea lumii. Afirmaţia 
este adevărată pentru literatura de ficţiune — povestire, nuvelă, 
roman, teatru —, dar şi pentru întreaga literatură pe care o putem 
numi poetică, unde limbajul pare proslăvit pentru el însuşi în 
detrimentul funcţiei referenţiale a discursului obişnuit. 

Şi totuşi, nu există discurs atît de fictiv încît să nu întîlnească 
realitatea, dar la un alt nivel, mai fundamental decît cel pe 
care-1 atinge discursul descriptiv, constatativ, didactic, pe care îl 
numim limbaj obişnuit. Susţin aici teza potrivit căreia abolirea 
unei referinţe de prim rang, abolire pe care o efectuează 
ficţiunea sau poezia, este condiţia de posibilitate pentru elibe¬ 
rarea unei referinţe de rang secund, care atinge lumea nu doar la 
nivelul obiectelor manipulabile, ci şi la nivelul pe care Husserl îl 
desemna prin expresia de Lebenswelt şi Heidegger prin cea de 
fiinţare-în-lume. 

Această dimensiune referenţială absolut originală a operei de 
ficţiune şi a poeziei pune, cred, problema hermeneutică cea mai 
profundă. Dacă nu mai putem defini hermeneutica prin în¬ 
ţelegerea celuilalt şi a intenţiilor sale psihologice care se disi¬ 
mulează în spatele textului, şi dacă nu vrem să reducem 
interpretarea la demontarea structurilor, ce mai rămîne de inter¬ 
pretat? Aş răspunde că interpretarea înseamnă explicitarea genu¬ 
lui de fiinţare-în-lume desfăşurat în faţa textului. 

Intîlnim aici o sugestie a lui Heidegger privind noţiunea de 
Verstehen. Ne amintim că, în Sein und Zeit, teoria „comprehen¬ 
siunii" nu mai este legată de comprehensiunea celuilalt, ci 
devine o structură a fiinţării-în-lume; mai precis, este o structură 
a cărei analiză succede examinării Befmdlichkeit-u\uî, momen¬ 
tul „comprehensiunii" răspunde dialectic fiinţării în situaţie; el 

este proiectarea posibililor cei mai proprii în chiar centrul 
situaţiilor în care ne găsim. Reţin din această analiză ideea de 
„proiectare a posibililor cei mai proprii 1 * în intenţia de a o aplica 
în teoria textului. Textul oferă interpretării propunerea unei lumi, 
a unei lumi pe care să o pot locui pentru a proiecta în ea unul din 
posibilii mei cei mai proprii. Este ceea ce numesc lumea textu¬ 
lui, lumea proprie acelui text unic. 

Lumea textului despre care vorbim nu este lumea limbajului 
cotidian; în acest sens, ea constituie un nou gen de distanţare. 
Este un fel de distanţare a realului în raport cu el însuşi pe care 
o introduce ficţiunea în percepţia realităţii. Spuneam că o poves¬ 
tire, un basm, un poem nu sînt lipsite de referent. Dar acesta rupe 
cu referentul limbajului cotidian; ficţiunea, poezia deschid în reali¬ 
tatea cotidiană noi posibilităţi ale fiinţării-în-lume; ficţiunea şi 
poezia vizează fiinţa nu după modalitatea fiinţei-date ci după aceea 
a putinţei-de-a-fi. Realitatea cotidiană este metamorfozată astfel 
prin intermediul a ceea ce am putea numi variaţiile imaginative pe 
care literatura le operează asupra realului. 

Am arătat în altă lucrare, pe exemplul limbajului metaforic 1 , că 
ficţiunea constituie calea privilegiată a redescrierii realităţii şi că 
limbajul poetic operează, prin excelenţă, ceea ce Aristotel, reflecfind 
asupra tragediei, numea mimesis-ul realităţii; într-adevăr, tragedia 
nu imită realitatea decît pentru că o recreează prin intermediul unui 
mythos, al unei „fabule 11 , care îi atinge esenţa cea mai profundă. 

Acesta este al treilea gen de distanţare pe care experienţa 
hermeneutică trebuie să-l incorporeze. 

V. COMPREHENSIUNEA DE SINE ÎN FAŢA OPEREI 

Aş vrea să iau în considerare a patra şi ultima dimensiune a tex¬ 
tului, ^rărind că textul este medierea prin care ne înţelegem pe noi 
înşine. Această a patra temă marchează intrarea în scenă a subiec¬ 
tivităţii cititorului. Ea prelungeşte acea trăsătură fundamentală a dis¬ 
cursului de a fi adresat cuiva. Spre deosebire de dialog însă, acest 
vizavi nu este dat în situaţia discursivă; el este, dacă se poate spune, 


'„La metaphore et le probleme centrale de rhermeneutique", Revue 
philosophique de Louvain, 1972, nr. 70, pp. 93-112; vezi şi L a 
Mâtaphore vive. Paris, 6d. du Seuil, 1975 (trad. rom.: Metafora vie. 
Editura Univers, 1984, n. t.). 

creat, instaurat, instituit de opera însăşi. O operă îşi îndrumă citi¬ 
torii şi îşi creează astfel propriul ei vizavi subiectiv. 

S-ar zice că această problemă este bine cunoscută de herme¬ 
neutica cea mai tradiţională este problema aproprierii (Aneignung) sau 
a aplicării ( Anwendung ) textului la situaţia prezentă a cititorului. 
Aşa o înţeleg şi eu; dar aş dori să subliniez cît de modificată este 
această temă atunci cînd o introducem după temele anterioare. 

Mai întîi, aproprierea este corelată dialectic cu distanţarea 
caracteristică scrierii. Aceasta nu este abolită prin apropriere; 
dimpotrivă, îi constituie compensarea. Graţie distanţării prin 
scriere, aproprierea nu mai are nici una din trăsăturile afinităţii 
afective cu intenţia unui autor. Aproprierea este absolut contra¬ 
riul contemporaneităţii şi congenialităţii; ea este comprehensiune 
prin distanţă, comprehensiune la distanţă. 

Apoi, aproprierea este asociată în mod dialectic obiectivării 
caracteristice operei; ea trece prin toate obiectivările structurale 
ale textului; în măsura în care nu răspunde autorului, ea 
răspunde sensului; poate că tocmai la acest nivel medierea ope¬ 
rată de text se lasă cel mai bine înţeleasă. Contrar tradiţiei 
Cog/to-ului şi pretenţiei subiectului de a se cunoaşte pe sine 
printr-o intuiţie nemijlocită, trebuie spus că nu ne înţelegem pe 
noi înşine decît prin marele ocol al semnelor de umanitate sedi¬ 
mentate în operele de cultură. Ce-am şti noi despre iubire şi ură, 
despre sentimentele etice şi, în general, despre tot ce numim 
sine, dacă toate acestea nu ar fi trecut în limbaj şi nu ar fi fost 
articulate de literatură? Ceea ce pare astfel a se opune în cel mai 
înalt grad subiectivităţii, şi ceea ce analiza structurală înve¬ 
derează drept textura însăşi a textului, constituie chiar singurul 
medium în care ne putem înţelege. 

Trebuie să subliniem mai cu seamă faptul că aproprierea are 
în faţa ei ceea ce Gadamer numeşte lucrul textului şi ceea ce 
numesc eu aici lumea operei. La urma urmelor îmi apropriez 
propunerea unei lumi; propunere care nu se situează înapoia tex¬ 
tului, ca în cazul unei intenţii ascunse, ci în faţa lui, ca ceea ce 
opera desfăşoară, dezvăluie, revelează. în consecinţă, a înţelege 
înseamnă a fe înţelege în faţa'textului. Nicidecum a impune tex¬ 
tului propria ta capacitate finită de înţelegere, ci a te expune tex¬ 
tului şi a primi de la el un sine mai vast care ar fi propunerea de 
existenţă ce răspunde în modul cel mai adecvat propunerii de 

lume. Comprehensiunea este atunci absolut contrariul unei con¬ 
stituiri căreia subiectul i-ar deţine cheia. în această privinţă ar fi 
mai just să spunem că şinele este constituit de „lucrul" textului. 

Fără îndoială, analiza trebuie dusă şi mai departe: aşa cum 
lumea textului nu este reală decît în măsura în care este fictivă, 
tot astfel trebuie spus că subiectivitatea cititorului nu parvine la 
sine decît în măsura în care este suspendată, irealizată, potenţia- 
lizată, aidoma lumii înseşi pe care o desfăşoară textul. Altfel 
spus, dacă ficţiunea este o dimensiune fundamentală a referinţei 
textului, ea este, în aceeaşi măsură, o dimensiune fundamentală a 
subiectivităţii cititorului. Ca cititor, nu mă găsesc decît pierzîn- 
du-mă. Lectura mă introduce în variaţiile imaginative ale ego- 
ului. Metamorfoza lumii, potrivit jocului, este şi metamorfoza 
ludică a ego-ului. 

Dacă acest lucru e adevărat, conceptul de „apropriere" 
reclamă şi el o critică internă, în măsura în care rămîne îndreptat 
împotriva Verfrenuind- ului; metamorfoza ego-ului de care vor¬ 
beam implică într-adevăr un moment de distanţare pînă la 
nivelul raportului sinelui cu sine; comprehensiunea este astfel 
deopotrivă dezapropriere şi apropriere. Aşadar este posibil şi 
chiar necesar să incorporăm comprehensiunii de sine o critică a 
iluziilor subiectului, de felul celei marxiste sau fteudiene. 

Consecinţa care priveşte hermeneutica este importantă: 
hermeneutica şi critica ideologiilor nu mai pot fi opuse; critica 
ideologiilor constituie ocolul necesar pe care trebuie să-l 
efectueze comprehensiunea de sine, dacă aceasta are a se lăsa 
modelată nu de prejudecăţile cititorului, ci de lucrul textului. 

Se cuvine aşadar să instalăm în chiar centrul comprehensiunii 
de sine dialectica obiectivării şi comprehensiunii pe care am 
observat-o mai întîi la nivelul textului, al structurilor sale, al sen¬ 
sului şi referinţei sale. La toate nivelurile analizei, distanţarea 
este condiţia comprehensiunii. 



II 

DE LA HERMENEUTICA TEXTELOR 
LA HERMENEUTICA ACŢIUNII 



Ce este un text? 


Acest eseu va fi consacrat, în esenţă, dezbaterii între două ati¬ 
tudini fundamentale care pot fi luate faţă de un text. Aceste două 
atitudini au fost rezumate în epoca lui Wilhelm Dilthey, la 
sfîrşitul secolului trecut, prin cele două cuvinte: „explicaţie" şi 
„interpretare". Dilthey numea explicaţie modelul de inteligibili- 
tate împrumutat din ştiinţele naturii şi extins asupra ştiinţelor 
istorice de către şcolile pozitiviste; el făcea din interpretare o 
formă derivată a comprehensiunii, în care vedea atitudinea fun¬ 
damentală a ştiinţelor spiritului, singura capabilă să respecte 
diferenţa esenţială dintre aceste ştiinţe şi ştiinţele naturii. îmi 
propun aici să examinez destinul acestei opoziţii în lumina con¬ 
flictelor dintre unele şcoli contemporane. în fapt, noţiunea de 
explicaţie s-a deplasat; ea nu mai provine din ştiinţele naturii, ci 
din modele specific lingvistice. în ce priveşte noţiunea de inter¬ 
pretare, ea a suferit în hermeneutica modernă transformări 
profunde care o distanţează de noţiunea psihologică de compre¬ 
hensiune, în sensul lui Dilthey. Aş vrea să explorez tocmai 
această nouă punere a problemei, poate mai puţin antinomică şi 
mai fertilă. Dar înainte de a aborda conceptele noi ale explicaţiei 
şi comprehensiunii, aş vrea să zăbovesc asupra unei întrebări 
preliminare care domină în realitate întreaga desfăşurare a inves¬ 
tigaţiei noastre. Iată întrebarea: ce este un text? 


I. CE ESTE UN TEXT? 

Numim text orice discurs fixat prin scriere. Potrivit acestei 
definiţii, fixarea prin scriere este constitutivă textului însuşi. Dar 
ce anume este fixat prin scriere? Am spus: orice discurs. Aceasta 

vrea oare să spună că discursul a trebuit să fie mai întîi pronunţat 
fizic sau mental, că orice scriere a fost mai întîi, cel puţin cu litiu 
potenţial, o vorbire? Pe scurt, care este raportul textului cu vorbirea? 

Am fi tentaţi mai întîi să spunem că orice scriere se adaugă la 
o vorbire anterioară. într-adevăr, dacă prin vorbire înţelegem, 
împreună cu Ferdinand de Saussure, realizarea limbii într-un 
eveniment de discurs, producerea unui discurs singular de către 
un locutor singular, atunci orice text este în raport cu limba în 
aceeaşi poziţie de efectuare ca şi vorbirea. în afară de aceasta, 
scrierea este, ca instituţie, posterioară vorbirii, ale cărei articulări 
apărute deja în oralitate par destinate a le fixa printr-un grafism 
liniar; atenţia aproape exclusivă acordată scrierilor fonetice pare 
a confirma faptul că scrierea este o vorbire fixată, că inscripţia, 
fie ea grafism sau înregistrare, este o inscripţie a vorbirii, in¬ 
scripţie care îi asigură vorbirii durată, prin intermediul carac¬ 
terului durabil al gravării. 

Anterioritatea psihologică şi sociologică a vorbirii asupra 
scrierii nu este contestată. Ne putem însă întreba dacă apariţia 
tîrzie a scrierii nu a provocat o schimbare radicală în raportul 
nostru cu enunţurile înseşi ale discursului nostru. Să ne 
întoarcem la definiţie: textul este un discurs fixat prin scriere. 
Scrierea fixează aşadar un discurs care fără îndoială ar fi putut să 
fie rostit, dar care este scris tocmai pentru că nu este spus. 
Fixarea prin scriere survine în locul vorbirii, adică în locul unde 
s-ar fi putut naşte vorbirea. Ne putem atunci întreba dacă textul 
nu este cu adevărat text atunci cînd nu se limitează să transcrie o 
vorbire anterioară, ci înscrie direct în literă ceea ce vrea să spună 
discursul. 

Funcţia lecturii în raport cu scrierea ar putea întări ideea unui 
raport direct între voinţa-de-zicere a enunţului şi scriere. în¬ 
tr-adevăr, scrierea cheamă lectura potrivit unui raport care ne va 
permite îndată să introducem conceptul de interpretare. Să 
spunem deocamdată că cititorul ţine locul interlocutorului, după 
cum, simetric, scrierea ţine locul locuţiunii şi al locutorului. 
Raportul între scriere şi citire nu este un caz particular al rapor¬ 
tului între a vorbi şi a răspunde. Nu este un raport de inter- 
locuţiune; nu este o situaţie de dialog. Nu este de ajuns să spui că 
lectura este un dialog cu autorul prin intermediul operei sale; tre¬ 
buie spus că raportul cititorului cu cartea este de o cu totul altă 
natură; dialogul este un schimb de întrebări şi răspunsuri; nu 

există un schimb de acest gen între scriitor şi cititor, scriitorul nu 
răspunde cititorului; cartea separă mai degrabă actul scrierii şi 
actul citirii în doi versanţi care nu comunică; cititorul este absent 
din scriere; scriitorul este absent din lectură. Textul produce ast¬ 
fel o dublă ocultare a cititorului şi a scriitorului; el se substituie 
deci relaţiei de dialog care leagă nemijlocit vocea unuia de auzul 
celuilalt. 

Această substituire a lecturii în chiar locul unde dialogul nu 
are loc este atît de vădită încît, atunci cînd ni se întîmplă să întîl- 
nim pe un autor şi să-i vorbim (de exemplu, despre cartea lui), 
avem sentimentul unei bulversări profunde a acelui raport atît de 
special pe care îl avem cu autorul în şi prin opera lui. îmi place 
să spun uneori că a citi o carte înseamnă a-1 considera pe autorul 
ei ca deja mort şi cartea ca postumă. într-adevăr, raportul cu 
cartea devine complet şi oarecum intact abia după moartea 
autorului; acesta nu mai poate răspunde, nu-ţi rămîne decît să-i 
citeşti opera. 

Această diferenţă între actul lecturii şi actul dialogului con¬ 
firmă ipoteza noastră potrivit căreia scrierea este o efectuare 
comparabilă cu vorbirea, paralelă vorbirii, o efectuare care o 
substituie şi într-un fel o interceptează. Tocmai de aceea am 
putut afirma că scrierea captează discursul ca intenţie de rostire 
şi că ea este o inscripţie directă a acestei intenţii, chiar dacă, în 
ordine istorică şi psihologică, scrierea a început prin transcrierea 
grafică a semnelor vorbirii. Această eliberare a scrierii care o 
substituie vorbirii constituie actul de naştere al textului. 

Dar ce se întîmplă cu enunţul însuşi atunci cînd în loc să fie 
pronunţat este direct înscris? S-a insistat mereu asupra celei mai 
izbitoare trăsături: scrierea conservă discursul şi face din el o 
arhivă disponibilă pentru memoria individuală şi colectivă. Se 
adaugă şi faptul că linearizarea simbolurilor permite o traducere 
analitică şi distinctivă a tuturor trăsăturilor succesive şi discrete 
ale limbajului şi îi sporeşte astfel eficacitatea. Dar nu numai atît. 
Conservarea şi eficacitatea sporite nu caracterizează încă decît 
transcrierea limbajului crai în semne grafice. Eliberarea textului 
faţă de oralitate atrage după sine o adevărată bulversare atît a 
raporturilor dintre limbaj şi lume, cît şi a raportului dintre limbaj 
şi diversele subiectivităţi implicate, a autorului şi a cititorului. 
Distingînd lectura de dialog am marcat ceva din această a doua 

bulversare; ar trebui mers şi mai departe, dar plecînd de această 
dată de la bulversarea care priveşte raportul referenţial al limba¬ 
jului cu lumea atunci cînd textul ia locul vorbirii. 

Ce înţelegem prin raport referenţial sau prin funcţie 
referenţială? Faptul că, adresîndu-se unui alt locutor, subiectul 
discursului spune ceva despre ceva; acest ceva despre care 
vorbeşte este referentul discursului său; această funcţie refe- 
renţială are drept purtător fraza care este prima şi cea mai simplă 
unitate a discursului; ea se caracterizează prin intenţionalitatea 
de a spune ceva adevărat sau ceva real. Cel puţin în discursul 
declarativ. Această funcţie referenţială este atît de importantă 
încît compensează într-un fel o altă trăsătură a limbajului, aceea 
de a separa semnele de lucruri; prin funcţia referenţială, limbajul 
„varsă iarăşi în univers" (cum spune Gustave Guillaume) acele 
semne pe care funcţia simbolică, la naşterea ei, le-a evacuat din 
lucruri. Orice discurs este astfel legat într-un anumit grad de 
lume. Dacă nu s-ar vorbi despre lume, despre ce s-ar vorbi? 

Atunci însă cînd textul ia locul vorbirii se întîmplă ceva 
important. în schimbul propriu vorbirii nu numai locutorii sînt 
prezenţi, dar şi situaţia, ambianţa, mediul circumstanţial al dis¬ 
cursului. Tocmai în raport cu acest mediu circumstanţial dis¬ 
cursul este pe deplin semnificam; trimiterea la realitate este în 
cele din urmă trimitere la această realitate, care poate fi arătată 
„în jurul" locutorilor, „în jurul" instanţei de discurs însăşi, dacă 
se poate spune; de altfel, limbajul este bine înzestrat pentru asi¬ 
gurarea acestei ancorări; demonstrativele, adverbele de timp şi de 
loc, pronumele personale, timpurile verbului şi, în genere, toţi indi¬ 
catorii „deictici" sau „ostensivi" servesc la ancorarea discursului în 
realitatea circumstanţială care înconjură instanţa de discurs. Astfel, 
în vorbirea vie, sensul ideal a ceea ce se spune se mlădiază după 
referinţa reală, adică după lucrul despre care se vorbeşte; această 
referinţă reală tinde, la limită, să se confunde cu o desemnare 
ostensivă unde vorbirea se uneşte cu gestul de a arăta, de a face să 
se vadă. Sensul se stinge în referinţă şi aceasta în arătare. 

Altfel stau lucrurile cînd textul ia locul vorbirii. Mişcarea 
referinţei în direcţia desemnării ostensive este interceptată o dată 
cu întreruperea dialogului de către text. Spun bine: interceptată, 
iar nu suprimată; tocmai în acest punct mă despart de ceea ce 
numesc de acum înainte ideologia textului absolut, care pro¬ 
cedează, printr-o ipostaziere nepotrivită, la o trecere la limită 

nepermisă, pe baza remarcilor juste pe care le-am făcut. Textul 
nu este lipsit de referinţă; este tocmai sarcina lecturii, ca inter¬ 
pretare, să efectueze referinţa. Cel puţin în această suspendare în 
care referinţa este amînată, textul este oarecum „în aer“, în afara 
lumii sau fără lume; graţie acestei obliterări a raportului cu 
lumea, fiecare text este liber să intre în raport cu toate celelalte 
texte care vin să ia locul realităţii circumstanţiale pe care o arată 
vorbirea vie. 

Acest raport intertextual generează, prin estomparea lumii 
despre care se vorbeşte, cvasi-lumea textelor sau literatura. 

De această natură este bulversarea care afectează discursul 
însuşi, atunci cînd mişcarea referinţei în direcţia desemnării 
ostensive este interceptată de către text. Cuvintele nu mai pălesc 
în faţa lucrurilor; cuvintele scrise devin cuvinte pentru ele însele. 

Această ocultare a lumii circumstanţiale de către cvasi-lumea 
textelor poate fi atît de completă încît lumea însăşi, într-o civilizaţie 
a scrierii, încetează de a fi ceea ce poate fi arătat vorbind şi se 
reduce la acel soi de „aură“ pe care o desfăşoară operele. Vorbim 
astfel de lumea greacă, de lumea bizantină. Această lume poate fi 
zisă imaginară, în sensul că este prezenţificată prin scris, în chiar 
locul unde lumea era prezentată prin vorbire; dar acest imaginar 
este el însuşi o creaţie a literaturii, este un imaginar literar. 

Această bulversare a raportului dintre text şi lumea lui este 
cheia celeilalte bulversări despre care am vorbit deja, aceea care 
afectează raportul textului cu subiectivităţile autorului şi citi¬ 
torului. Credem că ştim ce este autorul unui text pentru că îi 
derivăm noţiunea din cea a locutorului vorbirii; subiectul vorbirii, 
spune Benveniste, este cel care se desemnează pe sine spunînd 
„eu“. Atunci cînd textul ia locul vorbirii, nu mai există propriu- 
zis locutor, cel puţin în sensul unei autodesemnări imediate şi 
directe a celui care vorbeşte în instanţa de discurs; acestei proxi¬ 
mităţi a subiectului vorbitor cu propria sa vorbire i se substituie 
un raport complex al autorului cu textul care permite să spunem 
că autorul este instituit de către text, că el însuşi se află în spaţiul 
de semnificaţie trasat şi înscris de scriitură; textul este chiar locul 
unde survine autorul. Dar survine el altfel decît ca prim cititor? 
Distanţarea autorului prin propriul său text este deja un fenomen 
de primă lectură care pune dintr-o dată ansamblul problemelor 
privind raporturile dintre explicaţie şi interpretare cu care ne 
vom confrunta; aceste raporturi se nasc cu prilejul lecturii. 

H. EXPLICAŢIE SAU COMPREHENSIUNE? 

într-adevăr, tocmai în cadrul lecturii vom vedea îndată 
înfruntîndu-se cele două atitudini pe care le-am situat pentru 
început sub titlul dublu de explicaţie şi de interpretare. 
Această dualitate o întîlnim mai întîi la Dilthey, care a şi 
inventat-o. Aceste distincţii constituiau la Dilthey o alterna¬ 
tivă în care un termen trebuia să-l excludă pe celălalt: ori 
„explici", în felul savantului naturalist, ori „interpretezi", în 
felul istoricului. Această alternativă exclusivă va oferi baza de 
plecare a discuţiei care urmează. îmi propun să arăt că 
noţiunea de text, aşa cum am stabilit-o în prima parte a acestui 
eseu, reclamă o reînnoire a celor două noţiuni de explicaţie şi 
interpretare şi, prin intermediul acestei reînnoiri, o concepţie 
mai puţin antinomică asupra raportului dintre ele. Să spunem 
îndată că discuţia va fi deliberat orientată spre căutarea unei 
complementarităţi strînse şi reciproce între explicaţie şi inter¬ 
pretare. 

Opoziţia iniţială, la Dilthey, nu este exact între explicaţie şi 
interpretare, ci între explicaţie şi comprehensiune, inter¬ 
pretarea fiind o sferă particulară a comprehensiunii. Trebuie 
deci plecat de la opoziţia iniţială. Această opoziţie este exclu¬ 
sivă tocmai pentru că, la Dilthey, cei doi termeni desemnează 
două sfere ale realităţii pe care trebuie să le departajeze: sfera 
ştiinţelor naturii şi sfera ştiinţelor spiritului. Regiunea naturii 
este aceea a obiectelor oferite observaţiei ştiinţifice, supuse, 
începînd cu Galilei, întreprinderii de matematizare, şi cu John 
Stuart Mill, canoanelor logicii inductive. Regiunea spiritului 
este aceea a individualităţilor psihice în care fiecare psihism 
este capabil să se transpună. Comprehensiunea este o atare 
transpunere într-un psihism străin. întrebarea dacă pot exista 
ştiinţe ale spiritului echivalează atunci cu întrebarea dacă este 
posibilă o cunoaştere ştiinţifică a indivizilor, dacă această 
înţelegere a singularului poate fi obiectivă în felul ei, dacă 
poate primi o validitate universală. Da, răspunde Dilthey, pen¬ 
tru că interiorul se oferă în semne exterioare care pot fi perce¬ 
pute şi înţelese ca semne ale unui psihism străin: „Numim 
comprehensiune, spune el în faimosul articol din 1900 despre 
originea hermeneuticii, procesul prin care cunoaştem ceva de 

natură psihică cu ajutorul unor semne sensibile prin care se 
manifestă 1 ' 1 . Interpretarea este o sferă particulară a acestei com¬ 
prehensiuni. Avem, printre semnele psihismului străin, „mani¬ 
festările fixate în mod durabil", „mărturiile omeneşti păstrate 
prin scriere", „monumentele scrise". Interpretarea este aşadar 
arta de a înţelege, aplicată unor asemenea manifestări, mărturii, 
monumente, al căror caracter distinctiv îl constituie scriitura. 

în cadrul acestui cuplu comprehensiune-interpretare, compre¬ 
hensiunea oferă fundamentul, adică cunoaşterea prin intermediul 
semnelor a psihismului străin, iar interpretarea aduce gradul de 
obiectivare, graţie fixării şi conservării pe care scrierea o conferă 
semnelor. 

Această distincţie între explicaţie şi comprehensiune pare la 
început clară; ea devine însă tot mai obscură din momentul în 
care ne interogăm asupra condiţiilor de ştiinţificitate ale inter¬ 
pretării. Explicaţia a fost restrînsă la cîmpul ştiinţelor naturale; 
renaşte însă, în chiar natura lăuntrică a conceptului de inter¬ 
pretare, conflictul între caracterul intuitiv neverificabil pe care îl 
deţine de la conceptul psihologizant de comprehensiune căruia i 
se subordonează, pe de o parte, şi exigenţa de obiectivitate aso¬ 
ciată noţiunii înseşi de ştiinţă a spiritului, de cealaltă parte. Acest 
conflict între tendinţa psihologizantă a hermeneuticii şi căutarea 
de către ea a unei logici a interpretării pune în discuţie în cele 
din urmă raportul dintre comprehensiune şi interpretare. Inter¬ 
pretarea nu este oare o specie a comprehensiunii care face să 
explodeze genul? Diferenţa specifică, adică fixarea prin scris, nu 
este mai importantă aici decît trăsătura comună tuturor semnelor, 
anume faptid de a conferi exterioritate a ceea ce este interior? Ce 
este cel mai important în hermeneutică, includerea sa în sfera 
comprehensiunii, ori diferenţa sa faţă de comprehensiune? 
Schleiermacher, înaintea lui Dilthey, fusese martorul acestui 
conflict lăuntric al proiectului hermeneutic. El l-a surmontat prin 
practica umană a unei îmbinări fericite între genialitatea roman¬ 
tică şi virtuozitatea filologică. Pentru Dilthey, exigenţele episte¬ 
mologice devin mai presante. Mai multe generaţii, antrenate în 
reflecţia epistemologică, îl separă de savantul romantic; de aceea 


1 W. Dilthey, „Origine et ddveloppement de l’herm6neutique“ 
(1900), în Le Monde de l’Esprit, I, Paris, 1947, p. 320. 


117 



De la hermeneutica textelor la hermeneutica acţiunii 


contradicţia izbucneşte acum în plină lumină. Iată cum îl 
comentează Dilthey pe Schleiermacher: „Scopul ultim al 
hermeneuticii este de a-1 înţelege pe autor mai bine decît s-a 
înţeles el însuşi". Aceasta în ce priveşte psihologia comprehen¬ 
siunii. Referitor la logica interpretării, el scrie: „Funcţia 
hermeneuticii este aceea de a întemeia teoretic, împotriva intru¬ 
ziunii constante a arbitrarului romantic şi a subiectivismului 
sceptic în domeniul istoriei, validitatea universală a interpretării, 
bază a oricărei certitudini istorice" (p. 333). Astfel, hermeneuti¬ 
ca nu realizează aspiraţiile comprehensiunii decît sustrăgîndu-se 
nemijlocirii comprehensiunii celuilalt, valorilor dialogate; com¬ 
prehensiunea vrea să coincidă cu intimitatea autorului, să-i fie 
egală ( sich gleichsetzen), să reproducă ( nachbilden ) procesul 
creator care a dat naştere operei. Dar semnele acestei intenţii, 
acestei creaţii, nu sînt de căutat altundeva decît în ceea ce 
Schleiermacher numea „forma exterioară" şi .anterioară" a 
operei, sau „conexiunea", „înlănţuirea" ( Zusammenhang ) care 
face din ea un tot organizat. Ultimele scrieri ale lui Dilthey 
(Construirea lumii istorice în ştiinţele umane ) au agravat şi mai 
mult tensiunea. Pe de o parte, versantul obiectiv al operei este 
accentuat sub influenţa lucrării lui Husserl Cercetări logice (pen¬ 
tru Husserl, după cum se ştie, „sensul" unui enunţ constituie o 
„idealitate" care nu există nici în realitatea mundană, nici în 
realitatea psihică: este o pură unitate de sens fără localizare 
reală). în mod asemănător, hermeneutica purcede de la obiecti¬ 
varea energiilor creatoare ale vieţii în operele care se inter¬ 
calează astfel între autor şi noi; psihismul însuşi, dinamismul său 
creator apelează la această mediere prin „semnificaţii", „valori", 
„scopuri". Exigenţa ştiinţifică duce astfel la o depsihologizare 
crescîndă a interpretării, a comprehensiunii înseşi, poate chiar a 
introspecţiei, dacă este adevărat că şi amintirea urmează firul 
semnificaţiilor, care ele însele nu sînt fenomene psihice. 
Exteriorizarea vieţii implică acest caracter din ce în ce mai indi¬ 
rect şi mediat al interpretării de sine şi de altul. Totuşi, inter¬ 
pretarea urmăreşte un sine şi un altul puşi în termeni psihologici; 
ea vizează întotdeauna o reproducere, o Nachbildung a expe¬ 
rienţelor trăite. 

Această tensiune insuportabilă, al cărei martor este Dilthey 
din ultima lui perioadă, ne conduce la formularea a două în¬ 
trebări care inspiră continuarea discuţiei: nu trebuie să aban- 

donăm deschis referirea interpretării la comprehensiune şi să nu 
mai facem din interpretarea monumentelor scrise un caz particu¬ 
lar al comprehensiunii semnelor exterioare ale unui psihism inte¬ 
rior? Dar dacă interpretarea nu-şi mai caută norma de inteligibilitate 
în comprehensiunea celuilalt, nu trebuie regîndit şi raportul său 
cu explicaţia, care a fost scoasă din joc? 

HI. TEXTUL ŞI EXPLICAŢIA STRUCTURALĂ 

Să revenim la analiza textului şi la statutul autonom pe care i 
l-am recunoscut în raport cu vorbirea şi cu dialogul. Ceea ce am 
numit ocultarea lumii înconjurătoare de către cvasi-lumea tex¬ 
telor generează două posibilităţi. Putem rămîne, ca cititor, în 
starea de suspensie a textului, îl putem trata ca pe un text fără 
lume şi fără autor; în acest caz îl explicăm prin raporturile sale 
interne, prin structura sa. Sau putem înlătura suspendarea textului, 
putem desăvîrşi textul în cuvinte, restituindu-1 comunicării vii; 
atunci îl interpretăm. Aceste două posibilităţi aparţin deopotrivă 
lecturii şi lectura este dialectica acestor două atitudini. 

Să le reluăm separat, înainte de a vedea cum se articulează. 
Putem supune textul unui prim gen de lectură, una care ia act, 
dacă se poate spune, de interceptarea de către text a tuturor 
raporturilor cu o lume care să poată fi arătată şi cu subiectivităţi 
care să poată dialoga. Acest transfer în „locul“ textului — loc 
care este un non-loc — constituie un proiect particular în raport 
cu textul, acela de a prelungi suspendarea raportului referenţial 
cu lumea şi cu subiectul vorbitor. Prin acest proiect particular, 
lectorul decide să se instaleze în „locul textului" şi în 
„închiderea" acestui loc; pe baza acestei alegeri, textul nu are 
exterior, ci doar interior; el nu are viză de transcendere, cum ar 
avea un cuvînt adresat cuiva în legătură cu ceva. 

Acest proiect este nu numai posibil, dar şi legitim; într-adevăr, 
constituţia textului ca text şi a reţelei de texte ca literatură auto¬ 
riză interceptarea acestei duble transcenderi a discursului, spre 
lume şi spre celălalt. Este posibil, plecînd de aici, un comporta¬ 
ment explicativ faţă de text. 

Spre deosebire de ce gîndea Dilthey, acest comportament 
explicativ nu este împrumutat defel dintr-un alt domeniu al 
cunoaşterii şi dintr-un alt model epistemologic decît cel al lim- 

bajului însuşi. Nu este un model naturalist extins ulterior la 
ştiin(ele spiritului. Opoziţia natură-spirit nu joacă aici nici un rol. 
Dacă există împrumut, el survine în interiorul aceluiaşi domeniu, 
cel al semnelor. Putem într-adevăr trata textele potrivit regulilor 
de explicaţie pe care lingvistica le aplică cu succes sistemelor 
simple de semne care constituie limba în opozite cu vorbirea; 
distincţia limbă-vorbire este, cum se ştie, distincţia fundamentală 
care oferă lingvisticii un obiect omogen; în timp ce vorbirea 
aparţine fiziologiei, psihologiei, sociologiei, limba, ca regulă a 
jocului a cărui execuţie o constituie vorbirea, nu aparţine decît 
lingvisticii. Cum iarăşi se ştie, lingvistica nu cunoaşte decît sisteme 
de unită(i lipsite de semnificaţii proprii, fiecare definindu-se 
exclusiv prin diferenţa faţă de toate celelalte. Aceste unităţi, fie 
că sînt pur distinctive, ca cele ale articulării fonologice, fie sem¬ 
nificative, ca cele ale articulării lexicale, sînt unităţi opozitive. 
Tocmai jocul opoziţiilor şi al combinaţiilor lor, înlăuntral unui 
inventar de unităţi discrete, defmeşte noţiunea de structură în 
lingvistică. 

Acest model structural oferă tipul de comportament explicativ 
pe care îl vom vedea îndată aplicat textului. 

Se va obiecta poate, chiar înainte de a pomi la lucru, că nu pot 
fi aplicate textului legi care nu sîht valabile decît pentru limbă, 
considerată ca deosebită de vorbire. Fără să fie vorbire, textul, s-ar 
putea spune, nu se află de aceeaşi parte cu vorbirea în raport cu 
limba? Nu trebuie să opunem îh mod global limbii discursul ca 
şir de enunţuri, adică finalmente de fraze? în raport cu această 
distincţie limbă-discurs, distincţia vorbire-scriere nu este oare 
secundară, limba şi vorbirea situîndu-se de aceeaşi parte, cea a 
discursului? Aceste remarci sînt perfect legitime şi ne 
îndreptăţesc să gîndim că modelul explicativ numit structural nu 
epuizează cîmpul atitudinilor posibile faţă de un text. Dar înainte 
de a vorbi despre limita acestui comportament explicativ, trebuie 
să-i observăm fertilitatea. Ipoteza de lucra a oricărei analize 
structurale a textelor este aceasta: în ciuda faptului că scrierea 
este de aceeaşi parte cu vorbirea îh raport cu limba, adică de 
partea discursului, specificitatea scrierii îh raport cu vorbirea 
efectivă se bazează pe trăsături structurale susceptibile de a fi 
tratate ca analogi ai limbii îh discurs. Această ipoteză de lucra 
este perfect legitimă; ea constă îh a spune că sub anumite 
condiţii unităţile mari ale limbii, adică unităţile transffastice. 

oferă organizări comparabile cu cele ale unităţilor mici ale lim¬ 
bajului, adică unităţile subffastice, acelea tocmai care sînt de 
resortul lingvisticii. 

Iată cum formulează Claude L£vi-Strauss, în Antropologia 
structurală, această ipoteză de lucru în legătură cu o categorie de 
texte, miturile: „Ca orice făptură lingvistică, mitul este format 
din unităţi constitutive; aceste unităţi constitutive implică 
prezenţa unităţilor care intervin în mod normal în structura lim¬ 
bii, anume fonemele, monemele şi semantemele. Ele sînt însă, în 
raport cu semantemele, cum sînt acestea la rîndul lor în raport cu 
monemele şi acestea în raport cu fonemele. Fiecare formă diferă 
de cea precedentă printr-un grad mai înalt de complexitate. Din 
acest motiv, vom numi elementele care ţin propriu-zis de mit (şi 
care sînt cele mai complexe din toate): mari unităţi constitu¬ 
tive" 1 . Cu ajutorul acestei ipoteze de lucru, marile unităţi care 
sînt cel puţin de mărimea frazei, şi care puse cap la cap constitu¬ 
ie povestirea proprie mitului, vor putea fi tratate după aceleaşi 
reguli ca cele mai mici unităţi familiare lingviştilor; tocmai pen¬ 
tru a marca această analogie Claude Ldvi-Strauss vorbeşte de 
miteme cum se vorbeşte de foneme, morfeme, semanteme. Pentru 
a rămîne însă în limitele analogiei între miteme şi unităţile 
lingvistice de nivel inferior, analiza textelor va trebui să practice 
acelaşi gen de abstracţie ca cel pe care îl practică fonologul; pen¬ 
tru fonolog, fonemul nu este un sunet concret, considerat în mod 
absolut, în substanţa lui sonoră; fonemul este o funcţie definită 
prin metoda comutativă şi care se determină prin valoarea lui 
opozitivă în raport cu toate celelalte; în acest sens, ca să vorbim 
ca Saussure, fonemul nu este o „substanţă" ci o „formă", adică 
un joc de relaţii; la fel, un mitem nu este una din frazele mitului, 
ci o valoare opozitivă ataşată mai multor fraze particulare, con¬ 
stituind, în limbajul lui L£vi-Strauss, un „pachet de relaţii": 
„numai sub formă de combinare a unor astfel de pachete 
unităţile constitutive dobîndesc o funcţie semnificantă" (p. 234). 
Această funcţie semnificantă nu este nicidecum ceea ce vrea să 
spună mitul, încărcătura lui filozofică sau existenţială, ci aran¬ 
jarea, dispunerea mitemelor, pe scurt structura mitului. 


*C. Ldvi-Strauss, Anthropologie structurale. Paris, Pion, 1958-1971, 
p. 233. (Vezi şi trad. rom., Ed. Politică, 1978, pp. 252-253, n. L) 

Voi aminti aici pe scurt analiza mitului lui Oedip făcută de 
L6vi-Strauss în spiritul acestei metode. El repartizează frazele 
mitului în patru coloane; în prima coloană plasează toate frazele 
care vorbesc despre raportul de înrudire supraestimat (exemplu: 
Oedip se căsătoreşte cu Iocasta, mama sa, Antigona îl îngroapă 
pe Polynice, fratele ei, violînd interdicţia); în coloana a doua 
găsim aceeaşi relaţie, afectată însă de semnul invers: raport de 
înrudire subestimat sau devalorizat (Oedip ucide pe tatăl său 
Laios, Eteocle ucide pe fratele său Polynice); coloana a treia se 
referă la monştri şi la distrugerea lor; coloana a patra reuneşte 
toate numele proprii a căror semnificaţie evocă dificultatea de a 
merge normal (şchiop, strîmb, picior umflat). Compararea celor 
patru coloane face să apară o corelaţie. între prima şi a doua 
avem raporturi de înrudire rînd pe rînd supraestimate sau subesti¬ 
mate; între coloanele 3 şi 4 avem o afirmaţie apoi o negaţie a 
autohtoniei omului. „Ar rezulta de aici că a patra coloană se află 
cu coloana 3 în acelaşi raport ca şi coloana 1 cu coloana 2 (...); 
supraestimarea înrudirii de sînge se află faţă de subestimarea ei 
în acelaşi raport ca efortul de a scăpa de autohtonie faţă de 
imposibilitatea de a reuşi acest lucru“. Mitul apare atunci ca un 
fel de instrument logic care apropie unele contradicţii pentru a le 
depăşi: „Imposibilitatea de a lega între ele unele grupuri de 
relaţii este depăşită (sau, mai exact, înlocuită) prin afirmaţia că 
două relaţii contradictorii între ele sînt identice, în măsura în 
care fiecare este, ca şi cealaltă, contradictorie cu sine“ (p. 239). 
Vom reveni îndată asupra acestui rezultat pe care deocamdată 
doar îl enunţăm. 

Putem spune că am explicat mitul, dar nu că l-am interpretat; 
am pus în evidenţă, prin intermediul analizei structurale, logica 
operaţiilor care corelează pachetele de relaţii; această logică con¬ 
stituie „legea structurală a mitului considerat" (p. 241). Să notăm 
că această lege constituie, prin excelenţă, obiect de lectură iar 
nicidecum de vorbire, în sensul unei declamări care ar reactiva 
puterea mitului într-o situaţie particulară. Textul este aici în 
exclusivitate text iar lectura nu îl abordează decît ca text, sus- 
pendîndu-i semnificaţia pentru noi şi orice efectuare într-o vor¬ 
bire actuală. 

Am luat un exemplu din domeniul miturilor; aş putea lua un 
alt exemplu dintr-un domeniu vecin, cel al povestirilor folc¬ 
lorice; acest domeniu a fost explorat de formaliştii ruşi din 

şcoala lui Propp şi de specialiştii francezi ai analizei structurale 
a povestirilor, Roland Barthes şi Greimas. Regăsim la aceşti 
autori aceleaşi postulate ca la Ldvi-Strauss: unităţile superioare 
frazei au aceeaşi compoziţie ca unităţile inferioare frazei; sensul 
povestirii constă în chiar aranjarea elementelor, în puterea 
întregului de a integra subunităţi; invers, sensul unui element 
constă în capacitatea sa de a intra în relaţie cu alte elemente şi cu 
întregul operei; aceste postulate definesc laolaltă închiderea 
povestirii; sarcina analizei structurale ar consta atunci în a pro¬ 
ceda la segmentare (aspectul orizontal), apoi în a stabili diverse¬ 
le niveluri de integrare a părţilor în întreg (aspectul ierarhic). 
Astfel, cînd analistul va izola unităţi de acţiune, acestea nu vor fi 
pentru el unităţi psihologice susceptibile de a fi trăite sau unităţi 
de comportament susceptibile de a interesa o psihologie behavi- 
oristă; extremităţile acestor secvenţe sînt doar punctele de inter¬ 
secţie ale povestirii, astfel încît, dacă schimbăm un element, 
toată succesiunea este diferită; recunoaştem aici transpunerea 
metodei comutării din planul fonologie în planul unităţilor po¬ 
vestirii. Logica acţiunii constă atunci într-o înlănţuire a nucleelor 
de acţiune care constituie laolaltă continuitatea structurală a 
povestirii; aplicarea acestei tehnici duce la „decronologizarea“ 
acţiunii, cu scopul de a face vizibilă logica narativă subiacentă 
timpului narativ. La limită, povestirea s-ar reduce la o combina¬ 
torie a cîtorva unităţi dramatice — promisiune, trădare, obstacol, 
ajutor etc. — care ar fi astfel paradigmele acţiunii. O secvenţă 
este atunci un şir de noduri de acţiune, fiecare închizînd o alter¬ 
nativă deschisă de precedentul; în timp ce se înlănţuie, unităţile 
elementare se îmbucă în unităţi mai vaste; de exemplu, întîlnirea 
conţine acţiuni elementare de felul apropierii, interpelării, salu¬ 
tului etc. A explica o povestire înseamnă a sesiza această îmbi¬ 
nare, această structură în formă de fugă a proceselor acţionale 
îmbucate. 

Acestei înlănţuiri şi acestei îmbucări a acţiunilor le corespund 
raporturi de aceeaşi natură între „actanţii" povestirii. Prin aceas¬ 
ta înţelegem nu personajele ca subiecte psihologice, înzestrate cu 
o experienţă proprie, ci rolurile corelative înseşi acţiunilor for¬ 
malizate. Actanţii sînt definiţi doar de predicatele de acţiune, de 
axele semantice ale frazei şi povestirii: actantul este acela care 
..., căruia..., pe care..., cu care... etc. acţiunea este săvîrşită; este 

acela care promite, acela care primeşte promisiunea, donatorul, 
destinatarul etc. Analiza structurală pune astfel în evidenţă o 
ierarhie a actanţilor corelativă ierarhiei acţiunilor. 

Rămîne deci să asamblăm povestirea ca un tot şi să o resituăm 
în comunicarea narativă. Ea este atunci un discurs adresat de 
către narator unui destinatar. Pentru analiza structurală însă cei 
doi interlocutori nu trebuie să fie căutaţi altundeva decît în text; 
naratorul nu este desemnat decît prin semnele narativităţii, care 
aparţin constituţiei înseşi a povestirii. Dincolo de aceste trei 
niveluri (al acţiunilor, al actanţilor şi al naraţiunii), nu mai există 
nimic care să ţină de ştiinţa semiologului, există doar lumea uti¬ 
lizatorilor povestirii, care poate ţine eventual de alte discipline 
semiologice (sisteme sociale, economice, ideologice); dar acestea 
nu mai suit discipline de natură lingvistică. Această transpunere a 
unui model lingvistic în teoria povestirii verifică exact remarca 
noastră iniţială: explicaţia nu mai este un concept împrumutat din 
ştiinţele naturii şi transferat într-un domeniu străin, cel al monu¬ 
mentelor scrise; el s-a născut din aceeaşi sferă a limbajului, prin 
transfer analogic de la unităţile mici ale limbii (foneme şi lexe- 
me) la marile unităţi superioare frazei de felul povestirii, folc¬ 
lorului, mitului. în consecinţă, interpretarea, dacă este încă 
posibil să i se dea un sens, nu va mai fi confruntată cu un model 
exterior ştiinţelor umane, ci cu un model de inteligibil itate care 
aparţine, de la naştere dacă se poate spune, domeniului ştiinţelor 
umane, şi unei ştiinţe de vîrf din acest domeniu: lingvistica. 

Aşadar explicaţia şi interpretarea se vor confrunta pe acelaşi 
teren, în interiorul aceleiaşi sfere a limbajului. 

IV. SPRE UN NOU CONCEPT DE INTERPRETARE 

Să considerăm acum cealaltă atitudine pe care o putem lua 
faţă de text, aceea pe care am numit-o interpretare. O putem 
introduce, mai întîi, opunînd-o atitudinii precedente, într-o 
manieră apropiată încă de cea a lui Dilthey. Dar, cum vom arăta 
în continuare, va trebui să ajungem treptat la o relaţie mai strict 
complementară şi reciprocă între explicaţie şi interpretare. 

Să plecăm încă o dată de la lectură. Ni se oferă, spuneam, 
două moduri de a citi. Putem, prin lectură, să prelungim şi să 
consolidăm suspendarea care afectează referinţa textului la 

ambianţa unei lumi şi la audienţa subiecţilor vorbitori; aceasta 
este atitudinea explicativă. Dar putem şi să suprimăm această 
suspendare şi să desăvîrşim textul ca rostire actuală. Tocmai 
această a doua atitudine este adevărata destinaţie a lecturii, căci 
ea este aceea care dezvăluie adevărata natură a suspendării care 
interceptează mişcarea textului către semnificaţie. Cealaltă lectură 
nici nu ar fi posibilă, dacă nu s-ar vădi mai întîi că textul, ca 
scriere, aşteaptă şi cheamă o lectură; dacă lectura este posibilă, 
aceasta se datorează faptului că textul nu este închis asupră-şi, ci 
deschis la altceva decît el; oricum, a citi înseamnă a asocia dis¬ 
cursului textului un discurs nou. Această asociere pune în evi¬ 
denţă, în chiar constituţia textului, o capacitate originară de reluare 
care îi atestă caracterul deschis. Interpretarea este efectuarea con¬ 
cretă a acestei asocieri şi a acestei reluări. 

Pentru început va trebui să construim conceptul de interpretare 
în opoziţie cu cel de explicaţie, ceea ce nu ne va îndepărta sensibil 
de Dilthey, cu excepţia faptului că explicaţia — conceptul opus — 
a cîştigat deja în forţă, plecînd de la lingvistică şi semiologie, în 
loc de a fi împrumutat din ştiinţele naturii. 

Potrivit acestui prim sens, interpretarea păstrează caracterul de 
apropriere pe care îl recunoştea Schleiermacher, Dilthey şi 
Bultmann. La drept vorbind, acest sens nu va fi abandonat; va fi 
doar mijlocit de explicaţie, în loc să-i fie opus intr-un mod ime¬ 
diat şi cu totul naiv. Prin apropriere înţeleg că interpretarea unui 
text se desăvîrşeşte în interpretarea de sine a unui subiect care de 
acum înainte se înţelege mai bine, se înţelege altfel, sau chiar 
începe să se înţeleagă. Această desăvîrşire a înţelegerii textului 
într-o înţelegere de sine caracterizează genul de filozofie reflexivă 
pe care am numit-o, în diverse ocazii, reflecţie concretă. Herme¬ 
neutica şi filozofia reflexivă sînt aici corelative şi reciproce. Pe de 
o parte, comprehensiunea de sine trece prin ocolul comprehensi¬ 
unii semnelor de cultură în care şinele se documentează şi se 
formează; pe de altă parte, comprehensiunea textului nu este un 
scop în sine, ea mijloceşte raportul cu sine al unui subiect care în 
scurtcircuitul reflecţiei imediate nu descoperă sensul propriei sale 
vieţi. Trebuie astfel spus, cu o forţă egală, că reflecţia nu este 
nimic fără medierea semnelor şi a operelor, şi că explicaţia nu 
este nimic dacă nu se incorporează ca intermediar în procesul 
comprehensiunii de sine; pe scurt, în reflecţia hermeneutică — 

sau în hermeneutica reflexivă —, constituirea sinelui şi cea a 
sensului sînt simultane. 

Prin termenul de apropriere se subliniază încă două trăsături; 
una din finalităţile oricărei hermeneutici este aceea de a lupta 
împotriva distantei culturale; această luptă poate fi ea însăşi 
înţeleasă în termeni pur temporali, ca o luptă împotriva depărtării 
seculare, sau în termeni mai autentic hermeneutici, ca o luptă îm¬ 
potriva depărtării de sensul însuşi, adică de sistemul de valori pe 
care se bazează textul; în acest sens, interpretarea „apropie", „ega¬ 
lizează", transformă în „contemporan şi asemănător", ceea ce în¬ 
seamnă că face cu adevărat propriu ceva care la început era străin. 

Caracterizînd însă interpretarea ca apropriere se urmăreşte 
sublinierea caracterului „actual" al interpretării; lectura seamănă 
cu execuţia unei partituri muzicale; ea marchează efectuarea, 
actualizarea posibilităţilor semantice ale textului. Această ultimă 
trăsătură este cea mai importantă întrucît constituie condiţia altor 
două trăsături: victoria asupra distanţei culturale, fuziunea inter¬ 
pretării textului cu interpretarea de sine. Acest caracter de efec¬ 
tuare, propriu interpretării, dezvăluie un aspect decisiv al 
lecturii, anume faptul că ea desăvîrşeşte discursul textului într-o 
dimensiune asemănătoare dimensiunii vorbirii. Reţinem aici, din 
noţiunea de vorbire, nu faptul că este proferată, ci că este un 
eveniment, un eveniment al discursului, instanţa de discurs, cum 
spune Benveniste. Frazele textului semnifică hic et nune. Textul 
„actualizat" găseşte atunci o ambianţă şi o audienţă; el îşi reia 
mişcarea, interceptată şi suspendată, de referire la o lume şi la 
subiecţi. Lumea este cea a cititorului, iar subiectul este cititorul 
însuşi. Am spune că în interpretare lectura devine ceva asemă¬ 
nător vorbirii. Nu spun; devine vorbire, întrucît lectura nu echi¬ 
valează niciodată cu un schimb de cuvinte, cu un dialog; dar 
lectura se desăvîrşeşte concret într-un act care este în raport cu 
textul ceea ce este vorbirea în raport cu limba, anume eveniment 
şi instanţă de discurs. Textul avea doar un sens, adică relaţii 
interne, o structură; el are acum o semnificaţie, adică o efectuare 
în discursul propriu subiectului cititor; prin sensul său, textul 
avea numai o dimensiune semiologică, acum, prin semnificaţia 
sa, el are o dimensiune semantică. 

Să ne oprim aici. Discuţia noastră a atins un punct critic, unde 
interpretarea, înţeleasă ca apropriere, rămîne încă exterioară 

explicaţiei în sensul analizei structurale. Noi continuăm să le 
opunem ca pe două atitudini între care, se pare, ar trebui ales. 

Aş vrea să depăşesc acum această opoziţie antinomică şi să 
pun în evidenţă articularea care va face complementare analiza 
structurală şi hermeneutica. 

Pentru aceasta se cuvine să arătăm cum fiecare din cele două 
atitudini pe care le-am opus trimite la cealaltă prin trăsături care 
îi sînt proprii. 

Să reluăm exemplele de analiză structurală împrumutate din 
teoria mitului şi a povestirii. Ne-am străduit să rămînem în limi¬ 
tele unei noţiuni de sens care s-ar reduce strict la aranjarea ele¬ 
mentelor unui text, la integrarea segmentelor de acţiune şi a 
actanţilor în interiorul povestirii considerate ca un tot închis 
asupră-şi. în fapt, nimeni nu se opreşte la o concepţie atît de for¬ 
mală asupra sensului unei povestiri sau al unui mit. De exemplu, 
ceea ce Lăvi-Strauss numeşte un mitem şi este considerat drept 
unitatea constitutivă a mitului se exprimă într-o frază care are o 
semnificaţie proprie: Oedip îşi ucide tatăl, Oedip se căsătoreşte 
cu mama sa etc. Se poate spune că explicaţia structurală neutrali¬ 
zează sensul propriu al frazelor pentru a nu reţine din ele decît 
poziţia lor în cadrul mitului? Dar pachetul de relaţii la care Lăvi- 
Strauss reduce mitemul este tot de ordinul frazei şi jocul 
opoziţiilor care se instituie la acest nivel foarte abstract este încă 
de ordinul frazei şi al semnificaţiei. Dacă vorbim despre „relaţii 
de sînge supraevaluate 11 sau „subevaluate 11 , despre „autohtonia 11 
sau „neautohtonia 11 omului, aceste relaţii se pot încă scrie sub 
forma unei fraze; relaţia de sînge deţine supremaţia, relaţia de 
sînge este subordonată relaţiei sociale, de exemplu în prohibiţia 
incestului etc. în sfîrşit contradicţia pe care mitul ar încerca s-o 
rezolve, după Lăvi-Strauss, se enunţă şi ea în relaţii semnifi- 
cante; însuşi Lăvi-Strauss o mărturiseşte, fără să vrea, cînd scrie: 
„Raţiunea acestor alegeri devine clară dacă se recunoaşte că 
gîndirea mitică pleacă de la conştientizarea anumitor opoziţii şi 
tinde să le medieze progresiv 11 (p. 248). Şi încă: „Mitul este un 
fel de instrument logic destinat să opereze o mediere între viaţă 
şi moarte 11 (p. 243). In planul depărtat al mitului se află o între¬ 
bare foarte semnificativă, o întrebare asupra vieţii şi asupra 
morţii: „Omul se naşte dintr-o singură fiinţă sau din două? 11 
Chiar şi formalizată în forma: acelaşi se naşte din acelaşi sau din 
altul, această întrebare este cea a angoasei cu privire la origine: 

de unde vine omul, se naşte din pămînt, se naşte din părinţii săi? 
Nu ar exista nici contradicţie, nici încercare de rezolvare a con¬ 
tradicţiei dacă nu ar exista întrebări cu semnificaţie, propoziţii cu 
sens despre originea şi sfîrşitul omului. S-a urmăriţ.însă punerea 
între paranteze a înseşi acestei funcţii a mitului ca povestire 
despre origini. Analiza structurală nu reuşeşte să anuleze această 
funcţie, ea o transpune doar într-un orizont mai depărtat. Mitul 
nu este un operator logic între orice fel de propoziţii, ci între 
propoziţii care vizează situaţii limită, originea şi sfîrşitul, 
moartea, suferinţa, sexualitatea. Departe de a elimina această 
chestionare radicală, analiza structurală o restituie la un nivel şi 
mai radical. în acest caz, funcţia analizei structurale nu este oare 
aceea de a respinge o semantică de suprafaţă, cea a mitului 
povestit, pentru a face vizibilă o semantică profundă care este, 
îndrăznesc să spun, semanticul viu al mitului? Aş fi înclinat să 
cred că dacă nu aceasta este funcţia analizei structurale, ea s-ar 
reduce la un joc steril, la o combinatorică derizorie, şi mitul ar fi 
destituit din funcţia pe care însuşi Lăvi-Strauss i-o recunoaşte, 
atunci cînd declară că gîndirea mitică pleacă de la conştienti¬ 
zarea unor opoziţii şi tinde să le medieze în mod progresiv. Este 
vorba de conştientizarea aporiilor existenţei în jurul cărora 
gravitează gîndirea mitică. A elimina această intenţie semnifi- 
cantă înseamnă a reduce teoria mitului la o necrologie a dis¬ 
cursurilor insignifiante ale umanităţii. Dacă, dimpotrivă, considerăm 
analiza structurală ca o etapă — o etapă necesară — între o 
interpretare naivă şi o interpretare critică, între o interpretare de 
suprafaţă şi o interpretare în adîncime, atunci putem resitua 
explicaţia şi interpretarea pe un singur arc hermeneutic şi putem 
integra atitudinile opuse ale explicaţiei şi comprehensiunii într-o 
concepţie globală asupra lecturii ca reluare a sensului. 

Vom face un pas mai departe în direcţia acestei reconcilieri 
între explicaţie şi interpretare dacă ne îndreptăm acum atenţia 
spre cel de al doilea termen al contradicţiei iniţiale. Pînă acum 
am operat cu un concept de interpretare care rămîne foarte 
subiectiv. Spuneam că a interpreta înseamnă a ne apropria hic et 
nune intenţia textului. Cu o asemenea afirmaţie am rămas în in¬ 
cinta „comprehensiunii" diltheyene. Or, ceea ce spuneam despre 
semantica profundă a textului la care trimite analiza structurală 
ne dă de înţeles că intenţia sau viza textului nu este, înainte de 

toate, inten(ia prezumată a autorului, experienţa trăită a scriito¬ 
rului în care ne-am putea transpune, ci ceea ce vrea textul, ceea 
ce vrea el să spună, pentru cel care se supune somaţiei sale. 
Textul vrea să ne pună în sensul său, adică — potrivit unei alte 
accepţii a cuvîntului „sens" — în aceeaşi direcţie. Aşadar dacă 
intenţia este intenţia textului, şi dacă această intenţie este direcţia 
pe care ea o deschide pentru gîndire, trebuie să înţelegem 
semantica profundă într-un sens funciar dinamic; aş spune atunci 
că a explica înseamnă a degaja structura, adică relaţiile interne 
de dependenţă care constituie statica textului; a interpreta în¬ 
seamnă a înscrie gîndirea pe calea deschisă de text, a merge spre 
orientul textului. Această remarcă ne invită să corijăm conceptul 
nostru iniţial de interpretare şi să căutăm, dincoace de operaţia 
subiectivă a interpretării ca act asupra textului, o operaţie obiec¬ 
tivă a interpretării care ar fi actul textului. 

Aş da un exemplu dintr-un studiu recent 1 pe care l-am între¬ 
prins cu privire la exegeza povestirii sacerdotale a creaţiei din 
Geneză 1, 1-2, 4a: această exegeză pune în evidenţă, în chiar 
interiorul textului, jocul a două povestiri, un Tatbericht, în care 
creaţia este exprimată ca o povestire de acţiune; „Dumnezeu a 
făcut...", şi un Wortbericht, adică relatarea unor ziceri: „Dumnezeu 
a zis, şi aşa a fost". Putem spune că prima povestire joacă rolul 
de tradiţie şi a doua de interpretare. Interesant este aici faptul că 
interpretarea, înainte de a fi actul exegetului, este actul textului: 
relaţia dintre tradiţie şi interpretare este o relaţie lăuntrică textu¬ 
lui; a interpreta, pentru exeget, înseamnă a se situa în sensul indi¬ 
cat de această relaţie de interpretare al cărei purtător este textul 
însuşi. 

Acest concept de interpretare obiectivă, şi oarecum intratextu- 
ală, nu are nimic insolit. El are chiar o vechime demnă de a ri¬ 
valiza cu conceptul de interpretare subiectivă care ţine, ne 
amintim, de problema înţelegerii altuia prin intermediul semnelor 
pe care le dă el asupra vieţii sale conştiente. în ce mă priveşte, aş 
asocia în mod deliberat acest nou concept de interpretare cu con¬ 
ceptul lui Aristotel din titlul tratatului său Despre interpretare. 


1 „Sur l’exăg^se de Genfcse 1, 1-2, 4a“, în Exeg&se et 
Hermăneutique, Paris, Ed. du Seuil, 1971. 

Heimeneia lui Aristotel, spre deosebire de tehnica heimeneuticfi 
— hermeneutiki technS — a ghicitorilor şi a tflcuitorilor de ora¬ 
cole, este chiar actul limbajului asupra lucrurilor. Interpretarea, 
pentru Aristotel, nu este ceea ce se efectuează într-un al doilea 
limbaj faţă de un prim limbaj, este ceea ce efectuează deja primul 
limbaj, mijlocind prin semne raportul nostru cu lucrurile; inter¬ 
pretarea este deci, potrivit comentariului lui Boethius, opera însăşi 
a vox significativaperse ipsam aliquidsignificans, sive complexa, 
sive incomplexa. Astfel, numele, verbul, discursul sînt acelea care 
interpretează în măsura în care semnifică. 

Este adevărat că interpretarea în sensul lui Aristotel nu con¬ 
duce direct la înţelegerea acestui raport dinamic între mai 
multe straturi de semnificaţii ale aceluiaşi text. Ea presupune 
de fapt o teorie a vorbirii iar nu a textului: „Sunetele emise 
vocal sînt simbolurile stărilor sufleteşti, iar cuvintele scrise, 
simbolurile cuvintelor rostite" ( Despre Interpretare, §1). De 
aceea interpretarea se confundă cu dimensiunea semantică a 
vorbirii: interpretarea este discursul însuşi, este orice discurs. 
Reţin totuşi de la Aristotel ideea că interpretarea este inter¬ 
pretare prin limbaj înainte de a fi interpretare asupra limbaju¬ 
lui. 

La Charles Sanders Peirce aş căuta un concept de interpretare 
mai apropiat de cel pe care îl cere exegeza, atunci cînd aceasta 
pune interpretarea în relaţie cu tradiţia în chiar interiorul unui 
text. în concepţia lui Peirce raportul dintre un „semn“ şi un 
„obiect" este de aşa natură încît se poate grefa pe el un alt ra¬ 
port, cel dintre „interpretam" şi „semn"; pentru noi este im¬ 
portant faptul că acest raport dintre semn şi interpretam are un 
caracter deschis, în sensul că există totdeauna un alt interpretam 
susceptibil de a mijloci primul raport. Cum o spune foarte bine 
G.G. Granger: „Interpretantul evocat în minte de către semn nu 
poate fi rezultatul unei deducţii pure şi simple care ar extrage 
din semn ceva deja conţinut în el (...). Interpretantul este un 
comentariu, o definiţie, o glosă asupra semnului în raportul lui 
cu obiectul. El însuşi este expresie simbolică. Asocierea semn- 
interpretant, indiferent de procesul psihologic prin care s-ar 
realiza, nu se poate efectua decît pe baza comunităţii, mai mult 
sau mai puţin perfecte, a unei experienţe între locutor şi recep¬ 
tor (...). O experienţă care nu se reduce niciodată perfect la 

ideea sau obiectul semnului (...). De unde caracterul indefinit al 
seriei interpretaţilor a lui Peirce." 1 

Fără îndoială, conceptul de interpretant al lui Peirce trebuie 
aplicat cu multă prudentă la interpretarea textelor; la el este vorba 
de un interpretant al semnelor, în vreme ce la noi, de un interpre¬ 
tam al enunţurilor; dar întrebuinţarea pe care o dăm noi interpre- 
tantului, transpusă din domeniul unităţilor mici în cel al unităţilor 
mari, nu este nici mai mult nici mai puţin analogică decît 
transpunerea de către structuralişti a legilor de organizare a 
unităţilor de la nivelul inferior frazei la unităţile de rang superior 
sau egal frazei. în cazul structuralismului, ceea ce serveşte drept 
model de codare pentru structurile de articulare superioară este 
structura fonologică a limbii. în cazul nostru, transpunem în pla¬ 
nul enunţurilor şi textelor o trăsătură a unităţilor lexicale. Dacă 
sîntem deci perfect conştienţi de caracterul analogic al trans¬ 
punerii, putem spune următoarele: seria deschisă a interpre¬ 
taţilor care se grefează pe raportul dintre un semn şi un obiect 
pune în evidenţă o relaţie triunghiulară — obiect-semn-interpre- 
tant — care poate servi ca model pentru un alt triunghi care se 
constituie la nivelul textului; obiectul este textul însuşi; semnul 
este semantica profundă degajată prin analiza structurală; seria 
interpretaţilor este lanţul interpretărilor produse de comunitatea 
interpretantă şi incorporate dinamicii textului, asemeni unui 
travaliu al sensului asupra lui însuşi. Primii interpretaţi în 
cadrul acestui lanţ servesc drept tradiţie pentru ultimii interpre¬ 
taţi care sînt interpretarea propriu-zisă. 

Cu ajutorul conceptului aristotelician de interpretare şi mai ales 
al conceptului de interpretare al lui Peirce sîntem astfel în măsură să 
„depsihologizăm" pe cît posibil noţiunea noastră de interpretare, şi 
să o asociem însuşi travaliului care operează în text. în consecinţă, a 
interpreta, pentru exeget, înseamnă a se situa în sensul indicat de 
această relaţie de interpretare suportată de text. 

Ideea de interpretare, înţeleasă ca apropriere, nu este prin aceas¬ 
ta eliminată; este doar reportată la sfîrşitul procesului; ea se află la 
extremitatea a ceea ce am numit mai sus arcul hermeneutic, este 
ultimul stîlp al podului, ancorarea arcadei în solul experienţei 
trăite. Dar toată teoria hermeneuticii constă în a media această 


1 G.G. Granger, Essai d’une philosophie du style. Paris, A. Colin, 
1968, p. 104. 

interpretare-apropriere prin seria interpretanţilor care aparţin tra¬ 
valiului textului asupra lui însuşi. Aproprierea este atunci mai 
puţin arbitrară, în măsura în care reia tocmai ceea ce, în cadrul 
textului, este activ, operant, pe cale de a naşte sensul. Zicerea 
hermeneutului este o re-zicere, care reactivează zicerea textului. 

Se învederează, la capătul investigaţiei, că lectura este acel 
act concret în care se desăvîrşeşte menirea textului. Explicaţia 
şi interpretarea se opun şi se conciliază, indefinit, în chiar 
inima lecturii. 



Explicaţie şi comprehensiune 

Cîteva conexiuni remarcabile între teoria textului, 
teoria acţiunii şi teoria istoriei 


Profesorului georges van riet 


Dezbaterea referitoare la explicaţie şi comprehensiune este 
veche. Ea priveşte în acelaşi timp epistemologia şi ontologia. 
Mai precis, este o dezbatere care începe ca o simplă analiză a 
modului nostru de a gîndi şi vorbi despre lucruri, dar care, prin 
mişcarea argumentului, se adresează lucrurilor înseşi care 
reclamă concepţiile noastre referitoare la ele. Problema iniţială 
este aceea dacă ştiinţele, fie ele ştiinţe ale naturii sau ştiinţe ale 
omului, constituie un ansamblu continuu, omogen şi în definitiv 
unitar, sau dacă între ştiinţele naturii şi ştiinţele omului trebuie 
instituită o tăietură epistemologică. La acest prim nivel al pro¬ 
blemei, termenii „explicaţie" şi „comprehensiune" sînt emble¬ 
mele a două tabere care se confruntă. în cadrul acestui duel, 
termenul „explicaţie" desemnează teza nediferenţierii, a conti¬ 
nuităţii epistemologice între ştiinţele naturii şi ştiinţele omului, 
în timp ce termenul „comprehensiune" anunţă revendicarea unei 
ireductibilităţi şi a unei specificităţi a ştiinţelor omului. Ce poate 
însă întemeia în ultimă instanţă acest dualism epistemologic 
dacă nu presupoziţia că însuşi domeniul real al semnelor şi insti¬ 
tuţiilor este ireductibil la domeniul faptelor supuse unor legi? Ar 
fi atunci sarcina filozofiei să fundeze pluralismul metodelor şi 
discontinuitatea epistemologică între cele două categorii de 
ştiinţă în diferenţa ultimă între modul de a fi al naturii şi modul 
de a fi al spiritului. 

Eseul de faţă urmăreşte să pună în discuţie dihotomia care 
atribuie celor doi termeni de comprehensiune şi explicaţie două 
cîmpuri epistemologice distincte, raportate la două modalităţi de 
a fi ireductibile. 

Aş vrea să mă folosesc în argumentarea mea de asemănarea 
sau, mai bine zis, de omologia care poate fi acum stabilită între 

trei problematici — a textului, a acţiunii şi a istoriei. Se observă 
într-adevăr că, în fiecare din aceste cîmpuri teoretice şi pe căi 
independente, aporii comparabile au impus repunerea în discuţie 
a dualismului metodologic explicatie-comprehensiune şi 
înlocuirea alternativei brutale cu o dialectică fină. Prin dialectică 
înţeleg modul de a vedea potrivit căruia explicaţia şi compre¬ 
hensiunea nu constituie polii unui raport de excluziune, ci 
momentele relative ale unui proces complex care ar putea fi 
numit interpretare. Şi această soluţie alternativă îşi are dimensi¬ 
unile ei epistemologică şi ontologică. Dimensiune epistemolo¬ 
gică: dacă există un atare raport de implicaţie mutuală între 
metode, trebuie ca între ştiinţele naturii şi ştiinţele umane să 
găsim deopotrivă continuitate şi discontinuitate, înrudire şi 
specificitate metodologice. Dimensiune ontologică: dacă expli¬ 
cata şi comprehensiunea sînt atît de strîns legate în plan episte¬ 
mologic, nu mai putem face ca unui dualism metodic să-i 
corespundă un dualism ontic. Prin aceasta, soarta filozofiei nu 
mai este legată de soartea unei diferente de metode. Aceasta ar 
însemna să credem că filozofia este solidară cu o disciplină, sau cu 
un fascicul de discipline, care s-ar sustrage autorităţii universale a 
ştiinţifîcităţii matematice sau experimentale. Filozofia nu poate 
supravieţui suscitînd schisme metodologice. Soarta ei este legată 
de capacitatea sa de a subordona ideea însăşi de metodă unei con¬ 
cepţii mai profunde asupra reiatei noastre întru adevăr cu lucrurile 
şi fiinţele. Voi spune în concluzie cîteva cuvinte despre această 
mişcare de radicalizare prin care filozofia se defineşte. 

înainte însă de a aborda această ultimă chestiune^, să aducem 
în prim-plan dezbaterea de factură epistemologică. Înainte de a 
vedea cum se bifurcă problema între cele trei domenii care îi 
decid actualmente soarta, să luăm în considerare ce anume, în 
chiar teoria comprehensiunii ( Verstehen ), avea să conducă la o 
revizuire completă a concepţiei pur dihotomice asupra raportului 
dintre explicaţie şi comprehensiune. 

în concepţia unui Dilthey, reprezentantul german cel mai tipic 
al teoriei Ve/sfe/ren-ului la începutul secolului, nu era defel 
vorba de a opune nu ştiu ce obscurantism romantic spiritului 
ştiinţific elaborat de Galilei, Descartes şi Newton, ci de a da 
comprehensiunii o respectabilitate ştiinţifică egală cu cea a 
explicaţiei. Dilthey nu se putea deci limita la fundarea compre¬ 
hensiunii pe capacitatea noastră de a ne transpune într-o trăire 

sufletească străină pe baza semnelor oferite de semenii noştri, fie 
semnele directe ale gestului şi vorbirii, fie semnele indirecte 
constituite de scriitură, de monumente şi în general de 
inscripţiile pe care realitatea umană le lasă după ea. N-am avea 
dreptul să vorbim de ştiinţele omului decît dacă pe acest 
Vers$ehen s-ar putea construi o adevărată cunoaştere care să 
păstreze urma originii sale în comprehensiunea semnelor, 
dar care, totuşi, să aibă trăsăturile de organizare, stabilitate şi 
coerenţă ale unei adevărate cunoaşteri. Trebuie să admitem deci 
mai întîi că numai semnele fixate prin scriere sau prin orice altă 
inscripţie echivalentă se pretează la obiectivarea pe care o cere 
ştiinţa, apoi că viaţa psihică, pentru a se inscripţiona, trebuie să 
comporte înlănţuiri stabile, un fel de structură instituţională. Prin 
aceasta, Dilthey ajungea să reintroducă trăsăturile spiritului 
obiectiv hegelian într-o filozofie care rămînea totuşi romantică, 
în măsura în care viaţa este aceea care se exprimă prin semne şi 
astfel se interpretează pe sine. 

Aceste dificultăţi interioare teoriei Versfehen-ului constituie o 
bună introducere la încercarea de reformulare a raportului dintre 
explicaţie şi comprehensiune pe care aş vrea acum s-o schiţez. O 
voi face situîndu-mă succesiv în cele trei locuri majore în care 
este discutată astăzi această problemă: teoria textului, teoria 
acţiunii şi teoria istoriei. Tocmai din corelaţia acestor trei teorii 
trebuie să se desprindă ideea unei dialectici generale între com¬ 
prehensiune şi explicaţie. 


I. TEORIA TEXTULUI 

Voi începe cu teoria textului pentru că ea se situează în planul 
problemei semnelor, în legătură cu care Dilthey îşi construise 
pledoaria în favoarea Versrehen-ului. Nu aş vrea totuşi să mă 
închid într-o consideraţie pur semiotică. De aceea mă voi servi 
de teoria acţiunii şi de teoria istoriei pentru a extinde la dimensi¬ 
unile unei antropologii filozofice dezbaterea limitată iniţial la 
planul semiologic. Nimic nu este mai interesant în această priv¬ 
inţă decît jocul unor trimiteri reciproce între text, acţiune şi isto¬ 
rie, despre care voi vorbi pe scurt la momentul potrivit Dialectica 
suplă a comprehensiunii şi explicaţiei se desfăşoară tocmai de-a 
lungul acestei triple articulări teoretice a cîmpului antropologic. 

Teoria textului oferă un bun punct de plecare pentru o 
revizuire radicală a problemei metodologice, pentru că semiolo¬ 
gia nu ne îngăduie să spunem că procedurile explicative sînt 
străine de domeniul semnului şi importate din cîmpul vecin al 
ştiinţelor naturii. Au apărut noi modele de explicaţie care aparţin 
chiar domeniului semnelor — lingvistice şi nonlingvistice. 
Aceste modele, după cum se ştie, sînt mai frecvent de stil struc¬ 
tural decît genetic, adică se bazează mai degrabă pe corelaţii sta¬ 
bile între unităţi discrete decît pe înlănţuiri regulate între 
evenimente, faze sau stadii ale unui proces. O teorie a inter¬ 
pretării are de-acum un corespondent care nu mai este naturalist, 
ci semiologic. 

Nu voi face aici istoria constituirii modelului semiologic. Ar 
trebui să plecăm de la distincţia saussuriană între limbă şi vor¬ 
bire, să considerăm instituirea unei ştiinţe pur sincronice a sis¬ 
temelor de diferenţe, de opoziţii şi de combinaţii şi să evocăm 
activitatea teoretică nu numai a şcolii geneveze, dar şi a celei 
pragheze şi daneze. Voi evoca doar foarte sumar extinderea pro¬ 
gresivă a modelului semiologic: mai întîi cucerirea bazei sale 
fonologice, apoi aplicarea la domeniul său principal, lexicul con¬ 
stituit al limbilor naturale, după aceea extinderea sa la unităţi de 
discurs mai mare decît fraza — cum este povestirea , unde struc¬ 
turalismul a repurtat cele mai frumoase succese —, în sfîrşit, 
extrapolarea modelului la domeniul unor sisteme de complexi¬ 
tatea mitului cu Mitologice -le lui L6vi-Strauss, pentru a nu mai 
vorbi de tentativele încă incipiente de a extinde modelul la 
ordinea semnelor nonlingvistice, la universul tehnicilor, al insti¬ 
tuţiilor economice, sociale, politice şi religioase. 

Nu voi reţine din această dezvoltare remarcabilă decît ceea ce 
interesează disputa între explicaţie şi comprehensiune. Şi mă voi 
concentra asupra unui singur exemplu, cel al povestirii. Mai întîi, 
pentru că, începînd cu Propp şi fonnaliştii ruşi şi continuînd cu 
Greimas, Barthes, Bremond şi şcolile lor, povestirea a făcut 
obiectul celor mai strălucite şi convingătoare lucrări. După aceea, 
pentru că paralelismul între teoria textului, teoria acţiunii şi teoria 
istoriei este imediat sugerat de genul narativ al discursului. 

O punere pur dihotomică a problemei ar consta în a spune că 
nu există nici o legătură între o analiză structurală a textului şi o 
comprehensiune care ar rămîne fidelă tradiţiei hermeneutice 
romantice. Pentru analişti, partizani ai unei explicaţii fără com- 

prehensiune, textul ar fi o maşină cu funcţionare pur internă 
căreia n-ar trebui să-i punem nici o întrebare — reputată psiho¬ 
logizantă —, nici în amonte de partea intenţiei autorului, nici în 
aval de partea receptării de către un auditoriu, nici chiar în 
grosimea textului de partea unui sens , sau a unui mesaj distinct 
de forma însăşi, adică a unei intersectări a codurilor utilizate de 
text. Pentru partizanii hermeneuticii romantice, în schimb, anali¬ 
za structurală ar purcede de la o obiectivare străină de mesajul 
textului, el însuşi inseparabil de intenţia autorului său: a înţelege 
ar însemna atunci a stabili între sufletul cititorului şi cel al 
autorului o comunicare, chiar o comuniune, asemănătoare celei 
care se stabileşte într-un dialog faţă în faţă. 

Aşadar, pe de o parte, în numele obiectivităţii textului, expli¬ 
caţia ar elimina orice raport subiectiv şi intersubiectiv; pe de altă 
parte, în numele subiectivităţii aproprierii mesajului, orice anali¬ 
ză obiectivatoare ar fi declarată străină comprehensiunii. 

Acestei excluderi reciproce îi opun concepţia mai dialectică a 
unei interpătrunderi între comprehensiune şi explicaţie. Să par¬ 
curgem drumul de la una la cealaltă în ambele sensuri. Mai întîi 
de la comprehensiune la explicaţie. 

Comprehensiunea cheamă explicaţia din momentul în care nu 
mai există situaţia de dialog în care jocul întrebărilor şi răspun¬ 
surilor permite verificarea interpretării pe parcursul desfăşurării 
dialogului. în această situaţie explicaţia şi comprehensiunea 
aproape coincid. Atunci cînd nu înţeleg în mod spontan, îţi cer o 
explicaţie; explicaţia pe care mi-o dai îmi permite să înţeleg mai 
bine. Explicaţia nu este aici decît o comprehensiune desfăşurată 
prin întrebări şi răspunsuri. Cu totul altfel se prezintă lucrurile în 
cazul operelor scrise care au rupt legătura lor iniţială cu intenţia 
autorului, cu auditorul iniţial şi cu situaţia comună interlocuto¬ 
rilor. Autonomia semantică a discursului constituie, cum obser¬ 
vase de altfel Dilthey, una din condiţiile cele mai fundamentale 
de obiectivare a discursului. împotriva oricărei ipostazieri a scri¬ 
iturii ar trebui spus, fără îndoială, că prima condiţie a oricărei 
inscripţii este, în discursul ca atare, chiar şi oral, distanţa infimă 
care se deschide între spunere şi spusă. Este ceea ce am citit în 
primul capitol din Fenomenologia spiritului a lui Hegel. Spun: 
se înnoptează; apoi se luminează, dar spusa spunerii mele 
rămîne. De aceea ea poate fi înscrisă. Dar literatura, în sensul 

etimologic al cuvîntului, exploatează la nesfîrşit această falie şi 
creează o situaţie cu totul diferită de cea a comprehensiunii 
dialogate. Lectuia nu mai este pur şi simplu o ascultare. Ea este 
reglată de coduri comparabile cu codul gramatical care orien¬ 
tează comprehensiunea frazelor. In cazul povestirii, aceste 
coduri sînt tocmai acelea pe care le desprinde o analiză structu¬ 
rală sub numele de coduri narative. 

Nu s-ar putea deci spune că trecerea prin explicaţie distruge 
comprehensiunea intersubiectivă. Ea este o mediere pe care o 
cere discursul însuşi. Spun bine discursul, iar nu simplu vor¬ 
birea, manifestare fugitivă a limbii, întrucît tocmai discursul 
reclamă acest proces din ce în ce mai complicat de exteriorizare 
faţă de sine, care începe cu distanţa între spunere şi spusă, se 
continuă cu inscripţia în literă şi se desăvîrşeşte în condificările 
complexe ale operelor de discurs, între care şi cea a povestirii. 
Această exteriorizare în semne materiale şi această inscripţie în 
coduri de discurs fac nu numai posibilă dar şi necesară medierea 
comprehensiunii prin explicaţie. Analiza structurală a povestirii 
constituie cea mai remarcabilă execuţie a acestei medieri. 

La fel de necesar este însă şi traiectul invers. Nu există expli¬ 
caţie care să nu se desăvîrşească prin comprehensiune. Să pre¬ 
supunem o povestire care a fost redusă prin analiza structurală la 
funcţionarea codurilor care se intersectează în ea. Dar, prin 
această serie de operaţii, povestirea considerată a fost într-un fel 
virtualizată, vreau să zic despuiată de actualitatea ei ca eveni¬ 
ment discursiv şi redusă la starea de variabilă a unui sistem care 
nu are altă existenţă decît aceea a unui ansamblu solidar de per¬ 
misiuni şi de interdicţii. Trebuie făcut acum drumul invers de la 
virtual la actual, de la sistem la eveniment, de la limbă la vor¬ 
bire, sau mai degrabă la discurs, acel drum pe care Gadamer îl 
numeşte Anwendung, în amintirea termenului applicatio drag 
hermeneuticii Renaşterii. Activitatea de analiză apare atunci ca 
un simplu segment pe un arc interpretativ care merge de la com¬ 
prehensiunea naivă la comprehensiunea savantă trecînd prin 
explicaţie. în cazul povestirii, luată aici ca paradigmă, applicatio 
corespunde acelei operaţii înglobante pe care o putem numi, 
împreună cu Barthes, „comunicare narativă", operaţie prin care 
naratorul oferă povestirea şi destinatarul o primeşte. 

înţeleg bine că structuralismul, rămînînd în interiorul poves¬ 
tirii, va căuta indicaţia acestui nivel naraţional exclusiv în sem- 

nele povestirii; respingînd orice psihologie a naratorului şi audi¬ 
torului şi OTice sociologie a auditorului, el se va mărgini „să 
descrie codul prin care naratorul şi lectorul sînt semnificaţi prin 
intermediul povestirii înseşi" 1 . Astfel analiza structurală nu 
transgresează regula imanenţei care este postulatul metodologic 
al oricărei analize structurale. Dar ce îl motivează pe analist să 
caute semnele naratorului şi auditorului în textul povestirii, dacă 
nu comprehensiunea care înfăşoară toate demersurile analitice şi 
resituează în mişcarea unei transmiteri, a unei tradiţii vii, 
naraţiunea ca ofertă a unei povestiri de către cineva cuiva? Prin 
aceasta, povestirea aparţine unui şir de rostiri, prin care se con¬ 
stituie o comunitate de cultură şi prin care această comunitate se 
interpretează pe sine pe cale narativă. Această apartenenţă la o 
tradiţie spune la rîndul ei ceva despre apartenenţa fundamentală 
pe care o voi evoca în concluzie şi care este tema filozofiei. în 
măsura în care această apartenenţă este constituită în mod fun¬ 
damental în şi prin tradiţii, se poate spune că tocmai această 
problematică radicală se ridică la nivelul înglobam al comu¬ 
nicării narative. Naraţiunea — în sensul operatorul al cuvîntului 
— este astfel acţiunea care deschide povestirea asupra lumii în 
care se desface şi se consumă, şi această deschidere este opusul 
a ceea ce semiologia nu cunoaşte decît ca închidere a povestirii. 
Aceeaşi naraţiune constituie creasta între aceşti doi versanţi. 

Trecînd astfel de la explicaţie la comprehensiune, de la expli¬ 
caţia povestirii-obiect la comprehensiunea operaţiei narative, 
înseamnă că am păşit din nou pe făgaşul psihologismului? Nimic 
nu a dăunat mai mult teoriei comprehensiunii decît identificarea, 
centrală la Dilthey, între comprehensiune şi comprehensiunea lui 
altul, ca şi cum ar fi totdeauna vorba mai întîi de a sesiza o viaţă 
psihologică străină în spatele unui text. într-o povestire este de 
înţeles mai întîi nu cel care vorbeşte înapoia textului, ci lucrul 
despre care vorbeşte textul, adică genul de lume pe care opera o 
desfăşoară oarecum în faţa textului. în această privinţă, Aristotel 
oferă în teoria tragediei o cheie care mi se pare valabilă pentru 
orice povestire; compunînd o fabulă, o intrigă, un mythos, poe¬ 
tul oferă o mimesis, o imitaţie creatoare a oamenilor care 
acţionează. în acelaşi fel, o logică a posibililor narativi, la care 


1 „Introductkm â l’analyse structurale du răcit", Communications, 8, p. 19. 

poate pretinde o analiză formală a codurilor narative, nu se 
desăvîrşeşte decît în funcţia mimetică prin care povestirea reface 
lumea umană a acţiunii. Nu este deci vorba de a nega caracterul 
subiectiv al comprehensiunii în care sfîrşeşte explicaţia. 
Totdeauna cineva primeşte, îşi apropriază sensul, şi-l însuşeşte. 
Dar nu există un scurtcircuit brutal între analiza strict obiectivă a 
structurilor povestirii şi aproprierea sensului de către subiecţi, 
între cele două se desfăşoară lumea textului, semnificatul operei, 
mai precis, în cazul textului-povestire, lumea traiectelor posibile 
ale acţiunii reale. Subiectul este chemat să se înţeleagă în faţa 
textului tocmai în măsura în care acesta nu este închis asupră-şi, 
ci deschis asupra lumii pe care o redescrie şi o reface. 

n. TEORIA ACŢIUNII 

Mă opresc aici în ce priveşte dialectica explicaţie-comprehen- 
siune în cadrul teoriei textului. Cum am anunţat la început, nu 
vreau să mă cantonez în discuţia semiologică. Dimpotrivă, aş 
vrea să arăt că teoria textului nu este, pentru o antropologie filo¬ 
zofică, decît unul din „locurile" unde se poate instrui dezbaterea 
de faţă. Teoria acţiunii este un altul. Voi spune mai departe cîte- 
va cuvinte despre raţiunile oarecum structurale care fac ca teoria 
textului şi cea a acţiunii să poată comunica. Prefer să profit de 
distanţa care separă, în primă aproximaţie, cele două cîmpuri. în 
fapt, nu aceiaşi autori s-au interesat de aceste două domenii. Nici 
măcar nu au fost agitate aceleaşi problematici, în măsura în care 
teoria acţiunii în forma ei recentă este o specialitate anglo- 
saxonă. Este cu atît mai instructiv faptul că dezbaterea asupra 
acţiunii a condus la aceleaşi aporii şi la aceleaşi căutări ale unei 
soluţii dialectice ca şi dezbaterea asupra textului, cum o vădeşte 
chiar titlul lucrării lui G.H. von Wright — Explanation and 
Understanding 1 — la care mă voi referi îndată. 

într-o primă fază, într-adevăr, să spunem prin anii 1955-1960, 
sub influenţa lui Wittgenstein şi Austin, discuţia — mai ales în 
limba engleză — a produs aceeaşi dihotomie ca cea care existase 
cu cincizeci de ani înainte în literatura de limbă germană între 


1 G.H. von Wright, Explanation and Understanding, Londra, 
Routledge and Kegan Paul, 1971. 

explicaţie şi comprehensiune, chiar dacă nu în acelaşi vocabular. 
Teoria .jocurilor de limbaj", insistînd asupra ireductibilităţii 
acestor jocuri de limbaj, reproducea de fapt o situaţie episte¬ 
mologică comparabilă, atestată de exemplu de analiza lui 
E. Anscombe, în lucrarea sa Intendon 1 publicată în 1957. 
Schema argumentului era următoarea: nu în acelaşi joc de limbaj 
se vorbeşte despre evenimente care se produc în natură sau 
despre acţiuni săvîrşite de oameni. Pentru a vorbi despre eveni¬ 
mente, se adoptă un joc de limbaj care comportă noţiuni de felul: 
cauză, lege, fapt, explicaţie etc. Nu trebuie să amestecăm jocurile 
de limbaj, ci să le separăm. într-un alt joc de limbaj şi într-o altă 
reţea conceptuală vom vorbi despre acţiunea umană. Dacă am 
început să vorbim în termeni de acţiune, vom continua să vorbim 
în termeni de proiecte, intenţii, motive, raţiuni de a acţiona, 
agenţi etc. A recunoaşte şi a distinge jocurile de limbaj constituie 
aşadar sarcina de clarificare, sarcina esenţial terapeutică a filo¬ 
zofiei. 

Bătălia s-a desfăşurat în mare parte în jurul folosirii cuvîntului 
„cauză". Poate pe nedrept. Se admitea pripit că singura semnifi¬ 
caţie a cuvîntului „cauză" ( causation ) este aceea pe care i-a dat-o 
Hume: pentru acesta, într-adevăr, relaţia între cauză şi efect 
implică faptul că antecedentele şi consecventele sînt logic inde¬ 
pendente, adică susceptibile de a fi identificate separat (dacă un 
chibrit dă foc unui exploziv, pot să descriu perfect chibritul fără 
să descriu explozia). Nu există deci legătură logică de implicaţie 
între cauză şi efect. Nu acesta este însă cazul între intenţie şi 
acţiune, sau între motiv şi proiect. Nu pot identifica un proiect 
fără să menţionez acţiunea pe care o voi face: există aici o 
legătură logică, iar nu cauzală (în sensul lui Hume). De aseme¬ 
nea, nu pot enunţa motivele acţiunii mele fără să leg aceste 
motive de acţiunea pe care o motivează. Există deci o implicaţie 
între motiv şi proiect, care nu intră în schema eterogenităţii logice 
a cauzei şi efectului. Prin urmare, în acest joc de limbaj, dacă 
întrebuinţez acelaşi cuvînt „pentru că": „el a făcut aceasta pentru 
că", este vorba de un alt sens al lui „pentru că“. într-un caz, cer o 
cauză, în celălalt, un motiv. E. Anscombe a opus ferm cele două 
jocuri de limbaj, din aceste două întrebuinţări ale cuvintelor why 


1 E Anscombe, Intendon, Oxford, Basil Blackwell, 1957. 

şi because of. în unul, sînt în ordinea cauzalitfiţii, în celălalt, în 
ordinea motivaţiei. 

Foarte vie a fost dezbaterea şi în legătură cu un alt aspect — 
locul agentului în acţiunea sa. Se poate spune că un agent este 
cauza actelor sale? Nu, dacă prin cauză se înţelege un antecedent 
constant; da, dacă se poate spune că relaţia dintre agent şi actele 
sale ţine de un model de cauză nehumeiană, mai aproape de alt¬ 
fel de cauza aristoteliciană. 

Aceasta este starea problemei pe care o iau ca stare iniţială a 
discuţiei noastre. îmi propun acum să arăt motivele care fac de 
nesusţinut această simplă dihotomie care tinde totodată la pacifi¬ 
carea, dar şi la volatilizarea problemei. Dacă toate jocurile de 
limbaj au într-adevăr un drept egal, filozofia nu mai are sarcina 
de a articula, de a ierarhiza, de a organiza cunoaşterea, ci de a 
prezerva diferenţa între jocuri de limbaj eterogene. Această 
poziţie în aparenţă conciliantă este în fapt lipsită de temei. Voi 
considera două argumente. 

a) Primul priveşte disputa între motiv şi cauză. Le putem 
raporta la două jocuri de limbaj eterogene? Nici la nivelul lim¬ 
bajului obişnuit nu este adevărat că cele două jocuri de limbaj 
sînt lipsite de interferenţă. Avem de-a face mai degrabă cu o 
scară unde am avea la una din extremităţi o cauzalitate fără mo¬ 
tivaţie şi la cealaltă o motivaţie fără cauzalitate. Cauzalitatea fără 
motivaţie ar corespunde experienţelor obişnuite de constrîngere 
(cînd ne dăm seama de o tulburare funcţională, o explicăm nu 
printr-o intenţie, ci printr-o cauză perturbatoare): explicaţia 
cauzală s-ar impune astfel în cazurile pe care Aristotel le-ar fi 
clasat sub ideea de „violenţă* 4 , luată îhtr-un sens extrem de gene¬ 
ral ( bia ). în acelaşi context, există forme de motive situate foarte 
aproape de aceste cauze cu totul exterioare; astfel, întrebăm 
foarte natural: ce l-a incitat să facă asta? ce l-a determinat să facă 
asta? Toate motivele inconştiente de tip freudian ţin în mare 
parte de o interpretare în termeni economici, foarte apropiaţi de 
cauzalitatea-constrîngere. La cealaltă extremitate s-ar găsi forme 
mai rare de motivaţie pur raţională, unde motivele ar fi raţiuni, 
ca în cazul jocurilor intelectuale (jocul de şah de exemplu) sau al 
modelelor strategice. Fenomenul uman s-ar situa între cele două, 
între o cauzalitate care cere să fie explicată şi nu să fie înţeleasă, 
şi o motivaţie care ţine de o comprehensiune pur raţională. 

Domeniul specific uman este spaţiul cuprins între cele doufi 
extremităţi în care ne' mişcăm constant, pentru a compara între 
ele motive mai puţin raţionale şi motive mai raţionale, a le apre¬ 
cia în mod relativ, a le supune unei scări a preferinţei (conform 
conceptului de „preferinţă" la Aristotel) şi în cele din urmă pen¬ 
tru a face din ele premisele unui raţionament practic. în această 
privinţă, E. Anscombe şi alţii au cercetat asiduu forma raţiona¬ 
mentului practic, a silogismului practic; şi, într-adevăr, este 
oricînd posibil să introducem expresia verbală a unei dorinţe 
într-un raţionament practic. Prin caracterul său de dezirabilitate 
— adică starea în virtutea căreia dorim ceva —, dorinţa poate fi 
tratată ca o raţiune de a acţiona şi se situează implicit pe planul 
raţionalităţii şi al discursivităţii. Această faţă dublă a dorinţei — 
dorinţa ca forţă care incită şi pune în mişcare, şi ca raţiune de a 
acţiona — se află la originea opoziţiei între ceea ce poate fi 
explicat (cauza) şi ceea ce poate fi înţeles (motivul-raţiune). Dar 
această opoziţie este pur abstractă. Realitatea prezintă mai 
degrabă combinarea celor două cazuri extreme în mediul propriu 
uman al motivaţiei, unde motivul este în acelaşi timp mişcare a 
voinţei şi justificare. Stadiul lingvistic al discuţiei este aici cu 
totul insuficient; analiza lingvistică stuneşte imediat întrebări 
mult mai radicale. Care este acea fiinţă care face posibilă această 
dublă îngemănare a motivului cu forţa şi cu sensul, cu natura şi 
cu cultura, cu bios-ul şi cu logos- ul? Ar trebui să reflectăm 
asupra poziţiei înseşi a trupului în natură; el este totodată corp 
printre corpuri (lucru printre lucruri), şi mod de a exista al unei 
fiinţe capabile să reflecteze, să revină asupră-şi şi să-şi justifice 
conduita. Argumentul epistemologic este absolut superficial şi 
ascunde în realitate mizele foarte profunde ale unei antropologii 
care trebuie explicitată. Prin natura lui omul aparţine în acelaşi 
timp regimului cauzalităţii şi celui al motivaţiei, deci al expli¬ 
caţiei şi al comprehensiunii. 

b) Un al doilea argument împotriva dualismului semantic şi 
epistemologic provine din analiza condiţiilor în care o acţiune se 
inserează în lume. Prea adesea a fost examinat interiorul 
intenţiilor, motivelor, uitînd că a acţiona înseamnă în primul rind 
a opera o schimbare în lume. Ne întrebăm atunci cum poate 
schimba lumea un proiect? Care trebuie să fie, pe de o parte, 
natura lumii pentru ca omul să poată introduce în ea schimbări? 

Pe de altă parte, de ce natură trebuie să fie acţiunea pentru a fi 
citită în termeni de schimbare în lume? 

Filozoful finlandez von Wright (căruia îi datorez mult pentru 
această parte a expunerii) propune, în cartea al cărei titlu îl evo¬ 
cam mai sus, o reformulare a condiţiilor explicaţiei pe de o parte 
şi a condiţiilor comprehensiunii pe de altă parte, astfel ca aceste 
condiţii să se poată combina în noţiunea de „intervenţie 
intenţională 41 în lume. 

Argumentul acestui autor se bazează în mod esenţial pe teoria 
sistemelor. Nu poate fi gîndită, după von Wright, decît noţiunea 
de sistem parţial închis, excluzînd deci extrapolarea la întregul 
univers conceput ca sistem al tuturor sistemelor. Plecînd de la 
această noţiune de „sistem închis 41 autorul va încerca să con¬ 
ceapă articularea omului cu lumea, sistemul închis permiţînd a 
defini o stare iniţială, stadii şi o stare finală. Dar mai înainte 
partea cea mai întinsă a cărţii sale stabileşte condiţiile logico- 
formale ale modelului său de sistem închis. Pe această bază el 
contestă noţiunea de determinism universal: relaţiile cauzale între 
o stare iniţială şi o stare finală acţionează în principiu într-un sens 
asimetric, condiţiile suficiente ale ordinei progresive neputînd fi 
schimbate cu condiţiile necesare ale ordinei regresive. Un 
model fm trebuie să comporte, după von Wright, înlănţuiri de 
faze, fiecare fază deschizînd alternative mai mult sau mai puţin 
numeroase în ordinea progresivă. 

Tocmai în raport cu această noţiune de sistem închis care 
comportă o stare iniţială, alternative interne şi stări terminale 
poate fi acum situată acţiunea umană. într-adevăr, posibilitatea 
acţiunii este introdusă prin considerarea condiţiilor de izolare ale 
unui sistem închis. în esenţă, învăţăm să izolăm un sistem închis 
punînd în mişcare sistemul: este cee ce von Wright numeşte to 
put in motion the System. Dar cum să generezi o mişcare? 
Producînd starea iniţială, exercitînd o putere, intervenind !n cursul 
lucrurilor. Modelul cel mai simplu de intervenţie este, pentru 
von Wright, experimentarea savantului în laboratorul său: savan¬ 
tul acţionează într-un fel sau altul cu mîinile sale, pe scurt face 
să corespundă o stare iniţială a sistemului pe care îl pune în 
mişcare cu exercitarea uneia din puterile sale. Noţiunea de stare 
iniţială este deci esenţială. Or, ceea ce putem face ştim să facem 
pe baza unei cunoaşteri pe care E. Anscombe o numea, cu zece 
ani înainte, „cunoaştere fără observaţie": ştiu că pot mişca mîna, 


144 



Explicafie şi comprehensiune 


că pot deschide o fereastră etc., ştiu din experienţă că fereastra 
nu se deschide singură, dar că eu o pot deschide; şi mai ştiu că 
dacă o deschid voi produce anumite efecte: voi împrospăta aerul, 
voi face să zboare hîrtiile etc. Dacă urcăm de la efectele cele mai 
depărtate ale acţiunii, sfîrşim totdeauna la acţiuni pe care ştim să 
le facem, pentru că le putem face. Dacă a acţiona înseamnă în 
esenţă a face să se întîmple ceva, pentru a obţine acest ceva fie 
că fac altceva, fie că procedez direct, fără nici un intermediar. 
Acest din urmă gen de acţiune constituie ceea ce se poate numi 
„acţiune de bază“ (Danto). Noţiunea de putere este absolut ire¬ 
ductibilă şi reprezintă prin urmare contrapartea oricărei teorii a 
sistemelor închise: prin exercitarea unei puteri, fac să survină 
cutare sau cutare eveniment ca stare iniţială a unui sistem. 
Relaţia între a face ceva în mod nemijlocit (acţiune de bază) şi a 
face să survină ceva mijlocit (făcînd un alt lucru pe care îl pot 
face) urmează liniile analizei cauzale a sistemelor închise. Este 
vorba deci aici de un caz de intersecţie foarte interesant, care 
necesită o intersecţie asemănătoare la nivelul metodelor între 
ceea ce se numeşte teoria sistemelor şi teoria acţiunii. Această 
intersecţie implică o relaţie mutuală, pentru că „ştiinţa-de-a-face“ 
(ceea ce pot face) este necesară pentru a identifica starea iniţială 
a unui sistem, a-1 izola şi a-i defini condiţiile de închidere. 
Invers, acţiunea în forma ei programată (a face ceva pentru a 
face să survină altceva) cere concatenarea specifică a sistemelor, 
considerate ca fragmente ale istoriei lumii. 

Să tragem cîteva concluzii din această analiză. Este evident, 
în primul rînd, că rupem definitiv cu dihotomia dintre explicaţie 
şi comprehensiune, întrucît, dacă explicaţia este de resortul 
teoriei sistemelor şi comprehensiunea de resortul teoriei moti¬ 
vaţiei (a acţiunii umane intenţionale şi motivate), ne dăm seama 
că aceste două elemente — cursul lucrurilor şi acţiunea umană 
— sînt imbricate în noţiunea de intervenţie în cursul lucrurilor. 
Apoi, această noţiune de intervenţie ne conduce la o idee de 
cauză foarte diferită de cea a lui Hume, şi sinonimă cu iniţiativa 
unui agent. Dar ea nu poate fi opusă noţiunii de motiv, ci o 
include, pentru că intervenţia în cursul lucrurilor implică faptul 
că noi urinăm articularea sistemelor naturale. 

In plus, noţiunea de interferenţă pune capăt unei stări insu¬ 
portabile de opoziţie între o ordine mentalistă a comprehensiunii 

şi o ordine fizicalistă a explicaţiei. Pe de o parte, nu există sistem 
fără stare iniţială, nu există stare iniţială fără intervenţie, nici 
intervenţie fără exercitarea unei puteri. A acţiona înseamnă întot¬ 
deauna a face ceva astfel ca altceva să se întîmple în lume. Pe de 
altă parte, nu există acţiune fără o legătură între ştiinţa-de-a-face 
(puterea de a face) şi ceea ce aceasta face să survină. Explicaţia 
cauzală aplicată la un fragment din istoria lumii nu este posibilă 
fără recunoaşterea, identificarea unei puteri care aparţine reper¬ 
toriului propriilor noastre capacităţi de acţiune. 

în sfîrşit, în ce priveşte determinismul, analiza arată gradul în 
care ideea de determinism universal este o pură iluzie, în măsura 
în care se bazează pe extrapolarea la totalitatea lucrurilor a 
cunoaşterii pe care o avem despre cîteva conexiuni cauzale rela¬ 
tive la fragmente din istoria lumii. Or, pentru a reuşi această 
extrapolare, ar trebui să eliminăm, devenind observator pasiv, 
una din condiţiile de posibilitate ale unui sistem, anume condiţia 
de închidere, care este legată de exercitarea unei puteri, de 
capacitatea de a pune în mişcare un sistem. Acţiunea umană şi 
cauzalitatea fizică sînt prea strîns corelate în această experienţă 
cu totul primitivă a intervenţiei unui agent în cursul lucrurilor 
pentru ca să putem face abstracţie de primul termen şi să-l abso¬ 
lutizăm pe cel de-al doilea. 

Aceasta este, independent de orice împrumut din teoria textu¬ 
lui, extraordinara convergenţă care apare între teoria textului şi 
teoria acţiunii. Aceleaşi aporii şi aceleaşi nevoi de o soluţie dialec¬ 
tică au survenit din două cîmpuri între care s-au exercitat puţine 
influenţe. 

Aş vrea să sugerez ideea că această convergenţă nu este fortu¬ 
ită. Raţiuni profunde justifică transferurile reciproce între teoria 
textului şi teoria acţiunii. Dar nu pot decît să le schiţez aici, 
întrucît aceste raţiuni constituie, ele singure, o problemă impor¬ 
tantă pentru o antropologie filozofică. Aş spune pe scurt că 
noţiunea de text este o bună paradigmă pentru acţiunea umană şi 
pe de altă parte că acţiunea este un bun referent pentru orice cate¬ 
gorie de texte. Referitor la primul punct, acţiunea umană este în 
multe privinţe un cvasi-text. Ea este exteriorizată într-un mod 
comparabil cu fixarea caracteristică scrierii. Detaşîndu-se de agen¬ 
tul ei, acţiunea dobîndeşte o autonomie asemănătoare autonomiei 
semantice a unui text; ea lasă o urmă, o marcă; ea se înscrie în 

cursul lucrurilor şi devine arhivă şi document. Asemenea unui text 
a cărui semnificaţie se rupe de condiţiile iniţiale ale producerii 
sale, acţiunea umană are o greutate care nu se reduce la impor¬ 
tanţa în situaţia iniţială a apariţiei sale, ci permite reinscripţia 
sensului său în contextele noi. In sfîrşit, acţiunea, asemenea unui 
text, este o operă deschisă, adresată unei serii indefinite de „lectori* 1 
posibili. Judecători nu sînt contemporanii, ci istoria ulterioară. 

Nu este deci surprinzător că teoria acţiunii prilejuieşte aceeaşi 
dialectică a comprehensiunii şi explicaţiei ca şi teoria textului. 

Dreptul de a proceda la un atare transfer va părea şi mai pu¬ 
ternic dacă, pe de altă parte, se ţine seama de faptul că unele 
texte — dacă nu toate — au ca referent acţiunea însăşi. In orice 
caz acest lucru este adevărat pentru povestire. Am evocat mai 
sus remarca lui Aristotel din Poetica: mythos-u\ tragediei, adică 
totodată fabula şi intriga, este mimesis, imitaţia creatoare a 
acţiunii umane. Poezia, mai spune el, înfăţişează oamenii ca 
acţionînd, în act. Transferul de la text la acţiune nu mai apare 
deloc ca o analogie riscată în măsura în care se poate arăta că cel 
puţin o regiune a discursului are ca subiect acţiunea, se referă la 
ea, o redescrie şi o reface. 


III. TEORIA ISTORIEI 

Corelaţiile interesante dintre teoria textului şi teoria acţiunii 
îşi găsesc o consolidare în al treilea cîmp unde poate fi sesizată 
dialectica explicaţiei şi comprehensiunii, cel al istoriei. 

Faptul că istoria — mă refer la istoria istoricilor — suscită ace¬ 
leaşi probleme şi aceleaşi dezbateri ca teoria textului şi teoria 
acţiunii nu trebuie să ne surprindă, pentru că, pe de o parte, istoria 
— istoriografia — este un fel de povestire, o povestire „adevărată** 
în comparaţie cu povestirile mitice sau cu povestirile fictive care 
sînt epopei, drame, tragedii, romane, nuvele, şi pentru că, pe de altă 
parte, istoria se referă la acţiunile oamenilor din trecut. 

Această dublă afinitate cu teoria acţiunii şi cu teoria povestirii 
justifică şi faptul că am lăsat la sfîrşit evocarea metodei istorice 
care se dovedeşte astfel a cumula trăsăturile ambelor teorii. 

Şi în teoria istoriei putem identifica mai întîi două cîmpuri 
opuse care se înfruntă nedialectic, apoi observăm că se elabo- 

rează o opoziţie mult mai nuanţată şi dialectică, născută din 
eşecul poziţiilor unilaterale. 

De partea comprehensiunii se situează protestul antipozitivist 
al unor istorici de limbă franceză cum ar fi Raymond Aron şi 
Henri Marrou, influenţaţi de sociologia comprehensivă germană 
— Rickert, Simmel, Dilthey şi Weber —, dar şi al istoricilor de 
limbă engleză influenţaţi de Collingwood. Cei dintîi subliniază 
în mod esenţial două trăsături ale metodei istorice: în primul rînd 
faptul că ea se referă la acţiuni umane guvernate de intenţii, 
proiecte, motive care trebuie înţelese printr-o Einfiihlung, printr-o 
intropatie asemănătoare aceleia prin care, în viaţa cotidiană, 
înţelegem intenţiile şi motivele altuia; potrivit acestui argument, 
istoria nu este decît o extindere a comprehensiunii celuilalt. De 
unde al doilea argument: această comprehensiune, spre deosebire 
de cunoaşterea obiectivă a faptelor din natură, nu este posibilă 
fără o autoimplicare a istoricului însuşi, a subiectivităţii sale. într-o 
terminologie diferită dar convergentă, Collingwood spusese 
aproape acelaşi lucru în lucrarea sa celebră The Idea of Histoiy 1 : 
pe de o parte, istoria îşi propune să sesizeze evenimente care au 
un interior şi un exterior — un exterior prin aceea că se petrec în 
lume, un interior prin aceea că exprimă gînduri, în sensul cel mai 
larg al cuvîntului; acţiunea este deci unitatea celor două aspecte; 
pe de altă parte, istoria constă în a reactiva, adică a regîndi gîndi- 
rea trecută în gîndirea prezentă a istoricului. 

Aceasta este, schematic, situaţia Versfehen-ului în istorie. Ea 
nu diferă fundamental de situaţia Versfeben-ului din teoria textului 
şi din teoria acţiunii, tocmai datorită înrudirii evocate mai sus. 

în consecinţă, nu este surprinzător că aceleaşi dificultăţi, ace¬ 
leaşi ambiguităţi, aceleaşi aporii ale unei teorii pure a Verstehen- 
ului se regăsesc şi în teoria istoriei. Aici dificultatea este de a 
introduce momentul critic într-o teorie bazată pe transpunerea 
imediată într-o viaţă psihică străină, pe scurt de a introduce 
medierea într-o relaţie imediată de intropatie. De acest moment 
critic se ataşează procedurile explicative proprii istoriei ştiinţifice. 
Istoria începe atunci cînd încetează comprehensiunea imediată şi 
se încearcă reconstrucţia înlănţuirii antecedentelor potrivit unor 


1 R.G. Collingwood, The Idea of History, ed. T.M. Knox, Oxford, 
Clarendon Press, 1956. 

articulări diferite de cea a motivelor şi raţiunilor invocate de 
actorii istoriei. Dificultatea pentru epistemologie este aceea de a 
arăta felul în care explicaţia se adaugă, se suprapune sau chiar se 
substituie comprehensiunii imediate a cursului istoriei trecute. 

Sîntem atunci tentaţi să plecăm de la polul explicaţiei şi să 
construim explicaţia în istorie după modelul explicaţiei din 
ştiinţele naturii, cu riscul de a nu întîlni niciodată travaliul origi¬ 
nal şi specific al istoricului, şi de a-i impune o schemă artificială 
care nu îl satisface decît pe epistemolog. Este ceea ce s-a întîm- 
plat cu şcoala analitică de limbă engleză în urma faimosului 
articol al lui Cari Hempel „The Function of General Laws in 
History" 1 din 1942 (pe care toţi autorii ulteriori nu obosesc să-l 
comenteze, rafineze sau respingă). Teza lui Cari Hempel este că 
explicaţia istorică nu are nimic specific şi original; ea urmează 
aceeaşi schemă ca explicaţia unui eveniment fizic, cum ar fi 
spargerea unui rezervor datorită îngheţului, sau a unui eveniment 
geologic, cum ar fi o avalanşă sau o erupţie vulcanică. In toate 
aceste cazuri, se deduce un eveniment din conjuncţia a două 
genuri de premise: primul comportă descrierea unor condiţii 
iniţiale (evenimente anterioare, contexte etc.), al doilea comportă 
enunţarea unei legi generale, altfel zis asertarea unei regularităţi. 
Această lege generală fundează explicaţia. Dacă istoria pare a 
oscila între o adevărată ştiinţă şi o explicaţie populară, este pen¬ 
tru că legile, cel mai adesea neformulate, pe care le invocă raţio¬ 
namentul său, sînt ele însele regularităţi de nivel variabil sub 
raportul seriozităţii ştiinţifice; acestea pot fi dictoane ale înţelep¬ 
ciunii populare, chiar prejudecăţi sau aserţiuni mitice, precum 
misiunea istorică a şefului, a rasei etc., sau legi psihologice prost 
verificate sau, mai rar, legi slabe de ordin demografic, economic, 
sociologic etc. Dar avem totdeauna de-a face cu o conjuncţie a 
două genuri de enunţuri: condiţii iniţiale singulare şi ipoteze uni¬ 
versale (invocate sau verificate). Precaritatea ştiinţifică a istoriei 
ţine atunci în întregime de precaritatea epistemologică a legilor 
generale invocate sau admise tacit. 


1 C.G. Hempel, „The Function of General Laws in History", 
The Journal ofPhilosophy, nr. 39, 1942, pp. 35-48, articol reluat în 
P. Gardiner, Theories of History, New York, The Free Press, 1959, 
pp. 344-356. 

Discuţia avea să învedereze dificultăţi inverse celor ale 
teoriei opuse a Verstehen- ului; aceasta avea dificultăţi în a da 
socoteală de desprinderea critică a explicaţiei istorice în raport 
cu comprehensiunea obişnuită a acţiunii umane. Modelul 
hempelian are dificultăţi în a da socoteală de travaliul efectiv al 
istoricului. Căci este evident că niciodată istoricul nu este în 
măsură să satisfacă pe deplin propriul său ideal epistemologic. 
Hempel însuşi recunoştea în acelaşi articol că istoria trebuie cel 
mai adesea să se mulţumească cu o explanation-sketch, cu o 
schiţă explicativă, pe care o explicaţie din ce în ce mai fină are 
sarcina să o completeze, să o rafineze şi să o aducă la un grad mai 
înalt de ştiinţificitate. în pofida acestei concesii, nu este mai puţin 
adevărat că pentru Hempel istoria se vede confruntată cu un model 
epistemologic impus, care nu provine din propria sa practică. 

Din momentul în care se ia într-adevăr în considerare această 
practică, devin semnificative, în mod paradoxal, tocmai tră¬ 
săturile diferenţiale în raport cu modelul hempelian: că legile nu 
sînt niciodată mai mult decît explanation-sketches, că explicaţia 
nu are valoare predicativă, că ea nu oferă decît condiţiile consi¬ 
derate importante în funcţie de un anumit tip de întrebări, deci 
de interese, că limbajul istoriei nu reuşeşte niciodată şi poate nici 
nu caută să se desprindă de limbajul obişnuit, că generalizările 
nu sînt de obicei eliminate prin contraexemple, ci prezervate prin 
simpla precizare a locului, timpului şi împrejurărilor în care 
explicaţia este socotită valabilă; toate aceste anomalii în raport 
cu modelul pur sugerează necesitatea de a regîndi problema şi de 
a articula dialectic comprehensiunea şi explicaţia, în loc de a le 
opune polar. 

Aş propune, împreună cu alţi autori, următoarea formulă: 
comprehensiunea istorică pe care se grefează explicaţia pune în 
joc o competenţă specifică, competenţa de a urmări o istorie în 
sensul de istorie care este povestită. între faptul de a povesti şi 
faptul de a urmări o istorie există o relaţie mutuală care defineşte 
un joc de limbaj cu totul primitiv. Ne întoarcem la noţiunea de 
povestire, dar pentru a-i adăuga trăsături noi pe care teoria isto¬ 
riei ne îngăduie să le observăm şi dezvoltăm. A urmări o istorie 
înseamnă de fapt a înţelege o succesiune de acţiuni, de gînduri, 
de sentimente care prezintă în acelaşi timp o anumită direcţie dar 
şi surprize (coincidenţe, recunoaşteri, revelaţii etc.). în con- 

secinţă, încheierea unei istorii nu este niciodată deductibilă şi 
predictibilă. De aceea trebuie să urmărim desfăşurarea. Dar isto¬ 
ria nu trebuie să fie nici dezlînată: nedeductibilă, încheierea sa 
trebuie să fie acceptabilă. Există astfel, în orice istorie povestită, 
o legătură de continuitate logică absolut specifică, pentru că 
încheierea trebuie să fie totodată contingenţă şi acceptabilă. 

Aceasta este natura comprehensiunii de bază în lipsa căreia 
nu ar exista nici naraţiune, nici istorie, nici story, nici history. 
Lectorul nu acordă interes legilor pretins subiacente, ci turnurii 
luate de această istorie singulară. Urmărirea unei istorii constitu¬ 
ie o activitate cu totul specifică, pentru care anticipăm necontenit 
o desfăşurare ulterioară şi o încheiere, şi corectăm pe măsură 
anticipările noastre pînă ce acestea coincid cu încheierea reală. 
Atunci spunem că am înţeles. 

Acest punct de plecare al comprehensiunii diferă de cel pe 
care îl propune teoria intropatiei, care neglijează complet speci¬ 
ficitatea elementului narativ, atît în istoria povestită cît şi în isto¬ 
ria urmărită. De aceea o teorie care fundează comprehensiunea 
pe elementul narativ permite a da mai bine seamă de trecerea de 
la comprehensiune la explicaţie. în timp ce explicaţia părea a se 
împotrivi comprehensiunii, înţeleasă ca sesizare nemijlocită a 
intenţiilor altuia, ea vine să prelungească în mod natural com¬ 
prehensiunea, înţeleasă ca utilizare a competenţei de a urmări o 
povestire. Căci o povestire este rar autoexplicativă. Contingenţa 
care se conjugă cu acceptabilitatea cheamă întrebarea, intero¬ 
gaţia. Atunci interesul pentru ce urmează — „şi după aceea?" 
întreabă copilul — este înlocuit de interesul pentru raţiuni, 
motive, cauze — „de ce?“ întreabă adultul. Povestirea are astfel o 
structură atît de lacunară încît de ce survine spontan din ce. Dar 
în schimb explicaţia nu are autonomie. Ea are virtutea şi efectul 
de a permite să urmăreşti mai bine şi mai departe istoria atunci 
cînd comprehensiunea spontană de prim nivel eşuează. 

Aş spune, pentru a reveni la modelul hempelian, că nu este 
defel contestabil faptul că explicaţia se realizează prin recursul 
la legi generale. Teza lui Hempel este în acest punct invincibilă 
şi silogismul său explicativ este bine construit. Dar teza lui 
Hempel nu ia în considerare funcţia explicaţiei. Structura aces¬ 
teia este bine descrisă, dar funcţia ei este ignorată: anume că 
explicaţia este ceea ce permite ca istoria să fie din nou urmărită 

atunci cînd comprehensiunea spontană este blocată. Aceasta jus¬ 
tifică faptul că explicaţia se poate mişca la niveluri de generali¬ 
tate, de regularitate, şi deci de ştiinţificitate variabile, dacă este 
adevărat că intenţionalitatea istoricului nu urmăreşte să plaseze 
un caz sub o lege, ci să interpoleze o lege într-o povestire, pen¬ 
tru a-i relansa comprehensiunea. 

Aşa se prezintă jocul alternat al comprehensiunii şi al expli¬ 
caţiei în istorie. Acest joc nu diferă fundamental de cel deja 
observat în cazul teoriei textului şi al teoriei acţiunii. Acest 
rezultat, repet, nu este surprinzător în măsura în care istoria com¬ 
bină teoria textului şi teoria acţiunii în cadrul teoriei povestirii 
adevărate a acţiunilor oamenilor din trecut. 

Concluzia mea este dublă. 

Pe plan epistemologic, mai întîi, aş spune că nu există două 
metode, metoda explicativă şi metoda comprehensivă. Strict 
vorbind, numai explicaţia este metodică. Comprehensiunea este 
mai degrabă momentul nemetodic care, în ştiinţele interpretării, 
se combină cu momentul metodic al explicaţiei. Acest moment 
precede, însoţeşte, încheie şi astfel înfăşoară explicaţia. în 
schimb, explicaţia desfăşoară analitic comprehensiunea. Această 
legătură dialectică între explicaţie şi comprehensiune are drept 
consecinţă un raport foarte complex şi paradoxal între ştiinţele 
umane şi ştiinţele naturii. Nici dualitate, nici monism, aş spune, 
într-adevăr, în măsura în care procedurile explicative din 
ştiinţele umane sînt omogene celor din ştiinţele naturii, continui¬ 
tatea ştiinţelor este asigurată. Dar în măsura în care comprehen¬ 
siunea aduce o componentă specifică — sub forma fie a 
comprehensiunii semnelor din teoria textelor, fie a comprehensi¬ 
unii intenţiilor şi motivelor din teoria acţiunii, fie a competenţei 
de a urmări o povestire din teoria istoriei —, în această măsură, 
discontinuitatea între cele două regiuni ale ştiinţei este insur¬ 
montabilă. Dar discontinuitatea şi continuitatea se combină între 
ştiinţe precum comprehensiunea şi explicaţia în ştiinţe. 

A doua concluzie: reflecţia epistemologică conduce prin chiar 
mişcarea argumentului, cum o sugeram în introducere, la o 
reflecţie mai fundamentală asupra condiţiilor ontologice ale 
dialecticii explicaţie-comprehensiune. Dacă filozofia se pre¬ 
ocupă de actul „înţelegerii**, este pentru că acesta aduce 
mărturie, în inima epistemologiei, de o apartenenţă a fiinţei 

noastre la fiinţa care precede orice obiectivare, orice opoziţie 
între un obiect şi un subiect. Dacă cuvîntul „comprehensiune" 
are o atare densitate, este pentru că, în acelaşi timp, el desem¬ 
nează polul nemetodic, dialectic opus polului explicaţiei din 
orice ştiinţă interpretativă, şi constituie indiciul iarăşi 
nemetodologic ci propriu alethic al relaţiei ontologice de aparte¬ 
nenţă a fiinţei noastre la fiinţe şi Ia Fiinţă. Bogata ambiguitate a 
cuvîntului „comprehensiune" rezidă în aceea că el desemnează 
un moment în teoria metodei, ceea ce am numit polul nemetodic, 
şi sesizarea, la un nivel diferit de cel ştiinţific, a apartenenţei 
noastre la ansamblul existenţei. Ne-am întoarce însă la o diho¬ 
tomie ruinătoare dacă filozofia, după ce va fi renunţat să suscite 
sau să întreţină o schismă metodologică, ar reconstitui un dome¬ 
niu al comprehensiunii pure la acest nivel nou de radicalitate. Mi 
se pare că filozofia nu are doar sarcina să dea seamă, într-un alt 
discurs decît cel ştiinţific, de relaţia primordială de apartenenţă 
între fiinţa care sîntem şi cutare regiune a fiinţei pe care cutare 
ştiinţă o elaborează ca obiect prin proceduri metodice adecvate. 
Ea trebuie de asemenea să fie capabilă să dea seamă de mişcarea 
de distanţare prin care această relaţie de apartenenţă cere obiec¬ 
tivarea, tratamentul obiectiv şi obiectivator al ştiinţelor şi deci 
mişcarea prin care explicaţia şi comprehensiunea se cheamă pe 
planul propriu-zis epistemologic. Mă opresc în pragul acestei 
investigaţii dificile. 



Modelul textului: 
acţiunea intenţionată considerată 
ca text 


Acest eseu încearcă să pună la probă o ipoteză pe care o voi 
expune pe scurt. Admit că sensul prim al cuvîntului „hermeneu- 
tică“ priveşte regulile cerute de interpretarea documentelor 
scrise din cultura noastră. Adoptînd acest punct de plecare, 
rămîn fidel conceptului de Auslegung, aşa cum a fost el fixat de 
Wilhelm Dilthey: în timp ce Verstehen (comprehensiune) se 
bazează pe recunoaşterea a ceea ce un subiect străin vizează sau 
semnifică pe baza a tot felul de semne în care se exprimă viaţa 
psihică ( Lebensăusserungen ), Auslegung (interpretare, exegeză) 
implică ceva mai specific: ea acoperă numai o categorie limita¬ 
tă de semne, cele fixate prin scris, inclusiv toate genurile de 
documente şi de monumente care comportă o fixare compara¬ 
bilă cu scrierea. 

Ipoteza mea este următoarea: dacă interpretarea textelor 
ridică probleme specifice pentru că sînt texte şi nu limbaj vor¬ 
bit, şi dacă tocmai aceste probleme constituie hermeneutica în 
ea însăşi, atunci ştiinţele umane pot fi considerate hermeneutice 

1) în măsura în care obiectul lor prezintă unele din trăsăturile 
constitutive ale textului ca text şi 2) înmăsuraîn care metodolo¬ 
gia lor desfăşoară acelaşi gen de procedură ca cea a Auslegung 
sau a interpretării textelor. 

De unde cele două întrebări cărora le este consacrat eseul 
meu: 1) în ce măsură putem considera noţiunea de text ca o 
paradigmă adecvată pentru obiectul invocat de ştiinţele sociale? 

2) în ce măsură metodologia interpretării textelor oferă o para¬ 
digmă valabilă pentru interpretarea din domeniul ştiinţelor 
umane în general? 

I. PARADIGMA TEXTULUI 

Pentru a justifica distincţia între limbajul vorbit şi limbajul 
scris, trebuie să introduc un concept preliminar, acela de discurs. 
Limbajul este fie vorbit fie scris tocmai ca discurs. 

Dar ce este discursul? Nu vom cere logicienilor răspunsul, 
nici măcar susţinătorilor analizei lingvistice, ci lingviştilor 
înşişi. Discursul este opusul a ceea ce lingviştii numesc sistem 
sau cod lingvistic. Discursul este evenimentul de limbaj. 

Dacă semnul (fonologie sau lexical) este unitatea de bază a 
limbajului, fraza este unitatea de bază a discursului. Tocmai de 
aceea lingvistica frazei serveşte drept suport teoriei discursului 
ca eveniment. Voi reţine patru trăsături ale acestei lingvistici a 
frazei care mă vor ajuta să elaborez hermeneutica evenimentului 
şi a discursului. 

Prima trăsătură: discursul este totdeauna realizat temporal şi 
în prezent, în timp ce sistemul limbii este virtual şi străin de 
timp. £mile Benveniste îl numeşte „instanţă de discurs". 

A doua trăsătură: m timp ce limba nu cere nici un subiect — 
în sensul că întrebarea „cine vorbeşte" nu se aplică la acest nivel 
—, discursul trimite la locutorul său graţie unui ansamblu com¬ 
plex de ambreiori cum sînt pronumele personale. Vom spune că 
„instanţa de discurs" este autoreferenţială. 

A treia trăsătură: în timp ce semnele limbii trimit numai la 
alte semne în interiorul aceluiaşi sistem, şi în timp ce limba se 
lipseşte de lume aşa cum se lipseşte de temporalitate şi de subiec¬ 
tivitate, discursul este totdeauna cu privire la ceva. El trimite la o 
lume pe care pretinde că o descrie, o exprimă, o reprezintă. în 
discurs este actualizată funcţia simbolică a limbajului. 

A patra trăsătură: în timp ce limba este doar o condiţie a 
comunicării pentru care oferă coduri, toate mesajele sînt schim¬ 
bate în discurs. In acest sens, singur discursul comportă nu numai 
o lume, dar şi un altul, un interlocutor căruia i se adresează. 

Aceste patru trăsături luate împreună fac din discurs un eveni¬ 
ment. Să vedem în ce mod aceste patru trăsături sînt efectuate în 
limbajul oral şi în limbajul scris. 

1. Spuneam că discursul nu există decît ca discurs temporal şi 
prezent. Această primă trăsătură este realizată în mod diferit în 
vorbirea vie şi în scriitură. în vorbirea vie, instanţa de discurs 
rămîne un eveniment fugitiv. Evenimentul apare şi dispare. 

Există de aceea o problemă de fixare, de inscripţie. Vrem să 
fixăm tocmai ceea ce dispare. Dacă, prin extindere, putem spune 
că fixăm limba — inscripţie a alfabetului, inscripţie lexicală, 
inscripţie sintactică — aceasta este în funcţie de discurs. Numai 
discursul cere să fie fixat, pentru că discursul dispare. 

Sistemul a-temporal nu apare nici nu dispare; el nu este 
eveniment. Este potrivit să reamintim aici mitul din Phaidros. 
Scrierea a fost dată oamenilor pentru „a veni în ajutorul" slăbi¬ 
ciunii discursului, slăbiciune care este aceea a evenimentului. 
Faptul de aii se fi dat literele (grammata) — acele „mărci externe", 
acea înstrăinare materială — nu a constituit decît un „leac" adus 
ţinerii noastre de minte. Regele egiptean din Theba putea 
răspunde zeului Theuth că scrierea este un fals remediu pentru 
că ea înlocuieşte adevărata reminiscenţă prin conservarea mate¬ 
rială, înţelepciunea reală prin simulacrul cunoaşterii. în ciuda 
acestor pericole, inscripţia constituie totuşi destinaţia discursu¬ 
lui. Ce fixează efectiv scrisul? Nu evenimentul rostirii, ci „rosti¬ 
tul" vorbirii, dacă prin „rostitul" vorbirii înţelegem exteriorizarea 
intenţională care constituie însăşi „viza" discursului în virtutea 
căreia Sagen — rostirea — vrea să devină Aus-sage — enunţ. Pe 
scurt, ceea ce scriem, ceea ce înscriem, este noema rostirii, este sem¬ 
nificaţia evenimentului de discurs, nu evenimentul ca eveniment. 

Dar, dacă ceea ce fixăm este vorbirea însăşi ca rostită, ce 
anume este „rostit"? 

Hermeneutica trebuie să apeleze aici nu numai la lingvistică 
(lingvistica discursului considerată ca distinctă de lingvistica 
limbii), cum am făcut-o mai sus, ci şi la teoria actelor de limbaj , 
aşa cum o găsim la Austin şi Searle. Potrivit acestor autori, actul 
de a vorbi este constituit de o ierarhie ordonată distribuită pe trei 
niveluri: 1) nivelul actului locuţionar sau propoziţional, actul de 
a spune; 2) nivelul actului sau al forţei ilocuţionare, ceea ce 
facem vorbind, 3) nivelul actului perlocuţionar, ceea ce facem 
prin faptul de a spune. 

Ce implicaţii au aceste distincţii pentru problema noastră a 
exteriorizării intenţionale prin care evenimentul se transcende în 
semnificaţie şi se pretează la fixarea materială? Actul locuţionar 
se exteriorizează în frază. Fraza poate fi identificată şi reidentifi- 
cată ca fiind aceeaşi. O frază devine un e-nunţ ( Aus-sage ) şi 
poate fi astfel transmisă altora ca fiind cutare şi cutare frază 
înzestrată cu cutare şi cutare semnificaţie. Dar şi actul 

ilocuţionar poate fi exteriorizat prin intermediul paradigmelor 
gramaticale (modurile indicativ, imperativ, subjonctiv, şi toate 
celelalte proceduri exprimînd „forţa“ ilocuţionară) care permit 
identificarea şi reidentificarea sa. Este adevărat că, în discursul 
vorbit, forţa ilocuţionară se bazează pe mimică şi gest, ca şi pe 
aspectele nearticulate ale discursului pe care le numim prozodie, 
în acest sens, forţa ilocuţionară este mai puţin complet înscrisă 
în gramatică decît semnificaţia propoziţională. Oricum, 
inscripţia sa potrivit unei articulări sintactice este asigurată de 
paradigme specifice care în principiu fac posibilă fixarea prin 
scriere. Trebuie să concedem fără nici o ezitare că actul per- 
locuţionar este aspectul discursului care se pretează cel mai 
puţin uşor la inscripţie şi că el caracterizează de preferinţă lim¬ 
bajul vorbit. Dar acţiunea perlocuţionară constituie tocmai ceea 
ce în discurs este. cel mai puţin discurs. Este discursul ca stimul. 
El operează nu prin intermediul recunoaşterii de către interlocu¬ 
tor a intenţiei mele, ci, dacă se poate spune, prin energia sa, în 
virtutea influenţei sale directe asupra emoţiilor şi a dispoziţiilor 
afective. Actul propoziţional, forţa ilocuţionară şi acţiunea per¬ 
locuţionară sînt astfel susceptibile, într-o ordine descrescîndă, de 
exteriorizări intenţionale care fac posibilă inscripţia în scriitură. 

Rezultă de aici că prin semnificaţia actului de limbaj sau mai 
precis prin noema rostirii trebuie să înţelegem nu numai fraza în 
sensul strict de act propoziţional, dar şi forţa ilocuţionară şi 
acţiunea perlocuţionară, în măsura în care aceste trei aspecte ale 
actului de limbaj sînt codificate, ridicate la rang de paradigme, 
şi deci, în măsura în care ele pot fi identificate şi reidentificate 
ca avînd aceeaşi semnificaţie. Confer aici cuvîntului „semnifi¬ 
caţie" o accepţiune foarte largă care acoperă toate aspectele şi 
toate nivelurile exteriorizării intenţionale ce face posibilă 
inscripţia discursului. 

Menirea celorlalte trei trăsături ale discursului în trecerea de 
la vorbire la scriere va cere precizări suplimentare privind 
această ridicare de la rostire la rostit. 

2. în discurs, spuneam — şi aceasta era a doua trăsătură dife¬ 
renţială a discursului în raport cu limba —, fraza îşi desemnează 
locutorul prin diverşi indicatori de subiectivitate şi de personali¬ 
tate. în discursul oral, această trimitere a discursului la subiectul 
care vorbeşte prezintă un caracter de nemijlocire pe care îl 
putem explica după cum urmează. Intenţia subiectivă a vor- 

bitorului şi semnificaţia discursului său se acoperă mutual astfel 
că înţelegerea a ce vrea să spună locutorul şi a ce vrea să spună 
discursul său este acelaşi lucru. Ambiguitatea expresiei franceze 
de vouloir dire (voinţă sau intenţie de semnificare), care co¬ 
respunde cuvîntului german meinen şi englezescului to mean 
dovedeşte această acoperire. Este aproape acelaşi Jucru să în¬ 
trebi: „Ce vrei să spui?“ şi: „Ce vrea să spună asta?* în cazul dis¬ 
cursului scris, intenţia autorului şi intenţia textului nu mai coincid. 
Această disociere a semnificaţiei verbale a textului şi a intenţiei 
mentale constituie adevărata miză a inscripţiei discursului. 

Aceasta nu înseamnă că am putea concepe un text fără autor; 
legătura între locutor şi discurs nu este suprimată, ci relaxată şi 
complicată. Disocierea semnificaţiei şi intenţiei rămîne o aventură 
a trimiterii discursului la subiectul vorbitor. Dar cariera textului se 
sustrage orizontului finit trăit de autorul său. Ceea ce spune textul 
interesează mai mult decît ce a vrut să spună autorul; de acum 
înainte orice exegeză îşi desfăşoară procedurile în sînul semnifi¬ 
caţiei circumscrise care a rupt legăturile cu psihologia autorului. 
Ca să mai evocăm o dată expresia lui Platon, discursul scris nu 
poate fi „ajutat 11 de toate procesele care concură te comprehensi¬ 
unea discursului oral: intonaţie, mimică, gest. In acest sens, 
inscripţia în „mărci externe", care a părut mai întîi a înstrăina dis¬ 
cursul, .marchează" şi spiritualitatea discursului. în consecinţă, 
singură semnificaţia „vine în ajutorul" semnificaţiei, fără con¬ 
tribuţia prezenţei fizice şi psihologice a autorului. A spune însă că 
semnificaţia „vine în ajutorul" semnificaţiei înseamnă a spune că 
singură interpretarea este „leacul" pentru slăbiciunea discursului 
pe care autorul său nu-1 mai poate „salva". 

3. Semnificaţia depăşeşte a treia oară evenimentul. 
Discursul, spuneam, este ceea ce trimite la lume, la o lume. în 
discursul oral, aceasta înseamnă că acel ceva 1a care trimite 
dialogul în ultimă instanţă este situaţia comună interlocutorilor. 
Această situaţie înconjură oarecum dialogul şi reperele sale pot 
fi arătate, cu degetul de exemplu, sau desemnate în mod osten- 
siv, prin discursul însuşi, cu ajutorul referinţei oblice a celor¬ 
lalţi indicatori care sînt demonstrativele, adverbele de timp şi 
de loc, timpurile verbului etc. în discursul oral, am spune, 
referinţa este ostensivă. 

Ce se întîmplă cu ea în discursul scris? S-ar putea spune că 
textul nu mai are referinţă? Ar însemna să confundăm referinţa 

şi arătarea, lumea şi situaţia. Este cu neputinţă ca discursul să nu 
se raporteze Ia ceva. Mă separ, aşa spunînd, de orice ideologie a 
textului absolut. Idealul textului lipsit de referinţă este satisfăcut 
doar de un număr mic de texte rafinate în care jocul semnifican- 
tului rupe cu semnificatul. Dar această formă nouă are numai 
valoare de excepţie şi nu poate oferi cheia tuturor celorlalte texte 
care, într-un fel sau altul, vorbesc despre lume. Dar care este 
atunci subiectul unor texte unde nimic nu poate fi arătat? Departe 
de a spune că textul este lipsit de lume, aş susţine fără paradox 
că singur omul are o lume şi nu numai o situaţie. Aşa cum textul 
îşi eliberează semnificaţia de tutela intenţiei mentale, îşi elibe¬ 
rează şi referinţa de limitele referinţei ostensive. Pentru noi, 
lumea este ansamblul referinţelor pe care le deschid textele. Astfel 
vorbim de „lumea" Greciei, nu pentru a desemna situaţiile aşa 
cum erau ele pentru cei care le trăiau, ci pentru a desemna referin¬ 
ţele nonsituaţionale care supravieţuiesc ştergerii celor dintîi şi 
care, de-acum, se oferă ca moduri posibile de a fi, ca dimensiu¬ 
ni simbolice ale fiinţării noastre în lume. Acesta este după pă¬ 
rerea mea referentul oricărei literaturi: nu Umwelt-ul referinţelor 
ostensive ale dialogului, ci Welt -ul proiectat de referinţele neosten- 
sive ale tuturor textelor pe care le-am citit, înţeles şi iubit. A 
înţelege un text înseamnă în acelaşi timp a elucida propria noas¬ 
tră situaţie sau, dacă vreţi, a interpola printre predicatele situaţiei 
noastre toate semnificaţiile care fac din UmweJt-ul nostru un 
Welt. Această lărgire a t/rmve/t-ului la dimensiunile We/r-ului 
ne permite să vorbim de referinţe deschise de către text; ar fi 
chiar mai bine să spunem că aceste referinţe deschid lumea. încă 
o dată, spiritualitatea discursului se manifestă prin scriitură, eli- 
berîndu-ne de vizibilitatea şi limitarea situaţiilor, deschizîndu-ne 
o lume, şi anume noi dimensiuni ale fiinţării-noastre-în-lume. 

în acest sens, Heidegger este îndreptăţit să spună — în analiza 
din Sein und Zeit consacrată Verstehen-ului — că ceea ce 
înţelegem mai întîi într-un discurs nu este o altă persoană, ci un 
proiect, adică schiţa unei noi fiinţări-în-Iume. Singură scriitura, 
eliberîndu-se nu numai de autorul ei dar şi de îngustimea 
situaţiei dialogale, dezvăluie destinaţia discursului — aceea de a 
proiecta o lume. 

în acest mod de a lega referinţa de proiectarea unei lumi îl 
urmăm nu numai pe Heidegger ci şi pe Wilhelm von Humboldt 

pentru care îndreptăţirea majoră a limbajului constă în stabilirea 
unei legături între om şi lume. Dacă eliminăm această funcţie 
referenţială nu mai rămîne decît un joc absurd de semnificanţi 
rătăcitori. 

4. Dar poate că efectuarea discursului în scriitură se vădeşte a 
fi cea mai exemplară cu a patra trăsătură. Singur discursul, şi nu 
limba, se adresează cuiva. Acesta este fundamentul comunicării. 
Dar în timp ce discursul este adresat unui interlocutor deopotrivă 
prezent în situaţia discursivă, orice fenomen de scriitură se 
adresează de obicei oricui ştie să citească. în loc să se adreseze 
doar lui tu, persoana a doua, ceea ce este scris se adresează audi¬ 
toriului pe care îl şi creează. Aceasta marchează iarăşi spirituali¬ 
tatea scriiturii, în contrast cu materialitatea sa şi cu înstrăinarea 
pe care ea o impune discursului. Scrisul este destinat oricărui 
subiect în stare să citească. Coprezenţa subiecţilor în dialog 
încetează de a fi modelul oricărei „comprehensiuni 11 . Relaţia 
scriere-citire încetează de a fi un caz particular al relaţiei vor- 
bire-ascultare. în acelaşi timp însă discursul este dezvăluit ca 
discurs în universalitatea puterii sale de adresare. Eliberîndu-se 
de caracterul momentan al evenimentului, de constrîngerile trăite 
de autor şi de îngustimea referinţei ostensive, discursul se 
eliberează de limitele coprezenţei faţă în faţă. El nu mai are 
auditor vizibil. Un cititor necunoscut, invizibil, a devenit desti¬ 
natarul neprivilegiat al discursului. 

în ce măsură se poate spune că obiectul ştiinţelor umane se 
conformează paradigmei textului? Max Weber defineşte acest 
obiect ca Sinnhaft orientiertes Verhalten, ca „conduită orientată 
potrivit unui sens“. în ce măsură putem înlocui predicatul 
„orientat potrivit unui sens“ prin ceea ce mi-ar plăcea să numesc 
„trăsăturile de lizibilitate** pe care le putem deriva din analiza 
precedentă a textului? 

Să încercăm o aplicaţie a celor patru criterii ale textualităţii la 
conceptul de acţiune cu sens. 


1. Fixarea acţiunii 

Acţiunea intenţionată devine obiect al ştiinţei numai sub 
condiţia unei modalităţi de obiectivare echivalentă cu fixarea 
discursului prin scriere. Aşa cum interlocuţia suferă o transmu- 

taţie prin scriitură, interacţiunea suferă o transformare analoagă 
în situaţiile numeroase în care acţiunea se lasă tratată ca un text 
fixat. Aceste situaţii sînt ignorate în orice teorie a acţiunii pentru 
care discursul acţiunii este el însuşi o parte a situaţiei de tran¬ 
zacţie care trece de la un agent la celălalt, exact cum limbajul 
oral rămîne prins în procesul de interlocuţie, sau, dacă se poate 
întrebuinţa cuvîntul, de translocuţie. De aceea comprehensiunea 
acţiunii la nivel preştiinţific este numai „cunoaştere fără obser- 
vaţie“, sau, după expresia lui E. Anscombe, cunoaştere practică 
în sens de knowing how opus lui knowing that. Dar această 
comprehensiune nu este încă o interpretare, în sensul tare care 
merită titlul de interpretare ştiinţifică. 

Teza mea este că acţiunea însăşi, acţiunea cu sens, poate 
deveni obiect al ştiinţei fără să-şi piardă caracterul de semnifi- 
canţă printr-un fel de obiectivare asemănătoare cu fixarea ope¬ 
rată de scriitură. Datorită acestei obiectivări, acţiunea nu mai 
este o tranzacţie căreia discursul acţiunii ar continua să-i apar¬ 
ţină. Ea constituie o configuraţie care cere să fie interpretată în 
funcţie de conexiunile sale interne. 

Posibilitatea acestei obiectivări ţine de unele trăsături interne 
ale acţiunii care o apropie de structura actului de limbaj şi care 
transformă acţiunea într-un fel de enunţare. Aşa cum fixarea prin 
scriitură are drept condiţie de posibilitate o dialectică a exterior¬ 
izării intenţionale, imanentă însuşi actului de discurs, o dialectică 
asemănătoare în sînul procesului de tranzacţie permite ca sem¬ 
nificaţia acţiunii să se detaşeze de evenimentul acţiunii. 

în primul rînd o acţiune comportă structura unui act locu- 
ţionar. Ea are un conţinut propoziţional susceptibil de a fi identi¬ 
ficat şi reidentificat ca fiind acelaşi. Această structură „prepoziţională 41 
a acţiunii a fost expusă clar şi convingător de Anthony Kenny în 
Action, Emotion and Will '. Verbele de acţiune constituie o clasă 
specifică de predicate, asemănătoare cu relaţiile şi ireductibile, ca 
şi relaţiile, la toate genurile de predicate tributare copulei „este 44 . 
Clasa predicatelor de acţiune, la rîndul ei, este ireductibilă la 
relaţii şi constituie un ansamblu specific de predicate. între alte 
trăsături, verbele de acţiune admit o pluralitate de „argumente 44 
capabile să completeze verbul, mergînd de la absenţa argumen- 


1 A. Kenny, Action, Emotion and Will, Londra, Routlege and Kegan 
Paul, 1963. 

tului (Platon arată) la un număr nedeterminat de argumente 
(Brutus l-a ucis pe Cezar în curie, la idele lui martie, cu un..., cu aju¬ 
torul...). Această complexitate variabilă a structurii predicative a 
frazelor de acţiune este tipică structurii proporţionale. 

O altă trăsătură importantă pentru transpunerea conceptului 
de fixare din sfera discursului în sfera acţiunii priveşte statutul 
ontologic al „complementelor" verbelor de acţiune. In timp ce 
relaţiile se stabilesc între termeni deopotrivă existenţi (sau in¬ 
existenţi), unele verbe de acţiune au un subiect topic care este 
identificat ca existent şi la care trimite fraza, şi complemente 
care nu există. Acesta este cazul „actelor mentale" (a crede, a 
gîndi, a vrea, a imagina etc.). 

Anthony Kenny descrie şi alte trăsături ale structurii prepo¬ 
ziţionale a acţiunilor pe care le derivă din descrierea funcţionării 
verbelor de acţiune. De exemplu, distincţia între stare, activitate 
şi efectuare poate fi reglată după jocul timpurilor verbelor de 
acţiune, care atribuie acţiunii înseşi trăsături temporale specifice. 
Distincţia între obiect formal şi obiect material al acţiunii (să 
zicem diferenţa între noţiunea de lucru inflamabil şi această 
scrisoare pe care o ard) ţine de logica acţiunii aşa cum este ea 
reflectată de gramatica verbelor de acţiune. 

Acesta este, descris în linii mari, conţinutul prepoziţional al 
acţiunii care prilejuieşte o dialectică a evenimentului şi a sem¬ 
nificaţiei asemănătoare dialecticii actului de limbaj. Mi-ar plăcea 
să vorbesc aici de structura noematică a acţiunii. Tocmai struc¬ 
tura sa noematică poate fi fixată şi detaşată de procesul interac¬ 
ţiunii pentru a deveni un obiect interpretat. 

Această noemă nu are numai un conţinut prepoziţional, ci 
prezintă şi trăsături „ilocuţionare" absolut asemănătoare cu cele 
ale actului complet de limbaj. Diferitele clase de acte de limbaj 
performative descrise de Austin, la sfîrşitul lucrării How to Do 
Things with Words, pot servi de paradigme nu numai pentru 
înseşi actele de limbaj, dar şi pentru acţiunile care îndeplinesc 
actele de limbaj corespunzătoare. Devine atunci posibilă o 
tipologie a acţiunii, conformă modelului actelor ilocuţionare. Nu 
numai o tipologie, dar şi o criteriologie, în măsura în care fiecare 
tip implică reguli, mai precis „reguli constitutive" care, potrivit 
concepţiei lui Searle expusă în Speech Acts, autorizează con¬ 
struirea de „modele ideale" asemănătoare „tipurilor-ideale" ale 
lui Max Weber. De pildă, pentru a înţelege ce este o promisiune, 

trebuie să înţelegem ce anume constituie „condiţia esenţială" în 
virtutea căreia o acţiune dată „contează ca“ promisiune. 
„Condiţia esenţială" a lui Searle nu este departe de ceea ce 
Husserl numea Sinngehalt, care acoperă în acelaşi timp „mate¬ 
ria" (conţinut propoziţional) şi „calitatea" (forţă ilocuţionară). 

Se poate spune acum că o acţiune, aidoma unui act de limbaj, 
poate fi identificată în funcţie nu numai de conţinutul său 
propoziţional, dar şi de forţa sa ilocuţionară. Cele două aspecte 
luate împreună constituie „conţinutul său de sens". Ca şi actul de 
limbaj, evenimentul de acţiune (dacă putem construi această 
expresie analogică) dezvoltă o dialectică asemănătoare între 
statutul său temporal, ca eveniment, care apare şi dispare, şi 
statutul său logic, ca avînd cutare şi cutare semnificaţie identifi¬ 
cabilă, cutare şi cutare „conţinut de sens". 

Dar dacă „conţinutul de sens" este ceea ce face posibilă 
„inscripţia" evenimentului de acţiune, ce anume îl face real, cu 
alte cuvinte ce corespunde scriiturii în cîmpul acţiunii? 

Să revenim la paradigma actului de limbaj. Spuneam că scri¬ 
itura fixează noema rostirii, rostirea ca rostit. 1 n ce măsură 
putem declara că ceea ce e făcut este înscrişi în această pri¬ 
vinţă anumite metafore ne pot veni în ajutor. Spunem că un 
eveniment sau altul a marcat timpul în care s-a produs. Vorbim 
despre un eveniment marcant. Aceste mărci lăsate asupra tim¬ 
pului sînt înrudite cu genul de lucru care cere să fie mai 
degrabă citit decît ascultat? Ce anume este vizat prin metafora 
mărcii imprimate? Celelalte trei criterii ale textualităţii ne vor 
ajuta să precizăm natura acestei fixări. 

2. Autonomizarea acţiunii 

Aşa cum un text se detaşează de autorul său, o acţiune se 
detaşează de agentul său şi dezvoltă propriile sale consecinţe. 
Această autonomizare a acţiunii umane constituie dimensiunea 
socială a acţiunii. Acţiunea este un fenomen social, nu numai 
pentru că este opera mai multor agenţi, astfel că rolul fiecăruia 
dintre ei nu poate fi distins de rolul celorlalţi, dar şi pentru că 
actele noastre ne scapă şi au efecte pe care nu le-am urmărit. 
Apare aici una din semnificaţiile noţiunii de „inscripţie". 
Genul de distanţă pe care am pus-o în evidenţă între intenţia 


163 



De la hermeneutica textelor la hermeneutica acţiunii 


locutorului şi semnificaţia verbală a unui text se produce şi între 
agent şi acţiunea sa. 

Această distanţă face din atribuirea de responsabilitate o pro¬ 
blemă specifică. Nu întrebăm: cine a rîs? cine a ridicat mîna? 
Autorul este prezent în acjiunea sa la fel cum locutorul este 
prezent în discursul său. In cazul acţiunilor simple de felul 
acelora care nu reclamă nici o acţiune prealabilă pentru a fi 
îndeplinite, semnificaţia ( noema ) şi intenţia (noeza) coincid sau 
se acoperă aproape complet. în cazul acţiunilor complexe, unele 
segmente sînt atît de distanţate de segmentele simple iniţiale, 
despre care putem spune că exprimă intenţia agentului, încît 
paternitatea acestor acţiuni sau a acestor segmente de acţiune 
constituie o problemă la fel de greu de rezolvat ca şi cea a pater¬ 
nităţii unor opere în unele cazuri de critică literară. Stabilirea 
paternităţii unor opere se bazează pe o inferenţă mijlocită, aşa 
cum o practică istoricul care se străduieşte să izoleze rolul unui 
personaj istoric în cursul unor evenimente. 

Am întrebuinţat expresia „curs al unor evenimente 11 . Nu am 
putea oare spune că ceea ce numim cursul unor evenimente 
joacă rolul lucrului material care „vine în ajutorul 11 discursului 
evanescent atunci cînd acesta este scris? Cum s-a spus în chip 
metaforic, unele acţiuni sînt evenimente care îşi pun amprenta 
asupra timpului. Dar asupra a ce şi-au pus ele amprenta? Nu pe 
ceva spaţial se înscrie discursul? Cum s-ar putea imprima un 
eveniment pe ceva temporal? Dar timpul social nu este doar 
ceva trecător; el este şi locul unor efecte durabile, al unor con¬ 
figuraţii persistente. O acţiune lasă o „urmă“, îşi pune „pecetea* 1 , 
atunci cîhd contribuie la emergenţa anumitor configuraţii care 
devin documente ale acţiunii umane. 

O altă metaforă ne poate ajuta să delimităm acest fenomen al 
„amprentei** sociale: metafora „dosarului* 1 sau a „înregistrării**, 
în lucrarea Reason and Responsability Joel Feinberg introduce 
această metaforă într-un alt context, cel al responsabilităţii, pen¬ 
tru a arăta modul în care o acţiune poate fi supusă blamului. El 
consideră că numai acţiunile care au fost înregistrate în vederea 
unui studiu ulterior, care au fost situate ca o „intrare** în 
„dosarul** ( record) unui individ, pot fi blamate 1 . Şi atunci cînd 


1 J. Feinberg, Reason and Responsability, Belinont (Ca.), Dickenson 
Pub. Co, 1965. 

nu există dosar formal (de felul celor păstrate de instituţii cum ar 
fi biroul de angajare, şcoala, banca, poliţia etc.), există un analog 
informai al acestor dosare formale, pe care îl numim reputaţie şi 
care constituie o bază pentru blam. Mi-ar plăcea să aplic această 
metaforă interesantă a dosarului ( record) şi a reputaţiei la altce¬ 
va decît situaţiile cvasi judiciare ale blamului, acuzării, creditului 
sau pedepsei. Nu am putea spune că istoria constituie prin ea 
însăşi dosarul acţiunii umane? Istoria este acel cvasi-„lucru“ 
asupra căruia acţiunea umană îşi lasă o „urmă“, îşi pune 
„pecetea". De unde posibilitatea „arhivelor". Anterior arhivelor 
anume conservate prin scris de către memorialişti, există proce¬ 
sul continuu de „înregistrare" a acţiunii umane, care este istoria 
însăşi ca sumă de „urme", al cărei destin scapă controlului acto¬ 
rilor individuali. în consecinţă, istoria se poate prezenta ca o 
entitate autonomă, ca un joc între actori care nu cunosc intriga. 
Această ipostază a istoriei poate fi denunţată ca un sofism, dar 
acest sofism este solid înrădăcinat în procesul prin care acţiunea 
umană devine acţiune socială atunci cînd se înscrie în arhivele 
istoriei. Datorită acestei sedimentări în timpul social, acţiunile 
umane devin „instituţii" în sensul că semnificaţia lor nu mai 
coincide cu intenţiile agenţilor lor. Această semnificaţie poate fi 
„depsihologizată" pînă ce semnificaţia rezidă în opera însăşi. 
După expresia lui Peter Winch, din The Idea of Social Science, 
obiectul ştiinţelor sociale este o „conduită guvernată de reguli" 
( rule-guvemed behaviour) 1 . Dar această regulă nu este supra- 
adăugată; ea este semnificaţia socotită a fi articulată în sînul 
acestor opere sedimentate şi instituite. 

Acesta este genul de „obiectivitate" care provine din „fixarea 
socială" a acţiunii cu sens. 


3. Pertinenţă şi importanţă 

Potrivit celui de-al treilea criteriu al textualităţii, o acţiune cu 
sens este o acţiune a cărei importanţă depăşeşte pertinenţa în ce 
priveşte situaţia sa iniţială. Această nouă trăsătură este cu totul 
asemănătoare modului în care un text rupe legăturile între dis- 


1 P. Winch, The Idea of Social Science, Londra, Routledge and 
Kegan Paul, 1958. 

curs şi orice referinţă ostensivă. Prin această emancipare de con¬ 
textul situaţional, discursul poate desfăşura referinţe neostensive 
pe care le-am numit „lume", nu în sensul cosmologic al cuvîntu- 
lui, ci cu titlu de dimensiune ontologică a rostirii şi făptuirii 
umane. Ce ar corespunde, în cîmpul acţiunii, referinţelor 
neostensive ale unui text? 

Am opus mai sus importanţa unei acţiuni pertinenţei sale în 
raport cu situaţia la care era considerată a răspunde. O acţiune 
importantă, am putea spune, dezvoltă semnificaţii care pot fi 
actualizate sau înfăptuite în situaţii diferite de cea în care s-a 
produs acţiunea. Cu alte cuvinte, semnificaţia unui eveniment 
important excede, depăşeşte, transcende condiţiile sociale ale 
producerii sale şi poate fi re-efectuată în contexte sociale noi. 
Importanţa sa constă în pertinenţa sa durabilă şi, în unele cazuri, 
în pertinenţa sa omnitemporală. 

Această a treia trăsătură are implicaţii importante privind 
relaţia dintre fenomenele culturale şi condiţiile lor sociale. Nu 
este oare o trăsătură fundamentală a marilor opere de cultură 
faptul că ele depăşesc condiţiile producerii lor sociale, la fel cum 
un text dezvoltă noi referinţe şi constituie „lumi" noi? în acest 
sens Hegel a putut vorbi în Filozofia dreptului de instituţii (în 
înţelesul cel mai larg al cuvîntului) care „efectuează" libertatea 
ca natură secundă, în acord cu libertatea. Acest „imperiu al liber¬ 
tăţii efective" este constituit de acţiunile şi operele susceptibile 
de a primi o pertinenţă nouă în situaţii istorice noi. Dacă aşa stau 
lucrurile, această modalitate de depăşire a propriilor sale condiţii 
de producere este cheia problemei stînjenitoare puse de către 
marxism privind statutul „suprastructurilor". Autonomia supra¬ 
structurilor în privinţa relaţiilor lor cu propriile lor infrastructuri 
îşi are paradigma în referinţele neostensive ale unui text. O 
operă nu reflectă doar timpul său, ea deschide o lume pe care o 
poartă în sine. 


4. Acţiunea umană ca „operă deschisă“ 

în fine, potrivit celui de al patrulea criteriu al textualităţii, 
semnificaţia acţiunii umane se adresează, şi ea, unei serii indefi¬ 
nite de „lectori" posibili. Judecători nu sînt contemporanii, ci, 
cum a spus-o Hegel după Schiller, istoria însăşi. Weltgeschichte 

ist Weltgericht. Altfel spus, acţiunea umană este, asemeni unui 
text, o operă deschisă, a cărei semnificaţie este „în suspensie". 
Pentru că ea „deschide" noi referinţe şi dobândeşte de la acestea 
o pertinenţă nouă, actele umane aşteaptă şi ele interpretări noi 
care hotărăsc asupra semnificaţiei lor. Toate evenimentele şi 
toate actele semnificative sînt astfel deschise la acest gen de 
interpretare practică de către praxis-u\ prezent. Şi acţiunea 
umană este deschisă oricui ştie să citească. Rezultă de aici că, 
dacă semnificaţia unui eveniment este sensul care îi este dat de 
interpretările ulterioare, interpretarea contemporanilor nu are 
nici un privilegiu particular în acest proces. 

Această dialectică între operă şi interpretările sale constituie 
tema metodologiei interpretării la care vom trece acum. 

H. PARADIGMA INTERPRETĂRII TEXTUALE 

Aş vrea acum să pun în evidenţă fertilitatea analogiei textelor 
la nivelul metodologiei. 

Principala implicaţie a paradigmei noastre, în ce priveşte 
metoda ştiinţelor sociale, este aceea că deschide o abordare nouă 
problemei relaţiei dintre Erklăren (explicaţie) şi Verstehen 
(comprehensiune) în ştiinţele umane. După cum se ştie, Dilthey 
a dat acestei relaţii valoarea unei dihotomii. După el, orice 
model de explicaţie este împrumutat dintr-o regiune diferită a 
cunoaşterii, cea a ştiinţelor naturale, cu logica lor inductivă. în 
consecinţă, autonomia a ceea ce se cheamă Geisteswissenschaften 
nu este prezervată decît dacă se recunoaşte caracterul ireductibil 
al comprehensiunii unei vieţi psihice străine pe baza semnelor în 
care această viaţă este imediat exteriorizată. Dacă însă compre¬ 
hensiunea este separată de explicaţie prin această prăpastie 
logică, în ce sens ştiinţele umane pot fi considerate ştiinţifice? 
Dilthey s-a confruntat necontenit cu acest paradox. El a des¬ 
coperit, mai ales după ce va fi citit lucrarea lui Husserl Cercetări 
logice, că Geisteswissenschaften sînt ştiinţe în măsura în care 
expresiile vieţii suferă un fel de „obiectificare" ce face posibilă o 
abordare ştiinţifică întrucîtva asemănătoare celei din ştiinţele 
naturale, în pofida rupturii logice între Natur şi Geist. In acest 
fel, medierea oferită de aceste „obiectificări" pare a fi mai 
importantă, din punct de vedere ştiinţific, decît semnificaţia ime¬ 
diată a expresiilor vieţii la nivelul tranzacţiilor cotidiene. 

Propria mea interogaţie porneşte de la această ultimă perple¬ 
xitate din gîndirea lui Dilthey. Ipoteza mea este că genul de 
obiectificare implicat în statutul discursului ca text oferă un răs¬ 
puns mai bun problemei puse de Dilthey. Acest răspuns se 
bazează pe caracterul dialectic al relaţiei dintre explicaţie şi 
comprehensiune, aşa cum este ea efectuată în cadrul lecturii. Ne 
propunem aşadar să arătăm în ce măsură paradigma lecturii, 
replică a paradigmei scriiturii, oferă o soluţie paradoxului meto¬ 
dologic al ştiinţelor umane. 

Dialectica implicată în lectură face dovada originalităţii relaţiei 
dintre scris şi citit şi a ireductibilităţii sale la situaţia de dialog 
bazată pe reciprocitatea imediată între vorbire şi ascultare. între 
explicaţie şi comprehensiune există o dialectică pentru că cuplul 
scriere-citire dezvoltă o problematică proprie care nu este numai 
o extindere a cuplului vorbire-ascultare constitutiv dialogului. 

Aici hermeneutica noastră este cu osebire critică faţă de 
tradiţia romantică în hermeneutică, în măsura în care situaţia de 
dialog i-a servit drept model pentru operaţia hermeneutică apli¬ 
cată textului. Eu susţin că dimpotrivă tocmai această operaţie 
dezvăluie semnificaţia a ceea ce este deja hermeneutică în com¬ 
prehensiunea dialogată. Dacă deci relaţia dialogată nu ne oferă 
paradigma lecturii, aceasta din urmă trebuie construită ca o para¬ 
digmă originală, ca o paradigmă proprie. 

Trăsăturile principale ale acestei paradigme provin din însuşi 
statutul textului caracterizat prin: 1) fixarea semnificaţiei, 2) 
disocierea sa de intenţia mentală a autorului, 3) desfăşurarea 
unor referinţe neostensive, şi 4) evantaiul universal al desti¬ 
natarilor săi. Aceste patru trăsături luate împreună constituie 
obiectivitatea textului. Din această obiectivitate derivă posibili¬ 
tatea explicării, care nu este defel împrumutată dintr-un alt 
domeniu străin ordinei semnelor, cel al evenimentelor naturale, 
ci este adecvată obiectivităţii textuale. Nu există aici nici un 
transfer de la o regiune a realităţii la alta, să zicem de la sfera 
faptelor la sfera semnelor: procesul obiectivării se situează şi 
face operante procedurile explicative în chiar interiorul acestei 
din urmă sfere. Explicaţia şi comprehensiunea sînt confruntate în 
sînul aceleiaşi sfere a semnelor. 

Propun să considerăm această dialectică sub două faţete: 1) ca 
mişcare dinspre comprehensiune spre explicaţie şi 2) ca mişcare 
dinspre explicaţie spre comprehensiune. Schimbul şi reciproci- 

tatea între cele două demersuri ne oferă o bună aproximaţie a 
caracterului dialectic al relaţiei. La capătul fiecăreia dintre cele 
două jumătăţi ale acestei demonstraţii voi schiţa rapid extinderea 
posibilă a paradigmei lecturii la întreaga sferă a ştiinţelor umane. 


1. De la comprehensiune la explicaţie 

Prima dialectică, sau mai degrabă prima figură a uneia şi 
aceleiaşi dialectici, rezultă direct din teza noastră potrivit căreia 
a înţelege un text nu înseamnă a te identifica cu autorul lui. 
Disjuncţia între semnificaţie şi intenţie creează o situaţie absolut 
originală care generează dialectica explicaţiei şi comprehensiu¬ 
nii. Dacă semnificaţia obiectivă este altceva decît intenţia 
subiectivă a autorului, ea poate fi construită în moduri multiple. 
Problema comprehensiunii juste nu poate fi rezolvată printr-o 
simplă revenire la invocarea intenţiei autorului. 

Această construcţie dobîndeşte în mod necesar forma unui 
proces. Cum spune Hirschîn Validity in Interpretation, nu există 
o regulă pentru a face conjecturi bune. 1 Această dialectică între 
formularea de conjecturi (guessing) şi validare constituie o 
figură a dialecticii noastre între comprehensiune şi explicaţie. 
Contează cei doi termeni ai acestei dialectici. Conjectura cores¬ 
punde la c»ea ce Schleiermacher numea momentul de „divinaţie", 
iar validarea la ceea ce numea momentul „gramatical 11 al inter¬ 
pretării. Contribuţia mea la teoria dialecticii va consta într-o mai 
strînsă corelare a acesteia cu teoria textului şi a lecturii textuale. 

De ce avem nevoie de o artă a formulării de conjecturi? De ce 
trebuie să „construim" semnificaţia? Acest lucru se datoreşte, 
cum am încercat să arăt acum cîţiva ani, faptului că limbajul este 
metaforic şi că semnificaţia dublă a limbajului metaforic reclamă 
arta descifrării pentru a desfăşura pluralitatea straturilor de sem¬ 
nificaţie 2 . Metafora nu este decît un caz particular în cadrul unei 
teorii generale a hermeneuticii. în termeni mai generali, un text 
cere să fie construit pentru că el nu constă într-o simplă succe¬ 
siune de fraze, situate pe picior de egalitate şi comprehensibile 


1 E.D. Hirsch, Jr., Validity in Interpretation, New Haven (Corni) şi 
Londra, Yale University Press, 1967-1969. 

2 Cf. La mătaphore vive. Paris, Ld. du Seuil, 1975 (trad. rom., 1984). 

în mod separat. Un text este un tot, o totalitate. Relaţia dintre 
întreg şi părţi — ca în cazul unei opere de artă sau al unui ani¬ 
mal — cere un tip special de .judecare", cel teoretizat de Kant în 
a treia Critică. Pentru acest tip de judecată reflexivă, întregul 
apare ca o ierarhie de topici, de teme primare şi subordonate. 
Reconstrucţia textului ca întreg prezintă, în consecinţă, un carac¬ 
ter circular, în sensul că presupoziţia unui anume gen de întreg 
este implicată în recunoaşterea părţilor. Şi, reciproc, numai con¬ 
struind detaliile construim întregul. Nici o necesitate, nici o evi¬ 
denţă nu marchează ce este important sau neimportant, ce este 
esenţial sau neesenţial. Judecata privind importanţa este de ordinul 
conjecturii. 

Să prezentăm dificultatea în alţi termeni. Dacă un text este un 
întreg, el este şi un individ, asemeni unui animal sau unei opere de 
artă. Ca individ, el nu poate fi atins decît printr-un proces care 
constă în a închide progresiv deschiderea conceptelor generice 
privind genul literar, clasa de texte căreia îi aparţine acel text, 
structurile de diferite categorii care se intersectează în textul 
respectiv. Localizarea şi individualizarea acelui text unic sînt şi ele 
de ordinul conjecturii. 

Un alt mod de a exprima aceeaşi enigmă: asemeni unui individ, 
un text poate fi apropiat din diferite părţi. Asemeni unui cub, sau 
unui volum în spaţiu, textul prezintă un .relief. Diferitele sale 
teme nu se află la aceeaşi altitudine. De aceea reconstrucţia întregu¬ 
lui prezintă un aspect perspectival asemănător cu cel al percepţiei. 
Este oricînd posibil să ataşezi aceeaşi frază în mod diferit de cutare 
sau cutare frază considerată ca piatră unghiulară a textului. O 
anume unilateralitate este implicată în actul lecturii. Această uni¬ 
lateralitate confirmă caracterul conjectural al interpretării. 

Pentru toate aceste motive există o problemă a interpretării nu 
aht datorită incomunicabilităţii experienţei psihice a autorului, cît 
datorită naturii înseşi a intenţiei verbale a textului. Această intenţie 
este altceva decît suma semnificaţiilor individuale ale frazelor indi¬ 
viduale. Un text este mai mult decît o succesiune liniară de fraze. 
Este un proces cumulativ, holist. Această structură specifică a tex¬ 
tului nu poate fi derivată din structura frazei. De aceea plurivoci- 
tatea care se asociază textelor ca texte este altceva decît polisemia 
cuvintelor individuale şi decît ambiguitatea frazelor individuale 
din limbajul obişnuit. Această plurivocitate este caracteristică 

textului considerat ca totalitate; ea deschide o pluralitate de lec 
tun şi construcţii. 

în ce priveşte procedurile de validare prin care punem la 
probă conjecturile noastre, consider ca şi Hirsch că acestea se 
apropie mai mult de o logică a probabilităţii decît de o logică a 
verificării empirice. A susţine că o interpretare este mai proba¬ 
bilă decît alta este altceva decît a demonstra că o concluzie este 
adevărată. în acest sens validarea nu echivalează cu verificarea. 
Validarea este o disciplină argumentativă comparabilă cu proce¬ 
durile juridice ale interpretării legale. Este o logică a incertitu¬ 
dinii şi a probabilităţii calitative. Ea permite a conferi un sens 
acceptabil noţiunii de ştiinţe ale omului, nefăcînd nici o concesie 
pretinsei dogme a inefabilităţii individului. Metoda convergenţei 
indiciilor, tipică pentru logica probabilităţii subiective, oferă o 
bază solidă unei ştiinţe a individului demnă de numele de ştiinţă. 
Un text este un cvasiindivid şi validarea unei interpretări care i 
se aplică poate fi numită, într-un mod perfect legitim, cunoaştere 
ştiinţifică a textului. 

Acesta este echilibrul între geniul conjecturii şi ştiinţa vali¬ 
dării care constituie echivalentul modem al dialecticii între 
Verstehen şi Erklăren. 

în acelaşi timp, sîntem pregătiţi să dăm o semnificaţie accep¬ 
tabilă faimosului concept de cerc hermeneutic. Conjectura şi 
validarea se află într-o relaţie circulară, cum în aceeaşi relaţie se 
află o apropiere subiectivă şi o abordare obiectivă a textului. Dar 
acest cerc nu este un cerc vicios. I-am rămîne captivi dacă nu 
ne-am putea sustrage genului de self-confumability care, după 
Hirsch 1 , ameninţă relaţia dintre conjectură şi validare. De proce¬ 
durile de validare ţin şi procedurile de invalidare comparabile cu 
criteriul de falsificabilitate definit de Karl Popper în Logica 
cercetării 2 . Rolul falsificării este jucat aici de conflictul între 
interpretările rivale. O interpretare trebuie să fie nu doar proba¬ 
bilă, ci mai probabilă decît alta. Există criterii de superioritate 
care pot fi derivate cu uşurinţă din logica probabilităţii subiective. 

în concluzie, dacă este adevărat că există întotdeauna mai 
multe feluri de a construi un text, nu este adevărat că toate inter- 


1 E.D. Hirsch, Jr., Validity and Interpretation. 

2 K.R. Popper, Logica cercetării, trad. rom.. Editura ştiinţifică şi 
enciclopedică, Bucureşti, 1981. 

pretările sînt echivalente şi ţin de ceea ce se numeşte în engleză 
rules of thumb. Textul este un cîmp limitat de construcţii posi¬ 
bile. Logica validării ne permite să evoluăm între cele două li¬ 
mite ale dogmatismului şi scepticismului. Este oricînd posibil să 
pledezi pentru sau împotriva unei interpretări, să confrunţi inter¬ 
pretări, să arbitrezi în cadrul lor, să aspiri la un acord, chiar dacă 
acest acord rămîne inaccesibil. 

în ce măsură această dialectică între formularea de conjecturi 
şi validare are o valoare paradigmatică pentru întreg domeniul 
ştiinţelor umane? Este un lucru bine cunoscut de către toţi 
experţii în ştiinţe umane faptul că semnificaţia acţiunilor umane, 
a evenimentelor istorice şi a fenomenelor sociale poate fi con¬ 
struită în moduri diferite. Mai puţin cunoscut şi mai puţin bine 
înţeles este faptul că această perplexitate metodologică îşi are 
temeiul în natura obiectului însuşi şi, mai mult, faptul că ea nu 
condamnă omul de ştiinţă să oscileze între dogmatism şi scepti¬ 
cism. Logica interpretării textuale sugerează faptul că semnifi¬ 
caţiei acţiunii umane i se ataşează o plurivocitate specifică. 
Acţiunea umană este şi ea un cîmp limitat de construcţii posibile. 

O trăsătură a acţiunii umane care nu a fost încă evocată în 
analiza precedentă ne poate oferi o legătură interesantă între 
plurivocitatea specifică a textului şi plurivoc itatea asemănătoare 
a acţiunii umane. Această trăsătură se referă la relaţia între 
dimensiunile intenţionale şi motivaţionale ale acţiunii. Aşa cum 
au arătat numeroşi filozofi preocupaţi de domeniul nou al teoriei 
acţiunii, caracterul intenţional al unei acţiuni este deplin 
recunoscut atunci cînd răspunsul la întrebarea ce? este explicat 
în funcţie de un răspuns la întrebarea de cel înţeleg ce anume ai 
intenţionat să faci dacă eşti capabil să-mi explici de ce ai săvîrşit 
cutare sau cutare acţiune. Ce genuri de răspuns la întrebarea ce? 
sînt purtătoare de sens? Numai răspunsurile care enunţă un 
motiv înţeles ca motivare a, şi nu doar drept cauză. Şi ce este o 
„motivare a“ în afară de faptul de a fi cauză? Este, potrivit lui 
E. Anscombe, o expresie, sau o turnură care permite să consi¬ 
derăm acţiunea ca de un fel sau şltul 1 . Dacă îmi răspunzi că ai 
săvîrşit cutare sau cutare act din gelozie sau dintr-un spirit de 
răzbunare, îmi ceri să-ţi plasez acţiunea în această categorie pre¬ 
cisă de sentimente sau dispoziţii. Prin aceasta, estimezi a da un 


1 E. Anscombe, Intention, Oxford, Basil Blackwell, 1957. 

sens acţiunii tale. Pretinzi că o faci inteligibilă pentru alţii şi pen¬ 
tru tine însuţi. Această tentativă este cu osebire fructuoasă atunci 
cînd o aplicăm la ceea ce Anscombe numeşte „caracterul de 
dezirabilitate" al dorinţei ( wanting ). Dorinţele şi credinţele se 
caracterizează prin aceea că nu sînt numai forţe care îi fac pe 
oameni să acţioneze într-un fel sau altul, ci conferă şi un sens 
care constă în binele aparent corelativ caracterului lor de 
dezirabilitate. Pot fi invitat să răspund la întrebare: în ce calitate 
doreşti sau vrei să faci cutare lucru? Pe baza acestor caractere de 
dezirabilitate şi de bine aparent care le corespunde, este posibil 
să argumentăm în legătură cu semnificaţia unei acţiuni, să argu¬ 
mentăm în favoarea sau împotriva cutărei sau cutărei inter¬ 
pretări. în acest fel, modul în care agentul dă socoteală de 
motivele acţiunii prefigurează deja o logică a argumentării. N-am 
putea spune, în consecinţă, că ceea ce poate şi trebuie să fie con¬ 
struit în planul acţiunii umane este baza motivaţională a acestei 
acţiuni, adică ansamblul caracterelor de dezirabilitate suscepti¬ 
bile de a o explica? Şi n-am putea spune că procesul de argu¬ 
mentare legat de explicaţia acţiunii pe baza motivelor sale 
desfăşoară un soi de plurivocitate care face ca acţiunea să 
semene cu un text? 

Ceea ce pare a legitima această extindere a conjecturii de la 
domeniul textelor la cel al acţiunii este faptul că, argumentînd cu 
privire la semnificaţia unei acţiuni, mă distanţez de dorinţele şi 
credinţele mele şi le supun unei dialectici concrete a confruntării 
cu puncte de vedere opuse. Acest mod de a mă distanţa de 
acţiunea mea pentru a justifica propriile mele motive deschide 
calea unui gen de distanţare care se produce în cazul a ceea ce 
am numit inscripţie socială a acţiunii umane, căreia i-am aplicat 
metafora „dosarului" (record). Aceleaşi acţiuni care pot fi rîn- 
duite în „dosare" şi, în consecinţă, „înregistrate", pot fi şi expli¬ 
cate în diverse moduri, conform multiplicităţii argumentelor 
aplicate fundalului lor motivaţional. 

Dacă sîntem îndreptăţiţi să extindem asupra acţiunii conceptul 
de „conjectură" luat ca sinonim cu Verstehen, sîntem la fel de 
autorizaţi să extindem la cîmpul acţiunii conceptul de „validare", 
din care am făcut un echivalent al Erklăren-ulm. Teoria modernă 
a acţiunii ne oferă şi aici o legătură intermediară între proce¬ 
durile criticii literare şi cele ale ştiinţelor sociale. Mai mulţi gîn- 
ditori au încercat să elucideze modul în care imputăm agenţilor 

anumite acţiuni în lumina procedurilor juridice în virtutea cărora 
un judecător sau un tribunal validează o decizie privind un 
contract sau o crimă. într-un articol celebru The Ascription 
of Responsability and Rights , L.A. Hart arată cît se poate de 
convingător că raţionamentul juridic nu constă defel în a aplica 
legi generale la un caz particular, ci în a elabora de fiecare dată 
decizii cu referinţă unică 1 . Aceste decizii se încheie cu respin¬ 
gerea argumentată a scuzelor şi a mijloacelor de apărare suscep¬ 
tibile de a „recuza" (defeat) reclamaţia sau acuzaţia. Spunînd că 
acţiunile umane sînt în mod fundamental „recuzabile" ( defeasi- 
ble) şi că raţionamentul juridic este un proces argumentativ legat 
de diferitele modalităţi de a „recuza" o reclamaţie sau o acuzaţie, 
Hart a deschis calea unei teorii generale a validării, în care 
raţionamentul juridic ar constitui legătura fundamentală între 
validarea în critica literară şi validarea din ştiinţele sociale. 
Funcţia intermediară a raţionamentului juridic arată clar că pro¬ 
cedurile de validare au un caracter polemic. în faţa tribunalului, 
plurivocitatea comună textelor şi acţiunilor este pusă în evidenţă 
sub forma unui conflict al interpretărilor, şi interpretarea finală 
apare ca un verdict în legătură cu care este posibil să facem apel. 
Asemeni sentinţelor legale, toate interpretările din domeniul 
criticii literare şi din cel al ştiinţelor sociale pot fi contestate şi 
întrebarea „Cine poate recuza o pretenţie?" este comună tuturor 
situaţiilor în care se argumentează. Numai la tribunal survine un 
moment în care procedurile de apel sînt epuizate. Dar aceasta 
pentru că decizia judecătorului este impusă prin forţa puterii 
publice. Nici în critica literară nici în ştiinţele sociale nu este loc 
pentru un asemenea ultim cuvînt. Sau, dacă este loc, îi dăm 
numele de violenţă. 


2. De la explicaţie la comprehensiune 

Aceeaşi dialectică între comprehensiune şi explicaţie, luată în 
sens invers, poate dobîndi o semnificaţie nouă. Această figură 
nouă a dialecticii rezultă din natura funcţiei referenţiale a textu¬ 
lui. Această funcţie referenţială, cum s-a spus, depăşeşte simpla 
desemnare ostensivă a situaţiei comune celor doi interlocutori 

1 H.L.A. Hart, „The Ascription of Responsability and Rights", 
Pmceedings ofthe Aristotelian Society, 1948, nr. 49, pp. 171-194. 

aflaţi în situaţie de dialog. Această punere între paranteze a lumii 
înconjurătoare dă naştere la două atitudini opuse. Ca cititori, noi 
putem fie să rămînem într-o stare de suspendare faţă de orice fel 
de lume, fie să efectuăm referinţele potenţiale neostensive ale 
textului într-o situaţie nouă, aceea a cititorului. în primul caz tratăm 
textul ca pe o entitate lipsită de lume, în al doilea creăm o nouă 
referinţă ostensivă, graţie genului de „execuţie" pe care îl implică 
arta de a citi. Aceste două posibilităţi suit conţinute în egală măsură 
în actul lecturii, conceput ca interacţiunea lor dialectică. 

Primul mod de a citi este ilustrat în zilele noastre de diverse¬ 
le şcoli structurale din critica literară. Demersul lor, care nu este 
numai posibil dar şi legitim, pleacă de la epochâ, de la sus¬ 
pendarea referinţei ostensive. A citi, în acest sens, înseamnă a 
prelungi această suspendare a referinţei ostensive la lume şi a te 
transpune în „locul" unde textul subzistă, în „închiderea" acestui 
loc acosmic. Această alegere face ca textul să nu mai aibă exte¬ 
rioritate ci doar interioritate. Repet, natura însăşi a textului ca 
text şi a sistemului de texte ca literatură justifică transformarea 
lucrului literar într-un sistem închis de semne, analog sistemului 
închis pe care fonologia l-a descoperit la originea oricărui dis¬ 
curs şi pe care Saussure l-a numit limbă. Potrivit acestei ipoteze 
de lucru, literatura devine un analog al limbii. 

Pe baza acestei abstrageri, obiectului literar i se poate aplica 
un nou gen de atitudine explicativă care, contrar aşteptării lui 
Dilthey, nu mai este preluată din ştiinţele naturii, adică dintr-un 
domeniu de cunoştinţe străine limbajului însuşi. Opoziţia între 
Natur şi Geist nu mai operează aici. Dacă este împrumutat un 
model, acesta provine din acelaşi domeniu — semiologic. în 
consecinţă, este posibil să tratăm textele în acord cu regulile ele¬ 
mentare pe care lingvistica le-a aplicat cu succes sistemelor ele¬ 
mentare de semne care subîntind întrebuinţarea limbajului. 
Şcoala de la Geneva, şcoala de la Praga, şcoala daneză ne-au 
arătat că putem oricînd să desprindem sistemele de procese şi să 
raportăm aceste sisteme — fonologice, lexicale, sintactice — la 
unităţi care sînt definite pur şi simplu prin opoziţia lor faţă de 
alte unităţi ale aceluiaşi sistem. Această interacţiune între entităţi 
pur diacritice în interiorul unor sisteme finite de unităţi de acest 
fel defineşte noţiunea de structură în lingvistică. 

Tocmai acest model structural este aplicat acum textelor, 
adică unor secvenţe de semne mai lungi decît fraza, care este 
ultima unitate pe care o ia în calcul lingvistica. Antropologia 
structurală a lui Claude Lăvi-Strauss aplică această ipoteză de 
lucru la o categorie specială de texte, cea a miturilor. 

Potrivit acestei ipoteze, marile unităţi care au cel puţin dimen¬ 
siunea frazei şi care, luate împreună, compun povestirea mitului 
sînt tratate după aceleaşi reguli ca cele mai mici unităţi cunos¬ 
cute de lingvistică. Putem spune că în acest fel am explicat 
mitul, dar nu că l-am interpretat. 

în fapt, nimeni nu se cantonează într-o concepţie a miturilor şi 
povestirilor atît de formală precum o algebră a unităţilor consti¬ 
tutive. O putem arăta în moduri diferite. Mai întîi, chiar în 
prezentarea cea mai formalizată a miturilor făcută de L6vi- 
Strauss, unităţile pe care el le numeşte ,jniteme“ continuă să fie 
enunţate ca fraze purtătoare de semnificaţie şi de referinţă. Ni s-ar 
putea obiecta că semnificaţia lor ca atare este neutralizată din 
momentul în care sînt introduse în „pachetul de relaţii" care sin¬ 
gur este luat în calcul de „logica" mitului. Dar chiar acest 
„pachet de relaţii" trebuie la rîndu-i să fie scris în formă de 
frază. în cele din urmă genul de joc de limbaj pe care îl încar¬ 
nează sistemul întreg al opoziţiilor şi combinărilor şi-ar pierde 
orice fel de semnificaţie, dacă opoziţiile înseşi, pe care mitul, 
după Lăvi-Strauss, urmăreşte să le medieze nu ar fi opoziţii sem¬ 
nificative privind naşterea şi moartea, orbirea şi luciditatea, 
sexualitatea şi adevărul. 

N-am putea oare spune, dacă nu ne înşelăm, că funcţia ana¬ 
lizei structurale este aceea de a conduce de la o semantică de 
suprafaţă, cea a mitului povestit, la o semantică de adîncime, cea 
a situaţiilor limită care constituie ultimul referent al mitului? 

Cred intr-adevăr că dacă nu aceasta ar fi funcţia analizei 
structurale, ea s-ar reduce la un joc steril, ar despuia mitul de 
funcţia pe care însuşi L6vi-Strauss i-o atribuie, aceea de a-i face 
pe oameni atenţi la anumite opoziţii şi de a încerca să le medieze 
în mod progresiv. A elimina această referinţă la aporiile exis¬ 
tenţei, în jurul cărora gravitează gîndirea mitică, ar însemna să 
reduci teoria mitului la o necrologie a discursurilor fără noimă 
ale umanităţii. Dacă, dimpotrivă, analiza structurală poate fi 
considerată ca un stadiu — un stadiu necesar — între o inter- 

pretare naivă şi o interpretare erudită, între o interpretare de 
suprafaţă şi o interpretare în adîncime, atunci este posibil să 
situăm explicaţia şi comprehensiunea la două stadii diferite ale 
unuia şi aceluiaşi arc hermeneutic. Tocmai această semantică 
profundă constituie obiectul propriu al comprehensiunii şi 
reclamă o afinitate specifică între cititor şi genul de lucru 
despre care vorbeşte textul. 

Dar să nu ne lăsăm înşelaţi de această noţiune de afinitate per¬ 
sonală. Semantica profundă a textului nu este ce a vrut să spună 
autorul, ci lucrul despre care vorbeşte textul, anume referinţele sale 
neostensive. Şi referinţa neostensivă a textului este genul de lume 
pe care îl deschide semantica profundă a textului. Aşa se face că 
ceea ce trebuie să înţelegem nu este ceva ascuns înapoia textului, ci 
ceva expus în faţa lui. Ni se oferă înţelegerii nu situaţia iniţială de 
discurs, ci ceea ce vizează o lume posibilă. Comprehensiunea are 
mai puţin ca oricînd de a face cu autorul şi situaţia lui. Ea se orien¬ 
tează în direcţia lumilor propuse pe care le deschid referinţele tex¬ 
tului. A înţelege un text înseamnă a-i urma mişcarea de la sens la 
referinţă, de la ceea ce spune la lucrul despre care vorbeşte. Rolul 
mediator jucat de analiza structurală în acest proces constituie în 
acelaşi timp justificarea abordării obiective şi rectificarea apropierii 
subiective. Sîntem definitiv puşi la adăpost împotriva oricărei iden¬ 
tificări a comprehensiunii cu vreo sesizare intuitivă a intenţiei subi¬ 
acente textului. Tot ce am spus mai înainte despre semantica 
profundă pe care o degajă analiza structurală ne invită mai degrabă 
să concepem sensul textului ca o injoncţiune plecînd de la text, 
care reclamă un fel nou de a privi lucrurile. 

Această a doua figură a dialecticii între explicaţie şi comprehen¬ 
siune are un caracter puternic paradigmatic valabil pentru întreg 
domeniul ştiinţelor umane. Aş sublinia trei puncte. 

în primul rînd, modelul structural considerat ca paradigmă a 
explicaţiei poate fi extins dincolo de entităţile textuale la toate 
fenomenele sociale, pentru că aplicaţia sa nu este limitată la sem¬ 
nele lingvistice ci se extinde la toate speciile de semne care 
prezintă o analogie cu semnele lingvistice. Veriga intermediară 
între modelul textului şi fenomenele sociale este constituită de 
noţiunea de sistem semiologic. Din punct de vedere semiologic, un 
sistem lingvistic nu este decît o specie subordonată genului semi¬ 
otic, deşi această specie are privilegiul de a constitui o paradigmă 

pentru celelalte specii ale genului. în consecinţă, putem spune că 
un model structural de explicaţie poate fi extins atît de mult pe cît 
fenomenele sociale pot fi considerate a prezenta un caracter semi¬ 
ologic, altfel zis pe cît putem regăsi la nivelul lor relaţiile caracte¬ 
ristice ale unui sistem semiologic: relaţia generală între cod şi 
mesaj, relaţiile între unităţile specifice ale codului, structura de 
comunicare concepută ca un schimb de mesaje etc. în măsura în 
care modelul semiologic ţine, funcţia semiotică sau simbolică, ce 
constă în a substitui lucrurilor semnele şi în a reprezenta lucrurile 
prin intermediul semnelor, pare a fi mai mult decît o suprastruc¬ 
tură a vieţii sociale. Ea constituie temelia sa autentică. Ar trebui 
spus, potrivit acestei funcţii generalizate a semioticului, nu 
numai că funcţia simbolică este socială, ci şi că realitatea socială 
este fundamental simbolică. 

Dacă urmăm această sugestie, genul de explicaţie implicat de 
modelul structural pare cu totul diferit de modelul cauzal clasic, 
mai ales dacă cauzalitatea este interpretată în termeni humeini ca 
succesiune regulată de antecedente şi consecvente, fără nici o 
conexiune logică internă între acestea. Sistemele structurale 
implică relaţii de un gen cu totul diferit, care dau întîietate 
corelaţiei asupra consecuţiei. Dacă aşa stau lucrurile, dezbaterea 
clasică asupra motivelor şi cauzelor, care a corupt teoria acţiunii 
în ultimele decade, îşi pierde din importanţă. Dacă cercetarea 
corelaţiilor în interiorul unor sisteme semiotice este sarcina prin¬ 
cipală a explicaţiei, atunci trebuie să reformulăm problema moti¬ 
vaţiei în sînul grupurilor sociale în termeni noi. Nu ne propunem 
însă în eseul de faţă să dezvoltăm această implicaţie. 

A doua valoare paradigmatică asumată de conceptul nostru de 
interpretare textuală rezultă din locul pe care l-am atribuit 
semanticii profunde între analiza structurală şi apropriere. 
Această funcţie mediatoare a semanticii profunde nu trebuie să 
fie neglijată, pentru că de ea depinde ca aproprierea să-şi piardă 
caracterul psihologic şi subiectiv pentru a dobîndi o funcţie pro¬ 
priu epistemologică. 

Există în fenomenele sociale ceva asemănător semanticii pro¬ 
funde a unui text? Aş spune fără nici o rezervă că cercetarea 
unor corelaţii între fenomene sociale tratate ca entităţi semiotice 
şi-ar pierde orice importanţă şi orice interes dacă nu ar pune în 
evidenţă ceva de ordinul unei semantici profunde. Aşa cum 


178 



Ac(iunea intenţionată considerată ca text 


jocurile de limbaj sînt forme de viaţă, potrivit aforismului cele¬ 
bru al lui Wittgenstein, structurile sociale sînt în egală măsură 
tentative de a înfrunta perplexităţile existenţei şi conflictele 
adînc ascunse din viaţa umană. în acelaşi sens, aceste structuri 
au şi ele o dimensiune referenţială. Ele trimit la aporiile exis¬ 
tenţei sociale, aceleaşi aporii în jurul cărora gravitează gîndirea 
mitică. Şi această funcţie analogică a referinţei dezvăluie 
trăsături absolut asemănătoare cu ceea ce am numit referinţă 
neostensivă a unui text, anume desfăşurarea unui Welt care nu 
mai este un Umwelt, altfel spus proiectarea unei lumi care este 
mai mult decît o situaţie. Nu se poate oare spune că, prin inter¬ 
mediul analizei structurale, trecem şi în ştiinţele sociale de la 
interpretări naive la interpretări erudite, de la interpretări de 
suprafaţă la interpretări profunde? Dar tocmai interpretarea pro¬ 
fundă dă sens procesului întreg. 

Această ultimă remarcă ne conduce la al treilea şi ultimul nos¬ 
tru punct. Dacă urmăm pînă la capăt paradigma dialecticii între 
explicaţie şi comprehensiune, trebuie să spunem că configuraţiile 
cu sens pe care vrea să le sesizeze o inteipretare profundă nu pot fi 
înţelese fără o angajare personală asemănătoare celei a cititorului 
în contact cu semantica profundă a textului, pentru a şi-o apropria. 
Fiecare cunoaşte obiecţia la care este expusă extinderea la ştiinţele 
sociale a conceptului de apropriere. Nu legitimează ea intruziunea 
unor prejudecăţi personale în cîmpul cercetării ştiinţifice? Nu intro¬ 
duce ea toate paradoxele cercului hermeneutic în ştiinţele umane? 
Cu alte cuvinte, paradigma care adaugă aproprierea la proiectarea 
unei lumi nu distruge însuşi conceptul de ştiinţă umană? Modul în 
care am introdus această pereche de termeni în cadrul interpretării 
textuale nu ne oferă numai o problemă exemplară, ci şi o soluţie 
exemplară. Soluţia nu constă în a nega rolul angajării personale în 
comprehensiunea fenomenelor umane, ci în a-1 preciza. 

Aşa cum arată modelul interpretării textuale, comprehensi¬ 
unea nu constă din sesizarea imediată a unei vieţi psihice 
străine sau din identificarea emoţională cu o intenţie mentală. 
Comprehensiunea este integral mijlocită de ansamblul proce¬ 
durilor explicative pe care le precede şi le însoţeşte. Corelatul 
acestei aproprieri personale nu este ceva care să poată fi 
simţit, este semnificaţia dinamică degajată de explicaţie şi pe 

care am identificat-o mai sus cu referinţa textului, anume pu¬ 
terea sa de a desfăşura o lume. 

Caracterul paradigmatic al interpretării textuale trebuie să fie 
extins pînă la această ultimă implicaţie. Aceasta înseamnă că 
condiţiile unei aproprieri autentice, aşa cum au fost expuse în 
legătură cu textele, sînt şi ele paradigmatice. De aceea nu sîn- 
tem îndreptăţiţi să excludem actul final de angajare personală 
din ansamblul procedurilor obiective şi explicative care îi con¬ 
stituie medierea. 

Această rectificare a noţiunii de angajare personală nu elimină 
„cercul hermeneutic". El rămîne o structură de nedepăşit a 
cunoaşterii aplicată cîmpurilor umane, dar această rectificare îl 
împiedică să devină un cerc vicios. 

In cele din urmă, corelaţia dintre explicaţie şi comprehensi¬ 
une, şi vice versa, constituie „cercul hermeneutic“. 

Intersubiectivitatea 
în vederile lui Hegel şi Husserl 


Nu îmi propun să compar din afară, plecînd de la un punct de 
vedere suveran, două întreprinderi care poartă deopotrivă 
numele de fenomenologie. Acest punct de vedere superior nu 
există. într-o şi mai mică măsură ambiţionez să consider cele 
două fenomenologii, a lui Hegel şi a lui Husserl, în toată 
amploarea lor. M-am concentrat asupra unei regiuni a între¬ 
prinderii lor unde întîlnirea poate fi semnificativă: capitolul 
„Geist“ din Fenomenologia spiritului şi a cincea Meditaţie 
carteziană a lui Husserl. Am ales această delimitare pentru a 
pune o întrebare precisă: reuşeşte oare fenomenologia husser- 
liană să facă economie de conceptul de spirit, şi mai exact de 
acea modalitate a Geisf-ului care se va numi, în Enciclopedie, 
„spirit obiectiv 11 ? Reuşeşte ea acest lucru, substituindu-i un con¬ 
cept de intersubiectivitate, adică o modalitate a conştiinţei care 
nu recurge la nici o entitate superioară conştiinţei, la un spirit 
comun, colectiv, istoric? întrebarea se referă deci mai curînd la 
Husserl decît la Hegel. Dar este o întrebare care nu s-ar fi pus 
dacă nu ar fi existat Hegel. Ea presupune că Hegel a lăsat, în 
lipsa unui model, o sarcină: aceea de a rezolva aceleaşi difi¬ 
cultăţi pe care şi el le-a înfruntat, dar fără resursele proprii acelei 
filozofii, anume o dialectică a spiritului. 

S-ar putea obiecta că întîlnirea între Hegel şi Husserl nu a 
avut loc, că ea este operată doar pe seama unui cuvînt, acela de 
fenomenologie. Este o ipoteză perfect plauzibilă: cuvintele din 
domeniul filozofiei comportă într-adevăr o polisemie atît de 
mare încît este perfect legitim să presupunem că doi termeni 
întrebuinţaţi de doi filozofi diferiţi sînt simple omonime. Dacă 
acesta ar fi cazul, întreprinderea noastră ar fi cu totul iluzorie. 

Vreau să arăt că lucrurile se prezintă cu totul altfel. Problema 
este reală în măsura în care capitolul VI consacrat Geîsf-ului 
priveşte spiritul în elementul conştiinţei. Pentru a determina sen¬ 
sul acestei afirmaţii, să ne întrebăm ce anume caracterizează 
fenomenologia spiritului ca fenomenologie. 

I. SPIRITUL HEGELIAN ÎN ELEMENTUL 
CONŞTIINŢEI 

Introducerea la Fenomenologia spiritului spune clar că 
fenomenologia spiritului este deja ştiinţa, dar ştiinţa experienţei 
conştiinţei. Conştiinţa este astfel desemnată ca mediul expe¬ 
rienţei. Desigur, odată trecută secţiunea intitulată „Raţiune 11 , iti¬ 
nerarul nu mai este cel al unei conştiinţe individuale, ci parcursul 
unei experienţe istorice. în acest sens, filozofia capitolului 
„Geist“ nu mai este o filozofie nici „a“ conştiinţei de sine, ca în 
capitolul IV, nici chiar „a“ raţiunii ca în capitolul V, ci „a“ spiri¬ 
tului. Referirea la spirit este astfel destinată să indice că fenome¬ 
nologia lui Hegel în ansamblul ei nu este o fenomenologie „a“ 
conştiinţei. Totuşi, depăşirea conştiinţei prin spirit nu este de 
natură să suprime orice întîlnire posibilă cu fenomenologia lui 
Husserl, întrucît, chiar şi în ultimele trei diviziuni ale 
Fenomenologiei spiritului (teoria culturii, teoria religiei, teoria 
cunoaşterii absolute), diferenţa între fenomenologie şi sistem 
subzistă în aceea că Darstellung despre care vorbeşte faimoasa 
Prefaţă, acea etalare a adevărului prin el însuşi, de-a lungul 
întregii lucrări, constituie reluarea drumului parcurs de conştiinţa 
însăşi. Locul acestei aventuri este „experienţa 11 ( Erfahnwg ), 
adică ansamblul modalităţilor sub care conştiinţa descoperă 
adevărul. Fenomenologia, pin urmare, este această recapitulare 
a tuturor treptelor experienţei umane: omul este aici în mod suc¬ 
cesiv lucru printre lucruri, vieţuitor printre vieţuitoare, fiinţă 
raţională care înţelege lumea şi acţionează asupra ei, viaţă 
socială şi spirituală şi existenţă religioasă. în acest sens fenome¬ 
nologia, fără a fi o fenomenologie a conştiinţei, este o fenome¬ 
nologie în elementul conştiinţei. 

Problema pe care ne străduim să o distingem aici nu este deci 
inutilă: opoziţia între cele două fenomenologii trebuie să fie mai 
subtilă decît ne-ar îngădui s-o presupunem o opoziţie între cele 

două lucrări. Şi aceasta întnicît, pe de o parte, cum voi arăta, 
sper, în a doua secţiune, dacă a cincea Meditaţie carteziană este 
o fenomenologie a conştiinţei, o atare fenomenologie se ridică la 
problematica spiritului obiectiv, adică produce o filozofie a spi¬ 
ritului, sau echivalentul ei, prin intermediul intersubiectivităţii. Pe 
de altă parte, capitolul VI din Fenomenologia spiritului ne oferă 
desigur o fenomenologie a spiritului, dar care rămîne o fenome¬ 
nologie în mediul conştiinţei. Avem deci de a face cu un raport de 
intersectare între o fenomenologie a conştiinţei care urcă la rangul 
de fenomenologie a spiritului — Husserl — şi o fenomenologie a 
spiritului care rămîne o fenomenologie în conştiinţă — Hegel. 

Faptul că al Vl-lea capitol intitulat „Geist“, spirit, depăşeşte o 
fenomenologie a conştiinţei, este cît se poate de clar. Mai puţin 
vădit este faptul că acest capitol rămîne o fenomenologie în 
conştiinţă. Să purcedem deci de la ce este mai vădit la ce este 
mai disimulat. 

Cu termenul Geist se articulează ceva care nu era spus nici 
prin „conştiinţă", nici prin „conştiinţă de sine", nici măcar prin 
„raţiune". în paginile Introducerii la capitolul VI se spune, evi¬ 
dent împotriva lui Kant şi a concepţiei sale pur formale despre 
Raţiunea practică, că spiritul este efectivitatea etică concretă: 
„Raţiunea este spirit întrucît certitudinea de a fi orice realitate s-a 
ridicat la adevăr şi ea îşi este conştientă de ea însăşi ca fiind 
lumea ei, şi este conştientă de lume ca fiind ea însăşi"*. Nu mai 
sîntem deci în ordinea moralităţii universale, ci în actualizarea sa 
concretă în acţiuni, opere şi instituţii. Prin expresia „conştientă 
de ea însăşi ca fiind lumea ei" este atestat faptul că individul îşi 
găseşte semnificaţia în măsura în care o găseşte realizată în insti¬ 
tuţii care au în acelaşi timp substanţă şi reflexivitate. Conştiinţa 
nu devine universală decît pătrunzînd într-o lume a culturii, a 
moravurilor, a instituţiilor, a istoriei. Spiritul este efectivitatea 
etică. în raport cu această efectivitate, cu această efectuare, toate 
stadiile anterioare nu sînt decît abstracţii, inclusiv conştiinţa de 
sine şi raţiunea. în cazul raţiunii, această declaraţie este cu ose¬ 
bire surprinzătoare, pentru că putem avea convingerea, citind 
capitolul precedent, că raţiunea constituia deja o primă 


* Apud Fenomenologia spiritului, traducere de Virgil Bogdan, Edit. 
Academiei, 1965, p. 247. (N. î.) 

totali zare, e adevărat parţială, dar efectivă. Am rămîne totuşi, 
după Hegel, încă printre acele figuri ale conştiinţei care nu coin¬ 
cideau cu cele ale lumii, adică cu autodezvoltarea unei culturi şi 
unei istorii comune. Etica personală nu era încă viaţă culturală. 
Cu vorbele lui Hegel: „Spiritul este acel tip de conştiinţă care nu 
numai posedă raţiunea dar care este raţiunea**. 

începem poate să observăm ce anume nu va trece într-o 
fenomenologie de tip husserlian, fie ea şi extinsă graţie inter- 
subiectivităţii la constituirea comunităţilor istorice, şi ceea ce 
deci se înscrie în cuvîntul însuşi de Geist. Hegel subliniază, de 
două ori, că spiritul este intrarea în „tărîmul adevărului** într-un 
mod care suprimă intenţionalitatea. Nu mai avem de a face cu o 
conştiinţă orientată către un altul; orice alteritate este surmon- 
tată; nu mai este vizată nici o transcendentă. Cu spiritul se ter¬ 
mină domnia conştiinţei separată de altul ei. 

Acest aspect este atît de important încît Enciclopedia nu va 
mai numi fenomenologie întregul parcurs, ci numai unul din 
segmentele lui. Filozofia spiritului obiectiv va fi exterioară 
fenomenologiei. Mai mult, nu va mai fi numit fenomenologie 
decît acel segment din filozofia spiritului subiectiv cuprins, de o 
parte, între determinaţiile antropologice şi, de cealaltă parte, psi¬ 
hologia raţională, aşadar acel segment unde conştiinţa vizează 
altceva decît ea însăşi, un altul pe care îl are în faţa ei, uţ. afara ei. 

Această contracţie a spaţiului fenomenologic, care este carac¬ 
teristica Enciclopediei, se anunţă deja în Fenomenologia spiritu¬ 
lui, şi cu toată precizia în capitolul VI pe care îl evocăm; titlul 
acestuia, Geist, se armonizează cu întreaga lucrare care se 
numeşte tocmai Fenomenologia spiritului. Nu schematizăm 
excesiv prezentarea diferenţei între o filozofie a spiritului şi o 
filozofie a conştiinţei, dacă spunem că spiritul nu este orientat 
către un altul care îi lipseşte, ci este, întreg, integral la sine 
însuşi, imanent determinaţiilor sale şi făcînd ca aceste determi¬ 
naţii să fie imanente unele celorlalte. El este ceea ce depăşeşte şi 
reţine momentele sale anterioare. Constituindu-se în figuri, spiri¬ 
tul poate rămîne în fiecare, dar poate şi curge prin ele, depăşind 
necontenit simplul dat al fiecăreia. El procedează prin sciziune 
—prin judecată (Urteil) —, dar pentru a-şi urma sieşi, a se reuni 
cu sine, a se înlăn(ui cu sine. El înaintează de la mai abstract la 
mai concret, de la mai sărac în structuri la mai bogat în determi- 

naţii. Aşa reconciliază el faptul şi sensul şi pune capăt separaţiei 
între raţionalitate şi existenţă. Este ceea ce numesc suprimarea 
intenţionalităţii. Nici un sens nu mai este vizat aiurea, ca în 
conştiinţa nefericită (dar, într-un sens larg, orice conştiinţă este 
conştiinţă nefericită). 

Aşa se prezintă, mi se pare, spiritul hegelian. Şi ne vom între¬ 
ba îndată dacă ceva din fenomenologia husserliană îl poate egala 
sau înlocui. Dar poate că ar fi necesar să schimbăm întrebarea: 
trebuie oare egalat, trebuie înlocuit spiritul hegelian? Păstrînd 
pentru încheiere această chestiune de încredere, aş vrea mai 
înainte să prezint reversul descrierii date spiritului. 

Spuneam că fenomenologia lui Hegel nu este o fenomenolo¬ 
gie a conştiinţei, ci o fenomenologie a spiritului în conştiinţă. în 
ce sens? Capitolul VI rămîne un segment din Fenomenologia 
spiritului, tocmai pentru că spiritul încă nu este aici egal sieşi şi 
deci păstrează un moment de intenţionalitate, fie că este vorba 
de durere, de separaţie, de luptă, sau de distanţă a sinelui de sine. 
Prin aceasta, problematica hegeliană, care părea a se înscrie cu 
totul în af ara cîmpului husserlian, se reînscrie totuşi aici într-un 
anumit fel. De aceea confruntarea cu Husserl nu este inutilă. 
Acest caracter fenomenologic al spiritului din capitolul VI al 
Fenomenologiei spiritului este marcat prin două trăsături: în 
raporiul extern al capitolului VI cu capitolele următoare privind 
religia şi cunoaşterea absolută şi în raportul intern între fazele 
dezvoltării însăşi a spiritului. 

Referitor la primul punct, spiritul este în acelaşi timp 
conştiinţă şi conştiinţă de sine numai în sfera religiei şi a 
cunoaşterii absolute. Nu intrăm aici în aceste ultime două 
peripeţii ale fenomenologiei; dar trebuie să le păstrăm în fun¬ 
dalul meditaţiei noastre pentru a înţelege că depăşirea conştiinţei 
în spirit rămîne încă marcată de lipsă, de distanţă — şi aceasta 
împotriva interpretărilor lui Hegel care ar vrea să încheie 
Fenomenologia la sfîfşitul capitolului VI. 

Referitor la al doilea punct, teoria Ge/sf-ului rămîne o des¬ 
criere fenomenologică pentru că spiritul nu este egal cu el însuşi 
decît în acest moment terminal, în acest apogeu, pe care Hegel îl 
numeşte „spiritul sigur de sine“. „Spiritul sigur de sine“ este 
constituit astfel în instanţă hermeneutică, vreau să spun în cri¬ 
teriu al sensului, în măsură a adevărului faţă de toate moda- 

lităţile care îl preced. Prin aceasta, dezvoltările anterioare apar ca 
deficiente, ca fiind încă numai conştiinţă iar nu spirit. Intr-a¬ 
devăr, dincoace de acest apogeu este descrisă o situaţie fenome¬ 
nologică unde conştiinţa este în căutarea sensului său şi chiar la 
început separată de sensul său în situaţia de înstrăinare. Desigur, 
toată această fenomenologie se dezvoltă sub semnul termenului 
său ultim; dar acest termen ultim este anticipat în frămîntările 
proprii conştiinţei. Ce putem citi în această privinţă în capitolul 
VI? Mai întîi dispariţia frumoasei totalităţi etice o dată cu 
moartea cetăţii greceşti. Conştiinţa nefericită reapare cu tragedia, 
deşi la un alt nivel. Este cunoscută fraza lui Hegel din perioada 
şederii la Frankfurt: „Destinul este conştiinţa de sine însuşi, dar 
ca de un duşman“. Tot despre conştiinţă este vorba în cazul 
naşterii persoanei abstracte în epoca Imperiului roman şi a 
creştinismului. Este o conştiinţă sfîşiată în măsura în care are în 
faţa ei destinul unui stăpîn. Persoana juridică şi sufletul creştin 
nu pot fi gîndite în afara raportării la un Stăpîn al lumii. De 
aceea momentul cheie din capitolul VI este acela în care 
adevărul Sittlichkeit -ului se întoarce asupră-şi şi produce spiritul 
devenit străin sieşi, momentul în care lumea culturii şi în¬ 
străinarea coincid. Intrarea în cultură este un act de renunţare la 
persoana abstractă insulară. A se cultiva nu înseamnă a înflori 
prin creştere organică, ci a evada din sine, a se opune sieşi, a nu 
se regăsi decît prin sfîşiere şi separaţie. Ar trebui să putem evoca 
aici paginile superbe ale înfruntării conştiinţei cu mărimile puterii, 
ale bogăţiei şi ale discursului, fie acesta un discurs al aroganţei, 
al flatării sau josniciei. Ar trebui să-l urmăm pe Hegel în labi- 
rintele conştiinţei dedublate, sfîşiate de credinţă şi iluminism, 
pentru a ne încredinţa de distanţa pe care conştiinţa trebuie să o 
străbată pentru a se regăsi pe sine în certitudinea de sine. Aceas¬ 
tă distanţă califică încă o dată drept fenomenologică dialectica 
spiritului. Şi această distanţă ne este amintită pînă la penultima 
etapă. Este uimitor, şi în anumite privinţe îngrozitor, să des¬ 
coperi că, pentru a atinge pragul experienţei cardinale care do¬ 
mină retrospectiv asupra întregii dezvoltări, trebuie să treci prin 
eşecul libertăţii abstracte din experienţa istorică a Teroarei. 
Această libertate, care nu cunoaşte nimic diferit de ea însăşi, 
seamănă în bună măsură cu spiritul sigur de sine, dar ea rămîne 
o voinţă abstractă care refuză trecerea prin instituţie; ea se 

descoperă atunci ca fiind mortală în absoluta ei detaşare, pentru 
că este fără mediere, fără regulă, pură negativitate. Ecuaţia liber¬ 
tăţii şi a morţii, atunci cînd libertatea nu se investeşte în pozitivi- 
tate, este astfel penultimul cuvînt înainte de certitudinea de sine. 
Ne putem îndoi de faptul că Hegel este echitabil atunci cînd 
leagă direct imperativul categoric din filozofia germană de 
Teroarea din Revoluţia franceză; dar el semnifică, prin acest 
scurtcircuit, statutul însuşi al unei libertăţi nemediate şi neferi¬ 
cirea conştiinţei caracteristică deopotrivă unei libertăţi mortale 
care se vrea fără instituţie şi unui imperativ care se vrea fără 
conţinut, fără proiect instituţional. Cum scrie Findley: „Hegel a 
văzut în imparţialitatea pozitivă a imperativului categoric simpla 
transpunere a imparţialităţii negative şi mortale a ghilotinei" 1 . 

Dacă aşadar conştiinţa este depăşită de către spirit, spiritul nu 
devine sigur de sine decît trecînd prin chinurile şi defileele 
conştiinţei. Această poartă strimtă este fenomenologia însăşi. Se 
produce astfel o intersecţie cu fenomenologia husserliană. Fără 
îndoială, nu trebuie să aşteptăm de la această întîlnire posibilă 
vreo armonizare. Ea oferă cel puţin un loc de înfruntare, întrucît 
conştiinţa pe care o desfăşoară istoria spiritului nu este la nici un 
nivel o conştiinţă transcendentală, un a priori deasupra istoriei. 
Pentru că fenomenologia este fenomenologie a istoriei, con¬ 
ştiinţa însăşi care efectuează parcursul este pusă de către spirit în 
perspectivă istorică. Acea instanţă care, prin Kant, se erijase în 
tribunal se naşte în chinurile dezrădăcinării. 


n. INTERSUBIECTTVriATEA HUSSERLIANĂ 
ÎN CONFRUNTARE CU SPIRITUL HEGELIAN 

Să considerăm acum Fenomenologia spiritului drept măsura 
unui travaliu filozofic de efectuat; teoria intersubiectivităţii a lui 
Husserl poate ţine locul unei teorii hegeliene a spiritului? 

Pentru a începe să răspundem la această întrebare, aş vrea să 
elaborez trei argumente înlănţuite într-o ordine progresivă. 

1. Primul argument constă în a ne face o idee precisă asupra a 
ceea ce Husserl numeşte constituire şi care ar putea ţine locul 
înaintării dialectice hegeliene. Faimoasa constituire ,4n“ şi 


1 Findley, Hegel, a Reexamination, Londra, Allen and Unwin, 1957. 

„plecînd de la“ ego-ul meu, el însuşi redus la propria mea sferă 
de apartenenţă, nu are nimic, după părerea mea, dintr-o proiecţie 
oarecum paranoică; ea constă într-un travaliu de explicitare. 
Traduc, prin explicitare, termenul german Auslegung , care, sub¬ 
liniem, se traduce şi prin exegeză. Cred că singură constituirea 
husserliană înţeleasă ca explicitare poate fi comparată cu spiritul 
hegelian, el însuşi sesizat în elementul conştiinţei. Aici este zona 
de intersecţie. 

în forma lui negativă, primul meu argument urmăreşte doar să 
îndepărteze cîteva confuzii pe care textul celei de a cincea 
Meditaţii carteziene nu numai le suscită, dar le provoacă şi 
întreţine. într-adevăr termenul „constituire" lasă să se creadă în 
nu ştiu ce putere suverană, în nu ştiu ce stăpînire a sensului, pe 
care Cavaillfcs le-a relevat în Teoria ştiinţei, ca şi cum vreun 
subiect ar deţine şi ar produce sub transparenţa privirii sale 
întreg universul sensului. Este drept că interpretarea idealistă a 
fenomenologiei de către Husserl însuşi oferă o garanţie serioasă 
unui atare idealism subiectiv care este panta malefică a fenome¬ 
nologiei. în ce mă priveşte, sub influenţa lui Heidegger, Gabriel 
Marcel, Gadamer, m-am îndepărtat necontenit de acest idealism 
subiectiv. Mi se pare că Husserl însuşi ne ajută, pe două căi, să 
ieşim din cercul vrăjit al idealismului subiectiv. 

în primul tind el recurge tot timpul la ceea ce numeşte, în toate 
exerciţiile concrete de constituire, firul conducător transcendental 
al obiectului. Asupra acestui punct doamna Souche insistă cu 
multă vigoare în lucrarea consacrată lui Husserl 1 . Travaliul de 
constituire se desfăşoară în spatele polului identităţii presupus dat 
şi de la care se pleacă mereu. Prin urmare, acest travaliu nu 
pleacă de la tabula rasa, nu este în nici un sens o creaţie. Numai 
pornind de la obiectul deja constituit pot fi desfăşurate, retroactiv, 
retrospectiv, straturile de sens, nivelurile de sinteză; pot fi puse în 
evidenţă sinteze pasive înapoia sintezelor active etc. Ne angajăm 
atunci într-o chestionare către origini sau în „răspăr" (ca să re¬ 
luăm traducerea de către Derrida* a termenului german Riickfrage) 
care este o muncă fără sfîrşit, chiar dacă operează într-un mediu 
al evidenţei, întrucît acest mediu nu opreşte niciodată analiza. 


1 D.Souche-Dagues, Le Dăveloppement de I ’intentionnalitâ dans la 
ph6nom6nologie husserlienne La Haye, Nijhoff, 1972. 

* Questionnement â reburs. (N.t.) 

Al doilea indiciu în sprijinul unei interpretări neidealiste a 
constituirii: constituirea lui altul nu se sustrage acestei reguli a 
jocului. Ea este pusă în mişcare de argumentul solipsismului, 
care joacă la Husserl un rol comparabil cu cel al argumentului 
geniului rău la Descartes. Astfel înţeles, argumentul solipsismu¬ 
lui constituie o supoziţie hiperbolică necesară pentru a învedera 
la ce sărăcie de sens s-ar reduce o experienţă care nu ar fi decît a 
mea, o experienţă care va fi fost ea însăşi redusă la sfera mea de 
apartenenţă proprie şi căreia i-ar lipsi nu numai comunitatea 
oamenilor, ci şi comunitatea naturii. în acest sens argumentul 
este deja antikantian. în timp ce pentru Kant obiectivitatea 
obiectului nu reclamă drept sprijin decît unitatea apercepţiei, 
deci acel „gîndesc“ care poate însoţi toate reprezentările mele, 
Husserl, prin această reducţie secundă—prin această reducţie în 
reducţie —, readuce acest „gîndesc" la un atare solipsism încît ar 
fi necesară o întreagă reţea intersubiectivă pentru a susţine 
lumea, iar nu un simplu şi unic „gîndesc". Funcţia acestui recurs 
la solipsism, legat el însuşi de reducţia în reducţie, este deci 
aceea de a face vizibilă inadecvarea sa la travaliul fundării. O 
conştiinţă solitară se înşală într-adevăr în raport cu ceea ce am 
înţeles dintotdeauna ca fiind o natură comună tuturor, dar şi în 
raport cu ceea ce am înţeles dintotdeauna ca fiind comunitatea 
oamenilor, adică faptul că alţi subiecţi sînt aici în faţa mea, capa¬ 
bili să intre într-o relaţie reciprocă de la subiect la subiect şi nu 
doar în relaţia disimetrică de la subiect la obiect — de la subiec¬ 
tul care aş fi eu singur la fiinţa obiectelor care ar fi restul 
lucrurilor. Solipsismul a făcut deci ca ceea ce se oferă ca evi¬ 
dent, adică faptul că există alţii, o natură comună şi o comunitate 
a oamenilor, să devină enigmatic. El transformă în muncă ceea 
ce este la început un fapt. 

Astfel, regula după care nici o analiză a constituirii nu este 
posibilă fără firul conducător al obiectului nu operează numai 
pentru Dingkonstitvtion ci şi pentru constituirea lui altul. 

Lucrarea sensului nici nu ar începe dacă rezultatul constituirii 
nu ar regla teleologic mişcarea constituirii. Această procedură nu 
e radical străină procedurii lui Hegel. Hyppolite vorbea de o 
teleologie a sensului, pentru a exprima modul în care rezultatul 
pentru conştiinţa comună reglează la Hegel retrospectiv etapele 
dorinţei, ale luptei conştiinţelor etc. La fel, în cazul intersubiec- 

tivităţii la Husserl, este vorba de a lua drept fir conducător 
această orientare către un alt eu pe care îl înţelegem deja în 
cadrul atitudinii naturale şi al limbajului obişnuit. Noi am înţeles 
deja că ceilalţi sînt prezenţi şi absenţi altfel decît lucrurile, că ei 
mi se adresează, că sînt pentru ei înşişi subiecţi ai experienţei, că 
una şi aceeaşi lume ne este comună fără să fie multiplicată de 
atîtea ori cîte conştiinţe există, în sfîrşit că împreună avem parte 
de obiecte culturale care sînt prezente pentru fiecare dintre mem¬ 
brii aceleiaşi comunităţi, ca obiecte înzestrate cu predicate spiri¬ 
tuale. Dar ceea ce se înţelege de la sine este transformat în 
enigmă. Filozofia transcendentală se bazează astfel pe atitudinea 
naturală, care este re«ursa ei de sens şi rezerva ei de aporii. Ştim 
sau credem a şti de existenţa altora. Trebuie acum să înţelegem 
cum există alţii. 

Devine acum vizibilă latura pozitivă a argumentului: dacă 
constituirea nu este o creaţie de sens, dacă îşi ia propriul ei sfîrşit 
ca ghid transcendental al desfăşurării sale, adevăratul ei statut 
epistemologic este cel al explicitării ( Auslegung ). Trebuie să 
recunoaştem că acest aspect al fenomenologiei nu a prea fost 
subliniat de către comentatori. Gînditorii hermeneutici mi l-au 
făcut mie însumi vizibil, ajutîndu-mă să mă eliberez de idealis¬ 
mul husserlian. A explicita înseamnă a desfăşura potenţialul de 
sens al unei experienţe, exact ceea ce Husserl numeşte orizonturi 
externe şi orizonturi interne ale obiectului. Sînt înclinat să cred 
că această explicitare ar trebui şi ar putea fi gîndită într-un sens 
mult mai dialectic decît a conceput-o şi a practicat-o Husserl, 
dacă am acorda o mai mare atenţie experienţelor negative, 
iniţiativelor pe care le asumă experienţa pentru a face productive 
contradicţiile 1 . Dar înclin să cred că negativul nu investeşte în 
mod sistematic întreg cîmpul experienţei şi nu este decît moda¬ 
litatea cea mai dramatică a explicitării. In acest sens, explicitarea 
conţine dialectica. Independent de raportul dintre explicitare şi 
dialectică, putem înţelege, fără a recădea în idealismul subiec¬ 
tivist, teza că fenomenologia este explicitarea ( Auslegung) 
ego-ului, potrivit exigenţei formulate la sfîrşitul celei de a patra 
Meditaţii carteziene: „Toate falsele interpretări ale fiinţei provin 
din orbirea naivă faţă de orizonturile care determină sensul 


'„What is dialectical?" (Ce este dialectic?), The Lindley Lectures, 
Lawrence, University of Kansas, 1976, pp. 173-189. 

fiinţei şi faţă de problemele corespunzătoare ale elucidării 
intenţionalităţii explicite. Odată aceste orizonturi degajate şi 
sesizate, rezultă de aici o fenomenologie universală, explici tare 
concretă şi evidentă a ego-ului de către el însuşi. Mai exact, este 
vorba în primul rînd de o explicitare de sine, în sensul strict al 
termenului, care arată în mod sistematic cum ego-ul se constitu¬ 
ie el însuşi ca existentă în sine din propria lui esenţă; este vorba, 
în al doilea rînd, de o explicitare de sine, în sensul larg al ter¬ 
menului, care arată cum ego-ul constituie în el pe „ceilalţi", 
„obiectivitatea" şi, în general, tot ce posedă pentru ego — fie în 
eu sau în non-eu — o valoare existenţială" 1 . 

Noi nu stăpînim acest proces fără sfîrşit, el este cel care ne 
conduce. „Această evidenţă implică (...) faptul că travaliul infinit 
al explici tării eului care meditează (...) — explicitare a 
operaţiilor eului şi a constituirii obiectelor sale — se integrează 
ca înlănţuire de „meditaţii" particulare în cadrul unei „meditaţii" 
universale indefinit continuate" 2 . Acesta este travaliul sensului, a 
cărui cheie nu o deţin şi care mai degrabă mă constituie ca eu. 

2. Al doilea argument al meu se referă la rolul analogiei în 
raportul dintre ego-uri. Tocmai acest principiu mi se pare că ţine 
locul Geisr-ului hegelian. El semnifică faptul că alter ego -ul este 
un alt ego ca şi mine şi că această analogie este principiul con¬ 
stituant ultim şi de nedepăşit. Stilul explicitării orizonturilor, 
despre care a fost vorba în primul argument, operează în mod 
esenţial, în a cincea Meditaţie carteziană, asupra acestui rol al 
analogiei. A cincea Meditaţie poate fi clarificată, în această pri¬ 
vinţă, prin ineditele asupra intersubiectivităţii publicate în trei 
volume de Iso Kem. Dar analogia postulată între ego şi alter ego 
trebuie să fie complet deosebită de orice raţionament zis prin 
analogie, care este un argument de proporţionalitate de tipul A 
este în raport cu B ceea ce este C în raport cu D. Aplicat 
cunoaşterii altuia, acest aşa-zis argument s-ar enunţa astfel: ceea 
ce simţi tu este, în raport cu acel comportament pe care îl văd, 
ceea ce simt eu în raport cu acest comportament asemănător cu 
al tău. Dar argumentul presupune că pot fi comparate pe un plan 
omogen expresii trăite şi expresii observate. Husserl însuşi în 


1 Mâditations cartâsiennes, trad. fr.. Paris, Vrin, p. 72. 

2 Op.cit, p. 73 

ineditele sale denunţă şi condamnă sofismul acestui argument. 
El nu se sfieşte să spună că eu nu mă cunosc din afară aşa cum 
cunosc expresiile altuia. Mai mult, eu nu mă gîndesc deloc la 
mine atunci cînd interpretez un comportament străin. Această 
interpretare este nu numai imediată dar şi recurentă, în sensul că 
eu mă înţeleg pe mine plecînd de la gînduri, sentimente şi 
acţiuni descifrate direct în experienţa legată de altul. Husserl îşi 
însuşeşte fără ambiguitate această critică. Şi astfel critica raţio¬ 
namentului prin analogie este condiţia însăşi a utilizării în feno¬ 
menologie a principiului analogiei. Ar fi o eroare să se creadă că 
o critică a analogiei în sensul raţionamentului prin analogie 
implică excluderea analogiei sub toate formele ei. Dimpotrivă, 
folosirea transcendentală iar nu argumentativă a analogiei se 
bazează tocmai pe descrierea percepţiei lui altul ca fiind o per¬ 
cepţie directă. Din această lectură directă a emoţiei în expresia ei 
trebuie, prin explicitate, să dezimplicăm analogia tacită care 
funcţionează în percepţia directă. Această interpretare perceptivă 
sau această percepţie interpretatoare nu se limitează în fapt la 
sesizarea unui obiect mai complex decît celelalte, a unui lucru 
mai rafinat, ci a unui alt subiect, adică a unui subiect ca şi mine. 
Tocmai acest „ca“ poartă analogia pe care o căutăm. Orice 
soluţie pur perceptivă a problemei, departe de a elimina analo¬ 
gia, o presupune, o pune în joc în mod tacit. Important este că 
celălalt este înţeles ca fiind subiect pentru el însuşi şi că această 
punere prin el însuşi a altuia nu se află în continuitate cu propria 
mea experienţă trăită. La rigoare lucrurile s-ar putea reduce la 
aparenţe pentru mine. în afară de aceasta altul este un act de 
apariţie pentru el însuşi şi acest lucru nu este perceput. Altul, ca 
atare, nu aparţine sferei experienţei mele. Un text inedit din 1914 
(ediţia Iso Kem, I) arată că simetria între percepţia interpretatoare 
a lucrului şi percepţia interpretatoare a comportamentului este 
ruptă de ceea ce Husserl numeşte în acest context Mitsetzung, 
„co-punere“ prezentificatoare, prin care asociez de un alt subiect 
aparenţa externă a expresiilor sale. Eu pun — eu co-pun — 
simultan doi subiecţi. Această dublare a subiectului este punctul 
critic al analogiei. Enigma ascunsă în evidenţa cotidiană este 
reduplicarea lui egoîn expresia alter ego. Or tocmai această redu- 
plicare cere ca analogia să fie repusă în discuţie. 

Se poate ajunge la aceeaşi dificultate centrală dacă urmăm 
mai degrabă firul imaginaţiei decît pe cel al percepţiei; gîndul că 


194 



Intersubiectivitalea în vederile lui Hegel şi Husserl 


mă vezi, mă auzi, poate ti susţinut prin actul de a-mi imagina că 
aş putea ti în locul tău şi că de acolo aş vedea şi aş auzi aşa cum 
vezi şi auzi tu. Acest transfer prin imaginaţie în acolo al locului 
tău joacă desigur un rol ajutător important în lectura directă a 
semnelor expresive ale experienţei trăite legate de altul. în 
această privinţă, literatura de ficţiune poate fi o sursă mai bogată 
de investigaţie a vieţii străine decît frecventarea familiară a 
oamenilor reali. Dar tocmai această funcţionare a f icţiunii reve¬ 
lează prin contrast ce este unic în instituirea de altul, întrucît 
transferul în imaginaţie rămîne ipotetic, suspendat, şi, ca să 
spunem totul, neutru în raport cu orice instituire de existenţă. A-mi 
imagina că sînt în locul tău înseamnă tocmai că nu sînt. Ar trebui 
ca această imaginare să fie şi instituitoare, adică contrariul a ce 
este imaginaţia, o neutralizare a realităţii. 

Este circumscris astfel în mod negativ sensul analogiei 
husserliene. Ea este explicaţia lui „ca“ din expresia obişnuită „ca 
mine“. Tu gîndeşti, simţi, acţionezi ca mine. Acest „ca“ nu are 
semnificaţia logică a unui argument într-un raţionament. El nu 
implică nici o anterioritate cronologică a experienţei proprii 
asupra experienţei de altul. Acest „ca“ semnifică faptul că sensul 
prim al termenului ego trebuie să fie constituit mai întîi în per¬ 
soana vie a subiectului şi transferat, metaforizat — Vebertragung 
înseamnă metaforă — astfel că semnificaţia ego nu va putea nici¬ 
odată constitui nici un gen comun, nici o diseminare radicală. 

Această relaţie specifică ne aminteşte de aceea pe care scolas¬ 
ticii, comentînd tratatul aristotelician despre Categorii , o obser¬ 
vau între sensul prim, originar, al fiinţei — adică pentru ei 
substanţa — şi seria categoriilor. Fiinţa, spuneau ei, nu este nici 
univocă — univocitatea ar presupune ca fiinţa să fie un gen iar 
categoriile, speciile sale —, nici echivocă, ceea ce ar presupune 
ca semnificaţiile diferite ale cuvîntului „fiinţă 41 să fie doar omo¬ 
nime. In mod similar, semnificaţia ego nu este nici univocă, în 
lipsa unui gen ego, nici echivocă, întrucît pot spune alter ego. Ea 
este analogă. Termenul ego , constituit în semnificaţia lui primi¬ 
tivă cu ajutorul ipotezei hiperbolice a solipsismului, este trans¬ 
ferat analogic de la mine la tine, astfel că persoana a doua 
semnifică o altă primă persoană. Analogia nu este deci un 
raţionament, ci transcendentalul multiplelor experienţe percep¬ 
tive, imaginative, culturale. Acest transcendental reglează raţio- 


195 



Ideologie, utopie şi politică 


namentul juridic ca şi imputarea morală a acţiunii unui agent 
considerat drept autorul ei. Acesta nu e un raţionament empiric, 
ci un principiu transcendental care semnifică faptul că toţi 
ceilalţi împreună cu mine, dinainte de mine şi după mine sînt eu 
ca şi mine. Ca şi mine, ei îşi pot imputa experienţa lor. Funcţia 
analogiei, ca principiu transcendental, este aceea de a păstra 
egalitatea semnificaţiei „eu“, în sensul că ceilalţi sînt deopotrivă 
„eu“-uri. Spunînd mai sus: ceilalţi împreună cu mine, dinainte de 
mine şi după mine, voiam să subliniez, pe urmele lui Alfred 
Schutz 1 , că principiul analogic este valabil nu doar pentru con¬ 
temporanii mei, ci se extinde asupra predecesorilor şi succeso¬ 
rilor mei, potrivit raporturilor complexe de contemporaneitate şi 
de succesiune ascendentă şi descendentă capabile să ordoneze 
între ele fluxurile temporale. N-aş putea cunoaşte direct că prin¬ 
cipiul îşi arată întreaga lui forţă neempirică nici măcar atunci 
cînd îi extind sfera de acţiune asupra altora. Cei pe care îi cunosc 
şi cei pe care nu îi cunosc sînt de asemenea „eu“-uri ca şi mine. 
Omul este semenul meu, chiar şi atunci cînd nu este aproapele 
meu, mai ales cînd este departele meu. (Emmanuel Levinas ar 
spune-o mai bine decît mine.) Analogia operează atunci potrivit 
exigenţei sale constituante: persoanele a treia şi a doua sînt şi 
prime persoane şi astfel analoage. 

3. Al treilea argument, fenomenologia lui Husserl mizează pe 
capacitatea ei de a nu presupune nimic altceva decît analogia 
ego-ului pentru a susţine toate construcţiile culturale şi istorice 
descrise de Hegel ca spirit, încît fenomenologia rezidă în pre¬ 
tenţia de a nu postula decît mutualitatea subiecţilor şi niciodată 
un spirit ca entitate suplimentară. Ceea ce am spus despre 
explicitare şi analogie îşi găseşte aici cîmpul privilegiat de apli¬ 
caţie: dacă constituirea celuilalt în cadrul analogiei este un trans¬ 
cendental, acest transcendental nu funcţionează decît în măsura 
în care deschide un cîmp de realităţi şi de experienţe accesibile 
unor descrieri empirice. Pe scurt, pentru a înţelege sfîrşitul celei 
de a cincea Meditaţii asupra comunităţilor de rang superior tre¬ 
buie ca acestea să fie puse în legătură cu o sociologie compre¬ 
hensivă de tipul celei a lui Max Weber care renunţă explicit la 


1 Cf. A. Schutz, Der Sinnhafte Aufbau der sozialen Welt, Viena, 
Springer, 1932. 

spiritul hegelian. Trebuie să-i gîndim împreună pe Husserl şi 
Max Weber, sociologia comprehensivă oferind un înlocuitor 
empiric acestui transcendental vid. Altfel, ultimele paragrafe din 
a cincea Meditaţie nu ar merita comparaţia cu bogatele analize 
hegeliene. în acest paragrafe scurte, 50-58, Husserl se limitează 
să stabilească trei puncte care desenează reţeaua a priori a unei 
sociologii comprehensive. 

— Constituirea străinului în sfera proprie de apartenenţă este 
reversibilă, reciprocă, mutuală. Eu trebuie să mă pot percepe ca 
un altul printre alţii. Eu însumi sînt un alter ego. 

— Existenţa socială se bazează pe constituirea unei naturi 
comune. Eu trebuie să pot considera natura constituită de mine şi 
cea constituită de altul ca fiind numericeşte una. Lumea nu este 
multiplicată de cîte ori este percepută. O contribuţie foarte 
importantă a lui Husserl la această problematică rezidă în a fi 
arătat că comunicarea experienţei lucrurilor naturale este presu¬ 
pusă de comunicarea experienţei obiectelor culturale. 

— Această din urmă „punere în comunitate" se ierarhizează, la 
rîndul ei, pînă la constituirea „obiectivităţilor spirituale de diferite 
grade" (§58). Această gradaţie marchează locul gol pentru o com¬ 
poziţie dialectică de stil hegelian. La vîrf se discern „personalităţi 
de ordin superior", cum ar fi statul şi alte instituţii de lungă durată. 
Prilej, pentru Husserl, de a putea vorbi despre lumi culturale iden¬ 
tificate prin intermediul legăturilor lor culturale distinctive, al 
tradiţiilor lor. Este remarcabil că la acest nivel superior se repetă 
unele raporturi dintre propriu şi străin aparţinînd celei dintîi con¬ 
stituiri a altuia. Aceste analize anticipează studiul din Krisis, 
inclusiv conceptui de Lebenswelt caracteristic ultimei mari opere: 
„această înaintare sistematică în explicitare conduce la desco¬ 
perirea sensului transcendental al lumii în toată plenitudinea con¬ 
cretă în care ea este lumea vieţii noastre a tuturor", Lebenswelt-ul 
pentru noi toţi. Dacă există deci o teză husserliană în sociologie, 
este aceea că analiza e^o-ului trebuie urmărită de la baza pînă la 
vîrful comunităţilor fără a invoca niciodată o entitate diferită de 
interrelaţia ecourilor. Aşa arată, dacă se poate spune, răspunsul 
dat lui Hegel de către Husserl. 

Dar acest răspuns nu este complet decît dacă îl citim la Max 
Weber, în virtutea corelaţiei între condiţiile transcendentale puse 
de Husserl şi analizele de conţinut efectuate de Max Weber. 

Husserl singur nu este comparabil cu Hegel. Numai ansamblului 
pe care îl constituie Husserl şi Weber îi putem adresa întrebarea 
dacă reuşeşte să facă economie de Geisf-ul hegelian. Ultimul meu 
argument constă deci în a spune că a cincea Meditaţie nu consti¬ 
tuie prin ea însăşi o descriere a vieţii culturale. Ea nu oferă nici o 
epistemologie a ştiinţelor sociale. Aceasta este de căutat în pri¬ 
mele propoziţii din Economie şi societate de Max Weber. Ar tre¬ 
bui să arătăm în detaliu cum aceste prime propoziţii se leagă cu 
a cincea Meditaţie carteziană şi acoperă întreg cîmpul conturat 
de ultimele paragrafe din această meditaţie. 

In acest moment, replica la provocarea hegeliană este completă. 

Max Weber afirmă de la început că acţiunea umană se dis¬ 
tinge de un simplu comportament prin aceea că ea poate fi inter¬ 
pretată în mod comprehensiv de către agenţii săi, deci în termeni 
de semnificaţii vizate, invocate sau nu. 1 

Orice conduită străină de chestiunea sensului ( Sinnfremdt ) — 
cum ar fi o inundaţie sau o maladie — iese din domeniul socio¬ 
logiei comprehensive. Acesta este primul prag. Individul este 
purtătorul sensului. Această propoziţie defineşte individualismul 
metodologic al sociologiei comprehensive. Orice am putea sau 
ar trebui să spunem despre stat, despre putere, despre autoritate, 
nu exista alt fundament decît singularităţile. Acest individualism 
metodologic constituie decizia antihegeliană primordială a so¬ 
ciologiei comprehensive. Dacă o instituţie nu este percepută de 
către membrii comunităţii ca născută din motivaţii care dau sens 
acţiunii, încetează de a mai putea primi o justificare în sociolo¬ 
gia comprehensivă. Ea este asimilabilă unui cataclism natural 
(de acest tip sînt, la Max Weber, toate exemplele de ceea ce 
poate fi Sinnfremdt). 

A doua definiţie weberiană a socialului este dată pe un teren 
fundamental husserlian: cade sub jurisdicţia sociologiei compre- 


1 „Sociologia (...) este o ştiinţă care se străduieşte să înţeleagă 
acţiunea socială interpretînd-o astfel ca pe această cale să ajungă la o 
explicaţie cauzală a desfăşurării şi a efectelor sale. Prin acţiune se 
înţelege orice comportament uman în măsura în care individul care 
acţionează îi atribuie o semnificaţie interioară sau subiectivă; ea poate 
consta fie în a interveni în mod pozitiv într-o situaţie, fie în a se reţine 
deliberat să intervină, fie în a consimţi pasiv la situaţie", Economie et 
Sociâte, Paris, Pion, 1971, „Concepte de bază" §1. 

hensive orice acţiune nu numai cu semnificaţie pentru individ, 
dar şi orientată către altul 1 . Dintre toate varietăţile de sens ale 
termenului „orientare" nu este exclusă decît întîlnirea acciden¬ 
tală de tipul coliziunii între ciclişti (exemplul este al lui Max 
Weber!). O conduită orientată către altul poate fi cu totul altceva 
decît o relaţie dialogată. Important este ca conduita unui individ 
să ţină seama într-un fel sau altul de conduita unui alt agent şi să 
intre astfel într-o modalitate de acţiune plurală. Numai o mică 
parte din această sferă a acţiunii mutuale este personalizată; a 
pune o scrisoare la poştă înseamnă a conta pe comportamentul 
unui funcţionar pe care fără îndoială n-o să-l cunosc niciodată. 
In această privinţă relaţia Eu-Tu nu este o paradigmă, ci un caz 
extrem. Orientarea în raport cu altul acoperă de asemenea toate 
genurile de coordonare între roluri sociale, rutina, prestigiul, 
cooperarea şi competiţia, lupta şi violenţa. Considerată în acest 
mod foarte diferenţiat, relaţia de orientare către altul constituie al 
doilea prag. Se observă că la acest nivel calificarea de „social" 
este introdusă ca epitet al noţiunii de acţiune iar nu cu titlu de sub¬ 
stantiv. Prima trăsătură de socialitate este un caracter al acţiunii, în 
măsura în care aceasta este efectuată de indivizi care acţionează îft 
virtutea unor motive pe care ei le pot înţelege. Max Weber insistă 
asupra faptului că noi atribuim unor subiecţi colectivi drepturi şi 
datorii, obligaţii care îi califică drept persoane morale graţie unei 
iluzii întreţinute de limbajul juridic. Aici văd eu o a doua aplicaţie 
a stilului formal al fenomenologiei husserliene, în această voinţă 
de a face economie de orice entitate colectivă. Statul însuşi nu este 
decît o co-acţiune, o acţionare-cu ( Zusammenhandeln ). Şi Max 
Weber consideră că este sarcina sociologiei comprehensive să 
reducă aparenţa de obiectivitate la operaţii pe care le fac oamenii 
unii în raport cu alţii, ca agenţi capabili să-şi reia motivaţia şi să o 
măsoare cu motivaţii tipice: motivaţie zweck-rational (de exem¬ 
plu, a unui cumpărător la piaţă), motivaţie tradiţională (de exem¬ 
plu a credinciosului aparţinînd unei comunităţi încărcate de 
amintiri), motivaţie emoţională (de exemplu, a militantului sau a 
zelosului unei mişcări de reformă morală sau de revoluţie 


1 „Acţiunea este socială în măsura în care în virtutea semnificaţiei 
care îi este atribuită de către individul (sau indivizii) care acţionează, 
ţine seamă de comportamentul altor indivizi şi este influenţată astfel în 
desfăşurarea ei" ( ibid .). 

politică). Aceste motivaţii tipice fac posibilă înţelegerea compor¬ 
tamentelor efective pe baza unor abateri în raport cu o motivaţie 
comprehensibilă (o motivaţie emoţională este şi ea o motivaţie 
conprehensibilă). Tocmai această motivaţie califică individul ca 
agent al acţiunii sociale. 

A treia definiţie a acţiunii dată de Max Weber constituie riposta 
topică la adresa lui Hegel 1 . Ea răspunde aparenţei de obiectivitate 
acordată instituţiilor şi urmăreşte să o reducă la previzibilitatea 
unui anumit curs al acţiunii. Noi reificăm într-o entitate separa- 
bilă tocmai caracterul probabilistic al acestui curs al acţiunii. 
Acest recurs la probabilitate este decisiv prin aceea că urmăreşte 
să excludă iluzia existenţei unei entităţi subzistente. El respinge 
reificarea printr-o reducţie probabilistică. Datorită regularităţii 
lor statistice anumite raporturi se comportă ca lucruri; aş spune, 
în ce mă priveşte, într-un alt vocabular: ele funcţionează ca un 
text scris care şi-a dobîndit autonomia în raport cu autorul său şi 
cu intenţiile acestuia. Fără îndoială, trebuie să fii totdeauna în 
măsură să restitui acest text al acţiunii autorilor săi, dar autono¬ 
mia lui în raport cu agenţii sociali pare a sugera existenţa unei 
realităţi distincte şi independente a relaţiilor sociale înseşi. De 
aceea sociologul poate fi satisfăcut de această „naivitate 11 şi îşi 
poate baza postularea unei entităţi obiective pe legile care 
guvernează regularităţile stabilite în mod empiric. Dar episte¬ 
mologia critică a sociologiei, ridicîndu-se la o reflecţie transcen¬ 
dentală de tip husserlian asupra acestei sociologii de gradul întîi, 
trebuie să suprime această naivitate precritică. Ceea ce se cere în 
ultimă instanţă este presupoziţia unui anumit curs al acţiunii care 
să poată fi atribuit cutăror sau cutăror parteneri sociali, deci un 
anumit curs al motivaţiei, tipificat după voie pe baza recurenţei 
pasiunilor, a tradiţiilor, şi, în cazul cel mai favorabil, pe baza 


1 „Termenul de relaţie socială va servi pentru a desemna comporta¬ 
mentul unei pluralităţi de agenţi în măsura în care, prin conţinutul ei 
semnificativ, acţiunea fiecăruia ţine seamă de acţiunea altor agenţi şi 
este influenţată de aceasta. Acţiunea socială constă astfel integral şi 
exclusiv în existenţa unei probabilităţi că o anumită dezvoltare socială, 
într-un sens semnificativ comprehensibilă, va avea loc“ (ibid., § IU). 
„... Un stat, de exemplu, încetează de a exista într-un sens convenabil 
sociologiei atunci cînd va dispărea probabilitatea că anumite forme de 
acţiune socială orientate în mod semnificativ se vor realiza 11 (ibid). 

unei strategii raţionale. A vorbi despre o organizaţie, fie ea şi 
statul, înseamnă a vorbi despre o anumită probabilitate a 
acţiunii. „Un stat încetează de a exista dacă încetează de a exista 
probabilitatea că un anumit gen de acţiune orientată în mod sem¬ 
nificativ va avea loc (...) Gradul de probabilitate constituie 
gradul de existentă al relaţiei sociale. Nu există un alt criteriu 
potrivit căruia o anumită instituţie există sau a încetat să existe.“ 
In această privinţă, Max Weber denun(ă capcana metaforelor 
organiciste care au, după el, cel mult o valoare euristică: ele per¬ 
mit identificarea şi delimitarea realităţilor care urmează a fi 
descrise; capcana constă în a lua descrierea unei totalităti orga¬ 
nice drept o explicaţie susceptibilă de a se substitui comprehen¬ 
siunii inteipretative: „întrucît noi nu înţelegem în acest sens 
(adică comprehensiv) comportamentul celulelor unui organism 11 . 

Această întreprindere sistematică de desubstanţializare a 
entităţilor colective este urmată de Max Weber cu cea mai mare 
fermitate în continuarea marelui capitol definitoriu şi programa¬ 
tic din Economie şi societate 1 . Această întreprindere constituie, 
după părerea mea, realizarea proiectului husserlian conţinut în 
ultimele paragrafe din cea de a cincea Meditaţie carteziană. La 
rîndul ei, conjuncta între conceptele transcendentale ale inter- 
subiectivităţii husserliene şi tipurile-ideale ale sociologiei com¬ 
prehensive a lui Max Weber constituie răspunsul complet al 
fenomenologiei husserliene dat fenomenologiei hegeliene. 
Husserl aduce în această conjuncţie principiul analogiei ego-ului 
ca elementul transcendental care reglează toate raporturile par¬ 
curse de sociologia comprehensivă şi, odată cu acest principiu, 
convingerea fundamentală că nu vom găsi niciodată altceva 
decît raporturi intersubiective iar nu lucruri sociale. Altfel spus, 
Husserl aduce stilul formal aprioric elaborat în Meditaţia a 


1 Ar trebui să luăm în considerare relaţiile de ordine (Ordnung), de 
comunitate, de asociere, de autoritate, de putere. Astfel, „puterea nu 
este altceva decît probabilitatea credinţei pe care o va avea fiecare 
membru al comunităţii în validitatea ciaim-ului, a revendicării de legi¬ 
timitate". Ordinea se fundează întotdeauna numai într-o credinţă, într-o 
reprezentare ( Vorstellung ) privind legitimitatea acestei ordini. Nu 
ordinea ne constituie, ci noi facem ordinea. Numai în măsura în care 
motivaţiile ne sînt răpite de acest gen de probabilism ele se întorc 
împotriva noastră ca lucruri reale. 

cincea. în cadrul acestei conjuncţii Max Weber aduce conţinutul 
empiric, descris în grila tipurilor-ideale. 

Putem încerca, în încheiere, să răspundem la întrebarea care 
animă acest studiu. 

Se poate substitui o fenomenologie a intersubiectivităţii unei 
fenomenologii a spiritului? Răspunsul nuanţat pe care îl propun 
este acesta. In ce priveşte conţinuturile oferite reflecţiei, există 
fără îndoială mai mult la Hegel decît la Husserl şi Weber luaţi 
împreună. Geniul neegalat al lui Hegel, care ne dă necontenit de 
gîndit — chiar împotriva lui —, este de a fi exercitat cu o ampli¬ 
tudine fără precedent Darstellung, etalarea experienţei noastre 
istorice în toate dimensiunile ei, socială, politică, culturală, spiri¬ 
tuală. Şi totuşi, chiar în această privinţă a amplitudinii privirii, 
Max Weber o ia 'uneori înaintea lui Hegel, în domeniul 
economiei în mod sigur, în ordinea politică probabil, pe planul 
istoriei comparate a religiilor cu siguranţă. Superioritatea lui 
Hegel în ordinea conţinuturilor nu este zdrobitoare. 

Al doilea punct care marchează superioritatea lui Hegel mi 
se pare a consta în utilizarea sistematică a unei anumite 
strategii, pe care o putem numi strategia contradicţiilor pro¬ 
ductive, cu ajutorul unei extraordinare polisemii a termenului 
de negativitate (a o recunoaşte, înseamnă deja începutul unei 
dezavuări a rolului de Stăpînul Jacques atribuit de Hegel negati- 
vităţii). în această privinţă, Auslegung-ul husserlian poate 
părea a face o impresie proastă în raport cu bogăţia între¬ 
buinţărilor şi contextelor negativităţii hegeliene. Dar şi acest 
al doilea avantaj comportă un revers. Ne putem întreba dacă 
negativitatea constituie întotdeauna calea obligatorie a expli¬ 
caţiei. Prejudecata negativităţii nu este oare menţinută cu 
preţul unui abuz de polisemie, care tinde să mascheze incon¬ 
sistenţa unui concept nebulos al dialecticii împotriva căreia 
filozofia analitică de limbă engleză duce o luptă necru¬ 
ţătoare? Travaliul negativului nu este poate decît una din 
strategiile explicaţiei. Să ne gîndim doar la teoria modernă a 
deciziei şi la teoria jocurilor. în acest sens, termenul de 
Auslegung ar ţine în rezervă posibilitatea unor analize foarte 
diferite de cele care admit un model dialectic. Conferind 
Auslegung-u\m aceeaşi amplitudine ca analogiei ego-ului. 

Husserl prezervă cea mai mare varietate posibilă de figuri ale 
mutualităţii raporturilor intersubiective. 

Dar avantajul decisiv al lui Husserl asupra lui Hegel mi se 
pare a consta în refuzul său categoric de a ipostazia entităţile 
colective şi în voinţa sa tenace de a le reduce totdeauna la o reţea 
de interacţiuni. Acest refuz şi această voinţă au o semnificaţie 
critică considerabilă. înlocuirea spiritului obiectiv hegelian cu 
intersubiectivitatea prezervă, după părerea mea, criteriile mini¬ 
male ale acţiunii umane, adică posibilitatea de a fi identificată 
prin proiectele, intenţiile, motivele unor agenţi capabili să-şi 
impute propria lor acţiune. O dată cu abandonarea acestor criterii 
minimale începe din nou ipostazierea entităţilor sociale şi 
politice, divinizarea puterii şi teama faţă de stat. Această instanţă 
critică îşi dobîndeşte întreaga vigoare atunci cînd observatorii şi 
mai ales actorii istoriei se lasă fascinaţi de formele sistematic 
distorsionate ale comunicării, ca să întrebuinţăm expresia lui 
Habermas. Relaţiile sociale astfel reificate simulează într-atît 
ordinea lucrurilor încît totul conspiră la ipostazierea grupurilor, 
claselor, naţiunii, statului. Analogia ecoului capătă atunci va¬ 
loare de protest. Ea înseamnă că, oricît de reificate ar fi relaţiile 
umane — aceasta defineşte tocmai nefericirea şi răul istoriei, nu 
constituţia ei primordială. Dacă analogia e^o-ului este principiul 
transcendental al tuturor relaţiilor intersubiective, avem atunci 
obligaţia să identificăm teoretic şi să facem să prevaleze practic 
asemănarea omului, semenul meu, în toate relaţiile cu contem¬ 
poranii, predecesorii şi succesorii mei. Prin aceasta, intersubiec¬ 
tivitatea lui Husserl poate fi ridicată la rang de instanţă critică la 
care trebuie să fie supus însuşi Geîsf-ul hegelian. 



Ştiinţă şi ideologie 


în prologul Eticii Nicomahice citim următoarele: „Va fi sufi¬ 
cient ca expunerea noastră să pună în lumină materia pe care 
şi-a propus-o. Căci nu trebuie urmărită aceeaşi precizie în toate 
lucrările minţii, după cum nici în cele manuale. Frumosul moral 
şi dreptatea, de care se ocupă politica, prezintă o asemenea 
diversitate şi o asemenea divergenţă de interpretări, încît par să 
fie produsul numai al convenţiei, nu şi al naturii. (...) Trebuie 
deci să ne mulţumim cu faptul că cei ce tratează astfel de lucruri 
şi pornesc de la ele înfăţişează adevărul într-o manieră nedife- 
renţiată şi succintă (...). In acelaşi mod trebuie privite şi cele 
spuse de noi aici. Aşadar, omul instruit caută în fiecare gen doar 
gradul de precizie implicat de natura subiectului (...). Astfel, cel 
instruit într-un domeniu anume va vorbi bine în chestiuni privi¬ 
toare la acel domeniu, pe cînd cel ce a învăţat de toate vorbeşte 
cu dezinvoltură despre orice..." (1094 b 11 - 1095 a 2) 1 . 

De ce am citat acest text? Nu pentru comoditatea exergăi şi 
a exordiului, ci pentru însăşi disciplina raţionamentului. îmi 
propun într-adevăr să arăt că fenomenul ideologiei este suscep¬ 
tibil de a primi o apreciere relativ pozitivă dacă se menţine teza 
aristotelică a pluralităţii nivelurilor de ştiinţificitate. Aristotel 
ne spune în fapt mai multe lucruri: că politica are de-a face cu 
lucruri variabile şi instabile; că raţionamentele au aici ca punct 
de plecare fapte în general adevărate, dar nu totdeauna 
adevărate; că judecător în materie este omul cultivat iar nu spe¬ 
cialistul; că trebuie în consecinţă să ne mulţumim cu faptul de 


1 Aristotel, Etica Nicomahică, trad. rom. de Stella Petecel, Editura 
ştiinţifică şi enciclopedică. Bucureşti, 1988. 

a arăta adevărul într-un mod nediferenţiat şi succint (sau, după 
o altă traducere, „în mare şi schematic"); în sfîrşit, că aşa stau 
lucrurile pentru că problema este de natură practică. 

Acest text are o valoare de avertisment la începutul cercetării 
noastre. El ne poate într-adevăr feri de capcanele multiple pe 
care ni le întinde tema ideologiei. Aceste capcane sînt de două 
feluri şi identificarea lor va introduce primele două părţi prin 
excelenţă critice ale expunerii mele. 

Este vorba în primul rînd despre definirea iniţială a feno¬ 
menului. Şi există aici mai multe capcane. Prima este aceea de a 
considera ca de la sine valabilă o analiză în termeni de clase 
sociale. Aceasta ni se pare azi natural, într-atît de puternică este 
amprenta marxismului asupra problemei ideologiei, deşi Na¬ 
poleon este cel dintîi care a făcut din acest termen o armă de 
luptă (ceea ce, cum vom vedea, poate n-ar trebui să fie definitiv 
uitat). A adopta din capul locului analiza în termeni de clase 
sociale, înseamnă a te închide în acelaşi timp într-o polemică 
sterilă pentru sau împotriva marxismului. Este nevoie însă azi de 
o gîndire liberă faţă de orice operaţie de intimidare exercitată de 
unii asupra altora, o gîndire care să aibă îndrăzneala şi capaci¬ 
tatea de a-1 intersecta pe Marx, fără a-1 urma dar şi fără a-1 com¬ 
bate. Merleau-Ponty, cred, vorbeşte undeva de o gîndire 
a-marxistă. Este ceea ce încerc şi eu să practic. Dar, pentru a 
evita această primă capcană, trebuie evitată o a doua, aceea de a 
defini iniţial ideologia prin funcţia ei de justificare în ce priveşte 
nu doar o clasă, ci o clasă dominantă. Consider că este necesar 
să ne eliberăm de fascinaţia pe care o exercită problema domi¬ 
naţiei, pentru a ţine seama de un fenomen mai vast, cel al inte¬ 
grării sociale; dominaţia constituie doar o dimensiune a acesteia, 
iar nu condiţia unică şi esenţială. Or, dacă se acceptă fără rezer¬ 
ve că ideologia este o funcţie a dominaţiei, este pentru că se ad¬ 
mite la fel de necritic că ideologia este un fenomen esenţialmente 
negativ, înrudit cu eroarea şi minciuna, frate cu iluzia; în lite¬ 
ratura contemporană asupra subiectului, nici nu mai este supusă 
analizei ideea devenită absolut naturală că ideologia este o 
reprezentare falsă, care are ca funcţie să disimuleze apartenenţa 
indivizilor la un grup, o clasă, o tradiţie, pe care aceştia au 
interesul să nu le recunoască. în consecinţă, dacă nu vrem nici să 
eludăm această problematică a distorsiunii interesate şi inconşti- 

ente, nici să o considerăm incontestabilă, mi se pare necesară o 
slăbire a legăturii între teoria ideologiei şi strategia bănuielii, 
unnînd a arăta, prin descriere şi analiză, de ce fenomenul ideo¬ 
logiei cheamă riposta bănuielii. 

Dar această primă punere în discuţie a ideilor acceptate încor¬ 
porată definirii iniţiale a fenomenului este solidară cu o a doua 
punere în discuţie referitoare la statutul epistemologic al înseşi 
teoriei ideologiilor. Tema: ideologie şi adevăr priveşte inai exact 
această a doua direcţie a interogaţiei, în cîmpul căreia ne 
aşteaptă o altă serie de capcane. în primul rînd se admite cu prea 
multă grabă faptul că omul bănuielii este el însuşi neatins de tara 
pe care o denunţă; ideologia este gîndirea adversarului meu, 
gîndirea celuilalt. El n-o ştie, eu însă o ştiu. Or, problema este 
dacă există un punct de vedere asupra acţiunii care să fie capabil 
să se sustragă condiţiei ideologice a cunoaşterii angajate în praxis. 
La această pretenţie se adaugă o alta: nu numai că există un loc 
neideologic, se spune, dar acest loc este cel al unei ştiinţe, com¬ 
parabilă cu cea a lui Euclid pentru geometrie şi cu cea a lui 
Galilei şi Newton pentru fizică şi cosmologie. Este remarcabil 
faptul că această pretenţie, deosebit de vie la cei mai eleaţi din¬ 
tre marxişti, este exact aceea pe care Aristotel o condamna la 
platonicienii din vremea sa în materie de etică şi politică. El 
opunea acestei pretenţii pluralismul metodelor şi pluralismul 
gradelor de rigoare şi de adevăr. Or, avem motive noi să justifi¬ 
căm acest pluralism, motive care ţin de întreaga reflecţie mo¬ 
dernă asupra condiţiei istorice în sens propriu a comprehensiunii 
istoriei. Această observaţie simplă, care anticipează o întreagă 
desfăşurare, ne face să presimţim că natura raportului între 
ştiinţă şi ideologie depinde atît de sensul care poate fi dat 
noţiunii de ştiinţă în materiile practice şi politice cît şi de sensul 
care se dă ideologiei înseşi. 

Cele două linii ale discuţiei converg într-o chestiune oarecum de 
încredere care va face obiectul părţii a treia. Dacă nu există ştiinţă 
capabilă să se sustragă condiţiei ideologice a cunoaşterii practice, 
trebuie să renunţăm pur şi simplu la opoziţia între ştiinţă şi ideologie? 

în pofida motivelor foarte puternice care pledează în acest 
sens, voi încerca să salvez opoziţia, dar renunţînd să o formulez 
în termenii unei alternative şi ai unei disjuncţii. Pentru aceasta 
voi încerca să dau un sens mai modest — vreau să spun mai 
puţin peremptoriu şi mai puţin pretenţios — noţiunii de critică a 

ideologiilor, plasînd această critică în cadrul unei interpretări 
care nu-şi ignoră situarea istorică, dar care se străduieşte să 
introducă pe cît posibil un factor de distanţare în travaliul mereu 
reluat prin care reinterpretăm moştenirile noastre culturale. 

Acesta este orizontul încercării noastre: numai căutarea unui 
raport lăuntric dialectic între ştiinţă şi ideologie mi se pare com¬ 
patibil cu gradul de adevăr pe care, spunea Aristotel, ne este 
îngăduit să-l pretindem în materiile practice şi politice. 

1. CĂUTAREA UNOR CRITERII 
ALE FENOMENULUI IDEOLOGIC 

Nivelul la care operează încercarea mea de descriere a 
fenomenului ideologic nu va fi de la început acela al unei analize 
în termeni de clase sociale şi de clasă dominantă. îmi propun 
mai degrabă să ajung la conceptul de ideologie care corespunde 
acestei analize decît să pornesc de la el. Acesta va fi modul meu 
de a „intersecta" marxismul. 

O voi face în trei etape. 

Punctul de plecare îmi este oferit de analiza weberiană a con¬ 
ceptului de acţiune socială şi de relaţie socială. Avem de a face 
cu o acţiune socială, după Max Weber, atunci cînd comporta¬ 
mentul uman este semnificam pentru agenţii individuali şi cînd 
comportamentul unuia este orientat în funcţie de comportamen¬ 
tul altuia. Ideea de relaţie socială adaugă acestui dublu fenomen 
de semnificaţie a acţiunii şi de orientare mutuală ideea de sta¬ 
bilitate şi de previzibilitate a unui sistem de semnificaţii. 
Fenomenul ideologic apare în toată originalitatea lui tocmai la 
nivelul caracterului semnificam, mutual orientat şi socialmente 
integrat al acţiunii. Ideologia este legată de necesitatea pentru un 
grup social de a-şi da o imagine de sine, de a se reprezenta, în 
sensul teatral al cuvîntului, de a juca şi a se pune în scenă. De la 
această primă trăsătură aş vrea să pornesc. 

De ce acest lucru? într-un articol care m-a impresionat foarte 
tare şi m-a inspirat, Jacques Ellul 1 consideră ca primitiv în 
această privinţă raportul pe care îl întreţine o comunitate istorică 
cu actul fondator care a instaurat-o: Declaraţia americană a 


1 J. Ellul, „Le râie mediateur de l’idăologie", în E. Castelli (ed.), 
D6mythisation et Ideologie, Paris, Aubier, 1973, pp. 335-354. 

Drepturilor, Revoluţia franceză, Revoluţia din octombrie etc. 
Ideologia este funcţie de distanţa care separă memoria socială de 
un act inaugural care trebuie totuşi repetat; rolul său nu constă 
numai în a difuza convingerea dincolo de cercul părinţilor fonda¬ 
tori, pentru a face din ea credo-ul întregului grup, ci şi în a-i per¬ 
petua energia iniţială dincolo de perioada de efervescenţă. în 
această distanţă, caracteristică tuturor situaţiilor de repetare a 
inauguralului, intervin imaginile şi interpretările. Un act de fon¬ 
dare poate fi reluat şi reactualizat în cadrul unei interpretări care 
îl modelează retroactiv, printr-o reprezentare de sine. Probabil că 
nu există grup social fără această raportare indirectă la propria 
lui întemeiere inaugurală. De aceea fenomenul ideologic începe 
foarte de timpuriu: întrucît odată cu îmblînzirea prin amintire 
începe fără îndoială consensul, dar şi convenţia şi raţionalizarea. 
Din acel moment ideologia a încetat să fie mobilizatoare pentru 
a deveni justificatoare; sau mai degrabă ea nu continuă să fie 
mobilizatoare decît cu condiţia de a fi justificatoare. 

De unde a doua trăsătură a ideologiei la acest prim nivel: 
dinamismul său; ea ţine de ceea ce s-ar putea numi o teorie a 
motivaţiei sociale; ea este pentru praxis-ul social ceea ce este un 
motiv pentru proiectul individual: motivul justifică şi totodată 
impulsionează. în acelaşi fel ideologia argumentează; ea este 
acţionată de voinţa de a demonstra că grupul care o profesează 
are temei să fie ceea ce este. Să nu ne grăbim însă de a extrage 
de aici un argument împotriva ideologiei: rolul său mediator 
rămîne de neînlocuit; el se exprimă prin aceea că ideologia este 
totdeauna mai mult decît o reflectare, în măsura în care este şi 
justificare şi proiect. Acest caracter „generativ" al ideologiei se 
exprimă în puterea fondatoare de grad secund pe care o exercită 
faţă de întreprinderi, de instituţii, care primesc de la ea credinţa 
în caracterul just şi necesar al acţiunii instituite. 

Dar cum îşi păstrează ideologia dinamismul? Se impune aici 
o a treia trăsătură: orice ideologie este simplificatoare şi 
schematică. Este o grilă, un cod care face posibilă o viziune de 
ansamblu, nu numai asupra grupului, dar şi asupra istoriei şi, la 
limită, asupra lumii. Acest caracter „codat" al ideologiei este 
inerent funcţiei sale justificatoare; capacitatea sa de transformare 
nu este păstrată decît cu condiţia ca ideile pe care ea le 
vehiculează să devină opinii, ca gîndirea să-şi piardă din rigoare 
pentru a-şi spori eficacitatea socială, ca şi cum ideologia singură 

ar putea media, nu doar amintirea actelor fondatoare, ci înseşi 
sistemele de gîndire; astfel că totul poate dobîndi un caracter 
ideologic: etică, religie, filozofie. „Această mutaţie a unui sistem 
de gîndire în sistem de credinţă“, spune Ellul, este fenomenul 
ideologic. Idealizarea imaginii de sine a unui grup nu este decît 
un corolar al acestei schematizări. într-adevăr un grup îşi 
reprezintă propria lui existenţă prin intermediul unei imagini ide¬ 
alizate, şi tocmai această imagine întăreşte, prin retroacţiune, 
codul interpretativ; ca dovadă, începînd cu primele celebrări ale 
evenimentelor fondatoare, apar fenomenele de ritualizare şi 
stereotipie; s-a născut deja un vocabular şi odată cu el o ordine 
de „denumiri corecte 11 : este domnia ismelor. Ideologia este prin 
excelenţă domnia ismelor: liberalism, socialism. Poate că nu 
există isme, pentru gîndirea speculativă însăşi, decît prin asimi¬ 
lare acestui nivel al discursului: spiritualism, materialism... 

Această a treia trăsătură ne permite să sesizăm ceea ce aş 
numi caracterul doxic al ideologiei: nivelul epistemologic al ide¬ 
ologiei este cel al opiniei, al grecescului doxa. Sau, dacă 
preferaţi terminologia freudiană, este momentul raţionalizării. 
De aceea ea se exprimă de preferinţă în maxime, sloganuri, for¬ 
mule lapidare. Aşa se face şi că ideologia este cea mai apropiată 
de formula retorică — artă a probabilului şi a persuasivului. 
Această apropiere sugerează că, fără îndoială, coeziunea socială 
nu poate fi asigurată decît dacă optimul doxic care corespunde 
nivelului cultural mediu al grupului considerat nu este depăşit. 
Dar, repet, să nu ne grăbim să denunţăm frauda sau patologia: 
acest schematism, această idealizare, această retorică reprezintă 
preţul care trebuie plătit pentru eficacitatea socială a ideilor. 

Cu cea de a patra trăsătură încep să se precizeze caracteristicile 
negative şi peiorative asociate în general unei ideologii. Totuşi, în 
ea însăşi această trăsătură nu este infamantă. Ea constă în aceea că 
codul interpretativ al unei ideologii este mai cuiînd ceva în care 
oamenii trăiesc şi gîndesc decît o concepţie pe care ei şi-o pun m faţă. 

Ca să folosesc un alt limbaj, aş spune că o ideologie este 
operatorie şi non-tematică. Nu atît plasată ca o temă în faţa 
ochilor noştri, ideologia operează mai degrabă înapoia noastră. 
Noi gîndim plecînd de la ea într-o mult mai mare măsură decît 
gîridim asupra ei. De aici provine posibilitatea de disimulare, de 
distorsiune care, începînd cu Marx, se asociază ideii de imagine 

răsturnată a propriei noastre poziţii în societate. îi este poate 
imposibil unui individ şi încă mai mult unui grup să formuleze 
totul, să tematizeze totul, să instituie totul în obiect de gîndire. 
Tocmai această imposibilitate — asupra căreia voi reveni pe larg 
criticînd ideea de reflecţie totală — face ca ideologia să fie prin 
natura ei o instanţă necritică. Şi se pare că netransparenţa codurilor 
noastre culturale este o condiţie a producerii mesajelor sociale. 

Cea de a cincea trăsătură complică şi agravează acest statut 
nereflexiv şi netransparent al ideologiei. Mă gîndesc la inerţia, la 
rămînerea în urmă ce pare a caracteriza fenomenul ideologic. 
Această trăsătură pare a fi aspectul temporal specific al ideolo¬ 
giei. Aceasta înseamnă că noul nu poate fi acceptat decît plecînd 
de la tipic, născut el însuşi din sedimentarea experienţei sociale. 
Aici poate fi inserată funcţia de disimulare. Ea se exercită mai 
ales faţă de realităţi trăite efectiv de către grup, dar inasimilabile 
prin intermediul schemei directoare. Orice grup prezintă trăsături 
de orto-doxie, de intoleranţă la marginalitate. Poate nici o soci¬ 
etate radical pluralistă, radical permisivă nu este posibilă. Există 
pe undeva un intolerabil, plecînd de la care există intoleranţă. 
Intolerabilul începe atunci cînd noutatea ameninţă grav posibili¬ 
tatea grupului de a se re-cunoaşte, de a se re-găsi. Această 
trăsătură pare a contrazice prima funcţie a ideologiei — aceea de 
a prelungi unda de şoc a actului fondator. Această energie iniţială 
are însă o capacitate limitată; ea se supune unei legi a uzurii. 

Ideologia este în acelaşi timp efect al uzurii şi rezistenţă la 
uzură. Acest paradox este înscris în funcţia iniţială a ideologiei 
care constă în a perpetua un act fondator iniţial după modalitatea 
,reprezentării". Aşa se face că ideologia este totodată repre¬ 
zentare a realului şi obturare a posibilului. Orice interpretare se 
produce într-un cîmp limitat; dar ideologia operează o îngustare 
a cîmpului în raport cu posibilităţile de interpretare care aparţin 
elanului iniţial al evenimentului. In acest sens se poate vorbi de 
închistare ideologică. Chiar de orbire ideologică. Dar şi atunci 
cînd fenomenul se îndreaptă spre patologie, mai păstrează ceva 
din funcţia lui iniţială. Este imposibil ca o conştientizare să se 
efectueze altfel decît prin intermediul unui cod ideologic; ideo¬ 
logia este astfel afectată de schematizarea ineluctabilă care i se 
ataşează; prin aceasta ea se sedimentează, în timp ce faptele şi 
situaţiile se schimbă. Tocmai acest paradox ne conduce la func¬ 
ţia de disimulare, atît de frecvent subliniată. 

Analiza noastră atinge aici al doilea concept al ideologiei. Mi 
se pare că funcţia de disimulare precumpăneşte net atunci cînd 
se produce conjuncţia între funcţia generală de integrare, luată 
pînă acum în considerare, şi funcţia particulară de dominaţie, 
care se ataşează aspectelor ierarhice ale organizării sociale. 

Analiza celui de-al doilea concept de ideologie decurge în 
mod natural din analiza precedentă. Este într-adevăr necesară 
înţelegerea primei funcţii a ideologiei pentru a înţelege cris¬ 
talizarea fenomenului în faţa problemei autorităţii. Ideologia 
interpretează şi justifică prin excelenţă relaţia cu autorităţile, cu 
sistemul autorităţii. Pentru a explica acest fenomen, mă vor 
referi iarăşi la analizele binecunoscute ale lui Max Weber 
privind autoritatea şi dominaţia. Orice autoritate, remarcă el, 
caută să se legitimeze, şi sistemele politice se disting după tipul 
lor de legitimare. Or, este vădit că, dacă orice pretenţie la legiti¬ 
mitate este corelativă unei credinţe din partea indivizilor în 
această legitimitate, raportul între pretenţia emisă de autoritate şi 
credinţa care îi corespunde este esenţial disimetric. Pretenţia 
care vine de la autoritate este mai mare decît credinţa cu care i se 
răspunde. Văd aici un fenomen ireductibil de plus-valoare, dacă 
prin aceasta se înţelege surplusul cererii de legitimare în raport 
cu oferta de credinţă. Poate că tocmai aceasta este adevărata 
plus-valoare: orice autoritate reclamă mai mult decît poate purta 
— în sensul dublu de a aduce şi de a suporta — credinţa noastră. 
Ideologia se afirmă aici ca releu al plus-valorii şi deci ca sistem 
de justificare a dominaţiei. 

Acest al doilea concept de ideologie este strîns legat de 
primul în măsura în care fenomenul autorităţii este el însuşi 
coextensiv constituirii unui grup. Actul fondator al unui grup, 
care se reprezintă ideologic, este politic în esenţa lui. Cum a 
arătat Eric Weil de-a lungul întregii sale opere, o comunitate 
istorică nu devine realitate politică decît devenind capabilă de 
decizie; de aici se naşte fenomenul dominaţiei. Tocmai de aceea 
ideologia-disimulare interferează cu toate celelalte trăsături ale 
ideologiei-integrare, în particular cu caracterul de netransparenţă 
asociat funcţiei mediatoare a ideologiei. Aşa cum ştim de la Max 
Weber, nu există legitimare complet transparentă; nu orice 
autoritate se reduce la forma charismatică, dar există o opacitate 
esenţială a fenomenului autorităţii; mai mult decît îl voim, noi 

voim în el. în sfârşit, nici un fenomen nu ratifică atît de complet ca 
cel al autorităţii şi dominaţiei caracterul de inerţie al ideologiei. în 
ce mă priveşte, am fost totdeauna intrigat şi neliniştit de ceea ce 
mi-ar plăcea să numesc tendinţa politicului de a bate pasul pe loc; 
fiecare putere imită şi repetă o putere anterioară; fiecare prinţ vrea 
să fie Cezar, fiecare Cezar vrea să fie Alexandru, fiecare 
Alexandru vrea să elenizeze un despot oriental. 

Aşadar caracterul de distorsiune şi disimulare al ideologiei 
trece în prim-plan atunci cînd rolul mediator al ideologiei 
întîlneşte fenomenul dominaţiei. Dar în măsura în care inte¬ 
grarea unui grup nu se reduce niciodată complet la fenomenul 
autorităţii şi dominaţiei, nici trăsăturile ideologiei pe care le-am 
raportat la rolul său mediator nu se reduc la funcţia de disimula¬ 
re cu care prea adesea este identificată ideologia. 

Sîntem astfel în pragul celui de-al treilea concept de ideolo¬ 
gie, conceptul strict marxist. Aş vrea să arăt că el îşi dobîndeşte 
întregul relief dacă îl integrăm celorlalte două. Ce aduce el nou? 
în mod esenţial ideea unei distorsiuni, a unei deformări prin 
răsturnare. „Şi dacă, în orice ideologie, scrie Marx, oamenii şi 
raporturile lor ne apar cu capul în jos ca într-o camera obscura , 
acest fenomen decurge din procesele lor de viaţă istorică, aşa 
cum răsturnarea obiectelor pe retină decurge din procesul său de 
viaţă nemijlocit fizică. 11 Deocamdată nu iau în considerare carac¬ 
terul metaforic al expresiei, asupra căruia voi reveni în partea a 
doua consacrată condiţiilor în care ideologia devine obiect al 
cunoaşterii. Mă interesează aici noul conţinut descriptiv. Faptul 
decisiv este definirea ideologiei prin funcţia şi în acelaşi timp 
prin conţinutul său. Există răsturnare pentru că o anumită pro¬ 
ducţie a oamenilor este, ca atare, răsturnare. Această funcţie 
este, pentru Marx — urmîndu-1 în aceasta pe Feuerbach —, 
religia, care constituie nu un exemplu de ideologie, ci ideologia 
prin excelenţă. Ea este aceea care operează răsturnarea între cer 
şi pămînt şi face ca oamenii să meargă pe cap. Plecînd de la 
acest model, Marx încearcă să gîndească un proces general prin 
care activitatea reală, viaţa reală încetează de a fi baza pentru a fi 
înlocuită cu ceea ce spun oamenii, îşi imaginează, îşi reprezintă. 
Ideologia este această eroare care ne face să luăm imaginea drept 
real, reflectarea drept original. 

După cum se observă, descrierea este susţinută de critica 
genealogică a producţiilor care purced de la real la imaginar; 

această critică, la rîndul ei, operează o răsturnare a răsturnării. 
Descrierea nu este deci inocentă: ea consideră valabilă reducerea 
de către Feuerbach a întregului idealism german şi a întregii filo¬ 
zofii la religie şi a religiei la o reflectare răsturnată. Marx nu îl 
repetă pur şi simplu pe Feuerbach, pentru că el adaugă la 
reducţia în idee reducţia în practică, destinată să revoluţioneze 
baza ideologiei. La acest nivel se pune problema de a sesiza 
potenţialul descriptiv adus la lumină de această genealogie pe 
care o vom interoga îndată din punctul de vedere al pretenţiilor 
sale la ştiinţificitate. Mi se pare mai întîi că Marx a adus o speci¬ 
ficare a conceptului de ideologie, care presupune celelalte două 
concepte de ideologie analizate mai sus. într-adevăr, cum anu¬ 
mite iluzii, fantezii, fantasmagorii ar putea avea vreo eficacitate 
istorică, dacă ideologia n-ar juca un rol mediator incorporat celei 
mai elementare legături sociale căreia îi conferă o constituţie 
simbolică, în sensul dat de Mauss şi Ldvi-Strauss? Ceea ce ne 
interzice să vorbim de o activitate reală preideologică sau neide¬ 
ologică. în afară de aceasta, n-am putea înţelege nici cum o 
reprezentare răsturnată a realităţii ar putea servi interesele clasei 
dominante, dacă raportul dintre dominaţie şi ideologie nu ar fi 
mai primitiv decît analiza în clase sociale şi susceptibil eventual 
de a-i supravieţui. Noutatea adusă de Marx se detaşează pe acest 
fond prealabil al unei constituţii simbolice a legăturii sociale în 
general şi a raportului de autoritate în particular. El adaugă ideea 
că funcţia justificatoare a ideologiei se aplică în mod privilegiat 
raportului de dominaţie născut din împărţirea în clase sociale şi 
din lupta de clasă. Lui îi datorăm deci această tematică specifică 
a funcţionării ideologice în raport cu poziţia dominantă a unei 
clase. Dar aş fi ispitit să spun că aportul său specific nu este pe 
deplin recunoscut decît dacă eliberăm analiza sa de o îngustime 
fundamentală care nu poate fi corijată decît dacă conceptul 
marxist este pus în legătură cu conceptul mai cuprinzător pe fon¬ 
dul căruia se detaşează; limitaţia fundamentală a conceptului 
marxist nu ţine de legătura sa cu ideea de clasă dominantă, ci de 
definirea ei printr-un conţinut specific: religia, iar nu prin funcţia 
sa. Această limitaţie este moştenită de la Feuerbach, cum o atestă 
cea de-a patra teză asupra lui Feuerbach. Or, potenţial teza lui 
Marx are o mult mai mare extensiune decît aplicaţia ei la religie 
în prima fază a capitalismului, aplicaţie care mi se pare — în 
treacăt fie zis — perfect întemeiată, chiar dacă sensul autentic al 

religiei se constituie într-o altă sferă a experienţei şi a discursului; 
teza marxistă se aplică în principiu oricărui sistem de gîndire care 
îndeplineşte aceeaşi funcţie; lucrul acesta a fost foarte bine obser¬ 
vat de către Horkheimer^ Adomo, Marcuse, Habermas şi adepţii 
Şcolii de la Frankfurt. într-o anumită fază a istoriei, ştiinţa şi 
tehnologia pot juca şi ele rolul de ideologii. Aşadar este necesar 
ca funcţia ideologică să fie detaşabilă de conţinutul ideologic. 
Faptul că religia se pretează la această funcţie, ca răsturnare a 
raporturilor dintre cer şi pămînt, înseamnă că ea nu mai este 
religie, adică inserţiune a Logos-ului în lume, ci imagine răstur¬ 
nată a vieţii. Ea nu mai este atunci decît ideologia denunţată de 
către Marx. Dar acelaşi lucru se poate întîmpla, şi fără îndoială se 
întîmplă, cu ştiinţa şi tehnologia, din momentul în care ele ascund 
în spatele pretenţiei lor la ştiinţificitate funcţia de justificare în 
raport cu sistemul militar-industrial al capitalismului avansat. 

îmbinarea criteriului marxist cu celelalte criterii ale ideologiei 
poate astfel elibera potenţialul critic al însuşi acestui criteriu şi îl 
poate eventual întoarce împotriva utilizărilor ideologice ale 
marxismului pe care le voi examina îndată. 

Dar aceste consecinţe secundare nu trebuie să ne facă să 
uităm teza fundamentală care domină prima parte a expunerii 
noastre, aceea potrivit căreia ideologia este un fenomen de 
nedepăşit al existenţei sociale, în măsura în care realitatea socială 
are dintotdeauna o constituţie simbolică şi comportă o inter¬ 
pretare, în imagini şi reprezentări, a legăturii sociale ca atare. 

Se pune astfel în toată acuitatea ei cea de a doua problemă: 
care este statutul epistemologic al discursului asupra ideologiei? 
Există un loc neideologic de unde ar fi posibil să vorbim în mod 
ştiinţific despre ideologie? 

fi. ŞTIINŢELE SOCIALE ŞI IDEOLOGIA 

Toate disputele actuale asupra ideologiei pornesc de la 
repudierea implicită sau explicită a argumentului lui Aristotel 
asupra caracterului grosier şi schematic al argumentaţiei din 
ştiinţele pe care filozoful grec le rînduia încă sub numele de 
politică şi pe care modernii le-au numit succesiv Moral Sciences, 
Geisteswissenschaften, Ştiinţe umane. Ştiinţe sociale. Ştiinţe 
sociale critice, pentru a ajunge la critica ideologiilor a Şcolii de 

la Frankfurt. Ceea ce mă izbeşte în discuţiile contemporane, nu 
este numai — nu este atît — ceea ce se spune despre ideologie, 
cît pretenţia de a o spune dintr-un loc neideologic numit ştiinţă, 
în consecinţă, tot ce se spune despre ideologie este comandat de 
ceea ce se presupune a fi ştiinţă şi a se opune ideologiei. După 
părerea mea, în antiteza ştiinţă-ideologie trebuie repuşi în 
discuţie cei doi termeni. Dacă ideologia îşi pierde rolul mediator 
pentru a nu-şi păstra decît rolul mistificator de falsă conştiinţă, 
înseamnă că ea a fost cuplată cu o ştiinţă definită ea însăşi prin 
statutul său neideologic. Există o atare ştiinţă? 

în această discuţie disting două etape, după cum cuvîntul 
„ştiinţă" este luat într-un sens pozitivist sau nu. 

Să începem cu sensul pozitivist. Teza pe care o susţin aici este 
că numai acest sens permite a conferi opoziţiei ştiinţă-ideologie 
un sens net şi tranşant, dar că, din nefericire, ştiinţa socială, cel 
puţin la nivelul teoriilor cuprinzătoare la care se situează discuţia, 
nu satisface criteriul pozitiv al ştiinţificităţii. într-adevăr, numai 
devenind pozitivă fizica matematică a lui Galilei a putut elimina 
ireversibil impefus-ul fizicii pregalileene, iar astronomia lui Kepler, 
Copemic şi Newton a putut pune capăt carierei astronomiei ptole- 
meice. Teoria socială globală s-ar afla în acelaşi raport cu ideolo¬ 
gia dacă ar putea satisface aceleaşi criterii ca aceste ştiinţe 
pozitive. Or slăbiciunea epistemologică a teoriei social e globale 
este proporţională cu forţa cu care ea denunţă ideologia. Nicăieri, 
în fapt, teoria socială nu accede la statutul de ştiinţificitate care ar 
autoriza-o să se folosească în mod peremptoriu de expresia de 
tăietură epistemologică pentru a marca distanţa sa în raport cu 
ideologia. Cum scrie Maurice Lagueux, autor al unui remarcabil 
eseu intitulat „Folosirea abuzivă a raportului ştiinţă-ideologie" 1 , 
nu pot fi considerate drept ştiinţifice decît „rezultatele intelec¬ 
tuale care permit o explicaţie satisfăcătoare a unor fenomene 
rămase pînă atunci neinteligibile (la nivelul de suprafaţă la care 
se încearcă în zadar a da socoteală de ele) şi totodată rezistă cu 
succes încercărilor de falsificare întreprinse sistematic şi riguros 
în legătură cu ele (verificare în sensul popperian de non-falsifi- 


1 M. Lagueux, „L’usage abusif du rapport science-ideologie", 
Culture et langage, Cahiers du Quebec, Montreal, Hurtubise, 1973, 
pp. 197-230. 

care)“ (p. 202). Punctul important nu este formularea separată a 
acestor două criterii, ci funcţionarea lor conjugată. O teorie 
poate fi puternic explicativă şi slab sprijinită pe tentative rigu¬ 
roase de falsificare. Or, ceea ce lipseşte şi poate va lipsi mereu 
teoriilor globale din ştiinţele sociale este tocmai această coinci¬ 
dentă a celor două criterii. Avem fie teorii unificatoare dar neve¬ 
rificate, fie teorii parţiale bine verificate, ca în demografie şi în 
general în toate segmentele teoretice cu o bază matematică sau 
statistică, dar care, pentru însuşi acest motiv, renunţă la ambiţia 
de a fi integrative. Cei care denunţă cu cea mai mare aroganţă 
ideologia adversarilor lor sînt în general partizanii teoriilor uni¬ 
ficatoare, dar puţin exigente în privinţa verificării şi falsificării. 
Aş vrea să încerc să demontez unele din capcanele în care este 
foarte uşor de căzut. 

Un argument curent constă în a spune că ideologia este un dis¬ 
curs de suprafaţă care ignoră propriile sale motivaţii reale. 
Argumentul devine şi mai impresionant atunci cînd caracterului 
conştient al motivaţiilor publice sau oficiale îi este opus carac¬ 
terul inconştient al motivaţiilor reale. Or este important să 
observăm că a invoca realul, fie şi inconştient, nu reprezintă în 
sine o garanţie de ştiinţificitate. Schimbarea de plan de la iluzoriu 
la real, de la conştient la inconştient, are desigur prin ea însăşi o 
mare putere explicativă. Dar chiar această putere explicativă con¬ 
stituie o adevărată capcană epistemologică; schimbarea de plan 
oferă într-adevăr dintr-o dată o mare satisfacţie de ordin intelec¬ 
tual care ne face să credem că deschiderea cîmpului inconştient şi 
transferul discursului explicativ în acest cîmp constituie prin ele 
însele, şi ca atare, o operaţie de ştiinţificitate. 

Noi sîntem întăriţi în această naivitate epistemologică de 
convingerea că, transferînd explicaţia din planul raţionalizărilor 
conştiente în planul realităţii inconştiente, am redus factorul de 
subiectivitate din explicaţie. Şi, într-adevăr, dacă se compară 
marxismul lui Althusser cu sociologia lui Max Weber, vedem că 
explicaţia prin motivaţiile subiective ale agenţilor sociali este 
înlocuită cu luarea în considerare a unor ansambluri structurale 
din care subiectivitatea a fost eliminată. Dar această eliminare a 
subiectivităţii agenţilor istorici nu garantează defel că sociologul 
care face ştiinţa a ajuns el însuşi la un discurs fără subiect. Aici 
acţionează ceea ce numesc eu capcana epistemologică. Graţie unei 
confuzii semantice, care este un adevărat sofism, explicaţia prin 

structuri şi nu prin subiectivităţi este luată drept un discurs pe care 
nu l-ar profera nici un subiect specific. în acelaşi timp este slăbită 
vigilenţa în ordinea verificării şi a falsificării. Capcana este cu atît 
mai redutabilă cu cît la limită satisfacţia obţinută în ce priveşte 
raţionalizarea acţionează ca un obstacol şi ca o mască în raport cu 
exigenţa de verificare. Este exact ceea ce teoria denunţă ca ide¬ 
ologie: o raţionalizare care ascunde realul. 

Pentru a masca slăbiciunea epistemologică a acestei poziţii, au 
fost întrebuinţate diverse tactici; voi cita numai două. 

Pe de o parte, s-a căutat o compensaţie pentru lipsa de verificare 
empirică printr-o consolidare a aparatului formal. Avem însă şi aici 
de-a face cu o modalitate de a întări criteriul explicativ în detri¬ 
mentul criteriului verificaţionist. Mai mult, aş fi înclinat să cred că, 
redusă la planul formalismului, o gîndire demistificatoare cum este 
cea a lui Marx şi-ar pierde atuurile cele mai bune. Principalul său 
reproş la adresa gîndirii economice contemporane nu este tocmai 
faptul că se mulţumeşte să conceapă „modele golite de orice veri¬ 
tabilă consistenţă"? (ibid., p. 219). 

Pe de altă parte, s-a căutat într-o consolidare mutuală a mai 
multor discipline critice o compensaţie a insuficienţelor epistemo¬ 
logice ale fiecăreia; asistăm de exemplu la un fel de încrucişare 
între teoria socială a ideologiilor şi psihanaliză. Această încru¬ 
cişare ia forma unui chiasm unde se presupune că ceea ce este 
invocat dar prost verificat într-o disciplină este mai bine verificat 
în cealaltă. Pe cît de interesantă şi decisivă îmi pare această încru¬ 
cişare din perspectiva nonpozitivistă la care mă voi referi îndată, 
pe atît de negative sînt efectele ei din punctul de vedere al criteri¬ 
ilor de explicaţie şi de falsificare evocate pînă acum. Aş fi chiar 
tentat să spun că ceea ce se cîştigă de o parte se pierde de cealaltă. 

într-adevăr, preţul care trebuie plătit pentru consolidarea 
mutuală a puterii explicative a acelor două teorii este o slăbire 
proporţională a „trăsăturilor de precizie şi decidabilitate" (ibid., 
p. 217) în descrierea faptelor capabile să tranşeze între ipoteze 
contradictorii. 

Reiese din această primă fază a discuţiei că pentru a denunţa 
poziţii considerate ideologice, teoria socială este departe de a 
deţine autoritatea care i-a permis astronomiei să se delimiteze 
complet de astrologie sau chimiei de alchimie. 

Dar discuţia nu s-a încheiat; se poate obiecta argumentaţiei 
anterioare că a impus teoriei sociale criterii care nu-i convin şi 

că a rămas ea însăşi prizonieră a unei concepţii pozitiviste despre 
ştiinţele sociale. Sînt cu totul de acord. Şi sînt gata să caut alte 
criterii de ştiinţiflcitate pentru teoria socială decît puterea ex¬ 
plicativă combinată cu testul falsificării. Dar atunci trebuie să 
fim conştienţi de ceea ce facem. Căci abandonarea criteriilor 
pozitiviste atrage după sine ipso facto abandonarea unei con¬ 
cepţii pur disjunctive asupra raporturilor dintre ştiinţă şi ideolo¬ 
gie. Nu poţi paria şi cîştiga pe cele două variante în acelaşi timp; 
nu poţi abandona modelul pozitivist al ştiinţei pentru a da un 
sens acceptabil ideii de teorie socială, şi în acelaşi timp să bene¬ 
ficiezi de acest model pentru a institui între ştiinţă şi ideologie o 
adevărată tăietură epistemologică. Este tocmai ceea ce se întîm- 
plă cel mai adesea, din nefericire, în discuţiile contemporane 
despre ideologie. 

Să explorăm deci această a doua cale, rezervînd pentru partea 
a treia a studiului nostru chestiunea privind raportul nou care se 
stabileşte între ştiinţă şi ideologie ca urmare a renunţării la cri¬ 
teriile pozitiviste ale teoriei sociale. 

A doua accepţiune care poate fi dată cuvîntului „ştiinţă" în 
raportul său cu ideologia este o accepţiune critică. Această denu¬ 
mire este conformă revendicării hegelienilor de stînga care, mo- 
dificînd termenul kantian de critică, au cerut o critică cu adevărat 
critică. Marx însuşi, chiar în perioada despre care se spune acum 
că este situată după tăietura epistemologică a anilor 1847, nu 
ezită să subintituleze Capitalul: „Critica economiei politice". 

Se pune atunci întrebarea: teoria socială concepută drept cri¬ 
tică poate dobîndi un statut complet neideologic, potrivit propri¬ 
ilor sale criterii privitoare la ideologie? 

Eu observ aici trei dificultăţi, dintre care a treia îmi va reţine cu 
osebire atenţia, întrucît tocmai de rezolvarea ei depinde posibili¬ 
tatea de a conferi un statut acceptabil dialecticii ştiinţă-ideologie. 

Prima dificultate este următoarea: dacă acorzi criticii statutul 
de ştiinţă combatantă, cum să eviţi riscul de a o abandona 
fenomenelor cvasipatologice denunţate la adversar? Cînd 
vorbesc de ştiinţă combatantă mă gîndesc mai ales la inter¬ 
pretarea leninistă a marxismului, reluată cu vigoare de către 
Althusser în eseul său Lenin şi filozofia. Althusser susţine aici 
concomitent două teze: pe de o parte, că marxismul reprezintă a 
treia ruptură radicală în istoria gîndirii, prima fiind naşterea 
geometriei odată cu Euclid, a doua naşterea fizicii matematice 

datorată lui Galilei; în acelaşi fel Marx inaugurează conturarea 
unui nou continent numit Istorie. Fie. Deşi Istoria ca ştiinţă şi 
cunoaştere de sine are alţi strămoşi. Alta este însă sursa difi¬ 
cultăţii, şi anume pretenţia simultană de a trage ceea ce Lenin 
numea o linie de demarcaţie între această ştiinţă şi ştiinţa 
burgheză, şi de a concepe astfel o ştiinţă partizană, în sensul tare 
al cuvîntului. De unde şi pericolul ca ştiinţa marxistă să se trans¬ 
forme în ideologie după propriile ei criterii. în această privinţă, 
destinul ulterior al marxismului verifică temerile cele mai sumbre; 
astfel analiza în termeni de clase sociale, pentru a nu cita decît un 
exemplu, şi în special teza că nu există decît două clase funda¬ 
mentale, după ce va fi fost o ipoteză de lucru extrem de fecundă, 
devine o dogmă care ne împiedică să privim cu un ochi nou 
stratificările sociale noi din societăţile industriale avansate sau 
formaţiunile de clasă, într-un sens nou al cuvîntului, din societăţile 
socialiste, pentru a nu spune nimic despre fenomenele naţionaliste 
care cu greu se pretează la o analiză în termeni de clase sociale. 

Mai gravă decît această orbire faţă de real, oficializarea doc¬ 
trinei de către partid provoacă un alt fenomen redutabil de ide- 
ologizare: aşa cum religia este acuzată de a fi justificat puterea 
clasei dominante, marxismul funcţionează ca sistem de justifi¬ 
care a puterii partidului ca avangardă a clasei muncitoare şi a 
puterii grupului conducător din interiorul partidului. Această 
funcţie justificatoare faţă de puterea unui grup dominant explică 
faptul că scleroza marxismului oferă exemplul cel mai frapant de 
ideologie în timpurile modeme; paradoxul este că marxismul de 
după Marx constituie exemplificarea cea mai pregnantă a pro¬ 
priului său concept de ideologie, ca expresie secundă a raportu¬ 
lui cu realul şi ca ocultare a acestui raport. Nu este poate lipsit de 
interes să reamintim tocmai acum că Napoleon este cel care a 
făcut din termenul respectabil de ideologie şi de ideolog un ter¬ 
men de polemică şi deriziune. 

Aceste remarci severe nu vor să spună că marxismul este fals. 
Ele semnifică, dimpotrivă, că funcţia critică a marxismului nu 
poate fi eliberată şi manifestată decît dacă folosirea operei lui 
Marx este complet disociată de exercitarea unei puteri, a unei 
autorităţi şi de judecăţile de ortodoxie; dacă analizele sale sînt 
supuse la proba unei aplicaţii directe la economia modernă, aşa 
cum au fost aplicate ele de către Marx la economia de la 

jumătatea secolului trecut; în sfîrşit, dacă marxismul redevine un 
instrument de lucru printre altele — pe scurt, dacă Capitalul lui 
Marx întîlneşte Zarathustra lui Nietzsche, despre care autorul 
spunea că este „o carte pentru nimeni şi pentru fiecare". 

A doua dificultate priveşte obstacolele care împiedică expli¬ 
carea în termeni neideologici a formării ideologiilor. Urmînd o 
remarcă anterioară lăsată în suspensie, aş vrea să insist asupra 
rolului de intermediar exercitat de conceptele hegeliene şi feuer- 
bachiene în conceptualizarea marxistă. Fără îndoială, Marx 
aduce adăugiri criticii feuerbachiene, dar rămîneîn linia ei atunci 
cînd vorbeşte despre ideologie. Trebuia mai întîi să fi conceput 
întreaga filozofie germană ca un comentariu al religiei şi religia 
ca o răsturnare a raportului dintre cer şi pămînt, pentru ca la rîn- 
dul ei critica să se poată prezenta ca o răsturnare a răsturnării. 
Este izbitor faptul că Marx întîmpină cea mai mare dificultate în 
a gîndi acest raport altfel decît prin metafore: metafora 
răsturnării imaginii retiniene, metafora capului şi picioarelor, a 
pămîntului şi cerului, metafora reflectării şi a ecoului, metafora 
sublimării în sensul chimic al cuvîntului, adică al volatilizării 
unei substanţe solide într-un reziduu eterat, metafora fixării în 
nori... Aşa cum notează Sarah Koffnan într-un eseu 1 marcat de 
influenţa lui Derrida, aceste metafore rămîn prinse într-o reţea de 
imagini speculare şi într-un sistem de opoziţii — teorie-practică, 
real-imaginar, lumină-obscuritate — care atestă apartenenţa 
metafizică a conceptului de ideologie ca răsturnare a unei 
răsturnări. S-ar putea spune că după tăietura epistemologică ide¬ 
ologia nu va mai fi gîndită ideologic? Textul din Capitalul refe¬ 
ritor la fetişismul mărfii nu lasă nici o speranţă în această 
privinţă; forma fantasmagorică pe care o îmbracă raportul de 
valoare al produselor muncii care devin marfă rămîne o enigmă, 
care, departe de a explica iluzia religioasă, se sprijină pe ea, cel 
puţin sub formă analogică. în cele din urmă religia — paradigma 
ideologiei — oferă mai mult decît analogia; ea rămîne „secretul" 
mărfii însăşi. Cum spune Sarah Kofman, fetişul mărfii nu este 
„reflectarea raporturilor reale, ci reflectarea unei lumi deja trans¬ 
formate, vrăjite. Reflectare a reflectării, fantasmă a fantasmei" 2 . 


1 S. Kofman, Camera obscura. De 1 'Id6ologie. Paris, Galilăe, 1973. 

2 Ibicf, p. 25. 

Neputinţa de a gîndi nemetaforic producerea iluziei prezintă 
oarecum invers — sîntem în domeniul răsturnărilor răsturnării! 
— dificultatea, cu atîta insistenţă subliniată de Aristotel, de a gîndi 
participarea la Platoa Participarea platoniciană, spunea Stagiritul, 
nu este decît metaforă şi discurs vid. Participarea funcţionează 
aici în sens invers, nu faţă de raportul dintre idee şi umbra sa, ci 
dintre lucru şi reflectarea lui. Dar dificultatea este aceeaşi. 

Motivul eşecului poate fi elucidat pe baza primei noastre 
analize. Dacă este adevărat că imaginile de sine ale unui grup 
social sînt interpretări care aparţin nemijlocit constituţiei 
legăturii sociale; altfel zis, dacă legătura socială este ea însăşi 
simbolică, e cu desăvîrşire zadarnică încercarea de a deriva ima¬ 
ginile din ceva anterior care ar fi realul, activitatea reală, proce¬ 
sul vieţii reale, care ar comporta în mod secundar reflectări şi 
ecouri. Un discurs neideologic asupra ideologiei se loveşte aici 
de imposibilitatea de a atinge un real social anterior simbolizării. 
Această dificultate mă confirmă în ideea că nu se poate pleca de 
la fenomenul răsturnării, pentru a da socoteală de ideologie. 
Răsturnarea trebuie concepută ca o specificare a unui fenomen 
mult mai fundamental care ţine de reprezentarea legăturii sociale 
în ceea ce succede constituţiei sale simbolice. Travestirea este un 
episod secund al simbolizării. De aici provine, după părerea 
mea, eşecul oricărei tentative de a defini o realitate socială care 
ar fi la început transparentă, apoi secundar întunecată, şi pe care 
am putea-o sesiza în transparenţa ei iniţială, dincoace de 
reflectarea idealizantă. Mult mai fecundă mi se pare a fi la Marx 
ideea că transparenţa nu este înapoia noastră, la origine, ci în 
faţa noastră, la capătul unui proces istoric poate fără sfîrşit. Dar 
atunci trebuie să ai curajul de a conchide că separaţia dintre 
ştiinţă şi ideologie este ea însăşi o idee limită, limita unui trava¬ 
liu intern de departajare, şi că actulamente nu dispunem de o 
noţiune neideologică a genezei ideologiei. 

Totuşi dificultatea cea mai importantă nu a fost încă formu¬ 
lată; ea ţine de imposibilitatea de a exercita o critică absolut ra¬ 
dicală. O conştiinţă radical critică ar trebui într-adevăr să rezulte 
dintr-o reflecţie totală. 

îngăduiţi-mi să desfăşor cu oarecare acurateţe acest argument, 
care nu se referă la lucrările din domeniul ştiinţelor sociale ce nu 

au pretenţia de a se constitui ca teorie totală, dar care afectează 
orice teorie socială cu pretenţie totalizatoare, inclusiv marxismul. 

Pentru a-mi elabora argumentul voi lua în consideraţie cele 
două modele de explicaţie pe care le distinge Jean Ladriere într-un 
text metodologic important reprodus în Articularea sensului 1 şi 
pe care le putem regăsi cu uşurinţă active în cele două tipuri 
contemporane fundamentale de interpretare a marxismului 
însuşi. Vreau să arăt că presupoziţia unei reflecţii totale este la 
fel de ineluctabilă în ambele modele. „Se pot propune două 
modele de explicaţie, spune Ladriere, explicaţia în termeni de 
proiecte şi explicaţia în termeni de sisteme" (p. 42). Să consi¬ 
derăm primul model, de care ţin, în mod evident, sociologia 
comprehensivă a lui Max Weber, dar şi marxismul aşa cum îl 
orientează Gramsci, Lukâcs, Emst Bloch, Goldmann. Acest 
model face extrem de dificilă poziţia de „neutralitate axiologică" 
revendicată de Max Weber 2 . Explicaţia în termeni de proiecte 
este în mod necesar o explicaţie în care teoreticianul se implică 
pe sine, deci o explicaţie care cere ca el să-şi clarifice propria lui 
situaţie şi propriul lui proiect în raport cu propria lui situaţie. 
Tocmai aici intervine presupoziţia tacită a reflecţiei totale. 

Al doilea model de explicaţie se sustrage oare acestei pre¬ 
supoziţii posibile? Aşa ar putea părea la prima vedere: nepropu- 
nîndu-ţi să explici acţiunea în termeni de proiecte, nu trebuie să 
elucidezi complet natura proiectului, deci să efectuezi o reflecţie 
totală. Dar implicarea savantului prin instrumentul său de inter¬ 
pretare nu este mai puţin ineluctabilă într-o atare explicaţie dacă 
vrea să fie totală. Punctul critic al teoriei sistemelor, cum arată 
Ladriere în continuarea eseului său, ţine de necesitatea de a ela¬ 
bora o teorie relativă la evoluţia sistemelor. Or, „în acest trava¬ 
liu, notează el, ar trebui fie să te inspiri din teoriile relative la 
sistemele fizice sau biologice (de exemplu să te foloseşti de un 
model cibernetic), fie să te sprijini pe teorii de natură filozofică 
(şi deci non-ştiinţifică), de exemplu pe o filozofie de tip dialec¬ 
tic" (p. 42). Dar şi pe o cale şi pe cealaltă exigenţa de completi- 


1 J. Ladriere, „Signes et concepts en Science", în I'Articulat ion du 
sens. Bibi. des Sciences religieuses, coedition Aubier, 1970, pp. 40-50. 

2 Max Weber, „Le sens de la neutralite axiologique dans Ies Sciences 
sociologiques et economiques", Essais sur la theorie de la Science, trad. 
fr., Paris, Pion, 1965, pp. 399-478. 

tudine răspunde exigenţei de reflecţie totală. Este implicată tacit 
o întreagă filozofie „potrivit căreia există efectiv în fiecare 
moment un punct de vedere al totalităţii şi potrivit căreia, mai 
mult, acest punct de vedere poate fi explicitat şi descris într-un 
discurs adecvat. Sîntem din nou obligaţi, conchide Ladri£re, să 
invocăm un discurs de un alt tip“ (p. 43). 

Explicaţia în termeni de sisteme nu este deci mai bine cir¬ 
cumscrisă decît explicaţia în termeni de proiecte. Aceasta din 
urmă nu ar putea sustrage istoria oricărei condiţii ideologice 
decît presupunînd tacit că se poate efectua o reflecţie totală. Deşi 
într-un mod diferit, explicaţia în termeni de sisteme presupune şi 
ea că savantul poate ajunge la un punct de vedere capabil, prin 
definiţie, să exprime totalitatea. Ceea ce echivalează cu reflecţia 
totală din cealaltă ipoteză. 

Acesta este motivul fundamental pentru care teoria socială 
nu se poate sustrage integral condiţiei ideologice: ea nu poate 
nici să efectueze reflecţia totală nici să aibă acces la punctul de 
vedere capabil să exprime totalitatea care ar sustrage-o medierii 
ideologice la care ceilalţi membri ai grupului social sînt supuşi. 

UI. DIALECTICA ŞTIINŢEI ŞI IDEOLOGIEI 

Problema pe care am numit-o în introducere „chestiunea de 
încredere* 1 se pune de acum înainte în aceşti termeni: ce se 
poate face cu opoziţia — prost gîndită şi poate de negîndit — 
dintre ştiinţă şi ideologie? 

Trebuie să renunţăm pur şi simplu la ea? Mărturisesc că am 
fost adesea gata s-o cred reflectînd la aceste dificultăţi. Nu cred 
totuşi că trebuie să renunţăm definitiv la ea, dacă nu vrem să 
pierdem beneficiul unei tensiuni care nu poate fi redusă nici la o 
antiteză imobilă nici la o ruinătoare confuzie a genurilor. 

Este însă poate necesar să conturăm mai întîi aspectul de 
non-distincţie, într-un demers care poate avea o mare valoare 
terapeutică. Cel puţin acesta este folosul pe care l-am tras din 
recitirea lucrării deja vechi şi pe nedrept uitate, fie şi numai pe 
acest continent, a lui Karl Marmheim, scrisă în germană în 1929 
şi intitulată Ideologie und Utopie 1 . Meritul acestei cărţi este de a 


1 Ideologie und Utopie, Bonn, Cohen, 1929. 

fi tras toate consecinţele din descoperirea caracterului recurent al 
acuzaţiei de ideologie şi de a fi asumat pînă la capăt răsfrîngerea 
acestui lucru, impietarea ideologiei asupra poziţiei proprii a celui 
care vrea să aplice altuia critica ideologică. 

Karl Mannheim acordă marxismului descoperirea faptului că 
ideologia nu este o eroare locală, explicabilă psihologic, ci o 
structură de gîndire care poate fi atribuită unui grup, unei clase, 
unei naţiuni. Dar el reproşează apoi marxismului că s-a oprit la 
jumătatea drumului şi că nu şi-a aplicat sieşi manevra neîncrede¬ 
rii şi bănuielii. Or, după Mannheim, marxismul nu mai poate 
opri reacţia în lanţ, datorită fenomenului fundamental de dezin¬ 
tegrare a unităţii culturale şi spirituale care generează un război 
al tuturor discursurilor. Dar ce se întîmplă cînd se trece astfel de 
la suspiciunea restrînsă la suspiciunea generalizată? Karl 
Mannheim răspunde: am trecut de la o ştiinţă combatantă la o 
ştiinţă paşnică — sociologia cunoaşterii, întemeiată de Troeltsch, 
Max Weber, Max Scheler. Ceea ce era o armă a proletariatului 
devine o metodă de cercetare care urmăreşte să pună în evidenţă 
condiţionarea socială a oricărei gîndiri. 

Iată cum generalizează Mannheim conceptul de ideologie. 
Ideologiile, după el, se definesc în mod esenţial prin incongru¬ 
enţa, prin discordanţa lor în raport cu realitatea socială. Ele nu 
diferă de utopii decît prin trăsături secundare. Ideologiile sînt 
profesate mai curînd de clasa conducătoare, şi clasele defa¬ 
vorizate sînt cele care le denunţă. Utopiile sînt purtate mai 
degrabă de clasele în ascensiune; ideologiile privesc înapoi, 
utopiile privesc înainte. Ideologiile se acomodează cu realitatea 
pe care o justifică şi o disimulează; utopiile atacă frontal reali¬ 
tatea şi o fac să explodeze. Aceste opoziţii între utopie şi ideolo¬ 
gie sînt fără îndoială considerabile, dar nu sînt niciodată decisive 
şi totale, cum se observă la Marx însuşi, care clasează socialis- 
mele utopice printre fantasmele ideologice. în afară de aceasta, 
singură istoria ulterioară hotărăşte dacă o utopie era ceea ce 
pretinde, adică o viziune nouă capabilă să schimbe cursul isto¬ 
riei. Dar mai cu seamă opoziţia dintre utopie şi ideologie nu 
poate fi totală; şi una şi alta se detaşează pe un fond comun de 
incongruenţă (prin întîrziere sau avans) în raport cu un concept de 
realitate care el însuşi nu se revelează decît în practica efectivă. 
Acţiunea nu este posibilă decît dacă o atare distanţă nu face imposi¬ 
bilă adaptarea constantă a omului la o realitate necontenit dinamică. 

Să admitem ca ipoteză de lucm acest concept generalizat de 
ideologie, cuplat în plus într-un mod foarte complex cu cel de 
utopie care devine cînd una din speciile sale, cînd un gen contrar. 

întrebarea mea — întrebare obsedantă — este aceasta: din ce 
loc vorbeşte cercetătorul într-o teorie a ideologiei generalizate? 
Trebuie s-o mărturisim, acest loc nu există. El există şi mai puţin 
decît într-o teorie a ideologiei restrînse, unde numai celălalt se 
situează în ideologie. Dar de această dată savantul ştie că este şi 
el prins în ideologie. în această privinţă, dezbaterea cu sine 
însuşi a lui Karl Mannheim este exemplară prin nemărginita ei 
onestitate intelectuală. Căci Mannheim ştie că pretenţia weberi- 
ană la o sociologie Wertfrei , axiologic neutră, este o momeală. 
Ea este numai un stadiu, chiar dacă acest stadiu este necesar: 
„Ceea ce se cere, scrie el, este o dispoziţie continuă de a 
recunoaşte că orice punct de vedere este specific unei anumite 
situaţii şi de a cerceta prin analiză în ce constă această specifici¬ 
tate. O mărturisire clară şi explicită a presupoziţiilor metafizice 
implicite care fac posibilă cunoaşterea ar contribui mult mai 
mult la clarificarea şi progresul cercetării decît tăgăduirea ver¬ 
bală a existenţei acestor presupoziţii, însoţită de reintroducerea 
lor ilicită pe uşa de serviciu" (p. 80). Dacă ne oprim însă aici 
sîntem în plin relativism, în plin istoricism, şi cercetarea însăşi 
este suprimată: căci, notează Mannheim, cine nu are pre¬ 
supoziţii nu pune întrebări; cine nu pune întrebări nu poate for¬ 
mula ipoteze, şi deci nu mai caută nimic. Se întîmplă aici cu 
cercetătorul ceea ce se întîmplă cu societăţile înseşi. Ideologiile 
sînt abateri, discordanţe în raport cu cursul real al lucrurilor. Dar 
moartea ideologiilor ar naşte cea mai sterilă luciditate: căci un 
grup social fără ideologie şi fără utopie ar fi lipsit de proiect, de 
distanţă faţă de sine, de reprezentare de sine. Ar fi o societate 
fără proiect global, livrată unei istorii fragmentate în evenimente 
egale şi deci insignifiante. 

Dar atunci, cum să faci presupoziţii, cînd se ştie că totul este 
relativ? Cum să iei o decizie care să nu fie o pură întîmplare, un 
gest iraţional, o mişcare curat fideistă? 

Am mai spus-o: Karl Mannheim se luptă cu această dificul¬ 
tate cu un curaj intelectual exemplar. El încearcă din răsputeri să 
distingă relaţionismul de relativism. Dar cu ce preţ? Cu preţul 
unei exigenţe imposibile: resituarea tuturor ideologiilor parţiale 

într-o viziune totală care le atribuie o semnificaţie relativă; şi tre¬ 
cerea, pe această cale, de la o concepţie nonevaluativă de pur 
spectator la o concepţie evaluativă care îşi ia riscul să afirme că 
o ideologie este congruentă, iar alta nu. Sîntem astfel aduşi din 
nou la imposibila căutare a unei cunoaşteri totale. „Să dăm omu¬ 
lui modem, spune el, o viziune reconsiderată a unui proces 
istoric total" (p. 69). Un hegelianism ruşinat stabileşte astfel 
diferenţa dintre relaţionism şi relativism; „de-a lungul schimbării 
unor norme, forme, instituţii — spune Karl Mannheim — avem 
datoria să descoperim un sistem ale cărui unitate şi semnificaţie 
trebuie să le înţelegem" (p. 82). Şi mai departe; „în totalitatea 
complexului istoric trebuie să descoperim rolul, semnificaţia, 
sensul fiecărui component elementar" (p. 83). „Noi înşine ne 
identificăm cu acest tip de abordare sociologică a teoriei" (p. 83). 

Acesta este preţul care trebuie plătit pentru ca cercetătorul să 
poată evita scepticismul, şi să evalueze prezentul pentru a 
îndrăzni să spună: cutare idei sînt valide în cutare situaţie dată, 
cutare altele sînt un obstacol în calea lucidităţii şi schimbării. 
Dar, pentru a administra acest criteriu de acomodare la o situaţie 
dată, gînditorul ar trebui să-şi fi desăvîrşit ştiinţa. într-adevăr, 
pentru a măsura distorsiunile impuse realităţii, ar trebui să 
cunoşti realitatea socială totală. Or, sensul însuşi al realului se 
stabileşte tocmai la capătul procesului: „A încerca să te sustragi 
distorsiunii ideologice şi utopice înseamnă în ultimă analiză a 
lua calea cercetării realului" (p. 87). Ne mişcăm iarăşi în cerc, ca 
la Marx, care spunea că realul căruia iniţial îi este opusă iluzia 
ideologică nu va fi cunoscut decît la sfirşit, cînd ideologiile vor 
fi fost practic dizolvate. Şi aici, totul este circular. .Numai acela 
care este pe deplin conştient de valoarea limitată a oricărui punct 
de vedere se găseşte pe calea comprehensiunii căutate a totali¬ 
tăţii" (p. 93). Dar nici afirmaţia inversă nu este mai puţin con- 
strîngătoare: „O viziune totală implică în acelaşi timp asimilarea 
şi depăşirea limitaţiilor punctelor de vedere particulare" (p. 94). 

Karl Mannheim şi-a asumat astfel obligaţia infinită de a 
învinge istoricismul prin propriile sale excese, conducîndu-1 de 
la un istoricism parţial la un istoricism total. Nu este lipsit de 
semnificaţie, în această privinţă, faptul că Mannheim s-a intere¬ 
sat m acelaşi timp de problema socială a intelligentsiei. Căci sin¬ 
teza punctelor de vedere presupune un purtător social, care nu 

poate fi o clasă mijlocie, ci un strat relativ fără de clasă, nesituat 
prea ferm în ordinea socială. De o asemenea factură este intelec¬ 
tualitatea relativ neangajată a lui Alfred Weber, freischwebende 
Intelligenz. Teoria ideologiei se bazează astfel ea însăşi pe 
utopia unui „spirit complet clarificat din punct de vedere socio¬ 
logic" (p. 175). 

Trebuie să mărturisim că sarcina unei sinteze totale este 
imposibilă. 

Am revenit astfel, fără nici un progres al gîndirii, la critica 
reflecţiei totale? Ieşim oare învinşi din această luptă epuizantă cu 
condiţiile ideologice ale oricărui punct de vedere? Trebuie să 
renunţăm la orice judecată de adevăr asupra ideologiei? Nu cred. 

Consider poziţia lui Karl Mannheim drept punctul de răspîntie 
plecînd de la care poate fi percepută direcţia unei soluţii viabile. 

Condiţiile soluţiei îmi par a fi conţinute într-un discurs de ca¬ 
racter hermeneutic asupra condiţiilor oricărei comprehensiuni de 
caracter istoric. Regăsesc aici, prin lungul ocol al unei discuţii 
despre condiţiile de posibilitate ale unei cunoaşteri avînd ca 
obiect ideologia, o analiză făcută în altă parte. 1 Atunci mă situ¬ 
asem direct într-o reflecţie de tip heideggerian, urmîndu-1 pe 
Gadamer pentru a aborda fenomenul central al precomprehensi- 
unii, a cărui structură ontologică precede şi comandă toate difi¬ 
cultăţile specific epistemologice pe care le întîlnesc ştiinţele 
sociale sub numele de prejudecată, ideologie, cerc hermeneutic. 
Aceste dificultăţi epistemologice — de altfel diverse şi ire¬ 
ductibile unele la altele — au aceeaşi origine. Ele ţin de însăşi 
structura unei fiinţe care nu se află niciodată în poziţia suverană 
a unui subiect capabil să se distanţeze de totalitatea con¬ 
diţionărilor sale. în eseul de faţă, nu am vrut să-mi ofer facili¬ 
tatea unui discurs care s-ar instala direct într-o ontologie a 
precomprehensiunii pentru a judeca de la înălţime dificultăţile 
teoriei ideologiilor. Am preferat calea lungă şi anevoioasă a unei 
reflecţii de tip epistemologic asupra condiţiilor de posibilitate ale 
unei cunoaşteri privind ideologia, şi în general asupra condiţiilor 
de validare ale discursului explicativ din ştiinţele sociale. Am 
încercat deci să regăsesc din interior, prin eşecul proiectului de 


1 Cf. eseul următor din acest volum, „Hermeneutica şi critica ide¬ 
ologiilor". 

reflecţie totală sau de cunoaştere totală a diferenţelor ideologice, 
necesitatea unui alt lip de discurs, cel al hermeneuticii compre¬ 
hensiunii istorice. 

Nu voi reface aici analiza acestui alt discurs. Mă voi limita, în 
concluzie, să formulez cîteva propoziţii susceptibile de a conferi 
un sens acceptabil cuplului ştiinţă-ideologie. 

Prima propoziţie: orice cunoaştere obiectivatoare privind 
poziţia noastră în societate, într-o clasă socială, într-o tradiţie 
culturală, într-o istorie, este precedată de o relaţie de apartenenţă 
pe care nu o vom putea reflecta niciodată complet. înainte de 
orice distanţă critică, aparţinem unei istorii, unei clase, unei 
naţiuni, unei culturi, unei sau unor tradiţii. Asumînd această 
tradiţie care ne precede şi ne poartă, asumăm rolul primordial al 
ideologiei, acela pe care l-am descris ca funcţie mediatoare a 
imaginii, a reprezentării de sine; prin funcţia integrativă a ide¬ 
ologiilor, participăm şi la alte funcţii ale ideologiei — de justifi¬ 
care şi de distorsiune. Ştim însă acum că condiţia ontologică a 
precomprehensiunii exclude reflecţia totală care ne-ar pune în 
condiţia privilegiată a cunoaşterii neideologice. 

A doua propoziţie: dacă cunoaşterea obiectivatoare este tot¬ 
deauna secundă în raport cu relaţia de apartenenţă, ea se poate 
totuşi constitui într-o autonomie relativă. în adevăr, momentul 
critic care o constituie este fundamental posibil în virtutea fac¬ 
torului de distanţare care aparţine relaţiei de istoricitate. Această 
temă nu este explicitată de către Heidegger însuşi, care îi 
marchează totuşi locul atunci cînd declară: „Cercul caracteristic 
al comprehensiunii (...) conţine în el o posibilitate autentică a 
celei mai originare cunoaşteri; ea nu poate fi corect sesizată decît 
dacă explicitarea ( Auslegung ) îşi asumă ca sarcină primă, per¬ 
manentă şi ultimă să nu permită impunerea credinţelor şi vede¬ 
ri lor ei prealabile, nici a anticipărilor ei, prin intermediul unor 
idei pripite ( Einfălle ) şi al unor noţiuni populare, ci să-şi asigure 
tema ştiinţifică prin dezvoltarea anticipărilor sale conform 
lucrurilor înseşi" 1 . Este afirmată aici în principiu necesitatea de a 
include instanţa critică în demersul urcării la structura însăşi a 
precomprehensiunii care ne constituie şi cu care ne identificăm, 
însăşi hermeneutica precomprehensiunii cere aşadar o departa- 


1 M. Heidegger, L'âtre etle Temps, trad. fr., p. 187. 

jare critică între precomprehensiune şi prejudecată. Această 
temă, abia schiţată de Heidegger şi poate înăbuşită datorită pre¬ 
ocupării pentru radicalitatea întreprinderii sale este dusă ceva 
mai departe de către Gadamer, fără să-i dea amploarea meritată. 
Totuşi el a pus degetul pe problema capitală, după părerea mea, 
aceea a distanţării care nu este numai distanţă temporală, ca în 
interpretarea textelor şi a monumentelor trecutului, ci şi dis¬ 
tanţare pozitivă; ţine de condiţia unei conştiinţe expuse efica¬ 
cităţii istoriei să nu înţeleagă decît sub condiţia distanţei, a 
distanţării. încerc la rîndul meu să merg mai departe în aceeaşi 
direcţie. Cred că medierea textelor are o valoare exemplară fără 
egal. A înţelege o zicere înseamnă mai întîi a ţi-o opune ca 
spusă, a o insera în textul ei, desprinsă de autorul său; această 
distanţare aparţine intim oricărei lecturi care nu poate apropia 
lucrul despre care vorbeşte textul decît în şi prin distanţă. 
Această hermeneutică a textelor, asupra căreia încerc să 
reflectez, conţine după părerea mea sugestii importante pentru o 
întîmpinare corectă a criticii ideologiilor. Căci orice distanţare 
este, cum ne-a arătat-o Karl Mannheim, generalizîndu-1 pe 
Marx, distanţare de sine, distanţare a sinelui de sine. Critica ide¬ 
ologiilor poate şi trebuie să fie astfel asumată într-un travaliu 
asupra sinelui comprehensiunii, care travaliu implică în mod 
organic o critică a iluziilor subiectului. Aceasta este cea de-a 
doua propoziţie: distanţarea, dialectic opusă apartenenţei, este 
condiţia de posibilitate a unei critici a ideologiilor, nu în afara 
sau împotriva hermeneuticii, ci în cadrul hermeneuticii. 

A treia propoziţie: dacă critica ideologiilor se poate elibera 
parţial de condiţia ei iniţială de înrădăcinare în precomprehensiune, 
dacă. deci ea se poate organiza în cunoaştere, intrînd astfel în 
dinamica a ceea ce Jean Ladriăre indică drept trecere la teorie, 
această cunoaştere nu poate deveni totală; ea este condamnată să 
rămînă parţială, fragmentară, insulară; incompletitudinea ei este 
întemeiată hermeneutic în condiţia originară şi de nedepăşit care 
face ca distanţarea să fie ea însăşi un moment al apartenenţei. 
Uitarea acestei condiţii absolut insurmontabile este sursa tuturor 
dificultăţilor ele însele insurmontabile care ţin de revenirea ideolo¬ 
giei în cunoaşterea ideologiei. Teoria ideologiei suferă aici o con- 
strîngere epistemologică de non-completitudine şi de non-totalizaie 
ce-şi are raţiunea hermeneutică în însăşi condiţia comprehensiunii. 

îmi însuşesc astfel teza lui Habeimas că orice cunoaştere 
rămîne purtată de un interes şi că teoria critică a ideologiilor este 
ea însăşi purtată de un interes, interesul pentru emancipare, adică 
pentru comunicarea nelimitată şi neîngrădită. Dar trebuie să 
observăm că acest interes funcţionează ca o ideologie sau ca o 
utopie. Şi nu ştim care din acestea două, pentru că numai istoria 
ulterioară va tranşa între discordanţele sterile şi discordanţele 
creatoare. Trebuie să avem în vedere nu numai caracterul indis¬ 
tinct ideologic sau utopic al interesului care susţine critica ide¬ 
ologiilor, dar şi faptul că acest interes este legat organic de 
celelalte interese pe care de altfel teoria le descrie: interes în 
dominarea materială şi în manipularea aplicată lucrurilor şi 
oamenilor — interes în comunicarea istorică, susţinut de com¬ 
prehensiunea moştenirilor culturale; interesul pentru emancipare 
nu operează deci niciodată o ruptură totală în sistemul intere¬ 
selor, ruptură susceptibilă de a introduce la nivelul cunoaşterii o 
tăietură epistemologică netă. 

Aceasta este deci a treia propoziţie: critica ideologiilor, 
susţinută de un interes specific, nu rupe niciodată legăturile sale 
cu fondul de apartenenţă care o poartă. A uita această legătură 
iniţială, înseamnă a te abandona iluziei unei teorii critice ridicate 
la rang de cunoaştere absolută. 

A patra şi ultima mea propoziţie va fi de simplă deontologie. 
Ea priveşte buna folosire a criticii ideologiilor. în consecinţă, 
critica ideologiilor este o sarcină mereu de luat de la capăt, dar 
care principial nu poate fi încheiată. Cunoaşterea este întotdeau¬ 
na pe cale de a se sustrage ideologiei, dar ideologia rămîne 
mereu grila, codul de interpretare graţie căruia nu sîntem un in¬ 
telectual liber de orice condiţionare şi legătură ci rămînem 
purtaţi de ceea ce Hegel numea „substanţa etică“, Sittlichkeit. 
Numesc deontologică ultima mea propoziţie: căci nimic nu este 
azi mai necesar decît să se renunţe la aroganţa criticii şi să se 
desfăşoare cu răbdare travaliul niciodată încheiat al distanţării 
<de) şi al reluării substanţei noastre istorice. 

Dezbaterea pe care o evocăm sub acest titlu depăşeşte con¬ 
siderabil limitele unei discuţii despre fundamentul ştiinţelor 
sociale. Ea pune în joc ceea ce aş numi gestul filozofic de bază. 
Acest gest constituie recunoaşterea condiţiilor istorice la care 
orice comprehensiune umană este supusă sub regimul finitu- 
dinii? Sau este, în ultimul lui resort, un gest de provocare, un 
gest critic, indefinit reluat şi indefinit îndreptat împotriva „fal¬ 
sei conştiinţe", împotriva distorsiunilor comunicării umane, în 
spatele cărora se disimulează exercitarea permanentă a domi¬ 
naţiei şi violenţei? Aceasta este miza filozofică a unei dezba¬ 
teri care pare mai întîi a se desfăşura în planul epistemologiei 
aşa-ziselor ştiinţe ale spiritului. Această miză pare a se enunţa 
în termenii unei alternative: ori conştiinţa hermeneutică ori 
conştiinţa critică. Aşa să fie oare? Nu trebuie respinsă alterna¬ 
tiva însăşi? Este posibilă o hermeneutică în măsură să facă 
dreptate criticii ideologiilor, vreau să spun să-i justifice necesi¬ 
tatea pe baza propriilor sale exigenţe? Se întrevede că miza 
este considerabilă. N-am vrea să o periclităm din capul locului 
punînd problema în termeni atît de generali şi adoptînd o atitu¬ 
dine atît de ambiţioasă; vom lua mai degrabă ca axă de 
referinţă o discuţie contemporană care are avantajul că prezintă 
problema sub forma un ei alternative. Dacă aceasta trebuie 
depăşită în cele din urmă, vom şti cel puţin care sînt difi¬ 
cultăţile de învins. 

Cei doi protagonişti ai alternativei sînt: de partea hermeneu¬ 
ticii, Hans-Georg Gadamer, de partea criticii, Jiirgen Habermas. 
Dosarul polemicii lor este azi public; el este parţial reprodus în 

opusculul Hermeneutik und Ideologiekritic, publicat de 
Suhrkampîn 1971 1 . Din acest dosar voi extrage liniile de forţă 
ale conflictului care opune hermeneutica şi critica ideologiilor. 
Aş lua ca piatră de încercare a dezbaterii aprecierea tradiţiei în 
cele două filozofii. Aprecierii sale pozitive de pe poziţiile 
hermeneuticii îi răspunde abordarea bănuitoare din perspectiva 
teoriei ideologiilor care nu vrea să vadă în tradiţie decît expresia 
sistematic deformată a comunicării sub presiunea unei exercitări 
nerecunoscute a violenţei. Alegerea acestei pietre de încercare are 
avantajul de a pune imediat în evidenţă o înfruntare privind 
„revendicarea de universalitate" a hermeneuticii. Dacă, într-a- 
devăr, critica ideologiilor prezintă vreun interes, acesta ţine de 
măsura în care ea este o disciplină nonhermeneutică, situată în 
afara sferei de competenţă a unei ştiinţe sau a unei filozofii a inter¬ 
pretării, şi care îi marchează limita fundamentală. 

Mă voi limita, în prima parte a acestui eseu, să prezint piese¬ 
le dosarului; o voi face în termenii unei alternative simple: ori 
hermeneutica, ori critica ideologiilor. Voi rezerva pentru a doua 


1 Iată în linii mari istoricul dezbaterii. în 196S apărea a doua ediţie 
a lucrării lui Gadamer Wahrheit und Methode (trad. fr. V6rit6 et 
Methode), publicată prima dată în 1960. Această ediţie conţine o prefaţă 
care răspunde la un prim pachet de critici. Habermas lansează un prim 
atac îh 1967 în Logica ştiinţelor umane, atac îndreptat împotriva acelei 
secţiuni din Adevăr şi Metodă — asupra căreia ne vom concentra aici 
— privind reabilitarea prejudecăţii, a autorităţii şi tradiţiei, şi faimoasa 
teorie a „conştiinţei istorice eficiente". în acelaşi an, Gadamer publică 
(Kleine Schriften I) o conferinţă din 1965 intitulată „Universalitatea 
problemei hermeneutice" (în Archives de philosophie din 1970, 
pp. 3-17, găsim o traducere a ei îh franceză), ca şi un alt eseu, „Retorică, 
hermeneutică şi critica ideologiilor" (de asemenea tradus în aceeaşi 
revistă, 1971, pp. 207-230). Habermas răspunde într-un lung eseu 
„Revendicarea universalităţii hermeneuticii", publicat în Festschrift 
(Hermeneutică şi Dialectică I, 1970) în cinstea lui Gadamer. Dar 
lucrarea principală a lui Habermas la care ne vom referi este intitulată 
Cunoaştere şi Interes (1968; trad. fr., Gallimard, 1976); ea conţine în 
anexă o expunere importantă asupra principiilor şi metodei publicată în 
1965 sub titlul de „Perspective". Concepţia sa despre formele actuale 
ale ideologiei este expusă în Tehnica şi Ştiinţa ca Ideologie (trad. fr.. 
Paris, Gallimard, 1973), studiu dedicat lui Herbert Marcuse, cu ocazia 
aniversării în 1968 a 70 de ani. 

parte o reflecţie cu caracter mai personal, centrată pe urmă¬ 
toarele două întrebări: 

1) în ce condiţii poate o filozofie hermeneutică să dea so¬ 
coteală dinăuntrul ei de revendicarea legitimă a unei critici a 
ideologiilor? 

2) în ce condiţii este posibilă o critică a ideologiilor? Poate fi 
ea, în ultimă analiză, lipsită de presupoziţii hermeneutice? 

Ţin să declar că această dezbatere nu va fi dominată de nici o 
intenţie de anexare, de nici un sincretism. Sînt gata să afirm, 
împreună cu Gadamer de altfel, că fiecare din cele două teorii 
vorbeşte dintr-un loc diferit, dar că fiecare poate recunoaşte 
revendicarea de universalitate a celeilalte astfel ca locul uneia să 
fie înscris în structura celeilalte. 

I. ALTERNATIVA 

1. Gadamer: hermeneutica tradiţiilor 

Putem începe direct cu punctul critic — cu Brermpunct — pe 
care îl abordează Habermas începînd cu lucrarea sa Logica 
ştiinţelor sociale, adică putem începe cu concepţia despre 
conştiinţa istorică şi reabilitarea în formă de provocare a celor 
trei concepte legate de prejudecată, autoritate şi tradiţie. Acest 
text nu este secundar, accesoriu sau marginal. El se leagă direct 
de experienţa centrală sau, cum spuneam, de locul de unde 
vorbeşte această hermeneutică şi de unde ridică pretenţia sa la 
universalitate. Este experienţa scandalului pe care îl constituie, la 
scara conştiinţei modeme, tipul de distanţare alienantă — de 
Verfremdung — care este mult mai mult decît un sentiment sau 
un capriciu: este chiar presupoziţia ontologică ce susţine demer¬ 
sul obiectiv al ştiinţelor umane. Metodologia acestor ştiinţe 
implică ineluctabil o distanţare, care la rîndul ei presupune dis¬ 
trugerea raportului primordial de apartenenţă — de Zugehorigkeit 
— fără de care nu ar exista raport cu domeniul istoricului ca 
atare. Această dezbatere între distanţarea alienantă şi experienţa 
apartenenţei este urmărită de Gadamer în cele trei sfere între 
care se repartizează experienţa hermeneutică: sfera estetică, sfera 
istorică , sfera a ceea ce ţine de limbaj. în sfera estetică, expe- 

rienţa uimirii este ceea ce precede întotdeauna şi face posibil 
exerciţiul critic al judecăţii teoretizat de Kant sub titlul judecăţii 
de gust. în sfera istorică, tocmai conştiinţa de a fi purtat de 
tradiţii care mă preced face posibilă utilizarea unei metodologii 
istorice la nivelul ştiinţelor umane şi sociale. în sfîrşit, în sfera 
limbajului, care într-un fel le traversează pe celelalte două, co- 
apartenenţa la lucrurile spuse de marii creatori de discursuri pre¬ 
cede şi face posibilă orice reducţie instrumentală a limbajului şi 
orice pretenţie de a domina prin tehnici obiective structurile tex¬ 
tului culturii noastre. Aşadar, una şi aceeaşi teză străbate cele 
trei părţi din Adevăr şi Metodă. Dacă dezbaterea noastră se 
localizează în partea a doua, ea este deja începută — şi într-un 
fel deja efectuată — în estetică, deşi nu se încheie decît în expe¬ 
rienţa legată de limbaj unde conştiinţa estetică şi conştiinţa 
istorică sînt încredinţate discursului. Teoria conştiinţei istorice 
constituie astfel microcosmosul întregii lucrări şi miniatura 
macrodezbaterii. 

Dar, declarîndu-şi amplitudinea proiectului, filozofia herme¬ 
neutică proclamă în acelaşi timp caracterul local al punctului său 
de plecare. Locul de unde vorbeşte Gadamer este determinat de 
istoria tentativelor de a rezolva problema fundamentului ştiin¬ 
ţelor spiritului în romantismul german, apoi la Dilthey, apoi pe 
baza ontologiei heideggeriene. Gadamer însuşi o mărturiseşte 
chiar atunci cînd atestă universalitatea dimensiunii hermeneu- 
tice; această universalitate nu este abstractă; ea este centrată pen¬ 
tru fiecare cercetător pe o problematică dominantă, pe o 
experienţă privilegiată: „Propria mea tentativă — scrie el la 
începutul eseului; Retorica, hermeneutica şi critica ideologiilor 
— se leagă de reluarea de către Dilthey a moştenirii roman¬ 
tismului german, în măsura în care îşi alege ca temă teoria 
ştiinţelor spiritului, pe care o face să se sprijine pe un fundament 
nou şi mult mai larg; experienţa artei, împreună cu experienţa 
victorioasă a contemporaneităţii care îi este proprie, constituie o 
replică la distanţarea istorică din ştiinţele spiritului" 1 . Herme¬ 
neutica are deci o vizare care precede şi depăşeşte orice ştiinţă, 


1 „Retorique, hermeneutique et critique de rideologie“, trad. fr., în 
Archives dephilosophie, 1971, pp. 207-208. 

vizare adeverită de „exprimabilitatea universală a comportamen¬ 
tului relativ la lume“ (ibid ., p. 208); dar universalitatea acestei 
vizări constituie reversul îngustimii experienţei iniţiale în care se 
înrădăcinează. Nu este deci indiferent pentru dezbaterea cu 
susţinătorii criticii ideologiilor să subliniem, o dată cu pretenţia 
la universalitate, declararea caracterului local al experienţei 
iniţiale. S-ar fi putut concepe la fel de bine să se ia ca punct de 
plecare nu conştiinţa istorică în ea însăşi, ci teoria exegezei, a 
interpretării textelor în experienţa lecturii, aşa cum ar fi fost 
posibil acest lucru pe baza aceleiaşi moşteniri, hermeneutica lui 
Schleiermacher; dacă am alege acest punct de plecare puţin 
diferit — ceea ce voi propune eu însumi să facem în a doua parte 
a acestui eseu —, ne-am pregăti să dăm problemei distanţării, a 
înstrăinării, o semnificaţie mai pozitivă decît în aprecierea lui 
Gadamer. Nu este deci defel indiferent că Gadamer a îndepărtat 
ca mai puţin semnificativă tocmai o reflecţie asupra „fiinţării 
întru text“ (Sein zum Texte), pe care pare s-o reducă la o 
reflecţie asupra traducerii erijate în model al exprimabilităţii 
comportamentului uman faţă de lume. în partea a doua a acestui 
studiu voi reveni totuşi la această reflecţie cu speranţa de a 
extrage din ea o orientare a gîndirii mai puţin supusă decît cea a 
lui Gadamer problematicii tradiţiei şi, în consecinţă, mai favora¬ 
bilă criticii ideologiilor. 

Luînd de preferinţă ca axă a reflecţiei conştiinţa istorică şi 
problema condiţiilor de posibilitate ale ştiinţelor spiritului, 
Gadamer orienta inevitabil filozofia hermeneutică spre reabili¬ 
tarea prejudecăţii şi spre apologia tradiţiei şi autorităţii, şi situa 
această filozofie hermeneutică într-o poziţie conflictuală cu orice 
critică a ideologiilor. Prin aceasta, conflictul însuşi, în pofida ter¬ 
minologiei modeme, era readus la formularea sa cea mai veche, 
contemporană luptei între spiritul romantismului şi cel al 
Aufklărung, şi avea să ia forma unei repetări a aceluiaşi conflict 
de-a lungul unui traiect obligatoriu, plecînd de la romantism ca 
punct iniţial, trecînd prin etapa epistemologică a ştiinţelor spiri¬ 
tului cu Dilthey, şi supus trecerii la ontologie cu Heidegger. 
Altfel spus, adoptînd experienţa privilegiată a conştiinţei 
istorice, Gadamer adopta şi un anumit traiect filozofic pe care 
trebuia ineluctabil să-l reitereze. 

într-adevăr, tocmai în lupta dintre romantism şi iluminism s-a 
constituit propria noastră problemă; aici s-a conturat opoziţia 
între două atitudini filozofice fundamentale: de o parte 
Aufklărung-ul şi lupta acestuia împotriva prejudecăţilor, de 
cealaltă parte romantismul şi nostalgia trecutului. Ne întrebăm 
dacă conflictul modem între critica ideologiilor în sensul Şcolii 
de la Frankfurt şi hermeneutica în sensul lui Gadamer marchează 
vreun progres în raport cu acea dezbatere. 

în ce-1 priveşte pe Gadamer, intenţia sa declarată este cate¬ 
gorică: aceea de a nu reveni la poziţia romantică. Desfăşurarea 
impunătoare din partea a doua a lucrării sale Adevăr şi Metodă 
care culminează cu faimoasa teorie a „conştiinţei expusă efectelor 
istoriei" (aşa propun să traducem, adică să comentăm, faimoasa 
Wirkungsgeschichtliches Bewusstseiri) conţine reproşul viu 
adresat filozofiei romantice de a nu fi operat decît o răsturnare a 
lui pentru în contra sau mai curînd invers, fără a fi reuşit să 
deplaseze problematica însăşi şi să schimbe terenul dezbaterii. 
Prejudecata este într-adevăr o categorie a Aufklărung- ului, cate¬ 
goria prin excelenţă, în dubla formă a precipitaţiei (a judeca prea 
rapid) şi a prevenţiunii (a urma cutuma, autoritatea). Prejudecata 
este lucrul de care trebuie să te debarasezi pentru a începe să 
gîndeşti, pentru a îndrăzni să gîndeşti —potrivit adagiului celebru 
sapere aude —, pentru a ajunge la vîrsta adultă, la MiindigkeiL 

Pentru a regăsi un sens mai puţin univoc negativ al cuvîntului 
„prejudecată" (devenit aproape sinonim cu judecată nefondată, 
cu judecată falsă) şi pentru a restaura ambivalenţa pe care ter¬ 
menul latin prejudicium a putut-o avea în tradiţia juridică ante¬ 
rioară epocii Luminilor, ar trebui să putem repune în discuţie 
presupoziţiile unei filozofii care stabileşte o opoziţie între 
raţiune şi prejudecată; or, aceste presupoziţii sînt şi cele ale unei 
filozofii critice; într-adevăr prejudecata este o categorie negativă 
dominantă pentru o filozofie a judecăţii — şi o filozofie critică 
este o filozofie a judecăţii; trebuie pus aşadar în discuţie tocmai 
primatul judecăţii în comportamentul omului faţă de lume; or, 
numai o filozofie care face din obiectivitate, al cărei model este 
oferit de ştiinţă, măsura cunoaşterii, erijează judecata în tribunal. 
Judecata şi prejudecata nu sînt categorii dominante decît în 
genul de filozofie izvorît din Descartes care face din conştiinţa 
metodică cheia raportului nostru cu fiinţa şi cu cele ce fiinţează. 
Aşadar trebuie săpat sub filozofia judecăţii, sub problematica 

subiectului şi obiectului pentru a reuşi o reabilitare a prejudecăţii 
care să nu fie o simplă contestare a spiritului iluminismului. 

Aici filozofia romantică se adevereşte a fi în acelaşi timp o 
primă întemeiere a problemei şi un eşec fundamental. O primă 
întemeiere, întrucît ea îndrăzneşte să conteste „discreditarea 
prejudecăţii de către Aufklămng ‘ (este chiar titlul unui fragment 
din Adevăr şi Metodă ); un eşec fundamental, întrucît ea a inver¬ 
sat numai răspunsul nu şi întrebarea; în fapt romantismul luptă 
pe terenul definit de adversar, acela privind rolul tradiţiei şi al 
autorităţii în interpretare; pe acelaşi teren, în acelaşi cîmp pro¬ 
blematic, se glorifică mythos-ul în loc de a celebra logos- ul, se 
pledează pentru Vechi în detrimentul Noului, pentru Creş¬ 
tinătatea istorică împotriva Statului modem, pentru Comunitatea 
fraternă împotriva Socialismului juridic, pentru inconştientul 
genial împotriva conştiinţei sterile, pentru trecutul mitic împotri¬ 
va viitorului utopiilor raţionale, pentru imaginaţia poetică 
împotriva raţiocinării reci. Hermeneutica romantică îşi leagă ast¬ 
fel destinul de tot ceea ce ia forma Restauraţiei. 

Aceasta este calea pe care hermeneutica conştiinţei istorice nu 
vrea să o reia. Problema, repet, este aceea de a şti dacă herme¬ 
neutica lui Gadamer a depăşit cu adevărat punctul de pornire 
romantic al hermeneuticii şi dacă afirmaţia sa că „existenta umană 
îşi află fmitudinea în faptul că de la bun început se situează în 
sînul tradiţiilor ( Wahrheit und Methode, trad. fr., p. 114) se sus¬ 
trage jocului răsturnărilor în care el consideră că s-a cantonat 
romantismul filozofic, faţă cu pretenţiile oricărei filozofii critice. 

Gadamer apreciază că problematica prejudecăţii nu poate fi 
reînnoită ca problematică înainte de filozofia lui Heidegger. în 
această privinţă, etapa diltheyană a problemei nu este defel deci¬ 
sivă. Dimpotrivă, tocmai de la Dilthey moştenim iluzia că există 
două ştiinţificităţi, două metodologii, două epistemologii, cea a 
ştiinţelor naturii şi cea a ştiinţelor spiritului. De aceea, în pofida 
recunoştinţei sale faţă de Dilthey, Gadamer nu ezită să scrie: 
„Dilthey n-a ştiut să se elibereze de teoria tradiţională a 
cunoaşterii*' (p. 115); punctul său de plecare rămîne în fapt 
conştiinţa de sine, stăpînă pe sine; subiectivitatea rămîne la el 
referinţa ultimă. Domnia trăirii ( Erlebnis ) este domnia eu-lui 
considerat primordial. în acest sens, elementul fundamental este 
Innesein, inferioritatea, conştientizarea de sine. Deci împotriva 

lui Dilthey, ca şi a Aufklărung- ului care renaşte necontenit, 
Gadamer proclamă: „Iată de ce prejudecăţile individului, mult 
mai mult decît judecăţile lui constituie realitatea istorică 
(geschichtliche) a fiinţei sale“ (p. 115). Reabilitarea prejudecăţii, 
a autorităţii, a tradiţiei va fi deci îndreptată împotriva domniei 
subiectivităţii şi interiorităţii, adică împotriva criteriilor refle¬ 
xivităţii. Această polemică antireflexivă va face chiar ca ple¬ 
doaria despre care vom vorbi îndată să dobîndească aparenţa 
unei reveniri la o poziţie precritică. Oricît de incitantă — ca să 
nu zicem provocatoare — ar fi această pledoarie, ea ţine de 
recucerirea dimensiunii istorice în detrimentul momentului 
reflexiv. Istoria mă precede şi îmi devansează reflecţia. înainte 
de a-mi aparţine, aparţin istoriei. Dilthey n-a putut înţelege acest 
lucru pentru că revoluţia sa rămîne epistemologică iar criteriul 
său reflexiv precumpăneşte asupra conştiinţei sale istorice. 

Ne putem totuşi întreba dacă polemica îndreptată împotriva 
lui Dilthey nu are aceeaşi semnificaţie ca atacul împotriva 
romantismului; oare nu fidelitatea faţă de Dilthey, mai profundă 
decît critica adresată lui, explică faptul că tocmai chestiunea 
istoriei şi a istoricităţii, iar nu aceea a textului şi a exegezei, con¬ 
tinuă să ofere ceea ce aş numi, într-un sens apropiat de unele 
expresii ale lui Gadamer însuşi, experienţa princeps a hermeneu¬ 
ticii? Poate că hermeneutica lui Gadamer ar trebui interogată la 
acest nivel unde fidelitatea faţă de Dilthey este mai semnifica¬ 
tivă decît criticile pe care i le aduce. Păstrăm în rezervă această 
chestiune pentru a doua parte a studiului nostru. Să urmărim 
acum mişcare de trecere de la critica romantismului şi a episte¬ 
mologiei diltheyene la faza heideggeriană a problemei. 

Restituirea dimensiunii istorice a omului reclamă categoric 
mai mult decît o simplă reformă metodologică, adică decît o 
legitimare simplu epistemologică a ideii de „ştiinţe ale spiritu¬ 
lui" faţă cu revendicările ştiinţelor naturii. Numai o bulversare 
fundamentală care subordonează teoria cunoaşterii ontologiei dă 
la iveală sensul adevărat la Vorstruktur des Verstehens — al pre- 
structurii (sau al structurii de anticipare) a înţelegerii — care 
condiţionează orice reabilitare a prejudecăţii. 

Fiecare are prezent în memorie textul din Sein und Zeit — 
referitor la înţelegere (paragraful 31), text în care Heidegger, 
acumulînd expresiile care exhibă prefixul vor ( Vor-habe, Vor- 

sicht, Vor-Griff), fundează cercul hermeneutic al „ştiinţelor spiri¬ 
tului" pe o structură de anticipare care aparţine însăşi situării în 
fiinţă a fiinţei noastre. Cum bine spune Gadamer: „ţinta gîndirii 
hermeneutice a lui Heidegger nu rezidă atît în a demonstra că 
avem aici de a face cu un cerc cît în a demonstra că acest cerc 
are un sens ontolog pozitiv (p. 104). Este însă demn de remarcat 
faptul că Gadamer nu trimite doar la paragraful 31, care ţine încă 
de Analitica fundamentală a Dasein- ului (titlul primei secţiuni), 
dar şi la paragraful 63, care deplasează vădit problematica inter¬ 
pretării în direcţia chestiunii temporalităţii ca atare; nu mai este 
vorba numai de Da din Dasein , ci de putinţa-de-fiinţare integrală 
( Ganzseinskonnen) , care se atestă în cele trei extaze temporale 
ale grijii. „Ne-am putea întreba, notează Gadamer pe bună drep¬ 
tate, ce consecinţă atrage după sine, pentru hermeneutica 
ştiinţelor sociale, faptul că Heidegger derivă în mod fundamental 
structura circulară a înţelegerii din temporalitatea Dasein-ului" 
(ibid .). Dar Heidegger însuşi nu şi-a pus aceste chestiuni, care 
ne-ar readuce poate în chip neaşteptat la tema criticii a cărei 
expurgare, odată cu preocuparea pur epistemologică sau 
metodologică, fusese avută în vedere. Dacă urmărim mişcarea 
de radicalizare care duce nu numai de la Dilthey la Heidegger, 
dar şi, chiar în interiorul lucrării Sein und Zeit, de la paragraful 
31 la paragraful 63, adică de la analitica propedeutică la 
chestiunea totalităţii, este clar că experienţa privilegiată, dacă se 
mai poate vorbi aşa, nu mai este istoria istoricilor, ci istoria 
însăşi a chestiunii sensului fiinţei în-metafizica occidentală. Este 
clar atunci că situaţia hermeneutică în care se desfăşoară intero¬ 
gaţia este marcată de faptul că structura de anticipare, plecînd de 
la care interogăm fiinţa, este oferită de istoria metafizicii. Ea ţine 
loc de prejudecată. Ar trebui să ne întrebăm mai departe dacă 
raportul critic faţă de această tradiţie, pe care îl instituie 
Heidegger, nu conţine în germene o anumită reabilitare, nu a 
prejudecăţii de această dată, ci a criticii prejudecăţilor. Tocmai 
aceasta este deplasarea fundamentală pe care o impune 
Heidegger problemei prejudecăţii; prejudecata — Vormeinung 
— face parte din structura de anticipare. Exemplul exegezei tex¬ 
tului este aici mai mult decît un caz particular; este un revelator, 
în sensul fotografic al cuvîntului. Heidegger poate numi inter¬ 
pretarea filologică „mod derivat", ea rămîne totuşi piatra de 

încercare. Tocmai aici poate fi percepută necesitatea de a urca de 
la cercul vicios în care se învîrte interpretarea filologică, în 
măsura în care e înţeleasă plecînd de la un model de ştiinţifici- 
tate comparabil cu cel al ştiinţelor exacte, la cercul nevicios al 
structurii de anticipare a înseşi fiinţei care sîntem. 

Heidegger nu este însă interesat în mişcarea de întoarcere de 
la structura de anticipare, constitutivă fiinţei noastre, la aspectele 
specific metodologice ale cercului hermeneutic. Şi este 
regretabil, pentru că tocmai pe acest traiect de întoarcere 
hermeneutica riscă să întîlnească critica, şi mai cu seamă critica 
ideologiilor. De aceea propria noastră punere în discuţie a lui 
Heidegger şi Gadamer va pleca de la dificultăţile antrenate de 
acest traiect de întoarcere pe care se legitimează, în exclusivi¬ 
tate, ideea că interpretarea filologică este un „mod derivat al 
înţelegerii fundamentale". Cîtă vreme n-ai încercat să procedezi 
la această derivare, încă n-ai arătat că prestructura însăşi este 
fundamentală. Căci nimic nu este fundamental cîtă vreme nu a 
fost derivat din el ceva diferit. 

Contribuţia proprie a lui Gadamer la problematică trebuie 
resituată pe acest fond triplu — romantic, diltheyan, heideggerian. 
Textul său se prezintă, în această privinţă, ca un palimpsest, în 
care se poate mereu distinge, oarecum în grosime şi în trans¬ 
parenţă, un strat romantic, un strat diltheyan şi un strat heideg¬ 
gerian, şi care în consecinţă poate fi citit la fiecare din aceste 
nivele. Corelativ, fiecare nivel se reflectă în ceea ce Gadamer 
spune acum în numele său. Aşa cum au observat adversarii săi, 
contribuţia proprie a lui Gadamer priveşte mai întîi legătura pe 
care o instituie, la un nivel într-un fel pur fenomenologic, între 
prejudecată , tradiţie şi autoritate ; după aceea, interpretarea onto¬ 
logică a acestei secvenţe plecînd de la conceptul de Wirtkungs- 
geschichtliches Bewusstein pe care îl traduc prin „conştiinţă 
expusă efectelor istoriei" sau, conştiinţă a eficacităţii istorice" 
(Fataud spune: „conştiinţă inserată în devenirea istorică"); în 
sfîrşit, consecinţa epistemologică pe care o numeşte în Kleine 
Schriften consecinţa meta-critică, adică faptul că o critică 
exhaustivă a prejudecăţilor — deci a ideologiilor — este imposi¬ 
bilă, în absenţa punctului zero din care ar putea fi făcută. 

Să reluăm fiecare din aceste trei puncte: fenomenologia 
prejudecăţii, tradiţiei şi autorităţii, ontologia conştiinţei expusă 
efectelor istoriei, critica criticii. 


240 



Hermeneutica şi critica ideologiilor 

încercarea lui Gadamer de a reabilita în mod solidar prejude¬ 
cata, tradi(ia şi autoritatea nu este lipsită de o intenţie de provo¬ 
care. Analiza este „fenomenologică" în sensul că urmăreşte să 
desprindă o esenţă a acestor trei fenomene pe care aprecierea 
peiorativă a Aufklărung -ului o va fi întunecat. Prejudecata, ca să 
începem cu ea, nu este polul opus al unei raţiuni lipsite de pre¬ 
supoziţie; ea este o componentă a înţelegerii, legată de caracterul 
istoriceşte finit al fiinţei umane; este fals că nu există decît 
prejudecăţi nefondate; există în sens juridic prejudecăţi care pot 
fi sau nu fondate ulterior, şi chiar „prejudecăţi legitime". în 
această privinţă, dacă prejudecăţile prin precipitare sînt mai greu 
de reabilitat, prejudecăţile prin devansări au o semnificaţie pro¬ 
fundă care dispare într-o analiză ce porneşte de la o poziţie pur 
critică. Prejudecata împotriva prejudecăţii provine în fapt dintr-o 
judecată înrădăcinată mai adînc împotriva autorităţii, care este 
precipitat identificată cu dominaţia şi violenţa. Conceptul de 
autoritate ne introduce în centrul polemicii cu critica ideologiei. 
Să nu uităm nici că acest concept se situează în centrul sociolo¬ 
giei politice a lui Max Weber; Statul este prin excelenţă instituţia 
care se bazează pe credinţa în legitimitatea autorităţii sale şi a 
dreptului său legitim de a recurge la violenţă în ultimă instanţă. 
Or, analiza, după Gadamer, suferă de o deformare începînd cu 
epoca Aufklărung-u\m, datorită confuziei între dominaţie, 
autoritate şi violenţă. Tocmai aici se impune analiza de esenţă. 
Pentru Aufklărung , reversul necesar al autorităţii îl constituie 
supunerea oarbă: „Dar autoritatea nu implică nimic asemănător 
în esenţa ei. Fără îndoială, autoritatea revine în primul rînd unor 
pjersoane. Dar autoritatea unei pjersoane nu se întemeiază pe un 
act de supunere şi de abdicare de la raţiune, ci p>e un act de 
acceptare şi recunoaştere, prin care cunoaştem şi recunoaştem că 
celălalt ne este superior în judecată şi apreciere, că judecata sa 
ne devansează, că primează asupra judecăţii noastre. Apoi, la 
drept vorbind, autoritatea nu se concede ci se cucereşte, ea tre¬ 
buie neapârat să fie dobîndită de către cel ce vrea s-o pretindă. 
Ea se bazează pe consideraţie, aşadar pe un act al raţiunii înseşi 
care, conştientă de limitele sale, acordă altera o mai mare putere 
aperceptivă. Aşa înţeleasă în adevăratul ei sens, autoritatea nu are 
nimic de-a face cu supunerea oarbă la o ordine dată. în mod sigur 
autoritatea nu are nici o legătură imediată cu supunerea; ea se 
bazează ţie recunoaştere" (Wahiheit und Methode), trad. fir., p. 118). 

Conceptul cheie este deci acela de recunoaştere (Aner- 
kennung ) substituit celui de supunere. Dar acest concept, notăm 
în trecere, implică un anumit moment critic: „Recunoaşterea 
autorită(ii, scrie mai departe Gadamer, este totdeauna legată de 
ideea că ceea ce spune autoritatea nu este arbitrar, nici iraţional, 
ci poate fi admis în principiul său; în aceasta constă esenţa 
autorităţii pe care o revendică educatorul, superiorul, specialis- 
tul“ ( ibid '.). Nu este imposibil să articulăm, prin intermediul 
acestui moment critic, această fenomenologie a autorităţii şi cri¬ 
tica ideologiei. 

Dar nu acest aspect al lucrurilor este în cele din urmă sublini¬ 
at de Gadamer. In pofida criticii sale anterioare, el revine, 
punînd în legătură autoritatea şi tradiţia, la o temă a roman¬ 
tismului german. Tradiţia este aceea care are autoritate. Cînd 
ajunge la această ecuaţie, Gadamer vorbeşte ca romantic: 
„Există o formă de autoritate pe care romantismul a apărat-o cu 
o ardoare deosebită: tradiţia; tot ce este consacrat de tradiţia 
transmisă şi de cutumă deţine o autoritate devenită anonimă, şi 
fiinţa noastră istoriceşte finită este determinată de această 
autoritate a lucrurilor primite care exercită o influentă puternică 
( Gewalt ) asupra modului nostru de a acţiona şi asupra compor¬ 
tamentului nostru, şi nu numai ceea ce se justifică prin raţiuni. 
Pe aceasta se sprijină orice educaţie (...). [Cutumele şi tradiţiile] 
sînt acceptate în deplină libertate, dar nu sînt defel create în 
deplină libertate de discemămînt sau fondate în validitatea lor. 
Este tocmai ceea ce numim tradiţie: fundamentul validităţii lor. 
Şi datorăm efectiv romantismului această rectificare a 
Aufklărung- ului: el restabileşte dreptul pe care îl păstrează 
tradiţia chiar şi în afara fundamentelor raţionale, ca şi rolul său 
determinant pentru dispoziţiile şi comportamentul nostru. 
Tocmai în perspectiva caracterului indispensabil al tradiţiei etica 
antică întemeiază trecerea de la etică la politică, aceasta din 
urmă înţeleasă ca arta bunei legiferări; se poate spune că în 
aceasta rezidă superioritatea eticii anticilor asupra filozofiei 
morale a modernilor. Prin comparaţie Aufklărung -ul modem 
este abstract şi revoluţionar" (pp. 119-120). (S-a remarcat stre¬ 
curarea în text a cuvîntului Gewalt în siajul lui Autorităt, ca şi 
cea a lui Herrschafi în expresia Herrschaft von Tradition). 

Fără îndoială Gadamer se străduieşte să nu dea iarăşi curs 
controversei ireconciliabile între romantism şi iluminism. 

Trebuie să-i fim recunoscători pentru faptul de a fi încercat să 
apropie, în loc să opună, autoritatea şi raţiunea. Adevăratul sens 
al autorităţii provine din contribuţia acesteia la maturitatea unei 
judecăţi libere: „a accepta autoritatea 11 înseamnă deci şi a o trece 
prin sita îndoielii şi a criticii. Mai fundamental, legătura dintre 
autoritate şi raţiune ţine de faptul că „tradiţia nu încetează să fie 
un factor al libertăţii şi al istoriei înseşi 41 (p. 120). Pentru a sesiza 
acest aspect trebuie să nu confundăm „păstrarea 44 (Bewahrvng) 
unei moşteniri culturale cu simpla păstrare a unei realităţi natu¬ 
rale; o tradiţie cere să fie înţeleasă, asumată şi întreţinută; prin 
aceasta ea este un act de raţiune: „Păstrarea nu rezultă dintr-un com¬ 
portament mai puţin liber decît bulversarea şi inovaţia 44 (p. 121). 

Se va fi remarcat că Gadamer întrebuinţează cuvîritul Vemunft, 
raţiune, şi nu Verstand, intelect; pe această bază este posibil un 
dialog cu Habermas şi K.Q. Apel, şi ei preocupaţi să apere un 
concept al raţiunii distinct de intelectul planificator pe care îl văd 
aservit proiectului pur tehnologic. Nu este exclus ca distincţia, 
dragă Şcolii de la Frankfurt, între acţiunea comunicativă, operă a 
raţiunii, şi acţiunea instrumentală, operă a intelectului tehnolo¬ 
gic, să nu se susţină decît prin recursul la tradiţie — cel puţin la 
tradiţia culturală vie — în opoziţie cu tradiţia politizată şi insti- 
tuţionalizată. La fel de bine plasată ar fi aici şi distincţia pe care 
o face deopotrivă £ric Weil între raţionalul tehnologiei şi rezo¬ 
nabilul politicii; nici la £ric Weil acest rezonabil nu operează în 
lipsa unui dialog între spiritul de inovaţie şi spiritul de tradiţie. 

Interpretarea specific „ontologică 44 a secvenţei — prejudecată, 
autoritate, tradiţie — se cristalizează oarecum în categoria de 
Wirkungsgeschichte sau Wirkungsgeschichtliches Bewusstein 
(cuvînt cu cuvînt: conştiinţă a istoriei efectelor) care marchează 
culmea reflecţiei lui Gadamer asupra fundării „ştiinţelor spiritului 44 . 

Această categorie nu mai ţine de metodologie, de cercetarea 
(Forschung) istorică, ci de conştiinţa reflexivă a acestei meto¬ 
dologii. Este o categorie a conştientizării istoriei. Vom vedea 
mai departe că unele concepte ale lui Habermas, cum ar fi ideea 
regulatoare de comunicare nelimitată, se situează la acelaşi nivel 
al comprehensiunii de sine a ştiinţelor sociale. Este important 
aşadar să analizăm cu mai multă luciditate acest concept de 
conştiinţă a istoriei efectelor. în linii mari se poate spune că este 
vorba despre conştiinţa de a fi expus istoriei şi acţiunii sale, în 

aşa fel încît această acţiune asupra noastră nu poate fi obiecti¬ 
vată, pentru că această eficacitate face parte din sensul său în 
calitate de fenomen istoric. Iată ce citim în Kleine Schriften, I, 
p. 158: „Prin aceasta vreau să spun în primul rînd că nu ne putem 
extrage din devenirea istorică, nu ne putem distanţa de ea pentru 
ca trecutul să fie pentru noi un obiect (...) Sîntem totdeauna 
situaţi în istorie (...). Vreau să spun că conştiinţa noastră este 
determinată de o devenire istorică reală în aşa fel încît ea nu are 
libertatea de a se situa faţă cu trecutul. Pe de altă parte vreau să 
spun că este vorba de a reconştientiza mereu acţiunea care se 
exercită asupra noastră, astfel ca orice trecut a cărui experienţă o 
facem să ne constrîngă să-l luăm în întregime asupra noastră, să-i 
asumăm într-un fel adevărul." 

Dar acest fapt masiv şi global de apartenenţă şi de dependenţă 
a conştiinţei faţă de ceea ce o afectează înainte chiar ca ea să se 
constituie pentru sine în calitate de conştiinţă poate face obiectul 
unei analize. Această acţiune prealabilă, incorporată conştien¬ 
tizării, poate fi articulată la nivelul gîndirii filozofice discursive 
după cum urmează. 

Patru teme mi se par a conduce la această categorie de con¬ 
ştiinţă a istoriei efectelor. 

Mai întîi, acest concept trebuie pus în corelaţie şi în tensiune 
cu cel de distanţă istorică pe care Gadamer l-a elaborat în para¬ 
graful anterior celui comentat, şi din care cercetarea istorică face 
o condiţie metodologică; distanţa este un fapt; distanţarea este 
un comportament metodologic. Istoria efectelor sau a eficacităţii 
este exact aceea care se exercită sub condiţia distanţei istorice. 
Este proximitatea departelui. De unde iluzia, împotriva căreia 
luptă Gadamer, că „distanţa" pune capăt complicităţii noastre cu 
trecutul şi creează astfel o situaţie comparabilă cu obiectivitatea 
ştiinţelor naturii, în măsura în care, odată cu pierderea familiari¬ 
tăţii, noi rupem şi cu arbitrarul. împotriva acestei iluzii se 
impune să restaurăm paradoxul „alterităţii" trecutului. Istoria efi¬ 
cientă este eficacitatea în cuprinsul distanţei. 

A doua temă incorporată ideii de eficacitate istorică: inexis¬ 
tenţa unei survolări care să permită a stăpîni cu privirea ansam¬ 
blul acestor efecte; trebuie ales între finitudine şi cunoaştere 
absolută; conceptul de istorie eficientă nu operează decît într-o 
ontologie a finitudinii. El joacă acelaşi rol ca cel al „proiectului" 
şi „situaţiei" din ontologia heideggeriană. Fiinţa istorică este 

ceea ce nu trece niciodată în cunoaşterea de sine. Dacă există un 
concept hegelian corespondent, acesta ar fi nu cel de Wissen, de 
ştiinţă, ci conceptul de Substanz, pe care Hegel îl întrebuinţează 
ori de cîte ori trebuie rostit fondul neînstăpînit care parvine dis¬ 
cursului pe calea dialecticii; dar atunci, pentru a-i face dreptate, 
trebuie să parcurgem Fenomenologia spiritului răsturnat, în sen¬ 
sul opus celui care duce la cunoaşterea absolută. 

A treia temă o corectează puţin pe a doua; dacă nu există sur¬ 
volare, nu există nici situaţie care ne limitează în mod absolut. 
Situaţia este corelată orizontului care se poate restrînge sau lărgi. 
Aşa cum o dovedeşte cercul vizual al existenţei noastre, peisajul 
se ierarhizează între apropiat, depărtat şi deschis. La fel în cazul 
comprehensiunii istorice: s-a crezut că sîntem echitabili cu acest 
concept de orizont dacă îl identificăm cu regula de metodă a 
transpunerii în punctul de vedere al celuilalt; orizontul este atunci 
orizontul celuilalt; se crede că în felul acesta istoria a fost adusă 
la nivelul obiectivităţii ştiinţelor; obiectivitatea nu înseamnă toc¬ 
mai adoptarea punctului de vedere al celuilalt în condiţiile uitării 
punctului de vedere propriu? Nimic nu este totuşi mai ruinător 
decît această asimilare eronată: căci textul tratat astfel ca obiect 
absolut este deposedat de pretenţia sa de a ne spune ceva despre 
lucru. Dar această pretenţie nu se susţine decît prin ideea unei 
înţelegeri prealabile privind lucrul însuşi. Nimic nu minează mai 
mult sensul întreprinderii istorice ca această distanţare obiectivă 
care suspendă în acelaşi timp tensiunea punctelor de vedere şi 
pretenţia tradiţiei de a transmite un cuvînt adevărat despre ceea 
ce există. 

Dacă se restabileşte dialectica punctelor de vedere şi tensi¬ 
unea între celălalt şi şinele propriu, se ajunge la conceptul cel 
mai elevat — a patra temă —, acela de fuzionare a orizonturilor. 
Este un concept dialectic care provine dintr-o dublă respingere: a 
obiectivismului, potrivit căruia obiectivarea celuilalt se reali¬ 
zează în uitarea de şinele propriu, şi a cunoaşterii absolute, 
potrivit căreia istoria universală este susceptibilă de a se articula 
într-un orizont unic. Noi nu existăm nici în orizonturi închise 
nici într-un orizont unic. Nu există orizont închis, pentru că ne 
putem transpune într-un alt punct de vedere şi într-o altă cultură. 
Pretenţia că celălalt ne este inaccesibil ar fi o robinsonadă. Dar 
nu există nici orizont unic, pentru că tensiunea între celălalt şi 
şinele propriu este de nedepăşit. Gadamer pare a admite o clipă 

ideea unui orizont unic care ar îngloba toate punctele de vedere 
ca în monadologia lui Leibniz (p. 145). O face, se pare, pentru a 
lupta împotriva pluralismului radical al lui Nietzsche, care ar 
duce la incomunicabilitate şi ar ruina ideea „înţelegerii asupra 
lucrului* 1 , esenţială filozofiei logos-ului. De aceea poziţia lui 
Gadamer are mai multă afinitate cu Hegel, în măsura în care 
comprehensiunea istorică reclamă o „înţelegere asupra lucrului**, 
deci un logos unic al comunicării; dar poziţia sa e doar tangentă 
la cea a lui Hegel, întnicît ontologia sa heideggeriană a finitu- 
dinii îi interzice să facă din acest orizont unic o cunoaştere, 
însuşi cuvîntul de orizont marchează o aversiune ultimă faţă de 
ideea unei cunoaşteri unde s-ar adăposti fuziunea orizonturilor. 
Contrastul în virtutea căruia un punct de vedere se detaşează pe 
fondul celorlalte ( Abhebung ) marchează distanţa între herme¬ 
neutică şi orice hegelianism. 

Din acest concept de nedepăşit al fuzionării orizonturilor 
derivă trăsătura cea mai caracteristică a teoriei prejudecăţii: 
prejudecata este orizontul prezentului, finitudinea aproapelui în 
deschiderea sa asupra departelui. De la această legătură cu şinele 
propriu şi cu altul, conceptul de prejudecată îşi primeşte ultima 
tuşă dialectică: în măsura în care mă trans-pun în celălalt, mă 
pun pe mine însumi cu orizontul meu prezent, cu prejudecăţile 
mele. Prejudecata devine operantă, element constitutiv al isto- 
ricităţii numai în această tensiune între celălalt şi şinele propriu, 
între textul trecutului şi punctul de vedere al lectorului. 

Implicaţiile epistemologice ale acestui concept ontologic de 
eficienţă istorică sînt uşor de observat. Ele privesc însuşi statutul 
cercetării din domeniul „ştiinţelor spiritului**. Tocmai aici voia 
Gadamer să ajungă. Forschung — inquiry —, cercetarea 
ştiinţifică nu se sustrage conştiinţei istorice a celor care trăiesc şi 
fac istoria. Cunoaşterea istorică nu se poate elibera de condiţia 
istorică. De aceea proiectul unei ştiinţe libere de prejudecăţi este 
imposibil. Plecînd de la o tradiţie care o interpelează, istoria 
pune trecutului întrebări semnificative, urmează o cercetare 
semnificativă, atinge rezultate semnificative. Insistenţa asupra 
cuvîntului Bedeutung nu lasă nici o îndoială: istoria ca ştiinţă pri¬ 
meşte semnificaţiile sale, la începutul ca şi la sfîrşitul cercetării, 
de la legătura pe care o păstrează cu o tradiţie acceptată şi re¬ 
cunoscută. între acţiunea tradiţiei şi investigaţia istorică se încheie 

un pact pe care nici o conştiinţă critică nu l-ar putea desface sub 
ameninţarea de a face ca cercetarea însăşi să fie lipsită de sens. 
Istoria istoricilor ( Historie ) nu poate aşadar decît să aducă la un 
mai înalt grad de conştiinţă trăirea însăşi în istorie ( Geschichte ): 
„însăşi cercetarea istorică modernă nu este numai cercetare, 
investigaţie, dar şi transmitere a unor tradiţii** (p. 123). Legătura 
omului cu trecutul precede şi înfăşoară tratarea pur obiectivă a 
faptelor trecutului. Ne putem întreba dacă idealul unei comu¬ 
nicări nelimitate şi lipsite de constrîngeri pe care Habermas îl 
opune conceptului de tradiţie se sustrage argumentului lui 
Gadamer potrivit căruia ideea de cunoaştere desăvîrşită a istoriei 
este de negîndit, ca şi ideea unui obiect în sine al istoriei. 

Independent de importanţa reală a acestui argument împotriva 
unei critici a ideologiilor erijată în instanţă supremă, hermeneu¬ 
tica pretinde în cele din urmă a se erija într-o critică a criticii, 
sau meta-critică. 

De ce meta-critici Regăsim, sub acest termen, ceea ce 
Gadamer numeşte, în Kleine Schriften, „universalitatea proble¬ 
mei hermeneutice“. în această noţiune de universalitate văd trei 
semnificaţii: este mai întîi pretenţia că hermeneutica are aceeaşi 
amplitudine ca ştiinţa; într-adevăr, universalitatea este mai întîi o 
revendicare pe care o ridică ştiinţa; ea priveşte cunoaşterea şi 
puterea noastră. Hermeneutica pretinde că acoperă acelaşi dome¬ 
niu ca investigaţia ştiinţifică pe care o fundează într-o experienţă 
a lumii care precede şi înfăşoară cunoaşterea şi puterea ştiinţei. 
Această revendicare de universalitate se ridică deci pe acelaşi 
teren ca şi critica: şi aceasta se adresează condiţiilor de posibili¬ 
tate ale cunoaşterii şi puterii pe care ştiinţa le pune în acţiune. 
Această primă universalitate provine deci din însăşi sarcina 
hermeneuticii, aceea de „a restabili legăturile care unesc lumea 
obiectelor devenite astfel disponibile şi supuse arbitrarului nos¬ 
tru, pe care o numim lumea tehnicii, cu legile fundamentale ale 
fiinţei noastre, sustrase arbitrarului nostru; legi pe care trebuie să 
le respectăm, căci nu mai stă în puterea noastră să le instituim 11 
(„Universalitatea problemei hermeneutice“, Kleine Schriften I, 
p. 101). A sustrage arbitrarului nostru ceea ce ştiinţa supune 
acestuia, iată prima sarcină meta-critică. 

S-ar putea spune însă că această universalitate este încă de 
împrumut. Hermeneutica, după Gadamer, are o universalitate 
proprie care în mod paradoxal nu poate fi atinsă decît plecînd de 

la unele experienţe privilegiate cu vocaţie universală. Sub 
ameninţarea de a deveni de fapt o Methodik, hermeneutica nu 
poate pretinde la universalitate decît plecînd de la domenii foarte 
concrete, deci plecînd de la hermeneutici regionale pe care tre¬ 
buie mereu să le deregionalizeze. în acest efort de deregiona- 
lizare ea întîlneşte poate o rezistenţă care ţine de însăşi natura 
experienţelor-martor pe fondul cărora se detaşează. Acestea sînt 
prin excelenţă experienţe de Verfremdung, de înstrăinare, fie, 
cum s-a spus, în conştiinţa estetică, în conştiinţa istorică sau în 
conştiinţa legată de limbaj (langagiăre). Această luptă împotriva 
distanţării metodologice face în acelaşi timp din hermeneutică o 
critică a criticii; trebuie necontenit să urci stînca lui Sisif, să restau¬ 
rezi solul ontologic pe care metodologia l-a erodat Dar, prin aceas¬ 
ta, critica criticii conduce la asumarea unei teze care ar apărea 
foarte suspectă în ochii „criticii 41 : aceea că există deja un consensus 
care fundează posibilitatea raportului estetic, a raportului istoric şi 
a raportului legat de limbaj. Lui Schleiermacher care definea 
hermeneutica drept arta de a evita neînţelegerea ( Missverstăndnis ), 
Gadamer îi ripostează: «orice neînţelegere nu este într-adevăr pre¬ 
cedată de un fel de „acord" care îi constituie suportul?» 

Ideea unui tragendes Einverstăndnis este absolut fundamen¬ 
tală; afirmaţia că o înţelegere prealabilă susţine neînţelegerea 
însăşi este tema meta-critică prin excelenţă. Ea ne conduce în 
acelaşi timp la cel de al treilea concept de universalitate la 
Gadamer. Elementul universal care permite a deregionaliza her¬ 
meneutica este limbajul. Acordul care ne susţine este înţelegerea 
în cadrul dialogului; nu neapărat acel liniştit faţă-în-faţă, ci 
relaţia întrebare-răspuns în radicalitatea ei: „Acesta este feno¬ 
menul hermeneutic primitiv, adică faptul că nu există aserţiune 
posibilă care să nu poată fi înţeleasă ca răspuns la o întrebare şi 
că tocmai în acest fel ea poate fi înţeleasă" (ibid., p. 107). De 
aceea întreaga hermeneutică culminează în conceptul de 
Sprachlichkeit sau „dimensiune a exprimabilităţii", presupunînd 
desigur că prin limbaj trebuie să înţelegem aici nu sistemul lim¬ 
bilor, ci antologia lucrurilor spuse, rezumatul celor mai semni¬ 
ficative mesaje vehiculate nu numai de limbajul obişnuit, ci de 
toate limbajele remarcabile care ne-au făcut ceea ce sîntem. 

Ne apropiem de critica lui Habermas formulînd întrebarea 
dacă „dialogul care sîntem" este elementul universal care per¬ 
mite a deregionaliza hermeneutica, sau dacă el nu constituie o 

experienţă prea particulară, care conţine atît posibilitatea de a te 
înşela asupra adevăratei situaţii de fapt a comunicării umane, cît 
şi posibilitatea de a menţine speranţa într-o comunicare fără 
obstacole şi fără limite. 

2. Habermas: critica ideologiilor 

Aş vrea să prezint acum pe cel de al doilea protagonist al 
acestei dezbateri, redusă pentru claritatea discuţiei la un simplu 
duel. 

1) Acolo unde Gadamer împrumută de la romantismul filo¬ 
zofic conceptul său de prejudecată, reinterpretat prin intermediul 
noţiunii heideggeriene de precomprehensiune, Habermas dez¬ 
voltă conceptul de interes, născut dintr-un marxism el însuşi 
reinterpretat de către Lukâcs şi Şcoala de la Frankfurt (Hork- 
heimer, Adomo, Marcuse, K.O. Apel etc.). 

2) Acolo unde Gadamer se sprijină pe ştiinţele spiritului, 
înţelese ca reinterpretare a tradiţiei culturale în prezentul istoric, 
Habermas recurge la ştiinţele sociale critice îndreptate direct 
împotriva reificărilor instituţionale. 

3) Acolo unde Gadamer introduce neînţelegerea ca obstacol 
intern în calea comprehensiunii, Habermas dezvoltă o teorie a 
ideologiilor, în sensul Unei distorsionări sistematice a comu¬ 
nicării prin intermediul efectelor disimulate ale violenţei. 

4) In sfîrşit, acolo unde Gadamer fundează travaliul 
heimeneutic pe o ontologie a „dialogului care sîntem", 
Habermas invocă idealul regulator al unei comunicări fără limite 
şi fără constrîngeri, care, departe de a ne preceda, ne orientează 
plecînd de la viitor. 

Prezint anume într-un mod foarte schematic alternativa în ve¬ 
derea unei clarificări. Dezbaterea ar fi totuşi lipsită de interes 
dacă aceste două poziţii antitetice în aparenţă nu ar comporta şi o 
zonă de interferenţă care ar trebui, după părerea mea, să devină 
punctul de plecare al unei noi faze a hermeneuticii pe care o voi 
schiţa în partea a doua. Dar să reluăm pe rînd momentele deza¬ 
cordului. 

1. Conceptul de interes, cu care încep şi pe care îl opun polar 
celui de prejudecată şi de precomprehensiune, ne dă prilejul să 
spunem cîteva cuvinte despre raporturile lui Habermas cu marx¬ 
ismul, care sînt în bună măsură comparabile cu cele întreţinute 

de Gadamer cu romantismul filozofic. Este vorba, la Habermas, 
de un marxism foarte special care, ca să zicem aşa, nu are nimic 
în comun cu cel al lui Althusser şi care, de aceea, va conduce la 
o teorie a ideologiilor foarte diferită. în lucrarea Cunoaştere şi 
interes, publicată în 1968, marxismul este resituat în interiorul 
unei arheologii a cunoaşterii, care, spre deosebire de cea a lui 
Foucault, nu urmăreşte să desprindă structuri discontinue pe 
care nici un subiect nu le constituie şi nu le manevrează, ci dim¬ 
potrivă urmăreşte să retraseze istoria continuă a uneia şi 
aceleiaşi problematici — a reflecţiei —, scufundată într-un 
obiectivism şi un pozitivism crescînde. Această carte vrea să fie 
reconstrucţia „preistoriei pozitivismului modem" şi, cu acest 
titlu, istoria disoluţiei funcţiei critice, într-un scop pe care îl 
putem numi apologetic: acela de „a recupera experienţa pier¬ 
dută a reflecţiei" (Prefaţă). Resituat în istoria cuceririlor şi 
uitărilor reflecţiei, marxismul nu poate apărea decît ca un 
fenomen foarte ambiguu; pe de o parte, el aparţine istoriei 
reflecţiei critice; el se află la o extremitate a liniei care pleacă 
de la Kant şi trece prin Fichte şi Hegel; nu am timp să arăt cum 
vede Habermas această serie de radicalizări ale muncii reflecţiei, 
de-a lungul etapelor: subiectul kantian, conştiinţa fenomenolo¬ 
gică hegeliană, subiectul productiv fichteian, sinteza omului şi a 
naturii în activitatea de producţie la Marx. Această manieră 
simplă de a stabili filiaţia marxismului plecînd de la chestiunea 
critică este în ea însăşi foarte revelatoare; a concepe marxismul 
ca o soluţie nouă adusă problemei condiţiilor de posibilitate ale 
obiectivităti obiectului, a spune că „în materialism munca 
îndeplineşte funcţia de sinteză", înseamnă a alege pentru marx¬ 
ism o lectură „critică", în sensul kantian şi postkantian al cuvîn- 
tului; de aceea, spune Habermas, la Marx critica economiei 
politice ia locul logicii din idealism. 

Resituat astfel în istoria funcţiei critice a reflecţiei, marxismul 
nu poate să nu apară în acelaşi timp ca poziţia cea mai avansată 
a meta-criticii, în măsura în care omul productiv ţine locul 
subiectului transcendental şi spiritului hegelian, şi ca o etapă în 
istoria uitării reflecţiei şi în înaintarea pozitivismelor şi obiec- 
tivismelor. Apologia omului productiv duce la ipostazierea, în 
detrimentul celorlalte, a unei categorii de acţiune, acţiunea 
instrumentală. 

Pentru a înţelege această critică ce se vrea internă marxismu¬ 
lui, trebuie să introducem conceptul de interes. Voi urma aici 
eseul din 1965 inserat ca anexă la Cunoaştere şi interes, înainte 
de a reveni la această lucrare. 

Conceptul de interes este opus oricărei pretenţii a subiectului 
teoretic de a se situa dincolo de sfera dorinţei; pretenţie pe care 
Habermas o vede activă la Platon, Kant, Hegel şi Husserl; este 
tocmai sarcina unei filozofii critice să învedereze interesele subi¬ 
acente activităţii de cunoaştere. Se întrezăreşte deja că acest con¬ 
cept, oricît ar diferi de conceptul de prejudecată şi de tradiţie la 
Gadamer, are un anumit aer de familie care va trebui să fie clari¬ 
ficat mai departe. Să spunem deocamdată că el permite a intro¬ 
duce o primă variantă a conceptului de ideologie, în sensul unei 
cunoaşteri pretins dezinteresate, servind la disimularea unui 
interes sub forma unei raţionalizări într-un sens foarte apropiat 
de cel al lui Freud. 

Pentru a aprecia critica făcută de Habermas lui Marx este 
important să înţelegem că există interese, sau mai exact un plu¬ 
ralism al sferelor de interes. Habermas distinge trei interese de 
bază, fiecare reglînd un domeniu al Forschung- ului, al cercetării, 
şi deci un grup de ştiinţe. 

Există mai întîi interesul tehnic, sau instrumental, care 
reglează „ştiinţele empirico-analitice“; le reglează în sensul că 
semnificaţia enunţurilor posibile de ordin empiric rezidă în uti- 
lizabilitatea lor tehnică: faptele care ţin de ştiinţele empirice sînt 
constituite printr-o organizare a priori a experienţei noastre în 
cadrul sistemului behaviorist al acţiunii instrumentale; această 
teză, apropiată de pragmatismul lui Dewey şi Peirce, se va dove¬ 
di îndată decisivă pentru a înţelege jocul a ceea ce Habermas, 
după Marcuse, consideră drept ideologie modernă, anume chiar 
ştiinţa şi tehnica. Posibilitatea nemijlocită a ideologiei ţine de 
această corelaţie între cunoaşterea empirică şi interesul tehnic, 
pe care Habermas o defineşte mai exact ca „interes cognitiv în 
controlul tehnic aplicat unor procese obiectivate' 1 . 

Există însă şi un al doilea tip de interes, care nu mai este 
tehnic ci practic, în sensul kantian al cuvîntului; în alte scrieri, 
Habermas stabileşte o opoziţie între acţiune comunicativă şi 
acţiune instrumentală; este acelaşi lucru; sfera practică este sfera 
comunicării interumane. Ei îi corespunde domeniul „ştiinţelor 
istorico-hermeneutice"; semnificaţia propoziţiilor produse în 

acest domeniu nu provine de la previziunea posibilă şi de la uti- 
lizabilitatea tehnică, ci de la comprehensiunea sensului; această 
comprehensiune se realizează prin canalul interpretării mesajelor 
schimbate în limbajul obişnuit, prin intermediul interpretării tex¬ 
telor transmise de tradiţie, în sfîrşit, graţie interiorizării normelor 
care instituţionalizează rolurile sociale. Evident, aici sîntem cel 
mai aproape de Gadamer şi cel mai departe de Marx. Cel mai 
aproape de Gadamer, întrucît la acest nivel al acţiunii comunica¬ 
tive comprehensiunea este supusă condiţiilor precomprehensiu- 
nii de către cel care interpretează, şi această precomprehensiune 
se realizează pe fondul semnificaţiilor tradiţionale incorporate 
sesizării oricărui fenomen nou. însuşi accentul practic pe care îl 
pune Habermas asuprea ştiinţelor hermeneutice nu este funciar 
străin lui Gadamer, în măsura în care acesta lega interpretarea a 
ceea ce aparţine altor timpuri şi altor locuri de „aplicaţia" 
(Anwendung) aici şi aucm. Dar sîntem şi cel mai departe de 
Marx. într-adevăr, critica internă a marxismului (Reiau 
Cunoaştere şi interes din punctul unde o părăsisem adineauri) 
pleacă tocmai de la distincţia între aceste două niveluri ale 
interesului — interes tehnologic şi interes practic —, între aces¬ 
te două niveluri ale acţiunii — acţiune instrumentală şi acţiune 
comunicativă —, între aceste două niveluri ale ştiinţei — ştiinţă 
empirico-analitică şi ştiinţă istorico-hermeneutică. 

Critica se pretinde internă, în sensul că Habermas discerne la 
Marx însuşi schiţa propriei sale distincţii între două tipuri de 
interes, de acţiune şi de ştiinţă; el o identifică în faimoasa dis¬ 
tincţie intre „forţe de producţie" şi „relaţii de producţie", acestea 
din urmă desemnînd formele instituţionale în care se desfăşoară 
activitatea productivă. Marxismul se bazează pe discordanţa 
între forţă şi formă; activitatea de producţie nu ar trebui să 
genereze decît o umanitate autoproductivă unică, o „esenţă 
generică" unică a omului; disocierea subiectului producător în 
clase antagoniste pleacă de la relaţiile de producţie. Habermas 
vede aici începutul propriei sale distincţii, în sensul că 
fenomenele de dominaţie şi violenţă, disimularea acestor rapor¬ 
turi de forţă în ideologii şi activitatea politică de eliberare se 
petrec în sfera relaţiilor de producţie şi nu în cea a forţelor de 
producţie. Trebuie aşadar să luăm cunoştinţă de distincţia celor 
două sfere ale acţiunii — instrumentală şi comunicativă — pen- 

tru a da socoteală de fenomenele pe care însuşi Marx le-a anali¬ 
zat: antagonism, dominaţie, disimulare, eliberare. Este tocmai 
ceea ce marxismul nu poate însă face în cadrul modului în care 
înţelege propriul său travaliu de gîndire. Situînd forţele şi 
relaţiile sub acelaşi concept de producţie, el îşi interzice să 
dubleze realmente interesele şi deci şi nivelurile acţiunii şi sfe¬ 
rele ştiinţei. Prin aceasta el aparţine explicit istoriei pozitivismu¬ 
lui, istoriei uitării reflecţiei, deşi aparţine implicit istoriei 
conştientizării reificărilor care afectează comunicarea. 

2. Nu am vorbit încă despre al treilea gen de interes pe care 
Habermas îl numeşte interes pentru emancipare şi căruia îi aso¬ 
ciază a treia categorie de ştiinţă, ştiinţele sociale critice. 

Ajungem aici la cea mai importantă sursă de discordanţă cu 
Gadamer; în timp ce acesta ia drept referinţă iniţială „ştiinţele 
spiritului 1 *, Habermas invocă „ştiinţele sociale critice". Această 
alegere iniţială este plină de consecinţe, întrucît „ştiinţele spiritu¬ 
lui" sînt apropiate de ceea ce Gadamer numeşte humaniora, 
umanităţile; ele sînt în mod esenţial ştiinţe ale culturii, ale reluării 
moştenirilor culturale în prezentul istoric; ele sînt deci prin natu¬ 
ra lor ştiinţe ale tradiţiei, fără îndoială ale tradiţiei interpretate, 
reinventate prin implicarea ei aici şi acum, dar ale tradiţiei con¬ 
tinuate. Hermeneutica lui Gadamer îşi leagă iniţial destinul toc¬ 
mai de aceste ştiinţe. Ele pot comporta un moment critic, dar prin 
natura lor înclină să lupte împotriva distanţării alienante a 
conştiinţei estetice, istorice şi a celei legate de limbaj. Ele ne 
interzic, prin aceasta, să situăm instanţa critică deasupra recu¬ 
noaşterii autorităţii, a tradiţiei fie ea şi reinterpretată; instanţa cri¬ 
tică nu se poate dezvolta decît ca un moment subordonat 
conştienţei de finitudine şi dependenţă faţă de figurile precom- 
prehensiunii care întotdeauna precede şi învăluie instanţa critică. 

Cu totul altul este cazul ştiinţelor sociale critice. Ele sînt con¬ 
stituţional critice; e ceea ce le distinge nu doar de ştiinţele 
empirico-analitice ale funcţionării sociale, dar şi de ştiinţele 
istorico-hermeneutice descrise mai sus şi puse sub semnul 
interesului practic. Ştiinţele sociale critice îşi propun să dis- 
ceamă, sub regularităţile observabile din ştiinţele sociale 
empirice, forme de relaţii de dependenţă „ideologic îngheţate", 
reificări care nu pot fi transformate decît de o manieră critică. 
Aşadar interesul pentru emancipare este acela care reglează 

abordarea critică; Habermas îl mai numeşte şi autoreflecţie. 
Acest interes oferă cadrul de referinţă pentru propoziţiile critice: 
autoreflecţia, spune el în schiţa din 1965, eliberează subiectul de 
dependenţa faţă de puterile ipostaziate. Filozofiile critice din tre¬ 
cut erau animate de acelaşi interes; el este comun filozofiei şi 
ştiinţelor sociale critice; este interesul pentru Selbstăndigkeit, 
pentru autonomie, pentru independenţă; dar ontologia îl disimu¬ 
la într-o realitate gata făcută, într-o fiinţă care ne poartă; acest 
interes nu este activ decît în instanţa critică: ea demască intere¬ 
sele care operează în activităţile de cunoaştere, arată dependenţa 
subiectului teoretic faţă de condiţiile empirice născute din con- 
strîngerile instituţionale şi orientează către emancipare 
recunoaşterea acestor forme de constrîngere. 

Instanţa critică se situează astfel deasupra conştiinţei herme- 
neutice, pentru că se afirmă ca întreprindere de „disoluţie" a 
constrîngerilor apărute nu din natură, ci din instituţii. O prăpastie 
separă astfel proiectul hermeneutic care situează tradiţia asumată 
deasupra judecăţii, şi proiectul critic care situează reflecţia dea¬ 
supra constrîngerii instituţionalizate. 

3. Ne apropiem astfel, pas cu pas, de al treilea punct al dis¬ 
cordanţei, care face obiectul dezbaterii noastre; îl formulez după 
cum urmează: conceptul de ideologie propriu unei ştiinţe sociale 
critice ţine locul pe care îl ocupă, într-o hermeneutică a 
tradiţiilor, conceptul de neînţelegere, de incomprehensiune. 
înaintea lui Gadamer, Schleiermacher asocia hermeneuticii con¬ 
ceptul de neînţelegere. Există hermeneutică acolo unde există 
neînţelegere. Dar există hermeneutică pentru că există convin¬ 
gerea şi încrederea că înţelegerea care precede şi înfăşoară 
neînţelegerea are cum reintegra neînţelegerea în înţelegere prin 
însăşi mişcarea întrebării şi a răspunsului după modelul dialogal. 
Neînţelegerea este, dacă se poate spune, omogenă cu înţelegerea, 
de acelaşi gen cu ea; tocmai de aceea comprehensiunea nu face 
apel la proceduri explicative, care sînt puse pe seama pretenţiilor 
abuzive ale ,jnetodologismului“. 

în cazul conceptului de ideologie lucrurile stau cu totul altfel, 
în ce constă diferenţa? Habermas recurge aici constant la para¬ 
lelismul între psihanaliză şi teoria ideologiilor. Acest paralelism 
se bazează pe mai multe criterii. 

Prima trăsătură: în cadrul Şcolii de la Frankfurt şi într-o linie 
de gîndire pe care o putem încă numi marxistă într-un sens 

foarte general, distorsiunea este în mod constant raportată 1a 
acţiunea represivă a unei autorităţi, deci la violenţă. „Cenzura" 
în sens freudian este aici conceptul cheie, pentru că este un con¬ 
cept de origine politică dar care revine în cîmpul ştiinţelor 
sociale critice după ce va fi trecut prin psihanaliză. Această 
legătură între ideologie şi violenţă este capitală, întrucît intro¬ 
duce în cîmpul reflecţiei mărimi care, fără a lipsi din hermeneu¬ 
tică, nu sînt accentuate în cadrul ei, adică munca şi puterea. Să 
spunem, într-un sens marxist larg, că tocmai cu prilejul muncii 
omeneşti se exercită anumite fenomene de dominaţie a unei 
clase asupra alteia şi că ideologia exprimă — vom vedea îndată 
cum — aceste fenomene de dominaţie. în limbajul lui 
Habermas, fenomenul de dominaţie se produce în sfera acţiunii 
comunicative; aici limbajul este distorsionat în condiţiile sale de 
exerciţiu în planul competenţei comunicative. De aceea o 
hermeneutică izolată în idealitatea Sprachlickeit-ului îşi află 
limita într-un fenomen care nu afectează limbajul ca atare decît 
pentru că raportul între cele trei mărimi — muncă, putere şi lim¬ 
baj — este alterat. 

A doua trăsătură: dat fiind că distorsiunile limbajului nu 
provin din folosirea ca atare a acestuia, ci din relaţia sa cu 
munca şi puterea, ele sînt de nerecunoscut pentru membrii 
comunităţii. Această nerecunoaştere este specifică fenomenului 
ideologic. Pentru a-i stabili fenomenologia trebuie să se recurgă 
la concepte de tip psihanalitic: iluzia ca element distinct de 
eroare, proiecţia în constituirea unei false transcendenţe, raţiona¬ 
lizarea ca reangajare ulterioară a motivărilor sub aparenţele unei 
justificări raţionale; spunînd acelaşi lucru în sfera ştiinţelor 
sociale critice, Habermas vorbeşte de „pseudocomunicare" sau 
de „comprehensiune sistematic distorsionată", prin opoziţie cu 
simpla incomprehensiune. 

A treia trăsătură: dacă neînţelegerea este insurmontabilă pe 
cale dialogală directă, disoluţia ideologiilor trebuie să treacă 
prin ocolul unor proceduri explicative şi nu doar comprehen¬ 
sive; aceste proceduri pun în joc un aparat teoretic care nu poate 
fi derivat din nici o hermeneutică înţeleasă ca simplă prelungire 
în planul artei a interpretării spontane a discursului obişnuit 
propriu conversaţiei. Psihanaliza oferă şi aici un bun model: 
acest exemplu este dezvoltat pe larg în a treia parte din Cunoaş¬ 
tere şi interes şi în articolul intitulat „Revendicarea uni- 

versalităţii hermeneuticii" (Hermeneutik und Ideologiekritik, 
p. 120 şi urm.). 

Habermas adoptă aici interpretarea psihanalizei ca Sprach- 
analyse, propusă de A Lorenzen, potrivit căreia „comprehensi¬ 
unea" sensului se efectuează prin „reconstrucţia" unei „scene 
primitive", pusă în raport cu alte două „scene": „scena" de ordin 
„simptomatic" şi „scena" artificială a situaţiei de „transfer". Fără 
îndoială, psihanaliza rămîne în sfera comprehensiunii, a unei 
comprehensiuni care se desăvîrşeşte în conştientizarea pacientu¬ 
lui; în acest sens, Habermas o numeşte o Tiefenheimeneutik, o 
„hermeneutică a profunzimilor"; dar această comprehensiune a 
sensului reclamă ocolul unei „reconstrucţii" a proceselor de 
„desimbolizare" pe care psihanaliza le parcurge în sens invers pe 
căile unei „resimbolizări". Psihanaliza nu este deci cu totul exte¬ 
rioară hermeneuticii, pentru că poate fi exprimată şi în termeni 
de desimbolizare şi resimbolizare; ea constituie mai degrabă o 
experienţă limită, datorită forţei explicative legată de „recon¬ 
strucţia" „scenei primitive". Altfel zis, pentru a ^.înţelege" ce-ul 
simptomului, trebuie „explicat" de ce-ul lui. In această fază 
explicativă operează aparatul teoretic care instituie condiţiile de 
posibilitate ale explicaţiei şi reconstrucţiei: concepte topice (cele 
trei instanţe şi cele trei roluri), concepte economice (mecanism 
de apărare, refulare primară şi secundară, sciziune), concepte 
genetice (faimoasele stadii şi organizările simbolice succesive). 
In ce priveşte în particular cele trei instanţe eu-sine-supraeu, ele 
sînt, spune Habermas, legate de sfera comunicării prin inter¬ 
mediul procesului dialogal de elucidare prin care bolnavul este 
readus la reflecţia asupră-şi. Metapsihologia, conchide 
Habermas, „nu poate fi fundată decît ca metahermeneutică" (op. 
cit., p. 149). 

Din nefericire Habermas nu spune nimic despre modul în care 
ar trebui transpusă schema în acelaşi timp explicativă şi meta- 
henneneutică din psihanaliză în planul ideologiilor. Cred că ar 
trebui să spunem că distorsiunile comunicării, legate de feno¬ 
menul social al dominaţiei şi violenţei, constituie şi fenomene de 
desimbolizare. Habermas vorbeşte uneori, şi într-un mod foarte 
fericit, de „excomunicare", gîndindu-se la distincţia wittgen- 
steiniană între limbaj public şi limbaj privat; ar trebui de aseme¬ 
nea arătat în ce sens comprehensiunea acestor fenomene reclamă 
o reconstituire unde vom regăsi unele trăsături ale comprehensi- 

unii „scenice", chiar ale triplei „scene": actuală, originară şi de 
transfer. Ar trebui arătat în orice caz cum anume comprehensi¬ 
unea reclamă o fază explicativă, dat fiind că sensul^ nu este 
înţeles decît dacă este explicată originea nonsensului. în sfîrşit, 
ar trebui arătat modul în care această explicaţie angajează un 
aparat teoretic comparabil cu aparatul freudian topic sau econo¬ 
mic, ale cărui concepte directoare nu pot fi împrumutate nici din 
experienţa dialogală desfăşurată în cadrul limbajului obişnuit, 
nici dintr-o exegeză a textelor bazată pe comprehensiunea direc¬ 
tă a discursului. 

Acestea sînt trăsăturile majore ale conceptului de ideologie: 
impactul violenţei în discurs, disimularea a cărei cheie se sustrage 
conştiinţei, necesitatea ocolului prin explicaţia cauzelor. Datorită 
acestor trei trăsături, fenomenul ideologic constituie o experienţă 
limită pentru hermeneutică. în timp ce hermeneutica nu face decît 
să dezvolte o competenţă naturală, avem nevoie de o meta- 
hermeneutică pentru a face teoria deformărilor competenţei comu¬ 
nicative. Critica este acea teorie a competenţei comunicative care 
conţine arta de a înţelege, tehnicile necesare pentru a învinge 
neînţelegerea şi ştiinţa explicativă a distorsiunilor. 

4. N-aş vrea să închei această prezentare foarte schematică a 
gîndirii lui Habermas înainte de a spune cîteva cuvinte despre 
divergenţa, poate cea mai profundă, care o separă de gîndirea lui 
Gadamer. 

Neajunsul principal al hermeneuticii lui Gadamer constă, 
după Habermas, în a fi ontologizat hermeneutica; prin aceasta el 
înţelege insistenţa lui Gadamer asupra înţelegerii, asupra acor¬ 
dului, ca şi cum consensus-ul care ne precede ar fi ceva consti¬ 
tutiv, dat în fiinţă. Nu spune Gadamer: comprehensiunea este 
mai curînd Sein decît Bewusstseinl Nu vorbeşte el, împreună cu 
poetul, de „dialogul care sîntem" (das Gesprăch, das wir sindp. 
Nu consideră el Sprachlichkeit-\i\ drept o constituţie ontologică, 
un mediu în care ne mişcăm? Şi mai fundamental, nu înrădă¬ 
cinează el hermeneutica comprehensiunii într-o ontologie a fini- 
tudinii? Habermas nu poate avea decît neîncredere faţă de ceea 
ce i se pare a fi ipostazierea ontologică a unei experienţe rare, 
adică experienţa de fiinţă precedată în dialogurile noastre cele 
mai fericite de înţelegerea care le susţine. Dar această experienţă 
nu poate fi canonizată pentru a face din ea modelul, paradigma 
acţiunii comunicative. Ne-o interzice tocmai fenomenul ideolo- 

gic. Dacă ideologia ar fi doar un obstacol intern în calea com¬ 
prehensiunii, o incomprehensiune pe care exerciţiul întrebării şi 
răspunsului ar putea el singur să o spulbere, atunci s-ar putea 
spune că „acolo unde există incomprehensiune, există înţelegere 
prealabilă 11 . 

Sarcina de a gîndi în termeni de anticipare ceea ce hermeneu¬ 
tica tradiţiilor gîndeşte în termeni de tradiţie asumată revine unei 
critici a ideologiilor. Altfel spus, critica ideologiilor implică fap¬ 
tul de a fi instituit ca idee regulatoare, în faţa noastră, ceea ce 
hermeneutica tradiţiilor concepe ca existînd la originea compre¬ 
hensiunii. Tocmai aici intră în joc al treilea interes care animă 
cunoaşterea, interesul pentru emancipare; este, cum am văzut, 
interesul care pune în mişcare ştiinţele sociale critice; şi tot el 
este acela care oferă un cadru de referinţă tuturor semnificaţiilor 
care operează în psihanaliză şi în critica ideologiilor. Autore- 
flecţia este conceptul corelativ al interesului pentru emancipare. 
De aceea autoreflecţia nu poate fi fundată pe un consensus pre¬ 
alabil. Prealabilul constă tocmai în comunicarea distrusă. Nu 
putem vorbi împreună cu Gadamer de un acord care susţine 
comprehensiunea fără a presupune o convergenţă, în fapt inexis¬ 
tentă, a tradiţiilor, fără a ipostazia trecutul care este şi cîmpul 
unde se manifestă conştiinţa falsă, în sfîrşit fără a ontologiza 
limba care nu este decît o „competenţă comunicativă" dintot- 
deauna distorsionată. 

Aşadar întreaga critică a ideologiilor trebuie situată sub sem¬ 
nul unei idei regulative, aceea a unei comunicări fără limite şi 
fără constrângeri. Accentul kantian este aici evident; ideea regu- 
lativă este mai mult ceea ce trebuie-să-fie decît ceea ce este, mai 
mult anticipare decît reminiscenţă. Această idee e cea care dă 
sens oricărei critici psihanalitice sau sociologice, întrucît nu 
există desimbolizare decît pentru un proiect de resimbolizare, şi 
nu există un atare proiect decît în perspectiva revoluţionară a 
sfîrşitului violenţei. Acolo unde hermeneutica tradiţiilor încerca 
să degaje esenţa autorităţii pentru a o rataşa recunoaşterii unei 
superiorităţi, interesul pentru emancipare conduce la a unspreze¬ 
cea teză a lui Marx asupra lui Feuerbach: filozofii au interpretat 
lumea, e vorba acum de a o schimba. Un eshatologism al nonvi- 
olenţei constituie astfel orizontul filozofic ultim al unei critici a 
ideologiilor. Acest eshatologism, apropiat de cel al lui Emst 

Bloch, ia locul pe care îl deţine ontologia înţelegerii prin limbaj 
într-o hermeneutică a tradiţiilor. 

H. ÎN SPRIJINUL UNEI HERMENEUTICI CRITICE 

1. Reflecţie critică asupra hermeneuticii 

Aş vrea acum să dezvolt o reflecţie personală asupra pre¬ 
supoziţiilor celor două concepţii şi să abordez problemele for¬ 
mulate în consideraţiile mele introductive. Spuneam că aceste 
probleme privesc semnificaţia celui mai fundamental gest filo¬ 
zofic. Gestul hermeneuticii este un gest umil de recunoaştere a 
condiţiilor istorice cărora le este supusă orice comprehensiune 
umană sub regimul finitudinii; gestul criticii ideologiilor este 
unul trufaş, de sfidare împotriva distorsiunilor comunicării 
umane. Prin cel dintîi mă inserez în devenirea istorică de care 
mă ştiu aparţinător; prin cel de al doilea, opun stării actuale a 
comunicării umane falsificate ideea unei eliberări a limbajului 
— o eliberare esenţialmente politică, călăuzită de ideea limită a 
comunicării fără limite şi fără obstacole. 

Scopul meu nu este să unific hermeneutica tradiţiilor şi criti¬ 
ca ideologiilor într-un supersistem care le-ar îngloba. Am spus-o 
de la început: fiecare vorbeşte dintr-un loc diferit. Şi e bine aşa. 
îi putem însă cere fiecăreia să o recunoască pe cealaltă, nu ca 
poziţie străină şi pur adversă, ci ca una care formulează în felul 
ei o revendicare legitimă. 

în acest spirit reiau cele două întrebări formulate în Introducere. 

în ce condiţii poate o filozofie hermeneutică să dea socoteală 
în ea însăşi de revendicarea unei critici a ideologiilor? Cu preţul 
cărei reformulări sau schimbări a programului său? 

în ce condiţii este posibilă o critică a ideologiilor? Poate fi ea, 
în ultimă analiză, lipsită de presupoziţii hermeneutice? 

Prima întrebare pune în joc capacitatea hermeneuticii de a da 
socoteală de o instanţă critică în general. Cum poate exista un 
demers critic în hermeneutică? 

Ţin să remarc mai întîi că recunoaşterea instanţei critice este o 
veleitate a hermeneuticii mereu reiterată, dar mereu eşuată. 
Începînd cu Heidegger, într-adevăr, hermeneutica este total 
angajată în mişcarea de urcare la fundament care, de la o pro- 

blemă epistemologică privind condiţiile de posibilitate ale 
„ştiinţelor spiritului", conduce la structura ontologică a compre¬ 
hensiunii. Ne putem atunci întreba dacă este posibilă calea de 
întoarcere. Pe această cale de întoarcere s-ar putea atesta şi ade¬ 
veri afirmaţia că chestiunile de critică exegetico-istorică sînt 
chestiuni „derivate", că cercul hermeneutic, în sensul exege¬ 
zelor, este ,/undat" pe structura de anticipare a comprehensiunii 
din planul ontologic fundamental. 

Dar hermeneutica ontologică pare incapabilă, din raţiuni 
structurale, să desfăşoare această problematică a întoarcerii. La 
Heidegger însuşi, problema abia pusă este imediat abandonată. 
Iată ce citim în Sein und Zeit. „Cercul caracteristic al compre¬ 
hensiunii (...) conţine în el o posibilitate autentică a celei mai 
originare cunoaşteri; ea nu poate fi corect sesizată decît dacă 
explicitarea ( Auslegung = interpretare) îşi asumă ca sarcină 
primă, permanentă şi ultimă să nu permită impunerea credinţelor 
şi vederilor ei prealabile, nici a anticipărilor ei, prin intermediul 
unor idei pripite ( Einfâlle ) şi al unor noţiuni populare 
( Volksbegriffe), ci să-şi asigure tema ştiinţifică prin dezvoltarea 
acestor anticipări potrivit lucrurilor înseşi" (trad. fr., p. 187). Iată 
deci, afirmată în principiu, distincţia între anticiparea potrivit 
lucrurilor înseşi şi o anticipare născută din idei pripite şi din 
noţiuni populare; aceste două expresii au o înrudire vizibilă cu 
prejudecăţile prin „precipitare" şi prin „devansare". Dar cum să 
mergi mai departe, pentru că se declară, imediat după aceea, că 
„presupoziţiile ontologice ale oricărei cunoaşteri istorice trans- 
cend în mod esenţial ideea de rigoare proprie ştiinţelor exacte" 
(ibid .), şi astfel este eludată chestiunea rigorii proprii înseşi 
ştiinţelor istorice? Preocuparea de a înrădăcina cercul mai adînc 
decît orice epistemologie împiedică repetarea, după ontologie, a 
chestiunii epistemologice. 

Aceasta înseamnă că nu există, la Heidegger, nici o dez¬ 
voltare care să corespundă momentului critic al unei episte¬ 
mologii? Există, dar această dezvoltare este aplicată în altă parte. 
Trecînd de la Analitica Dasein- ului, unde este situată şi teoria 
înţelegerii şi a interpretării, la teoria temporalităţii şi a totalităţii, 
de care ţine a doua meditaţie asupra comprehensiunii (para- 
gradul 63), se vădeşte că întreg efortul critic este cheltuit în 
travaliul de deconstrvcţie a metafizicii ; se înţelege de ce: din 

momentul în care hermeneutica devine hermeneutică a fiinţei — 
a sensului fiinţei —, structura de anticipare proprie întrebării cu 
privire la sensul fiinţei este dată de istoria metafizicii care ţine 
exact locul prejudecăţii. în consecinţă, hermeneutica fiinţei îşi 
desfăşoară toate resursele critice în dezbaterea ei cu substanţa 
grecească şi medievală, cu cogito-vl cartezian şi kantian; con¬ 
fruntarea cu tradiţia metafizică a Occidentului ţine locul unei 
critici a prejudecăţilor. Altfel spus, singura critică internă care 
poate fi concepută ca parte integrantă a activităţii de dezocultare 
este, într-o perspectivă heideggeriană, deconstrucţia metafizicii; şi 
o critică strict epistemologică nu poate fi re-asumată decît indirect, 
în măsura în care pot fi discemate reziduuri metafizice active chiar 
şi în ştiinţele pretins pozitive sau empirice. Dar această critică a 
prejudecăţilor de origine metafizică nu poate înlocui o confruntare 
veritabilă cu ştiinţele umane, cu metodologia lor şi cu 
presupoziţiile lor epistemologice. Cu alte cuvinte, tocmai preocu¬ 
parea obsedantă pentru radicalitate împiedică parcurgerea căii de 
întoarcere de la hermeneutica generală spre hermeneuticile 
regionale: filologie, istorie, psihologie a profunzimilor etc. 

în ce-1 priveşte pe Gadamer, nu încape îndoială că el a sesizat 
perfect urgenţa acestei „dialectici descendente", de la fundamen¬ 
tal spre derivat. „Ne-am putea întreba — declară el — cu privire 
la consecinţele pe care le atrage după sine, pentru hermeneutica 
ştiinţelor spiritului, faptul că Heidegger derivă ( Ableitung ) în 
mod fundamental structura circulară a comprehensiunii din tem- 
poralitatea Dasein-ului (Wahrheit und Methode ), trad. fr„ pp. 250; 
103). Tocmai aceste „consecinţe" prezintă pentru noi interes, 
întrucît în demersul derivării demarcaţia între precomprehensi- 
une şi prejudecată devine problematică iar chestiunea critică 
survine din nou, în esenţa însăşi a comprehensiunii. Astfel, 
vorbind despre textele din cultura noastră, Gadamer insistă 
necontenit asupra faptului că aceste texte sînt semnificative prin 
ele însele, că există un „lucru al textului" care ni se adresează. 
Dar cum să facem ca „lucrul textului" să vorbească fără a înfrun¬ 
ta chestiunea critică a amestecului de precomprehensiune şi 
prejudecată? 

Mi se pare însă că hermeneutica lui Gadamer este împiedicată 
să se angajeze substanţial pe această cale nu numai întrucît, ca şi 
la Heidegger, întreg efortul de gîndire este investit în radi- 

calizarea problemei fundamentului, ci şi pentru că experienţa 
hermeneutică însăşi descurajează înaintarea pe căile recunoaş¬ 
terii oricărei instanţe critice. 

Experienţa princeps care determină locul însuşi de unde 
această hermeneutică formulează revendicarea sa de universa¬ 
litate conţine respingerea „distanţării alienante" ( Verfremdunş ) 
care comandă atitudinea de obiectivare din ştiinţele umane. In 
consecinţă, întreaga lucrare dobîndeşte un caracter dihotomic 
marcat pînă şi în titlul: Adevăr şi Metodă, în care alternativa pre¬ 
cumpăneşte asupra conjuncţiei. Mi se pare că tocmai această 
situaţie iniţială de alternativă, de dihotomie împiedică recu¬ 
noaşterea reală a instanţei critice şi deci îndreptăţirea unei critici 
a ideologiilor, expresie modernă şi postmarxistă a instanţei cri¬ 
tice. 

Propria mea interogaţie pleacă de la această constatare. Mă 
întreb dacă nu s-ar cuveni să deplasăm locul iniţial al chestiunii 
hermeneutice, să reformulăm chestiunea de bază a hermeneu¬ 
ticii, astfel ca o anumită dialectică între experienţa de aparte¬ 
nenţă şi distanţarea alienantă să devină resortul însuşi, cheia 
vieţii interne a hermeneuticii? 

Ideea unei atari deplasări a locului iniţial al chestiunii 
hermeneutice mi-o sugerează chiar istoria problemei hermeneu¬ 
tice. Necontenit, de-a lungul acestei istorii, accentul a căzut pe 
exegeză, pe filologie, adică pe acel gen de raport cu tradiţia care 
se fundează pe medierea unor texte, a unor documente, a unor 
monumente al căror statut este comparabil cu cel al textelor. 
Schleiermacher este exeget al Noului Testament şi traducător al 
lui Platon. în ce-1 priveşte pe Dilthey, el vede specificitatea 
interpretării ( Auslegung ), în raport cu comprehensiunea directă a 
celuilalt ( Verstehung), în fenomenul fixării prin scriere şi mai 
general al inscripţiei. 

Revenind astfel la o problematică a textului, a exegezei şi a 
filologiei, s-ar părea la prima vedere că vrem să restrîngem vizarea, 
bătaia, unghiul viziunii hermeneutice. Dar, cum orice revendicare 
de universalitate este emisă de undeva, ne putem aştepta la faptul 
ca restaurarea legăturii hermeneuticii cu exegeza să pună în evi¬ 
denţă la rîndul ei trăsături de universalitate care, fără a contrazice 
cu adevărat hermeneutica lui Gadamer, să o rectifice într-un sens 
decisiv pentru a pune capăt dezbaterii cu critica ideologiilor. 

Aş vrea să schiţez patru teme care constituie un fel de com¬ 
plement critic la hermeneutica tradiţiilor. 

a) Distanţarea în care această hermeneutică tinde să vadă un 
fel de decădere ontologică apare ca o componentă pozitivă a 
„fiinţării întru text"; ea constituie nu contrariul, ci condiţia inter¬ 
pretării. Acest moment de distanţare este implicat în fixarea prin 
scris şi în toate fenomenele comparabile în ordinea transmiterii 
discursului. Scriitura nu se reduce defel la fixarea materială a 
discursului; aceasta este condiţia unui fenomen mult mai funda¬ 
mental, acela al autonomiei textului. Autonomie triplă; faţă de 
intenţia autorului; faţă de situaţia culturală şi de toate con¬ 
diţionările sociologice ale producerii textului; în sfîrşit, faţă de 
destinatarul iniţial. Ceea ce semnifică textul nu mai coincide cu 
ce vroia să spună autorul; semnificaţia verbală şi semnificaţia 
mentală au destine deosebite. Această primă modalitate a 
autonomiei implică deja posibilitatea ca „lucrul textului" să se 
sustragă orizontului intenţional limitat al autorului său, şi ca uni¬ 
versul textului să disloce universul autorului său. Acest lucru 
este valabil nu numai în privinţa condiţiilor psihologice, ci şi a 
celor sociologice, deşi cel care este pregătit să-l elimine pe autor 
este mai puţin pregătit să facă aceeaşi operaţie în plan sociolo¬ 
gic. Şi totuşi caracteristica esenţială a operei de artă, a operei li¬ 
terare, pe scurt a operei, este aceea de a transcende propriile sale 
condiţii psihosociologice de producţie şi de a se deschide astfel 
unei serii nelimitate de lecturi, ele însele situate în contexte 
socioculturale mereu diferite; pe scurt, opera însăşi are capaci¬ 
tatea de a se decontextualiza, atît din punct de vedere sociologic 
cît şi psihologic, şi de a se putea astfel recontextualiza\ este ceea 
ce face actul de lectură. Rezultă de aici că medierea textului nu 
poate fi tratată ca o extindere a situaţiei dialogale; în dialog, des¬ 
tinatarul discursului este dat dinainte de către colocviul însuşi; 
scriitura transcende destinatarul iniţial. Dincolo de acesta, opera 
îşi creează ea însăşi o audienţă, care îi cuprinde virtual pe toţi cei 
ce ştiu să citească. 

Putem vedea în această eliberare condiţia cea mai importantă 
a recunoaşterii unei instanţe critice în inima interpretării, întrucît 
aici distanţarea aparţine chiar medierii. 

într-un sens, aceste remarci nu fac decît să prelungească ceea 
ce Gadamer însuşi spune, pe de o parte, despre „distanţa tempo- 

rală“ (despre care am văzut mai sus că este o componentă a 
„conştiinţei expusă eficacităţii istoriei") şi, pe de altă parte, 
despre Schriftlichkeit care, potrivit lui Gadamer, adaugă noi 
trăsături la SprachlichkeiL Această analiză o prelungeşte pe cea 
a lui Gadamer, dar în acelaşi timp îi modifică puţin accentul, 
întrucît distanţarea pe care o revelează scriitura este deja 
prezentă în discursul însuşi care deţine în germen distanţarea 
între rostit şi rostire, potrivit unei analize celebre a lui Hegel de 
la începutul Fenomenologiei spiritului: rostirea se risipeşte, ros¬ 
titul rămîne; în această privinţă, scriitura nu reprezintă nici o 
revoluţie radicală în constituţia discursului, ci realizează intenţia 
lui cea mai profundă. 

b) Pentru a putea da socoteală de o instanţă critică plecînd de 
la propriile sale premise, hermeneutica trebuie să satisfacă o a 
doua condiţie; ea trebuie să depăşească dihotomia ruinătoare, 
moştenită de la Dilthey, între „explicaţie" şi „comprehensiune". 
După cum se ştie, această dihotomie provine din convingerea că 
orice atitudine explicativă este preluată din metodologia 
ştiinţelor naturii şi pe nedrept extinsă la ştiinţele spiritului. 
Apariţia, în cîmpul teoriei textului, a unor modele semiologice 
ne convinge că nu orice explicaţie este naturalistă sau cauzală; 
modelele semiologice, aplicate în particular în teoria povestirii, 
sînt luate din chiar domeniul limbajului printr-o extindere a 
unităţilor mai mici decît fraza la unităţi mai mari decît fraza 
(poeme, povestiri etc.). Categoria sub care trebuie să situăm dis¬ 
cursul nu mai este aici categoria scriiturii, ci aceea a operei, 
adică o categorie care ţine de praxis, de muncă; prin natura sa 
discursul poate fi produs în felul unei opere care comportă struc¬ 
tură şi formă. Şi mai mult decît scriitura, producerea discursului 
ca operă realizează o obiectivare graţie căreia el se oferă lecturii 
în condiţii existenţiale mereu noi. Dar, spre deosebire de dis¬ 
cursul simplu al conversaţiei care intră în mişcarea spontană a 
întrebării şi răspunsului, discursul ca operă se fixează în structuri 
care reclamă o descriere şi o explicaţie ce mediază comprehen¬ 
siunea. Sîntem aici într-o situaţie apropiată de cea pe care o 
descrie Habermas: reconstrucţia este calea comprehensiunii; dar 
această situaţie nu este proprie psihanalizei şi „hermeneuticii 
profunzimilor" în înţelesul dat de Habermas sintagmei; este 
condiţia operei în general. Dacă există deci o hermeneutică — şi 
eu cred că da, împotriva structuralismului care ar vrea să se li- 

miteze la etapa explicativă —, ea nu se constituie printr-o 
mişcare inversă explicaţiei structurale, ci prin mijlocirea aces¬ 
teia. într-adevăr, sarcina comprehensiunii este să aducă în cîm- 
pul discursului ceea ce ne este dat mai întîi ca structură. Dar 
trebuie să fi mers cît se poate de departe pe calea obiectivării, 
pînă acolo unde analiza structurală dezvăluie semantica pro¬ 
fundă a unui text, înainte de a pretinde că „înţelegi 11 textul 
plecînd de la „lucrul" care vorbeşte în el. Lucrul textului nu este 
ceea ce revelează o lectură naivă a textului, ci ceea ce mediază 
structurarea formală a textului. Dacă această ipoteză este vala¬ 
bilă, adevărul şi metoda nu constituie o alternativă, ci un proces 
dialectic. 

c) Există un al treilea mod în care hermeneutica textelor se 
deschide criticii ideologiilor. Mi se pare că momentul propriu 
hermeneutic este acela în care interogaţia, transgresînd închi¬ 
derea textului, se orientează spre ceea ce Gadamer însuşi nu¬ 
meşte „lucrul textului", adică cvasi-lumea deschisă de el. Acest 
moment poate fi numit cel al referinţei, în amintirea distincţiei 
fregeiene între sens şi referinţă. Sensul operei este organizarea ei 
internă, referinţa operei este modul de a fi în lume desfăşurat în 
faţa textului. 

Remarc în trecere că aici survine ruptura cea mai radicală de 
hermeneutica romantică; nu există intenţie ascunsă de căutat 
înapoia textului, ci o lume de desfăşurat înaintea lui. Or, această 
putere a textului de a deschide o dimensiune de realitate com¬ 
portă, în chiar principiul ei, un recurs împotriva oricărei realităţi 
date şi, prin aceasta, posibilitatea unei critici a realului. în dis¬ 
cursul poetic această putere subversivă este cea mai vie. Stra¬ 
tegia acestui discurs rezidă integral în echilibrul a două 
momente: suspendarea referinţei limbajului obişnuit şi deschi¬ 
derea unei referinţe de grad secund, care este un alt nume a ceea 
ce desemnam mai sus prin lumea operei, lume deschisă de 
operă. Ficţiunea este, cu poezia, calea redescrierii; sau, ca să 
vorbim precum Aristotel în Poetica, crearea unui mythos, a unei 
„fabule", este calea mimes/s-ului, a imitaţiei creatoare. 

Şi de această dată dezvoltăm o temă schiţată de însuşi 
Gadamer, în special în paginile sale antologice consacrate jocu¬ 
lui. Ducînd însă pînă la capăt această meditaţie asupra raportului 
între ficţiune şi redescriere, noi introducem o temă critică pe 
care hermeneutica tradiţiilor tinde să o înlăture din cîmpul pre- 

ocupărilor sale. Această temă critică era totuşi conţinută 
potenţial în analiza heideggeriană a comprehensiunii. Ne 
amintim că Heidegger conexează actului înţelegerii noţiunea de 
„proiectare a posibililor mei cei mai proprii"; aceasta înseamnă 
că modul de a fi al lumii deschis de text este modul posibilului 
sau mai bine spus modul putinţei-de-a-fi; în aceasta rezidă forţa 
subversivă a imaginarului. Paradoxul referinţei poetice constă 
tocmai în aceea că realitatea nu este redescrisă decît în măsura în 
care discursul se ridică la ficţiune. 

Aşadar o hermeneutică a putinţei-de-a-fi este prin natura ei 
capabilă să conducă la o critică a ideologiilor, căreia îi constitu¬ 
ie condiţia de posibilitate cea mai importantă. Prin aceasta, 
distanţarea se înscrie în inima referinţei: vizînd fiinţa ca putinţă- 
de-a-fi, discursul poetic se distanţează de realul cotidian. 

d) Hermeneutica textelor, în sfîrşit, indică locul pe care l-ar 
putea ocupa o critică a ideologiilor. Acest ultim punct priveşte 
statutul subiectivităţii în interpretare. Dacă, într-adevăr, preocu¬ 
parea primă a hermeneuticii nu este să descopere o intenţie 
ascunsă înapoia textului, ci să desfăşoare o lume în faţa lui, com¬ 
prehensiunea de sine autentică este aceea care, potrivit dorinţei 
însăşi a lui Heidegger şi Gadamer, se lasă instruită de „lucrul 
textului". Raportul cu lumea textului ia locul raportului cu su¬ 
biectivitatea autorului; prin aceasta este deplasată şi problema 
subiectivităţii lectorului. A înţelege nu înseamnă a te proiecta în 
text, ci a te expune textului; înseamnă a dobîndi un sine mai vast 
în aproprierea propunerilor de lume pe care le desfăşoară inter¬ 
pretarea. Pe scurt, ceea ce dă lectorului dimensiunea lui de 
subiectivitate este lucrul textului; comprehensiunea nu mai este 
atunci o constituire a cărei cheie ar deţine-o subiectul. Dacă 
ducem pînă la capăt această sugestie, ar trebui să spunem că 
subiectivitatea lectorului nu este mai puţin suspendată, irealizată, 
potenţializată, decît lumea însăşi pe care o desfăşoară textul. 
Altfel spus, dacă ficţiunea este o dimensiune fundamentală a 
referinţei textului, ea nu este mai puţin o dimensiune fundamen¬ 
tală a subiectivităţii lectorului. Citind, mă irealizez. Lectura mă 
introduce în variaţiile imaginative ale ego-ului. Metamorfoza 
lumii potrivit jocului este şi metamorfoza ludică a ego-ului. 

în această idee de „variaţie imaginativă a ego-ului“ văd con¬ 
diţia de posibilitate cea mai importantă pentru o critică a ilu¬ 
ziilor subiectului. Această legătură putea rămîne disimulată, sau 

nedezvoltatăîntr-o hermeneutică a tradiţiilor datorită pericolului 
de a introduce prematur un concept de apropriere ( Aneignung ) al 
cărui ascuţiş este îndreptat împotriva distanţării alienante. Dar 
dacă distanţarea de sine nu este un defect care ar trebui 
combătut, ci condiţia de posibilitate a comprehensiunii de sine în 
faţa textului, aproprierea este complementul dialectic al distan¬ 
ţării. Critica ideologiilor poate fi astfel asumată într-un concept 
al comprehensiunii de sine care implică în mod organic o critică 
a iluziilor subiectului. Distanţarea de sine cere ca aproprierea 
propunerilor de lume oferite de text să treacă prin dezaproprierea 
de sine. Critica falsei conştiinţe poate deveni astfel parte inte¬ 
grantă a hermeneuticii şi poate conferi criticii ideologiilor 
dimensiunea meta-hermeneutică pe care i-o atribuie Habermas. 

2. Reflecţie hermeneutică asupra criticii 

Aş vrea acum să efectuez asupra criticii ideologiilor o 
reflecţie simetrică în raport cu precedenta, care ar pune la probă 
revendicarea de universalitate a criticii ideologiilor. Nu aştept de 
la această reflecţie ca ea să readucă critica ideologiilor în sînul 
hermeneuticii, ci să adeverească afirmaţia lui Gadamer după 
care cele două „universalităţi" — a hermeneuticii şi a criticii ide¬ 
ologiilor — se întrepătrund. Am putea prezenta chestiunea şi în 
termenii lui Habermas: în ce condiţii critica se poate prezenta ca 
o meta-hermeneutică? 

1. Aş începe cu teoria intereselor care subîntinde critica ideo¬ 
logiilor, a fenomenologiei transcendentale şi a pozitivismului. 
Ne putem întreba ce anume autorizează suita tezelor: că orice 
cercetare ( Forschung ) este reglată de un interes care conferă 
semnificaţiilor din cîmpul său un cadru prejudicial de referinţă; 
că aceste interese sînt trei (şi nu unul sau două sau patru): interes 
tehnic, interes practic, interes pentru emancipare; că aceste 
interese sînt înrădăcinate în istoria naturală a speciei umane, dar 
că ele marchează emergenţa omului deasupra naturii, şi că se 
formează în mediul muncii, al puterii şi al limbajului; că, în 
reflecţia asupră-şi, cunoaşterea şi interesul constituie o unitate; 
că unitatea cunoaşterii şi a interesului se atestă în cîmpul unei 
dialectţpi care discerne urmele istorice ale reprimării dialogului 
şi reconstruieşte ceea ce a fost reprimat. 

Pot fi justificate aceste teze pe baza unei descrieri empirice? 
Nu, întrucît în acest caz s-ar recădea sub dominaţia ştiinţelor 
empirico-analitice despre care s-a spus că ţin de un interes — cel 
tehnic. Constituie oare aceste teze o teorie, în sensul dat acestui 
cuvînt de exemplu în psihanaliză, adică în sensul unei reţele de 
ipoteze explicative care să permită reconstrucţia scenei primi¬ 
tive? Nu, întrucît aceste teze ar deveni atunci regionale ca orice 
teorie şi ar fi iarăşi justificate de un interes, poate interesul pen¬ 
tru emancipare; şi justificarea devine circulară. 

în consecinţă, nu trebuie oare să recunoaştem că descoperirea 
intereselor la rădăcina cunoaşterii, ierarhizarea intereselor şi 
raportul lor cu trilogia muncă-putere-limbaj ţin de o antropolo¬ 
gie filozofică înrudită cu Analitica Dasein-ului a lui Heidegger, 
îndeosebi cu hermeneutica heideggeriană a „Grijii"? Dacă e aşa, 
aceste interese nu sînt nici observabile, nici entităţi teoretice, ca 
eul, supra-eul şi şinele la Freud, ci „existenţiale". Analiza lor 
ţine de o hermeneutică în măsura în care ele sînt în acelaşi timp 
lucrul „cel mai apropiat" şi „cel mai disimulat", şi în măsura în 
care pentru a le recunoaşte trebuie să le dezocultăm. 

Am putea numi meta-hermeneutică această Analitică a intere¬ 
selor, dacă s-ar admite că hermeneutica este în principal o 
hermeneutică a discursului, chiar un idealism al vieţii legate de 
limbaj; am văzut însă că, dimpotrivă, hermeneutica precompre- 
hensiunii este în mod fundamental o hermeneutică a finitudinii. 
De aceea accept bucuros să spun că critica ideologiilor îşi for¬ 
mulează revendicarea plecînd de altundeva decît hermeneutica, 
adică din locul unde se înnoadă secvenţa muncă-putere-limbaj. 
Dar cele două revendicări se intersectează într-un loc comun; 
hermeneutica finitudinii, care asigură a priori corelaţia între con¬ 
ceptul de prejudecată şi cel de ideologie. 

2. Aş vrea acum să consider din nou pactul pe care îl instau¬ 
rează Habermas între ştiinţa socială critică şi interesul pentru 
emancipare. Noi am opus viguros acest privilegiu al ştiinţelor 
sociale critice privilegiului ştiinţelor istorico-hermeneutice, care 
înclină mai degrabă spre recunoaşterea autorităţii tradiţiilor decît 
spre acţiunea revoluţionară îndreptată împotriva oprimării. 

întrebarea pe care hermeneutica o adresează aici criticii ide¬ 
ologiilor este următoarea: puteţi atribui interesului pentru eman¬ 
cipare, care motivează al treilea ciclu de ştiinţe, un statut la fel 
de distinct pe cît îl presupuneţi referitor la interesul care animă 

ştiinţele istorico-hermeneutice? Această distincţie este afirmată 
destul de dogmatic, parcă pentru a adinei prăpastia între interesul 
pentru emancipare şi interesul etic. Dar analizele concrete ale lui 
Habermas însuşi dezmint acest aspect dogmatic. Este cu totul 
remarcabil că distorsiunile pe care psihanaliza le descrie şi le 
explică sînt interpretate, la nivelul meta-hermeneutic la care le 
situează Habermas, ca distorsiuni ale competenţei comunicative. 
Totul arată că şi la acest nivel operează distorsiunile care ţin de 
critica ideologiilor. Ne amintim cum reinterpretează Habermas 
marxismul pe baza unei dialectici între acţiunea instrumentală şi 
acţiunea comunicativă. Tocmai în inima acţiunii comunicative 
instituţionalizarea relaţiilor umane suferă reificarea care o ocul- 
tează protagoniştilor comunicării. Aşadar, toate distorsiunile, cele 
pe care le dezvăluie psihanaliza, cele pe care le denunţă critica ide¬ 
ologiilor, sînt distorsiuni ale capacităţii comunicative a oamenilor. 

Poate fi atunci tratat interesul pentru comunicare ca un interes 
distinct? Se pare că nu, dacă se ţine seamă şi de faptul că, luat în 
mod pozitiv ca un motiv propriu, şi nu negativ plecînd de la re¬ 
ificările pe care le combate, acest interes nu are alt conţinut decît 
idealul comunicării fără obstacole şi fără limite. Interesul pentru 
emancipare ar fi într-adevăr abstract şi palid dacă nu s-ar înscrie 
în planul unde se exercită ştiinţele istorico-hermeneutice, adică 
acţiunea comunicativă. Dar atunci, dacă aşa stau lucrurile, poate 
fi separată o critică a distorsiunilor de experienţa comunicativă 
însăşi, acolo unde ea a început, unde este reală, unde este exem¬ 
plară? Este sarcina hermeneuticii tradiţiilor să amintească criticii 
ideologiilor că tocmai pe fondul reinterpretării creatoare a 
moştenirilor culturale omul îşi poate proiecta emanciparea şi 
poate anticipa o comunicare fără obstacole şi fără limite. Dacă 
nu am avea nici o experienţă a comunicării, oricît de redusă şi 
mutilată ar fi, am putea-o noi dori pentru toţi oamenii şi la toate 
nivelele de instituţionalizare a legăturii sociale? Mi se pare, în ce 
mă priveşte, că o critică nu poate fi niciodată primă nici ultimă; 
nu se critică distorsiuni decît în numele unui consensus pe care 
nu-1 putem anticipa în vid, urmînd o idee regulatoare, dacă 
această idee regulatoare nu este exemplificată: unul din locurile 
exemplificării idealului de comunicare îl constituie tocmai 
capacitatea noastră de a învinge distanţa culturală în inter¬ 
pretarea operelor pe care ni le transmite trecutul. Cine nu este 

capabil să-şi reinterpreteze trecutul nu este poate capabil nici 
să-şi proiecteze în mod concret interesul pentru emancipare. 

3. Ajung la al treilea aspect al dezacordului între hermeneuti¬ 
ca tradiţiilor şi critica ideologiilor. El priveşte prăpastia care ar 
separa simpla neînţelegere de distorsiunea patologică sau ideo¬ 
logică. Nu revin asupra argumentelor deja expuse puţin mai sus 
şi care tind să atenueze diferenţa între neînţelegere şi distorsi¬ 
une; o hermeneutică a profunzimilor este tot o hermeneutică, 
chiar dacă o numim meta-hermeneutică. Aş vrea mai curînd să 
insist asupra unui aspect al teoriei ideologiilor care nu datorează 
nimic paralelismului între psihanaliză şi teoria ideologiilor. O 
parte întinsă a operei lui Habermas se adresează nu teoriei ide¬ 
ologiilor considerată abstract, ci ideologiilor contemporane. Or, 
atunci cînd teoria ideologiilor este dezvoltată astfel în mod con¬ 
cret în cadrul unei critici a timpului prezent, ea dezvăluie aspecte 
care cer să apropiem concret, şi nu doar teoretic, interesul pentru 
emancipare de interesul pentru comunicare în cadrul tradiţiilor 
reinterpretate. 

Care este, de fapt, după Habermas, ideologia dominantă a 
timpului prezent? Răspunsul său este apropiat de cel al lui Herbert 
Marcuse şi de cel al lui Jacques Ellul: este ideologia ştiinţifico- 
tehnologică. Nu dezvolt aici argumentele lui Habermas care pun 
în joc o întreagă interpretare a capitalismului avansat şi a soci¬ 
etăţii industriale dezvoltate; mă voi referi direct la trăsătura prin¬ 
cipală care, după părerea mea, resituează imperios teoria 
ideologiilor în cîmpul hermeneutic. Societatea industrială mo¬ 
dernă, consideră Habermas, a înlocuit legitimările tradiţionale şi 
credinţele de bază utilizate ca justificare a puterii printr-o ide¬ 
ologie a ştiinţei şi tehnologiei. Statul modem nu mai este un stat 
destinat să reprezinte interesele unei clase asupritoare, ci să 
elimine disfuncţiile sistemului industrial; justificarea plus-valorii 
prin disimularea mecanismului ei nu mai constituie deci funcţia 
legitimatoare primă a ideologiei, ca în perioada capitalismului 
liberal descrisă de Marx, pur şi simplu pentru că plus-valoarea 
nu mai este sursa principală a productivităţii, şi însuşirea ei nu 
mai constituie trăsătura dominantă a sistemului; aceasta rezidă în 
productivitatea raţionalităţii înseşi, incorporată în ordinatoare; în 
consecinţă, rămîn de legitimat întreţinerea şi creşterea sistemului 
ca atare. Aparatul ştiinţifico-tehnic erijat în ideologie serveşte 
tocmai legitimării relaţiilor de dominaţie şi inegalitate necesare 

funcţionării sistemului industrial, deşi disimulate sub gratifica- 
ţiile sistemului în plăceri de tot felul. Ideologia modernă diferă 
deci în mod sensibil de cea descrisă de Marx, care nu e valabilă 
decît pentru perioada scurtă a capitalismului liberal şi nu are deci 
nici o universalitate în timp; nici nu există de altfel ideologie 
preburgheză, iar ideologia burgheză este legată în mod expres de 
camuflarea dominaţiei sub instituţia legală a contractului de 
muncă liber. 

Odată admisă această descriere a ideologiei modeme, ce sem¬ 
nifică ea în termeni de interes? Semnifică faptul că subsistemul 
acţiunii instminentale a încetat să fie un sub-sistem; categoriile sale 
au invadat sfera acţiunii comunicative. Este tocmai ceea ce desem¬ 
nează faimoasa „raţionalizare" despre care vorbea Max Weber: nu 
numai că raţionalitatea cucereşte noi domenii ale acţiunii instru¬ 
mentale, dar ea îşi subordonează domeniul acţiunii comunicative. 
Max Weber a descris acest fenomen în termeni de „dezvrăjire" şi 
„dedivinizare"; Habermas îl descrie ca uitare şi pierdere a dife¬ 
renţei între planul acţiunii instrumentale, care este şi cel al muncii, 
şi planul acţiunii comunicative, care este şi cel al normelor con¬ 
simţite, al schimbului simbolic, al structurilor de personalitate, al 
procedurilor de decizie rezonabilă. în sistemul capitalist modem, 
care pare a se identifica aici pur şi simplu cu sistemul industrial, 
vechea problemă grecească a „trăirii potrivit binelui" este abolită în 
profitul funcţionării unui sistem manipulat. Problemele de praxis 
legate de comunicare — în special dorinţa de a supune discuţiei 
publice şi deciziei democratice alegerea marilor opţiuni politice — 
nu au dispărut; ele subzistă, dar refulate. Tocmai pentru că elimi¬ 
narea lor nu se face automat şi pentru că nevoia de legitimare 
rămîne nesatisfăcută, este totdeauna nevoie de o ideologie pentru a 
legitima autoritatea care asigură funcţionarea sistemului; tehnica şi 
ştiinţa asumă azi acest rol ideologic. 

Dar atunci întrebarea pe care hermeneutica o adresează cri¬ 
ticii ideologiei contemporane este aceasta: admiţînd că ideolo¬ 
gia constă în zilele noastre în disimularea diferenţei între 
ordinea normativă a acţiunii comunicative şi condiţionarea 
birocratică, deci în disoluţia sferei de interacţiune mediată prin 
limbaj din cadrul structurilor acţiunii instrumentale, ce altceva 
trebuie făcut pentru ca interesul pentru emancipare să nu 
rămînă o dorinţă pioasă, dacă nu să-l încarnezi în chiar 

renaşterea acţiunii comunicative? Şi pe ce să sprijini concret 
renaşterea acţiunii comunicative dacă nu pe reluarea creatoare 
a moştenirilor culturale? 

4. Această apropiere ineluctabilă între renaşterea respon¬ 
sabilităţii politice şi reînvierea surselor tradiţionale ale acţiunii 
comunicative mă determină să spun un cuvînt, în încheiere, 
despre ceea ce a părut a fi a patra şi cea mai importantă diferenţă 
între conştiinţa hermeneutică şi conştiinţa critică. Prima, spu¬ 
neam, este îndreptată spre înţelegere, spre un consensus care ne 
precede şi, în acest sens, care există; a doua anticipează viitorul 
unei eliberări a cărei idee regulatoare nu este o realitate ci un 
ideal, idealul comunicării fără limite şi fără obstacole. 

Cu această antiteză aparentă atingem punctul cel mai viu, dar 
poate şi cel mai van al dezbaterii. 

De unde vorbeşti, va replica hermeneutul, cînd faci apel la 
Selbstreflexion, dacă nu din acel loc pe care l-ai denunţat ca 
neloc, ne-locul subiectului transcendental? Vorbeşti din adîncul 
unei tradiţii. Această tradiţie nu este poate aceeaşi cu cea a lui 
Gadamer; este poate cea a Aufklănmg-ului, în timp ce tradiţia 
lui Gadamer ar fi cea a romantismului. Dar tot o tradiţie este, 
mai curînd tradiţia emancipării decît aceea a rememorării. Şi 
critica este o tradiţie. Aş spune chiar că ea se înrădăcinează în 
cea mai impresionantă tradiţie, aceea a actelor liberatoare, a 
Exodului şi a Resurecţiei. Poate că n-ar mai exista interes pentru 
emancipare, nici anticipare a eliberării, dacă s-ar şterge din 
genul uman amintirea Exodului, amintirea Resurecţiei... 

Dacă aşa stau lucrurile, nimic nu este mai înşelător decît 
pretinsa antinomie între o ontologie a înţelegerii prealabile şi o 
eshatologie a eliberării. Am întîlnit în altă parte aceste false 
antinomii ca şi cum ar trebui să alegem între reminiscenţă şi 
speranţă! în termeni teologici: eshatologia nu este nimic fără 
recitativul actelor de eliberare din trecut. 

Schiţînd această dialectică a rememorării tradiţiilor şi a 
anticipării eliberării, nu vreau defel să suprim diferenţa între o 
hermeneutică şi o critică a ideologiilor. Fiecare, repet, are un loc 
privilegiat şi, dacă pot spune, preferinţe regionale diferite: în 
cazul hermeneuticii, o atenţie acordată moştenirilor culturale, 
axată poate într-un mod mai hotărît pe teoria textului; în cazul 
criticii ideologiilor, o teorie a instituţiilor şi a fenomenelor de 
dominaţie, axată pe analiza reificărilor şi înstrăinărilor. în măsu- 

ra în care şi una şi cealaltă au mereu nevoie să se regionalizeze 
pentru a se asigura de caracterul concret al revendicării de către 
ele a universalităţii, diferenţele lor trebuie să fie păstrate împotri¬ 
va oricărui confiizionism. Este sarcina reflecţiei filozofice să 
pună la adăpost de opoziţiile înşelătoare interesul pentru reinter- 
pretarea moştenirilor culturale ale trecutului şi interesul pentru 
proiecţiile în viitor ale unei omeniri eliberate. 

Dacă cele două interese sînt separate în mod radical, atunci 
hermeneutica şi critica nu mai sînt ele însele decît ... ideologii! 



Ideologia şi utopia: două expresii 
ale imaginarului social 


Scopul acestui text este de a pune în relaţie două fenomene 
fundamentale care joacă un rol decisiv în modul în care ne 
situăm în istorie pentru a stabili o legătură între aşteptările noas¬ 
tre orientate spre viitor, tradiţiile noastre moştenite din trecut şi 
iniţiativele noastre în prezent. Este cu totul remarcabil că această 
conştientizare se realizează prin intermediul imaginaţiei, al unei 
imaginaţii nu numai individuale ci şi colective. Ceea ce mi s-a 
părut a face obiectul unei cercetări interesante este însă faptul că 
acest imaginar social sau cultural nu este simplu ci dublu. El 
operează cînd sub forma ideologiei, cînd sub forma utopiei. 
Există aici o problemă care merită atenţia atît a educatorilor cît 
şi a politologilor, sociologilor sau etnologilor şi, bineînţeles, a 
filozofilor. Atingem, cu acest imaginar dublu, structura esenţial 
conf lictuală a acestui imaginar. 

Trebuie să mărturisim că orice încercare de a gîndi împreună 
ideologia şi utopia şi de a le înţelege una prin cealaltă se izbeşte 
de dificultăţi considerabile. Mai întîi, fiecare din aceşti doi poli 
consideraţi separat este luat într-un sens cel mai adesea polemic 
şi uneori peiorativ care împiedică înţelegerea funcţiei sociale a 
imaginarului colectiv. Dar această primă dificultate reflectă o 
alta. Dacă este atît de uşor să ne folosim de aceşti doi termeni 
într-un sens polemic, aceasta se datorează faptului că şi pentru 
sociologi preocupaţi de simple descrieri, fiecare termen prezintă 
un aspect pozitiv şi un aspect negativ sau, dacă preferaţi, o 
funcţie constructivă şi o funcţie distructivă. Să mergem mai 
departe. Pentru un studiu superficial, ceea ce se impune mai întîi 
atenţiei este latura cvasipatologică a fiecăreia dintre aceste două 
funcţii. Astfel, ne mulţumim să definim ideologia ca un proces 

de distorsiuni şi disimulări prin care ne ascundem nouă înşine de 
exemplu poziţia noastră de clasă, şi mai general modul nostru de 
apartenenţă la diversele comunităţi la care participăm; ideologia 
este atunci asimilată pur şi simplu unei minciuni sociale sau, şi 
mai grav, unei iluzii care ne protejează statutul social, cu toate 
privilegiile şi nedreptăţile pe care le comportă. Dar în sens 
invers acuzăm utopia că nu este decît o fugă de real, un fel de 
ştiinţă-ficţiune aplicată politicii. Denunţăm rigiditatea cvasigeo- 
metrică a proiectelor utopice şi o respingem din momentul în 
care nu pare a arăta nici o preocupare pentru primii paşi care ar 
trebui făcuţi în direcţia ei şi, în general, pentru tot ceea ce con¬ 
stituie logica acţiunii. Utopia nu mai este atunci decît o modali¬ 
tate de a visa acţiunea evitînd reflecţia asupra condiţiilor de 
posibilitate ale inserţiei sale în situaţia actuală. 

Analiza pe care o propun constă în ordonarea unor semnifi¬ 
caţii şi funcţii distincte recunoscute fiecăreia dintre cele două 
modalităţi ale imaginarului social, în punerea în paralelă a 
nivelurilor uneia cu nivelurile celeilalte, în sfîrşit în căutarea 
unei corelaţii mai profunde la nivelul originar al fiecăreia. Voi 
proceda deci la o analiză stratificată care ne va conduce de 
fiecare dată de la nivelul cel mai superficial la nivelul cel mai 
profund. Mă voi strădui să păstrez aceeaşi structură în cele două 
analize paralele ale ideologiei şi utopiei, pentru a pregăti 
reflecţia aplicată corelaţiilor lor profunde. 

I. IDEOLOGIA 

Propun să examinăm trei utilizări, la fel de legitime, ale concep¬ 
tului de ideologie care se raportează la trei niveluri de profunzime. 

Ideologia ca distorsiune-disimulare. Voi pleca de la între¬ 
buinţarea cuvîntului „ideologie" popularizată de scrierile 
tînărului Marx în epoca manuscriselor economico-politice din 
1843-1844, şi mai ales de Ideologia germană. Remarc, în tre¬ 
cere, că termenul însuşi a fost împrumutat de la filozofii foarte 
respectabili care se numeau ei înşişi ideologi şi care erau, în 
Franţa, moştenitorii lui Condillac. Pentru ei ideologia era o ana¬ 
liză a ideilor formate de spiritul uman. Napoleon este cel care i-a 
acuzat pe aceşti ideologi inofensivi că reprezintă o ameninţare 
pentru ordinea socială. El a instaurat semnificaţia peiorativă a 

termenului. în orice denunţare a ideologiei se ascunde poate un 
Napoleon, dar aceasta este o chestiune pe care o vom regăsi mai 
tîrziu. Este cu totul remarcabil că tînănil Marx a încercat să se 
explice referitor la ce înţelege prin ideologie cu ajutorul unei 
metafore. El s-a folosit de metafora răsturnării imaginii într-o 
cameră obscură, punct de plecare al fotografiei. în consecinţă 
prima funcţie atribuită ideologiei este aceea de a produce o 
imagine răsturnată a realităţii. Ce desemnează această metaforă? 
La Marx îi găsim totodată o aplicaţie precisă şi un uzaj genera¬ 
lizat. Aplicaţia precisă vine de la Feuerbach. Este vorba de 
tratarea religiei ca distorsiune-disimulare a realităţii. în Esenţă 
creştinismului, Feuerbach a pretins că, în religie, unele propri¬ 
etăţi (pe care el le numea predicate) aparţinînd subiectului uman 
sînt proiectate într-un subiect divin imaginar astfel că predicatele 
divine ale omului subiect devin predicatele umane ale unui 
subiect divin. Marx a văzut în această inversare modelul tuturor 
inversărilor de natură ideologică. în acest sens, critica făcută de 
Feuerbach religiei constituie exemplul model, paradigma, pentru 
interpretarea metaforei imaginii răsturnate din camera obscura. 
Specific marxist în această reluare a lui Feuerbach este deci 
legătura pe care o stabileşte Marx între reprezentări şi realitatea 
vieţii pe care o numeşte praxis. Se trece astfel de la sensul 
restrîns la sensul general al cuvîntului „ideologie 41 . Potrivit aces¬ 
tui sens, există mai întîi o viaţă reală a oamenilor — praxis -ul 
lor; există apoi o reflectare a acestei vieţi în imaginaţia lor — 
ideologia. Ideologia devine astfel procedeul general prin care 
procesul vieţii reale, praxis-ul, este falsificat de către repre¬ 
zentarea imaginară pe care şi-o fac oamenii asupra acestui pro¬ 
ces. Se observă imediat cum misiunea revoluţionară se rataşează 
la teoria ideologiei; dacă ideologia este o imagine deformată, o 
răsturnare, o disimulare a vieţii reale, este vorba de a repune pe 
picioarele sale pe omul care merge pe cap, Hegel cel dintîi, şi de 
a face ca ideile să coboare din cerul imaginarului pe pămîntul 
praxis- ului. Avem aici în linii mari prima definire a materialis¬ 
mului istoric, care nu are nici o pretenţie să acopere ansamblul 
lucrurilor, ci numai pe aceea de a lega universul reprezentărilor 
cu lumea vieţii reale, praxis-u\. în acest prim stadiu al dezvoltării 
marxismului, ideologia nu este încă opusă ştiinţei, pentru că 
această ştiinţă invocată nu va exista decît cu Capitalul. Doar mai 
tîrziu, cînd marxismul va fi constituit în corp doctrinal, în princi- 

pal la succesorii lui Marx din cadrul social-democraţiei germane, 
ideologia va fi opusă în mod global ştiinţei, şi nu numai, ca la 
tînărul Marx, praxis-ului. Este de înţeles cum s-a produs această 
lunecare: dacă se admite că marxismul este ştiinţa veritabilă a 
procesului economi co-social, atunci praxis-ul uman dobîndeşte 
odată cu marxismul un statut ştiinţific, prin opoziţie cu 
reprezentările imaginare în care se împotmolesc toate celelalte 
concepţii despre viaţa socială şi politică. 

Plecînd de aici, problema mea nu este să resping acest prim 
concept marxist de ideologie, ci să-l situez în raport cu o funcţie 
mai fundamentală şi mai ales mai constituantă în raport cu reali¬ 
tatea socială şi cu praxis-ul însuşi. 

De ce nu ne putem bizui pe acest prim concept de ideologie? 
Metafora răsturnării ascunde la rîndul ei o lacună gravă a expli¬ 
caţiei. Dacă se admite că viaţa reală — praxis-ul — precede de 
drept şi de fapt conştiinţa şi reprezentările ei, nu se înţelege cum 
anume viaţa reală poate produce o imagine de sine şi, cu atît mai 
mult, o imagine răsturnată. Nu putem înţelege acest lucru decît 
dacă discernem în chiar structura acţiunii o mediere simbolică 
susceptibilă de a fi pervertită. Altfel spus,dacă acţiunea nu este 
deja pătrunsă de imaginar, nu vedem cum s-ar putea naşte din 
realitate o imagine falsă. Se ştie cum s-au cantonat marxiştii 
ortodocşi în noţiunea de conştiinţă-reflectare care nu face decît 
să repete vechea metaforă a imaginii răsturnate. Trebuie aşadar 
să înţelegem în ce sens imaginarul este coextensiv procesului 
însuşi al praxis-ului. 

Sîntem astfel conduşi la un al doilea nivel unde ideologia pare 
mai puţin parazitară şi falsificatoare decît justificatoare. Marx 
însuşi a atins acest sens atunci cînd declară că ideile clasei domi¬ 
nante devin idei dominante luînd forma unor idei universale. 
Astfel, interesele particulare ale unei clase particulare devin ele 
însele interese universale. Marx a atins aici un fenomen mai 
interesant decît simpla noţiune de răsturnare şi disimulare, adică 
tentativa de justificare ce se asociază fenomenului însuşi de 
dominaţie. Această problemă o depăşeşte considerabil pe aceea a 
claselor sociale. Am înţeles, în principal datorită experienţei 
fenomenului totalitar, că fenomenul dominaţiei, mai ales atunci 
cînd este erijat în teroare, este un fenomen mai vast şi mai 
redutabil decît cel al claselor şi al luptei de clasă. Orice domi- 

naţie vrea să se justifice şi o face recurgînd la noţiuni capabile să 
treacă drept universale, adică valabile pentru noi toţi. Există o 
funcţie a limbajului care răspunde acestei cerinţe; este retorica, 
furnizoare de idei pseudouniversale. Legătura între dominaţie şi 
retorică a fost cunoscută din vechime. Platon este fără îndoială 
primul care a subliniat că nu există tiranie fără sprijinul unui 
sofist. Forţa brutală nu reuşeşte fără un exerciţiu de persuasiune 
încredinţat sofiştilor publici. Recursul la sociologia culturii poate 
fi util pentru a explora acest raport între dominaţie şi retorică. 
Această sociologie arată că nici o societate nu funcţionează fără 
norme, reguli şi un întreg simbolism social care, la rîndul său, 
reclamă o retorică a discursului public. Cum îşi atinge acesta 
scopul, adică persuasiunea? Prin utilizarea constantă a unor fi¬ 
guri şi tropi cum ar fi metafora, ironia, ambiguitatea, paradoxul, 
hiperbola. După cum se vede din această enumerare, este vorba 
de toate figurile de stil familiare criticii literare şi vechii retorici 
a grecilor şi romanilor. Neîndoielnic, este de neconceput o soci¬ 
etate care să nu se proiecteze (în) şi să nu-şi dea o reprezentare 
de sine fără a recurge la această retorică a discursului public, la 
aceste figuri şi tropi. Nu este aici nici o slăbiciune şi cu atît mai 
puţin nici un viciu, ci o funcţionare normală a discursului asociat 
acţiunii, acelei acţiuni pe care Marx o numea praxis. Cînd se 
poate deci spune că această retorică a discursului public devine o 
ideologie? După părerea mea, atunci cînd este pusă în slujba 
procesului de legitimare a autorităţii. Trebuie observat că avem 
aici de a face, înainte de orice viclenie şi de orice disimulare, cu 
o funcţionare, plină desigur de capcane, dar ineluctabilă şi indis¬ 
pensabilă. în Economie şi Societate Max Weber a arătat la în¬ 
ceputul acestui secol că orice grup social dezvoltat atinge în mod 
necesar stadiul în care se produce o distincţie între guvernanţi şi 
guvernaţi şi în care acest raport asimetric reclamă ineluctabil o 
retorică a persuasiunii fie şi numai pentru a limita folosirea forţei 
în impunerea ordinei. în acest sens orice sistem de control social 
se sprijină pe o activitate ideologică destinată a-i legitima reven¬ 
dicarea de autoritate. Acest lucru este adevărat nu numai referi¬ 
tor la puterea pe care Max Weber o numeşte charismatică, nici 
măcar la puterea întemeiată pe tradiţii, dar chiar pentru statul 
modem pe care el îl caracterizează ca stat birocratic. De ce? 
Pentru că pretenţia la legitimitate a unui sistem al puterii 
depăşeşte totdeauna înclinaţia noastră de a crede în legitimitatea 

lui naturală. Există aici un interval care trebuie umplut, un fel de 
plus-valoare de credinţă pe care orice autoritate trebuie să o 
extorcheze de la subordonaţii săi. Cînd spun plus-valoare, fac 
aluzie bineînţeles la conceptul pe care Marx l-a aplicat doar în 
raporturile dintre capital şi muncă, deci în domeniul producţiei, 
dar care mi se pare că se aplică mai general oricărui raport de 
dominaţie. Acolo unde există putere, există o revendicare de 
legitimitate. Şi acolo unde există o revendicare de legitimitate, 
există recurgerea la retorica discursului public într-un scop de 
persuasiune. 

Acest fenomen constituie după părerea mea al doilea nivel al 
fenomenului ideologic, pe care îl caracterizez prin noţiunea de 
legitimare şi nu prin aceea de disimulare ca în cazul nivelului 
precedent. Insist încă o dată asupra naturii fenomenului. îl putem 
bănui, şi trebuie fără îndoială să-l bănuim mereu; dar nu-1 putem 
evita; orice sistem de autoritate implică o cerinţă de legitimitate 
care depăşeşte ceea ce pot oferi membrii săi în termeni de 
credinţă. Ar fi interesant, în această privinţă, să discutăm teoriile 
cele mai cunoscute ale contractului social de la Hobbes la 
Rousseau: fiecare implică la un moment dat, în cadrul unei 
istorii de altfel fictive, un salt prin care se trece de la starea de 
război la pacea civilă printr-un fel de ruptură. Nici o teorie a 
contractului social nu explică acest salt; el implică efectiv 
naşterea unei autorităţi şi începutul unui proces de legitimare. De 
aceea nu avem nici un acces la gradul zero al contractului social, 
adică la momentul în care se naşte ceva pe care să-l putem numi 
ordine socială. Nu cunoaştem decît sisteme de autoritate care 
derivă din sisteme de autoritate anterioare, dar nu asistăm nicio¬ 
dată la naşterea fenomenului de autoritate. 

Dar, dacă nu putem genera fenomenul autorităţii, putem 
înţelege pe ce baze încă mai profunde se sprijină el. Şi tocmai 
aici se dezvăluie un al treilea nivel, mai adînc, al fenomenului 
ideologic. Funcţia sa, ni se pare, este una de integrare, mai fun¬ 
damentă decît funcţia precedentă de legitimare şi, cu atît mai 
mult, decît cea de disimulare. Pentru a face să se înţeleagă 
despre ce este vorba, aş pleca de la un uzaj particular al ideolo¬ 
giei unde funcţia sa de integrare este evidentă. Mă refer la cere¬ 
moniile comemorative graţie cărora o comunitate oarecare 
reactualizează într-un fel evenimentele pe care le consideră ca 

fondatoare ale propriei sale identităţi; este vorba deci aici de o 
structură simbolică a memoriei sociale. Nu se ştie dacă există 
societăţi lipsite de o raportare la evenimente inaugurale care 
ulterior apar ca originea comunităţii înseşi. Mă gîndesc la 
fenomene precum Declaraţia nord-americană de Independenţă, 
căderea Bastiliei în timpul Revoluţiei franceze sau Revoluţia din 
octombrie pentru Rusia comunistă. în toate aceste cazuri, 
comemorînd evenimentul comunitatea dată păstrează un raport 
cu propriile sale rădăcini în evenimentul fondator. Care este deci 
aici rolul ideologiei? Acela de a difuza convingerea că eveni¬ 
mentele fondatoare sînt constitutive pentru memoria socială şi, 
prin ea, pentru însăşi identitatea comunităţii. Dacă fiecare din noi 
se identifică deja cu istoria pe care o poate povesti despre el 
însuşi, acelaşi lucru este valabil pentru orice societate, cu deose¬ 
birea că trebuie să ne identificăm cu evenimente care nu mai sînt 
amintirea directă a cuiva şi care nici nu au fost decît amintirea cer¬ 
cului limitat al părinţilor fondatori. Funcţia ideologiei este atunci 
tocmai aceea de a servi drept releu pentru memoria colectivă pen¬ 
tru ca valoarea inaugurală a evenimentelor fondatoare să devină 
obiectul credinţei întregului grup. Rezultă de aici că actul fondator 
nu poate fi retrăit şi reactualizat decît prin intermediul unor inter¬ 
pretări care ulterior îl remodelează necontenit şi că evenimentul 
fondator însuşi se reprezintă ideologic conştiinţei grupului. 
Probabil că nu există grup social, fie că este vorba de o clasă sau 
de un popor, fără o asemenea legătură indirectă cu evenimente 
cărora grupul le acordă semnificaţia de eveniment inaugural, adică 
fondator. Acest exemplu privilegiat de raport între comemorare şi 
evenimentul inaugural prin intermediul unei reprezentări ideolo¬ 
gice poate fi generalizat cu uşurinţă. Orice grup durează, do- 
bîndeşte consistenţă şi permanenţă graţie imaginii de sine stabile 
şi durabile pe care şi-o dă. Această imagine stabilă şi durabilă 
exprimă nivelul cel mai profund al fenomenului ideologic. 

Se observă însă imediat cum acest nivel de bază, pe care l-am 
atins printr-o metodă regresivă, nu se perpetuează decît prin 
celelalte două. Altfel spus, funcţia de integrare se prelungeşte în 
funcţia de legitimare şi aceasta în funcţia de disimulare. Mă 
explic. Să plecăm iarăşi de la exemplul comemorării de către o 
comunitate a evenimentelor pe care ea le consideră fondatoare 
pentru existenţa sa. Este greu ca fervoarea originilor să se 
menţină; îndată convenţia, ritualizarea, schematizarea se 

amestecă cu credinţa, contribuind astfel la un soi de domesticire 
a amintirii. Totul se petrece ca şi cum ideologia nu şi-ar păstra 
puterea mobilizatoare decît justificînd autoritatea care permite 
comunităţii să se exprime ca un macroindivid pe scena lumii. Ne 
dăm seama de acest lucru după modul în care comemorarea se 
transmută cu atîta uşurinţă în argumentaţie stereotipă: prin 
aceasta, noi afirmăm că e bine să fim cum sîntem. Ideologia con¬ 
tinuă să degenereze dacă avem în vedere simplificarea adesea 
grosieră şi schematizarea adesea arogantă prin care procesul de 
integrare se prelungeşte în cel de legitimare. Ideologia devine 
treptat o grilă de lectură artificială şi autoritară nu numai a mo¬ 
dului de viaţă al grupului, ci şi a locului său în istoria lumii. 
Devenind viziune asupra lumii, ideologia devine un cod univer¬ 
sal pentru interpretarea tuturor evenimentelor din lume. Din 
aproape în aproape, funcţia justificatoare contaminează etica, 
religia şi chiar ştiinţa. Nu am cunoscut noi acea idee nesăbuită 
inventată de către marxişti după Marx şi acceptată de Lenin 
potrivit căreia ar exista o ştiinţă burgheză şi o ştiinţă proletară, o 
artă burgheză şi o artă proletară? Această contaminare nu lasă 
neatins nici un fenomen social; Habermas a pus în evidenţă, în 
una din scrierile sale cele mai cunoscute 1 , caracterul ideologic al 
reprezentării ştiinţifice şi tehnologice pe care o dăm asupra 
realităţii. Ea este ideologică în sensul că o singură funcţie, 
funcţia de manipulare şi control utilitar înlocuieşte toate celelalte 
funcţii de comunicare, de apreciere etică, de meditaţie metafizică 
şi religioasă. întreg sistemul gîndirii noastre este transmutat într-o 
credinţă colectivă sustrasă criticii. N-ar trebui însă ca această 
degenerare a ideologiei să ne facă să pierdem din vedere rolul 
esenţialmente pozitiv, constructiv şi benefic al ideologiei luată în 
sensul ei fundamental. Repet, totdeauna un grup îşi reprezintă 
propria sa existenţă prin intermediul unei idei, al unei imagini de 
sine idealizate; la rîndul ei această imagine îi consolidează iden¬ 
titatea. Ceea ce rămîne adevărat din analizele cele mai critice şi 
mai depreciatoare ale fenomenului ideologic, este că această 
imagine idealizată nu poate să nu genereze ceea ce în limbaj 
psihanalitic s-ar numi raţionalizare, aspect despre care aduce 


1 J. Habermas, La Technique et la Science comme Jdăologie" (trad. 
fr.. Paris, Gallimard, 1973). 

mărturie ritualizarea familiară oricărei celebrări. La retorica dis¬ 
cursului public se adaugă maximele, sloganurile, formulele lapi¬ 
dare care fac din discurs o armă adesea devastatoare. 

Trebuie deci să putem parcurge în ambele sensuri ierarhia 
nivelurilor şi să susţinem cu aceeaşi forţă ideea că iluzia nu este 
fenomenul originar, ci o corupţie a procesului de legitimare, care 
se înrădăcinează în funcţia integrativă a ideologiei, şi teza 
inversă după care orice idealizare se transformă ineluctabil în 
distorsiune, în disimulare, în minciună. 


II. UTOPIA 

De ce analiza precedentă a ideologiei cheamă o analiză para¬ 
lelă a utopiei? Pentru motivul fundamental că cele trei funcţii pe 
care le-am recunoscut ideologiei au o trăsătură comună, aceea de 
a constitui o interpretare a vieţii reale. Este ceea ce tînărul Marx 
sesizase perfect. Dar această funcţie de consolidare a realului nu 
este obligatoriu înşelătoare: ea este inerentă şi funcţiei de legiti¬ 
mare şi încă mai mult funcţiei de integrare. Spuneam că prin ide¬ 
ologie grupul crede în propria sa identitate. Astfel, sub aceste 
trei forme, ideologia consolidează, dublează, apără şi, în acest 
sens conservă grupul social aşa cum este. Funcţia utopiei este 
atunci să proiecteze imaginaţia în afara realului într-un aiurea 
care este şi un nicăieri. Acesta este sensul prim al cuvîntului 
„utopie": un loc care este un alt loc, un aiurea care este un 
nicăieri. Ar trebui să vorbim aici nu numai de utopie dar şi de 
ucronie, pentru a sublinia nu doar exterioritatea spaţială a utopiei 
(un alt loc), ci şi exterioritatea ei temporală (un alt timp). 

Pentru a face să se înţeleagă funcţia complementară a utopiei 
în raport cu ideologia, trebuie să parcurgem trei semnificaţii 
paralele ale utopiei, dar de această dată în sens invers, plecînd de 
jos în sus. Este într-adevăr mai uşor să arăţi că utopia în sensul 
ei fundamental este complementul necesar al ideologiei în sensul 
ei fundamental. Dacă ideologia apără şi conservă realitatea, 
utopia o pune în chestiune în mod esenţial. Utopia, în acest sens, 
este expresia tuturor potenţialităţilor unui grup care sînt refulate 
de ordinea existentă. Utopia este un exerciţiu al imaginaţiei pen¬ 
tru a concepe un „altfel decît ceea ce este“ al socialului. Istoria 
utopiilor ne arată că nici un domeniu al vieţii în societate nu este 

scutit de utopie: ea este visul unui alt mod de existenţă familială, 
al unui alt mod de a-ţi apropria lucrurile şi de a consuma 
bunurile, de a organiza viaţa politică, de a trăi viaţa religioasă. în 
consecinţă, nu trebuie să ne surprindă că utopiile au produs 
necontenit proiecte opuse; căci ele au în comun faptul de a mina 
din interior ordinea socială sub toate formele ei. Dar ordinea are 
în chip necesar mai multe contrarii. în ce priveşte familia, de 
exemplu, întîlnim o mare varietate de utopii, de la ipoteza absti¬ 
nenţei monahale pînă la aceea a promiscuităţii, a comunităţii şi a 
orgiei sexuale; în plan propriu-zis economic, utopiile variază de 
la apologia ascetismului cel mai riguros pînă la apologia con¬ 
sumului fastuos şi festiv; politicul însuşi este contestat atît de 
reveriile anarhizante cît şi de proiecţiile unei ordini sociale geo¬ 
metric concepută şi nemilos coercitivă; în plan religios, utopia 
oscilează între ateism şi festivitate, între visul unui creştinism 
nou şi cel al unei sacralităţi primitive. Nu este de mirare că 
utopia nu poate fi definită prin conţinutul ei şi că a compara între 
ele utopiile este atît de decepţionam; aceasta pentru că unitatea 
fenomenului utopic nu rezultă din conţinutul ci din funcţia lui — 
aceea de a propune o societate alternativă. Tocmai prin această 
propunere utopia constituie replica cea mai radicală la funcţia 
integrativă a ideologiei. Acel „aiurea", „altfel decît ceea ce este" 
al utopiei răspunde în mod riguros lui „a fi aşa şi nu altfel" pro¬ 
nunţat de ideologie, considerată în funcţia ei originară. 

Avem o confirmare a acestui paralelism riguros între ideolo¬ 
gie şi utopie dacă luăm acum în considerare al doilea nivel al 
utopiei; dacă este exact că funcţia pivot a ideologiei este legiti¬ 
marea autorităţii, trebuie să ne aşteptăm ca utopia, — orice 
utopie — să-şi joace rolul în chiar planul unde se exercită pu¬ 
terea; în definitiv, ceea ce utopia pune în chestiune în fiecare din 
compartimentele vieţii sociale pe care tocmai le-am evocat, este 
modul de a exercita puterea: putere familială şi domestică, pu¬ 
tere economică şi socială, putere politică, putere culturală şi reli¬ 
gioasă. în această privinţă, s-ar putea spune că utopiile constituie 
tot atîtea variaţiuni imaginative asupra puterii. De altfel Karl 
Mannheim, în cartea sa faimoasă Ideologie şi utopie, aşa 
definise utopia: o distanţare între imaginar şi real care constituie 
o ameninţare pentru stabilitatea şi permanenţa acelui real. 
Tipologia utopiilor propusă de Mannheim corespunde pe deplin 

acestui criteriu. Mai degrabă decît să origineze fenomenul utopic 
de la Thomas Morus, cel care a inventat cuvîntul, el preferă să 
plece de la Thomas Miinzer pe care Emst Bloch, la rîndul său, îl 
prezintă ca pe un teolog al revoluţiei. Cu Thomas Morus, într-a- 
devăr, utopia rămîne un fenomen literar, la limită un exerciţiu de 
stil. Cu Thomas Miinzer, ea reprezintă revendicarea majoră a 
unei realizări, aici şi acum, a tuturor viselor pe care le acumulase 
imaginaţia, de-a lungul iudaismului şi creştinismului, în 
reprezentările asupra sfîrşitului istoriei. Utopia vrea să Fie o 
eshatologie realizată. Tot ceea ce propovăduirea creştină amînă 
la sfîrşitul istoriei, Miinzer vrea să realizeze în cîmpul istoriei, 
azi. Toate distincţiile care ne fac să opunem, în legătură cu 
conştiinţa istorică, aşteptarea, amintirea şi iniţiativa, toate aceste 
distincţii se şterg într-o exigenţă lipsită de compromis de a face 
ca împărăţia lui Dumnezeu să coboare din cer pe pămînt, de la 
sfîrşitul istoriei în mijlocul istoriei. 

Dar, în timp ce înţelegem şi, de ce nu, admirăm radicalismul 
utopiei, îi sesizăm imediat şi slăbiciunile. Chiar în momentul în 
care utopia generează puteri, ea anunţă tiranii viitoare care riscă 
să fie mai rele decît cele pe care vrea să le doboare. Acest para¬ 
dox derutant ţine de o lacună fundamentală a ceea ce Mannheim 
numea mentalitatea utopică, adică absenţa oricărei reflecţii cu 
caracter practic şi politic asupra sprijinului pe care îl poate găsi 
utopia în realul existent, în instituţiile sale şi în ceea ce eu 
numesc credibilul disponibil al unei epoci. Utopia ne face să 
sărim într-un aiurea, cu toate riscurile unui discurs nesăbuit şi 
eventual sîngeros. O altă închisoare decît aceea a realului este 
construită în imaginar în jurul unor scheme cu atît mai con- 
strîngătoare pentru gîndire cu cît lipseşte din ele orice constrîn- 
gere a realului. Nu este atunci surprinzător că mentalitatea 
utopică este însoţită de dispreţul pentru logica acţiunii şi de o 
incapacitate funciară de a indica primul pas care ar trebui făcut 
în direcţia realizării sale plecînd de la realul existent. Cel de-al 
doilea nivel al utopiei conduce astfel la un al treilea nivel, unde 
patologia utopiei se adevereşte inversă celei a ideologiei. în timp 
ce patologia ideologiei constă în afinitatea sa pentru iluzie, disi¬ 
mulare, minciună, patologia utopiei constă într-o nebunie 
inversă. Acolo unde ideologia consolidează ceea ce tînărul Marx 
numea viaţa reală, praxis, utopia duce la pierderea realului însuşi 

în favoarea unor scheme perfecţioniste, la limită irealizabile. Un 
soi de logică nebună a lui totul sau nimic înlocuieşte logica 
acţiunii, care ştie întotdeauna că dezirabilul şi realizabilul nu 
coincid şi că acţiunea generează contradicţii ineluctabile, de 
exemplu, pentru societăţile noastre modeme, între exigenţa de 
justiţie şi aceea de egalitate. Logica utopiei devine atunci o logică 
a lui totul sau nimic care îi conduce pe unii să dezerteze în scri¬ 
itură, pe alţii să se închidă în nostalgia paradisului pierdut, pe alţii 
să ucidă fără discriminare. Dar n-aş dori să mă opresc la această 
viziune negativă asupra utopiei; dimpotrivă, aş vrea să regăsesc 
funcţia liberatoare a utopiei disimulată sub propriile ei caricaturi. 
A imagina nelocul, înseamnă a menţine deschis cîmpul posibilu¬ 
lui. Sau, pentru a păstra terminologia pe care am adoptat-o în 
meditaţia noastră asupra sensului istoriei, utopia este ceea ce 
împiedică orizontul de aşteptare să fuzioneze cu cîmpul expe¬ 
rienţei. Este ceea ce menţine distanţa între speranţă şi tradiţie. 

Dubla serie de reflecţii consacrate succesiv ideologiei şi 
utopiei ne îndeamnă să reflectăm asupra intersectării necesare 
între ideologie şi utopie în imaginarul social. Totul se întîmplă 
ca şi cum acest imaginar s-ar sprijini pe tensiunea între o funcţie 
de integrare şi o funcţie de subversiune. în această privinţă, 
imaginarul social nu diferă în mod fundamental de ceea ce 
cunoaştem despre imaginaţia individuală; imaginea poate fie să 
supleeze absenţa unui lucru real fie să-l înlocuiască cu o ficţiune, 
în acest fel Kant a putut construi noţiunea de imaginaţie trans¬ 
cendentală pe baza alternanţei între imaginaţia reproductivă şi 
imaginaţia productivă. Ideologia şi utopia sînt figuri ale imagi¬ 
naţiei reproductive şi imaginaţiei productive. Totul se întîmplă 
ca şi cum imaginarul social nu şi-ar putea exercita func;ia excen¬ 
trică decît prin intermediul utopiei şi funcţia de dublare a realu¬ 
lui decît prin canalul ideologiei. Dar nu numai atî,. Totul se 
întîmplă ca şi cum n-am putea atinge imaginarul social decît prin 
intermediul formelor sale patologice care sînt figuri inverse una 
în raport cu cealaltă ale „conştiinţei false“ cum o numea GyOrgy 
Lukâcs într-o linie marxistă. Se pare că nu putem intra în posesia 
puterii creatoare a imaginaţiei decît într-un raport critic cu aces¬ 
te două figuri ale conştiinţei false. Dacă această sugestie este 
exactă, atingem aici un punct unde ideologia şi utcpia sînt com¬ 
plementare nu doar datorită paralelismului lor, dar şi datorită 

schimburilor lor reciproce. Se pare, într-adevăr, că avem tot¬ 
deauna nevoie de utopie, în funcţia ei fundamentală de con¬ 
testare şi de proiectare într-un aiurea radical, pentru a duce la 
bun sfîrşit o critică la fel de radicală a ideologiilor. Dar şi reci¬ 
proca este adevărată. Totul se întîmplă ca şi cum, pentru a lecui 
utopia de nebunia în care riscă necontenit să se scufunde, ar tre¬ 
bui să facem apel la funcţia sănătoasă a ideologiei, la capacitatea 
ei de a da unei comunităţi istorice echivalentul a ceea ce am 
putea numi o identitate narativă. Mă opresc la momentul în care 
paradoxul imaginarului social este cel mai mare: pentru a putea 
visa la un aiurea, trebuie să fi cucerit deja, printr-o interpretare 
mereu nouă a tradiţiilor de la care plecăm, ceva de felul unei 
identităţi narative; dar, pe de altă parte, ideologiile în care se 
disimulează această identitate fac apel la o conştiinţă capabilă să 
se privească pe sine fără ezitare plecînd de nicăieri. 1 


1 Nu trebuie niciodată să pierdem din vedere in această discuţie că 
utopia şi ideologia rămîn concepte polemice şi deci greu de utilizat în¬ 
tr-un mod pur descriptiv. Dacă s-a putut spune împreună cu Karl 
Mannheim că o stare de spirit este utopică atunci cînd lipseşte congru¬ 
enţa cu starea de lucruri în sînul căreia se produce, trebuie îndată 
adăugat că fenomenul apare în culori cu totul opuse după cum utopia 
este revendicată de către un grup lipsit de putere sau este denunţată de 
către grupul pe care utopia îl ameninţă. La limită este utopic tot ceea ce, 
pentru reprezentanţii unei ordini date, este considerat în acelaşi timp 
drept periculos pentru această ordine şi irealizabil în orice ordine. 



Eticul şi politicul 


Pentru a evita orice abordare moralizatoare a problemei şi 
pentru a nu face dinainte o conjectură asupra raportului de pri¬ 
oritate între etic şi politic, propun să vorbim despre raportul din¬ 
tre etică şi politică mai degrabă în termeni de intersectare decît 
de subordonare. Văd în ele două focare decentrate unul în raport 
cu celălalt, punînd fiecare o problematică originală şi creînd un 
segment comun, tocmai prin intersecţia lor. A doua remarcă: aş 
vrea să discut nu numai despre o intersecţie între două cercuri, 
cel al eticii şi cel al politicii, ci despre intersecţia între trei cer¬ 
curi: economicul, politicul şi eticul. Procedez astfel întrucît 
aştept de la comparaţia între economic şi etic mijlocul de a 
specifica politicul, pentru a-1 confrunta apoi mai bine cu eticul. 
Căci tocmai în măsura în care politicul ridică probleme şi difi¬ 
cultăţi proprii, ireductibile la fenomenele economice, raporturile 
sale cu eticul sînt ele însele originale şi cu atît mai intense. De 
aceea propun figura de mai jos care prezintă trei cercuri în inter¬ 
secţie cu zone comune două cîte două şi trei cîte trei. 1 



1 Zonele de confruntare şi de intersecţie sînt indicate prin haşuri. 

I. POLITICUL TREBUIE DEFINIT MAI ÎNTÎI ÎN RAPORT 
CU ECONOMICUL ŞI CU SOCIALUL, ÎNAINTE DE A FI 
CONFRUNTAT CU ETICUL 

Dacă este posibil să definim ceva de felul unei raţionalităţi 
politice, cum voi încerca să o demonstrez mai departe, trebuie să 
o opunem raţionalităţii economico-sociale. Mă sprijin aici pe 
opera lui Hannah Arendt, autoarea lucrării Condiţia omului 
modem 1 şi pe cea a lui Eric Weil, autorul a două lucrări capitale. 
Filozofie morală, Filozofie politică 2 . Aceşti doi autori susţin 
deopotrivă ideea că sfera economico-socială se bazează în mod 
esenţial pe lupta organizată împotriva naturii, organizarea me¬ 
todică a muncii şi raţionalizarea raporturilor între producţie, cir¬ 
culaţie şi consum. în această privinţă, cei doi autori rămîn fideli 
definiţiei economicului care se dezvoltă de la Aristotel la Hegel 
trecînd prin economiştii englezi. Pentru toţi aceşti autori clasici, 
ordinea economică este definită mai curînd ca un mecanism 
social abstract decît ca o comunitate istorică concretă. Aristotel 
descria economicul şi drept extinderea cooperării care poate fi 
observată într-o familie. Hannah Arendt încearcă să păstreze 
această relaţie între economie şi „casă“, potrivit rădăcinii 
greceşti a cuvîntului „economie 11 . Eu prefer să-l urmez pe Hegel 
care definea economicul drept un mecanism al trebuinţelor şi 
deci un „stat exterior", subliniind prin acest adjectiv diferenţa 
faţă de integrarea din interior a unei comunităţi istorice concrete 
prin intermediul cutumelor şi moravurilor sale. Mi se pare util să 
reţin această sugestie a lui Hegel şi, urmîndu-1 pe £ric Weil, să 
rezerv termenul de societate pentru mecanismul economic şi pe 
cel de comunitate pentru schimburile marcate de istoria mo¬ 
ravurilor şi a cutumelor. 

într-un sens, planul economi co-social este o abstracţie în 
măsura în care viaţa economică a unei naţiuni este incorporată 
politicii prin deciziile luate de către state; nu neg această inter- 


1 H. Arendt, La Condition de l’homme modeme, trad. fr. de 
G. Fradier, Paris, Calmann-L6vy, 1961; reed. 1983, cu o prefaţă de 
P. Ricceur . 

2 £. Weil, La Philosophie morale. Paris, Vrin, 1961; La Pbilosophie 
politique. Paris, Vrin, 1956. 

secţie între economic şi politic pe care schema mea o prevede 
expres; este important însă de subliniat că ceea ce am numit o 
abstracţie este tocmai ceea ce caracterizează ordinea economico- 
socială. Ea este realmente abstractă; şi caracterul ei abstract este 
şi mai întărit graţie autonomiei crescînde datorată constituirii 
unei pieţi internaţionale şi mondializării metodelor de muncă. 
Spunînd aceasta, nu vreau să depreciez raţionalitatea economică. 
Sînt chiar întru totul de acord să spun împreună cu Marx, urmat 
în această privinţă de £ric Weil, că organizarea raţională a 
muncii a fost şi este încă pînă la un anumit punct marea educa¬ 
toare a individului întru raţiune; ea constituie într-adevăr o dis¬ 
ciplină impusă arbitrarului individual. Omul tehnicii, al calculului 
economic, al mecanismului social, este primul om care trăieşte 
în chip universal şi se înţelege prin această raţionalitate univer¬ 
sală. 

A împărtăşi acest punct este de cea mai mare importanţă pen¬ 
tru o definiţie corectă a politicului şi în particular a statului, 
întrucît o anumită modernitate a apărut o dată cu expansiunea 
sectorului economico-social al comunităţilor istorice. Se poate 
afirma că există un stat modem acolo unde există o societate a 
muncii organizată în vederea luptei metodice a omului cu natura. 
Societatea modernă este societatea pentru care această luptă, 
unită cu primatul acordat calculului şi eficacităţii, tinde să 
devină noua formă a sacrului, dacă nu distruge pur şi simplu 
diferenţa între sacru şi profan. O societate care s-ar defini exclu¬ 
siv prin economie ar fi cu siguranţă o societate complet profană. 

Pentru a face să se înţeleagă prin ce se distinge politicul de 
economic, să examinăm ipoteza inversă care ar face din politic o 
simplă variabilă a economicului. Este ceea ce s-a întîmplat, dacă 
nu cu Marx însuşi, cel puţin cu marxismul ulterior. Marea lacună 
a marxismului, după părerea mea, este aceea de a nu fi acordat 
politicului o finalitate cu adevărat distinctă şi prin aceasta o 
patologie specifică, datorită supraestimării rolului modurilor de 
producţie în evoluţia societăţilor. După cum se ştie, pentru marx¬ 
ismul ortodox înstrăinările politice nu pot decît să reflecte 
înstrăinările economice. Tot răul vieţii în comun nu poate rezulta 
decît din plus-valoare, interpretată ea însăşi ca exploatare într-o 
pură perspectivă a profitului; dacă se poate demonstra că aceas¬ 
tă exploatare este legată de însuşirea privată a mijloacelor de 

producţie, atunci este valabil orice regim politic care îşi propune 
să suprime înstrăinarea economică rezultînd din exploatarea 
muncii prin extorcarea plus-valorii. Această reducţie a politicu¬ 
lui la economic este răspunzătoare de dezinteresul vădit al gîn- 
ditorilor marxişti pentru problemele specifice puse de exercitarea 
puterii: probleme eminamente politice, cum o să arătăm. 

A devenit o dramă terifiantă pentru Europa şi pentru restul 
lumii faptul că Marx şi mai ales marxiştii n-au văzut în luptele 
populare care au condus la liberalismul politic aşa cum putea fi 
el observat în secolul al XlX-lea în ţările anglo-saxone decît un 
simplu ecran ipocrit pentru liberalismul economic. Din această 
identificare între liberalismul economic şi liberalismul politic a 
rezultat eroarea dramatică potrivit căreia eliminarea liberalismu¬ 
lui economic trebuia să fie plătită cu pierderea cîştigurilor strict 
politice ale luptelor istorice la fel de vechi ca lupta comunităţilor 
urbane din Italia, Flandra şi Germania pentru autodeterminare. 
Eu văd în marxism-leninism — orice va fi gîndit Marx însuşi — 
sursa acestei dramatice identificări între cele două liberal isme. 
Spun identificare dramatică întrucît a avut ca efect un adevărat 
machiavelism politic, în măsura în care absenţa unei reflecţii 
politice autonome lăsa cîmp liber tuturor experimentărilor po¬ 
litice, inclusiv totalitare, de vreme ce recursul la tiranie era justi¬ 
ficat de suprimarea însuşirii private a mijloacelor de producţie, 
considerată unicul criteriu al înstrăinărilor modeme. 

Vreau să plasez reflecţia care urmează, consacrată tocmai 
specificităţii politicului în raport cu sfera economică şi socială, 
pe fondul acestei confuzii catastrofale între liberalismul eco¬ 
nomic şi liberalismul politic. Va fi astfel uşurată confruntarea 
între etic şi politic. 

Propun, ca tranziţie, să insist împreună cu Eric Weil asupra a 
ceea ce el numeşte insatisfacţia omului modem. 

„în societatea modernă, scrie el, individul este în mod 
esenţial nesatisfăcut.“ De ce? Cel puţin din două motive. Mai 
întîi pentru că societatea care se defineşte exclusiv în termeni 
economici este în mod esenţial o societate a luptei, a competiţiei, 
unde indivizii sînt împiedicaţi să aibă acces la rezultatele 
muncii; o societate în care categoriile şi grupurile se înfruntă 
fără arbitraj. Sentimentul de injustiţie pe care îl suscită societatea 
raţională faţă de divizarea societăţii în grupuri, categorii, clase 

întreţine izolarea şi insecuritatea individului abandonat mecani¬ 
cii sociale; într-un cuvînt, munca la nivelul societăţii economice 
ca atare, pare în acelaşi timp raţională sub raport tehnic şi 
iraţională din punct de vedere uman. Pe de altă parte, individul 
este nesatisfăcut şi chiar sfîşiat în societatea modernă a muncii, 
pentru că nu găseşte sens în simpla luptă cu natura şi în apologia 
calculului eficace. Acest lucru este într-atît de adevărat încît, cel 
puţin în societăţile industriale avansate, sensul este tot mai mult 
căutat în afara muncii, munca devenind un simplu mijloc de 
dobîndire a timpului liber care, la rîndul lui, este organizat după 
modelul tehnic al muncii. Pe scurt, munca, în aceste societăţi 
avansate, a încetat de a fi marele educator întru raţionalitate pe 
care îl văzuseră în ea Hegel şi Marx. 

Din această dublă insatisfacţie provine apelul la tradiţia vie a 
comunităţii istorice, la acel fond istoric pe care tocmai societatea 
mondială a muncii organizate tinde să-l reducă, să-l nimicească 
şi să-l dizolve. De unde paradoxul straniu în care se găsesc azi 
închise societăţile avansate: pe de o parte, pentru a supravieţui, 
naţiunile modeme trebuie să intre în competiţia tehnologică; dar 
în aceeaşi măsură ele se expun acţiunii dizolvante pe care o 
exercită tehnologia devenită suverană asupra nucleului etico- 
politic al acestei societăţi. Omul societăţilor industriale avansate, 
situat la intersecţia economicului şi politicului, suferă de con¬ 
tradicţia între logica industrializării şi vechea raţionalitate care 
ţine de experienţa politică a popoarelor. Pentru a scăpa de 
această contradicţie mulţi oameni, tineri şi mai puţin tineri, se 
retrag în sfera vieţii private, căutînd supravieţuirea în „privati¬ 
zarea" fericirii. Această protecţie sălbatică a împrejmuirii private 
se observă de altfel în toate societăţile industriale avansate, fie 
ele din Vest sau din Est. 

Este foarte important pentru reflecţia noastră ulterioară asupra 
interferenţei cu eticul să fie restituită politicului propria lui dem¬ 
nitate; dacă politicul are de pus în valoare o revendicare majoră 
de autonomie în faţa economico-tehnicului, este cea a sensului 
acţiunii raţionale, sens inseparabil, cum o să vedem, de morala 
vie, de intenţia etică. îngăduiţi-mi să sugerez în trecere o dis¬ 
tincţie terminologică semnificativă pentru intenţia discursului 
meu. Aş distinge între raţional şi rezonabil şi aş spune că planul 
tehnico-economic al vieţii în societate nu satisface decît exi- 

genţele raţionalului. De aceea omul este nesatisfăcut în acest 
plan; de aceea caută el rezonabilul în universul concret care 
defineşte politicul ca atare. 

D. POLITICUL ŞI STATUL 

Politicul se defineşte în linii mari prin rolul central pe care îl 
ocupă statul în viaţa comunităţilor istorice, — dar cu condiţia de 
a defini statul în maxima lui cuprindere. L-aş urma aici pe Eric 
Weil care scrie: „Statul este organizarea unei comunităţi istorice; 
organizată în stat, comunitatea este capabilă să ia decizii.** 1 Voi 
insista asupra tuturor termenilor acestei definiţii, şi mai întîi 
asupra expresiei comunitate istorică. A vorbi de comunitate 
istorică înseamnă a ne situa dincolo de o morală simplu formală, 
chiar dacă nu părăsim, cum o să vedem, terenul intenţiei etice, 
într-adevăr, identitatea narativă şi simbolică a unei comunităţi per¬ 
severează prin conţinutul moravurilor, prin norme acceptate şi 
prin simbolisme de toate felurile. Prin expresia de comunitate 
istorică sau de popor, trecem de la planul formal la planul concret. 

Ce înţelegem acum printr-o comunitate organizată în stat? 
Prin acest termen de organizare trebuie să înţelegem articularea 
introdusă între o diversitate de instituţii, de funcţii, de roluri 
sociale, de sfere de activitate, care face din comunitatea istorică 
un tot organic. Tocmai această organizare şi această articulare 
fac din acţiunea umană o acţiune rezonabilă. Repet, sîntem din¬ 
colo de o morală pur formală; căci raţionalitatea nu se limitează, 
aici, la acordul individului cu sine în maximele sale, ea vrea să 
fie raţionalitatea unei practici colective. Sarcina filozofiei 
politice se defineşte astfel prin reflecţia asupra a ceea ce, în viaţa 
politică, este purtător al unei acţiuni cu sens în istorie. în limba¬ 
jul lui Eric Weil: cum anume rezultă libertatea rezonabilă a indi¬ 
vidului din inserţia sa politică? Sau: cum poate fi traiectul politic 
al libertăţii un traiect rezonabil? Putem rezuma într-un cuvînt 
acest traiect: este drumul de la individ la cetăţean. în ce mă 
priveşte mi-ar plăcea să definesc filozofia politică drept o 
reflecţie asupra cetăţeniei. O formulă a lui Eric Weil se înscrie în 
acelaşi sens: „Scopul organizării mondiale este satisfacţia indi- 


1 La Philosophie politique, op. cit., p. 131. 

vizilor rezonabili în interiorul unor state particulare libere“ 
0 ibid ., p. 240). 

Se pune acum întrebarea următoare: în ce sens trebuie spus că 
statul este cel care organizează comunitatea? Definiţia propusă 
mai sus face din stat organul de decizie al unei comunităţi 
istorice. Această definiţie exclude ca statul să fie un artificiu, 
cum voia Hobbes. Ea mai exclude şi reducerea lui la un simplu 
arbitrar, ca şi cum statul ar fi, în fapt sau virtual, o tiranie 
purtătoare de represiune şi agresiune. Chiar dacă este adevărat că 
toate statele îşi au originea în violenţă, care lasă asupra fiecăruia 
din ele, cum o să vedem, o cicatrice, nu violenţa defineşte statul 
ci finalitatea sa, adică faptul de a ajuta comunitatea istorică să-şi 
facă istoria. Prin aceasta el este centru de decizie. în ce priveşte 
finalitatea acestei decizii, ea poate fi rezumată într-un cuvînt: 
supravieţuirea, existenţa durabilă a comunităţii istorice, împotri¬ 
va tuturor ameninţărilor externe şi interne. 

Plecînd de la această voinţă de supravieţuire, analiza se 
bifurcă în două direcţii, care definesc două stiluri diferite ale 
filozofiei politice după cum se pune accentul pe formă sau pe 
forţă. Filozofiile raţionaliste, cum sînt toate filozofiile din se¬ 
colul al XVIII-lea şi filozofiile lui Hannah Arendt şi Eric Weil, 
pun accentul principal mai degrabă pe formă decît pe forţă; 
marxiştii şi gînditorii totalitarismului, pe forţă; să spunem neîn- 
tîrziat că o reflecţie asupra forţei conduce direct la enigma pe 
care o constituie fenomenul puterii, în timp ce o reflecţie asupra 
formei, mai adecvată funcţiei raţionale concrete a statului, duce 
la accentuarea aspectului constituţional caracteristic unui stat de 
drept. Prin stat de drept înţelegem un stat care instituie condiţiile 
reale şi garanţiile egalităţii tuturor în faţa legii. Vom reveni 
asupra acestui punct atunci cînd vom considera intersecţiile eti¬ 
cului cu politicul. Pentru moment ne mulţumim să subliniem 
formalismul juridic — de altfel perfect legitim — asupra căruia 
va insista cu precădere o filozofie raţionalistă orientată mai 
degrabă asupra formei decît asupra forţei. în consecinţă, accentul 
va fi pus pe independenţa funcţiei publice, pe serviciul pe care îl 
prestează statul prin intermediul unei birocraţii integre, pe inde¬ 
pendenţa judecătorilor, pe controlul parlamentar şi mai ales pe 
educaţia tuturor în spiritul libertăţii prin intermediul dialogului. 
Toate aceste criterii constituie latura rezonabilă a statului: avem 

de a face cu un stat de drept a cărui guvernare respectă anumite 
reguli legale care îi limitează arbitrarul. 

Dacă urmăm doar această linie de gîndire, funcţia rezonabilă 
a statului rezidă în cele din urmă în a concilia două raţionalităţi: 
raţionalul tehnico-economic şi rezonabilul acumulat de istoria 
moravurilor. Statul este atunci sinteza raţionalului şi istoricului, 
a eficacităţii şi dreptăţii. Virtutea sa este prudenţa, în sensul gre¬ 
cesc şi medieval al termenului; înţelegem prin aceasta că virtutea 
sa este aceea de a realiza o unitate între criteriul calculului efica¬ 
ce şi criteriul tradiţiilor vii care conferă comunităţii caracterul de 
organism particular, care vizează independenţa şi durata. Să mai 
spunem că această raţionalitate conferă statului modem o sarcină 
de educator (prin şcoală, universitate, cultură, medii etc.). 
Trebuie să recunoaştem însă că ideea de stat exclusiv educator 
este o idee limită, o idee regulativă căreia nu-i corespunde însă 
nici o descriere empirică. Totuşi, nucleul rezonabil pe care îl 
extrage filozoful atunci cînd se interoghează asupra condiţiilor 
unei acţiuni istorice raţionale se rezumă în această idee de stat 
educator. 

Există însă şi cealaltă faţă a problemei: statul ca forţă. Marele 
sociolog german Max Weber nu omite să integreze această com¬ 
ponentă a forţei în definiţia pe care a dat-o statului, axată totuşi 
pe noţiunea de stat de drept. După el, statul nu poate fi definit 
dacă nu se incorporează funcţiei sale monopolul violenţei legi¬ 
time. Paradoxul politic — o spun fără ezitare — constă tocmai 
în această confruntare între formă şi forţă în definirea statului. 
Admit desigur că noţiunea de putere nu se reduce la aceea de 
violenţă. A acorda unui stat privilegiul violenţei legitime nu 
înseamnă a-I defini prin violenţă, ci prin putere, oricare ar fi 
filiaţia istorică dintre violenţă şi putere. 

O legătură de filiaţie nu ţine însă loc de legitimare. Toate 
statele modeme s-au născut din violenţa acelora care au acumu¬ 
lat terenuri; este vorba de aceeaşi violenţă care, în societăţile 
tradiţionale, a educat omul în spiritul muncii modeme. Nu se 
poate aşadar contesta că statul cel mai rezonabil, statul de drept, 
poartă cicatricea violenţei originare a tiranilor făuritori de isto¬ 
rie. în acest sens, arbitrarul rămîne consubstanţial formei înseşi a 
statului. Un formalism politic nu trebuie să înlocuiască formalis¬ 
mul moral. Nu poate fi negată nici violenţa care se disimulează 

în reprezentarea inegală a forţelor sociale în aparatul de stat. în 
aceasta rezidă fără îndoială adevărul parţial al lui Marx: nu 
cunoaştem nici un stat care să nu confere avantaje şi privilegii 
clasei dominante a momentului. De unde tentaţia, înscrisă în 
esenţa marxismului, de a aştepta de la violenţa revoluţionară să 
răstoarne rolurile în raportul de dominaţie. Dar cădem atunci 
într-o eroare inversă aceleia a unui formalism juridic orb la rolul 
violenţei în istorie: definirea statului exclusiv prin violenţă duce 
la ignorarea măreţiei cuceririlor libertăţii politice din secolele 
XII-XVIII, şi a semnificaţiei majore a Revoluţiei franceze, chit 
că aceasta rămîne o revoluţie burgheză. Marx a neglijat faptul că 
clasa dominantă a lucrat pentru toţi; în acest sens, nu există stat 
care să nu fie decît statul unor clase şi care să nu reprezinte într-o 
oarecare măsură interesul general. Desigur, acest interes nu este 
niciodată văzut de nicăieri; totuşi, statul care se apropie cel mai 
mult de statul de drept este, după chiar spusele lui Hegel, statul 
proprietarilor şi al ne-proprietarilor. A denunţa un stat ca bur¬ 
ghez, înseamnă în realitate a spune două lucruri şi nu unul sin¬ 
gur: este statul unor clase, dar şi un stat al cetăţeanului. Ajungînd 
la putere, un grup accede la universalul concret şi se depăşeşte 
ca grup particular, reali zînd astfel coincidenţa fragilă între o 
funcţie universală şi o poziţie de dominaţie. Aceasta explică fără 
îndoială că o violenţă latentă continuă să afecteze raportul tutu¬ 
ror cu puterea. Viaţa politică rămîne ineluctabil marcată de lupta 
pentru cucerirea, păstrarea, reluarea puterii, este o luptă pentru 
dominaţia politică. 

în sfîrşit, o violenţă reziduală continuă să afecteze statul cel 
mai apropiat de idealul statului de drept, prin aceea că orice stat 
este particular, individual, empiric; în timp ce structura tehnico- 
economică este în principiu mondială, comunitatea politică este 
în principiu particulară şi diferită, păstrarea identităţii sale facînd 
parte din funcţia sa. Fapt este că nu există stat — mai precis, nu 
există stat de drept mondial. Problema care rămîne pentru noi 
este aceea de a şti dacă transferurile progresive de suveranitate 
unei instanţe internaţionale ar fi susceptibile de a transfera 
asupra ei monopolul violenţei legitime care aparţine definiţiei 
statului. A mondializa non-violenţa aşa cum a fost mondializată 
organizarea modernă a muncii rămîne pentru noi un ideal încă 
foarte depărtat. Statul — vreau să spun instanţa politică con- 

creiizată de stat — ar fi rezonabil dacă ar fi adevărat, cum credea 
Kant, că absurditatea războiului ar provoca într-o bună zi acelaşi 
transfer asupra unei autorităţi mondiale ca transferul care a insti¬ 
tuit pacea civilă la nivelul statelor individuale. £ric Weil este 
sceptic în această privinţă: „Violenţa a fost şi mai este cauza 
motrice a istoriei" (ibid., p. 281); şi totuşi „progresul în direcţia 
non-violenţei defineşte pentru politică sensul istoriei" (ibid., 
p. 233). Nu se poate exprima mai bine ambivalenţa unei evaluări 
a statului care ţine seama în mod egal de dublul său caracter — 
de formă şi de forţă. 

Această ambivalenţă a devenit pentru noi sursă de angoasă 
în epoca nucleară. Existenţa unei instanţe politice supra- 
naţionale care ar deţine monopolul violenţei legitime devine 
azi condiţia de supravieţuire a fiecărei comunităţi istorice, ceea 
ce constituie, cum am văzut, problema politică prin excelenţă. 
A o ridica la această demnitate reprezintă o nouă expresie a 
virtuţii de prudenţă despre care vorbeam mai înainte. Numeam 
prudenţă arta de a îmbina raţionalitatea tehnico-economică şi 
rezonabilul acumulat de istoria moravurilor. Defineam astfel 
prudenţa internă a statului. Trecerea la non-violenţa generali¬ 
zată ar reprezenta faţa externă a virtuţii de prudenţă. Această 
non-violenţă generalizată şi oarecum instituţionalizată este fără 
îndoială utopia majoră a vieţii politice modeme. în epoca 
ameninţării nucleare, însăşi existenţa unor state particulare 
libere este subordonată supravieţuirii fizice a speciei umane. 
Gîndirii politice i se impune o uluitoare inversare a prio¬ 
rităţilor: statul mondial a devenit mijlocul supravieţuirii 
statelor ca educatori neviolenţi. Ştim însă că aceasta nu este 
decît o utopie, pentru că nu ştim care ar trebui să fie primul pas 
de făcut în direcţia acestui transfer de suveranitate, care ar tre¬ 
bui să fie admis de toate statele fără excepţie şi simultan; or 
această decizie este încredinţată prudenţei statelor, care rămîn 
pe scena istoriei mari indivizi violenţi. 


m. INTERACŢIUNEA DINTRE ETIC ŞI POLITIC 

Reflecţia precedentă s-a desfăşurat în afara moralei formale; 
dar nu în afara cîmpului etic; dimpotrivă, căutarea raţionalităţii 
şi promisiunea de raţionalitate conţinute în noţiunea unui stat de 

drept prelungesc exigenţa de realizare conţinută în însăşi defi¬ 
niţia pe care o putem da libertăţii în planul celei mai profunde 
intenţii etice. 1 Politicul prelungeşte aici eticul oferindu-i o sferă 
de exercitare. El prelungeşte şi a doua exigenţă constitutivă a 
intenţiei etice, exigenţa recunoaşterii mutuale — acea exigenţă 
care mă face să spun: libertatea ta are acelaşi preţ cu a mea. Or 
etica politicului constă tocmai în crearea unor spaţii de libertate, 
în sfîrşit, ca organizare a comunităţii, statul conferă formă 
juridică a ceea ce ni se pare a constitui terţul neutru în intenţia 
etică, adică regula. Statul de drept este în acest sens efectuarea 
intenţiei etice în sfera politicului. Aceasta înseamnă că legea 
civilă defineşte, ordonează, pune în relaţie rolurile (de debitor, 
de soţ, de proprietar etc.) astfel ca toţi titularii aceloraşi roluri să 
fie trataţi în mod egal de dreptul pozitiv; desigur, egalitatea în 
faţa legii nu este încă egalitatea şanselor, egalitatea condiţiilor. 
Şi aici reflecţia noastră se învecinează cu utopia, utopia unui stat 
care ar putea spune: fiecăruia după nevoile sale; egalitatea în faţa 
legii reprezintă totuşi un prag decisiv, cel al egalităţii juridice, 
adică al unui comportament al instituţiilor unde nu se face nici o 
discriminare între persoane atunci cînd sînt atribuite drepturile 
titularului unui rol. 

în ce mă priveşte, nu ezit să confer o semnificaţie etică, nu 
doar prudenţei care se cere de la guverne, ci şi angajării 
cetăţeanului într-o democraţie. Nu ezit să gîndesc în termeni 
etici democraţia considerată din punctul de vedere al teleologiei 
sale. în această privinţă, aş da o dublă definiţie democraţiei, mai 
întîi prin raportare la noţiunea de conflict, apoi prin raportare la 
noţiunea de putere. Prin raportare la noţiunea de conflict, este 
democratic un stat care nu-şi propune să elimine conflictele, ci 
să inventeze procedurile care să le permită să se exprime şi să 
rămînă negociabile. în acest sens, statul de drept este statul 
liberei discuţii organizate; tocmai în raport cu acest ideal de 
discuţie liberă se justifică pluralitatea partidelor, cel puţin aceas- 


1 Facem aici aluzie la un alt studiu consacrat intenţiei etice, unde se 
pune în mod succesiv accentul pe afirmarea libertăţii la persoana întîi, 
căutarea recunoaşterii născută din persoana a doua şi medierea prin 
terţul neutru sau instituţie. Cf. „înaintea legii morale, eticul", în 
Encyclopaedia Universalis, 1984. 

ta este, pentru societăţile industriale avansate, instrumentul cel 
mai puţin neadaptat acestei reglementări a conflictelor. Pentru ca 
această discuţie liberă să fie practicabilă, mai este necesar ca 
nimeni să nu ignore că discursul politic nu este o ştiinţă (contrar 
pretenţiei unui socialism ştiinţific), ci cel mult o opinie dreaptă. 
De unde accentul pus în această definiţie pe formarea unei opinii 
publice libere în expresia ei. în ce priveşte definirea democraţiei 
prin raportare la putere , aş spune că democraţia este regimul în 
care participarea la decizie este asigurată de un număr tot mai 
mare de cetăţeni. Este deci un regim în care se micşorează dis¬ 
tanţa între supus şi suveran. Kant îi definea utopia atunci cînd 
concepea, în cadrul imperativului categoric, noţiunea de „domi¬ 
naţie a scopurilor* 1 , adică o dominaţie unde fiecare ar fi în acelaşi 
timp suveran şi supus. La fel Hegel definea statul cel mai 
raţional ca statul în care fiecare ar fi recunoscut de către toţi. La 
această participare la decizie aş adăuga cu plăcere, într-o linie 
mai apropiată de tradiţia lui Montesquieu decît de cea a lui 
Rousseau, necesitatea de a diviza puterea împotriva ei însăşi. 
Astfel Montesquieu disocia, în concepţia lui despre statul mo¬ 
dem, legislativul, executivul şi judiciarul. Noi toţi am reţinut de 
aici cel puţin un aspect făcînd din independenţa judecătorilor 
unul din criteriile cele mai puţin discutabile ale democraţiei. 

N-aş vrea să închei această reflecţie asupra intersecţiei între 
etică şi politică fără a fi spus care anume parte a eticii este lăsată 
de către politică în mod necesar în afara propriei sale sfere. 
Pentru a face loc acestei discuţii finale am vorbit numai de o 
intersecţie a sferelor şi nu de coincidenţă. Să observăm mai întîi 
că baza etică a unei comunităţi politice se limitează la valorile în 
legătură cu care există consens şi lasă în afară justificările, moti¬ 
vaţiile, sursele profunde ale înseşi acestor valori care fac obiec¬ 
tul consensului. Or, în societăţile pluraliste aşa cum se prezintă 
acum majoritatea societăţilor industriale avansate, sursele valo¬ 
rilor rămîn multiple şi conflictuale. Astfel, democraţiile euro¬ 
pene, ca să ne referim doar la ele, sînt moştenitoare ale creştinătăţii 
medievale, Renaşterii, Reformei, Luminilor, şi ale idealurilor 
cînd naţionaliste cînd socializante care au dominat ideologiile 
secolului al XlX-lea. Rezultă de aici că statul nu se poate spriji¬ 
ni decît pe convergenţe fragile; cu cît este mai mare consensul 
între tradiţiile fondatoare, cu atît baza lui este mai laru 'i şi mai 

solidă. Chiar şi atunci însă statul are de suferit, pînă la nivelul 
consensului care îl întemeiază, de pe urma caracterului abstract 
al acestor valori rupte de rădăcinile lor; pacea socială nu este 
posibilă decît dacă fiecare pune între paranteze motivaţiile pro¬ 
funde care justifică aceste valori comune; acestea sînt atunci ca 
nişte flori tăiate şi puse într-o vază. Aceasta explică tendinţa de 
ideologizare a valorilor invocate. Regăsim aici toate viciile 
legate de caracterul retoric al discursului politic; această retorică 
contaminează invocarea marilor principii, conferindu-le un fel 
de stereotipie moartă. 

Şi mai grav, statul modem suferă, în societăţile noastre ultra- 
pluraliste, de o slăbiciune a convingerii etice chiar în momentul 
în care politica invocă morala; vedem astfel construcţii fragile 
ridicîndu-se pe un sol culturalmente minat. Mă gîndesc în par¬ 
ticular la cazul unei ţări ca Franţa, unde deopotrivă reflecţia filo¬ 
zofică şi producţia literară sînt fascinate de problematici 
nonetice, dacă nu antietice, chiar atunci cînd moralizarea poli¬ 
ticii este considerată de bună credinţă. Şi chiar dacă baza 
convingerii rămîne solidă, intrînd în cîmpul politic ea se lipseşte 
de ceea ce o dinamizează în profunzime, de o preocupare legi¬ 
timă pentru tolerarea credinţelor adverse. în sfîrşit, aş vrea să 
insist asupra unui alt pericol, invers în raport cu cel anterior, dar 
care poate îl compensează. Asistăm în mai multe societăţi con¬ 
temporane la un fel de transfer al religiosului asupra politicului. 
Cerem de la politică să schimbe viaţa. Acest pericol de intruzi¬ 
une a ceea ce am putea numi religie laică este fără îndoială 
inevitabil; orice comunitate are nevoie de o anumită sacralitate 
civică, marcată prin comemorări, sărbători, desfăşurări de drape¬ 
le şi întreg zelul reverenţios care însoţeşte aceste fenomene. 
Trebuie să mărturisim că acest punct nu este clar; într-adevăr, 
cum să vitalizezi, să dinamizezi adeziunea la idealuri comune 
fără un minim de religie laică? Or, se întîmplă că şi creştinii şi 
necreştinii au motive să respingă acest lucru şi o nevoie comună 
de a se referi la el. 

Mă opresc la acest punct de îndoială care deschide discuţiei 
un cîmp larg. Aş vrea să închei printr-un sfat de înţelepciune pe 
care îl datorez lui Max Weber. Adresîndu-se, în celebra sa con¬ 
ferinţă ,.Politica înţeleasă ca vocaţie", unor tineri pacifişti imedi¬ 
at după primul război mondial, el le mărturisea că politica sparge 

cu necesitate etica în două: există pe de o parte o morală a 
convingerii, pe care am putea-o defini prin excelenţa prefera¬ 
bilului, şi o morală a responsabilităţii care se defineşte prin ceea 
ce este realizabil într-un context istoric dat şi, adaugă Weber, o 
folosire moderată a violenţei. Etica şi politica constituie două 
sfere distincte, chiar dacă se intersectează, tocmai pentru că cele 
două morale nu pot fuziona complet. 

Mi se va ierta că am insistat mult mai mult asupra intersectării 
eticii şi politicii decît asupra distanţei care separă centrul sferei 
etice de centrul sferei politice. în zilele noastre mi se pare că este 
cu mult mai mare pericolul de a ignora intersecţia eticii şi 
politicii decît acela de a le confunda. Cinismului îi place să se 
nutrească din recunoaşterea în aparenţă inocentă a prăpastiei 
care separă idealismul moral de realismul politic. Dimpotrivă, 
preocuparea de a da sens angajării unui cetăţean în acelaşi timp 
rezonabil şi responsabil cere să fim atenţi la intersecţia între 
etică şi politică şi, în egală măsură, la ineluctabila lor diferenţă. 

